<header data-type="book">
<h1>資生集</h1>
<dl class="元資料">
<div><dt>作者</dt><dd><data value="董熿">董熿</data>輯，<data value="張萬選">張萬選</data>校刻</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1763">公元1763年</data></dd></div>
</dl>
</header>

<h1>卷一</h1>

<h2>調經門</h2>

<h3>總論</h3>
<p>《經》云：女子七歲，腎氣盛，齒更髮長。二七而天癸至。（天，謂天真之氣；癸，謂壬癸之水。馬玄臺曰：男女之精，皆稱天癸，此為陰精，屬腎水，非經血也，下文月事，方指經血。）任脈通，太衝脈盛，月事以時下。（沖為血海，任主包胎，二脈通流，經血漸盈，應時而下以象月盈則虧，不失其期，故曰月事以時。）</p>
<p>又云：衝脈起於胞中，出於氣街。（在毛中兩旁，各二寸，挾臍左右上行至胸。）前行於胸，伏行於背，上出頏顙滲灌諸陽，下入於足，注諸絡。（下注諸絡，以溫足脛，此太谿等脈，所以常動。）為十二經脈之海，其出入皆少陰經以行。（與足少陰腎經並行。）故為血海。</p>
<p>（眉批：天真天一也，天一之氣升而為壬，降而為癸，壬陽而癸陰也。三旬一見者，為一小會之周天，此其常也。然有大會中會之不同，故又有三月一行，一年一行之變異，究其盈虧之義則一也。甚有數年不行，而一行即受妊者，又超於理之外矣。</p>
<p>又云：天地溫和則經水安靜，天寒地凍則經水凝泣，天暑地熱則經水沸溢。卒風暴起則經水波湧而隴起。（人身一天地，故經脈亦應之。）</p>
<p>王太僕曰：沖為血海，諸經朝會，男子則運而行之，女子則停而止之。謂之血室。經云，任脈通，衝脈盛，男既運行，女既停止。運行者，無積而不滿動也陽也氣也。停止者，有積而能滿靜也陰也血也。故滿者以時而溢，謂之信。男子以氣運，故陽氣應日而一舉，女子以血滿故陰血應月而一下。</p>
<p>程若水曰：婦人經水與乳俱由脾胃所生。《經脈別論》云：食氣入胃，其清純津液之氣歸於心，入於脈變赤而為血。（稟心之色。）血有餘則注於衝任而為經。若媾精成孕，則移蔭於胎，胎既產則清純津液之氣歸於肺，朝於脈流入乳房變白為乳。（稟肺之色。）或兒不自哺則陽明之竅不通，其胃中津液，仍歸於脈變赤而復為月水矣。</p>
<p>程扶生曰：太衝脈屬陽明為血之海，故穀氣盛則血海滿，月事以時下。</p>
<p>薛立齋曰：血者，水穀之精氣也，和調五臟，灑陳六腑，男子則化為精，婦人上為乳汁，下為月水。故雖心主血，肝藏血，要皆統攝於脾。東垣云，脾為生化之原，補脾和胃血自生而經自調矣。</p>
<p>（眉批：知水穀之精氣，是生血之本，則知脾胃是生血之源。故脾胃不健而血不生者。不可專主四物矣。脾氣化液入心而變為血，即水入於經，其血乃生之意。此榮出中焦也，故曰生化之源。）</p>
<p>陳良甫曰：婦人以血為主，脾胃虛弱不能飲良，榮衛不足，月經不行，但滋其化源其經自通。</p>
<p>虞世曰：女子以血為寶，血虛則發熱，而水不足。則燥氣燔。燥氣燔則金受邪，金受邪則肺家嗽，嗽則咳血吐血之病成矣。醫者見經不行，用峻藥以攻之。見熱用寒藥以伐之。血海涸竭，無以滋養，其能行乎，當治其源。</p>
<p>趙養葵曰：衝任起於胞中，男子藏精，女子系胞，其間又恃一點，命門之火為之主宰。火旺則紅，火衰則淡，火太旺則紫，火太衰則白。所以滋水更當養火，甚有乾涸不通者，雖曰火盛之極，亦不宜以苦寒之藥降火。只宜大補其水，從天一之源以養之使滿。萬無有毒藥可通之理。</p>
<p>《濟生》曰：《經》云：百病皆生於氣，喜怒憂思悲恐驚，七氣也。益以寒熱二氣為九氣也。氣之為病，男子、婦人皆有之。惟婦人血氣之患為尤甚。蓋人身血隨氣行，氣一壅滯則血與氣並。或月事不調，心腹作痛；或月將行預先作痛；或月事已行，淋漓不斷；或作寒熱；或為癥瘕；或痛連腰脅；或引背膂上下攻刺，吐逆不食，肌肉消瘦，非特不能受孕，久而不治轉為瘵疾者多。此皆氣之為病也，故調經養血莫先以順氣。</p>
<p>葛仙翁曰：凡治婦人諸病，兼治憂恚。令寬其思慮則病無不愈。此治氣之要妙也。</p>
<p>朱丹溪曰：調經莫先以調氣，氣為血之帥，氣熱則熱，氣寒則寒。氣升則升，氣降則降，氣凝則凝，氣滯則滯，氣虛則虛，氣實則實。往往見有成塊者，氣之凝也；將行而痛者，氣之滯也；來後作痛者，氣血俱虛也；色淡者亦虛也；而有水混之也，錯經妄行者，氣之亂也；紫者，氣之熱也；黑者，熱之甚也。故調經而專治其血未得病機之要者也。</p>
<p>葉以潛曰：女子經候不調多主耗氣益血之說，但血為氣配，陽生則陰長，氣衰則血亦弱，豈可專耗其氣。適有憂愁傷心，恚怒傷肝，思慮傷脾，當審其順逆治之而已。</p>
<p>方約之曰：憂思過度則氣結，氣結則血亦結，忿怒過度則氣逆，氣逆則血亦逆，而經於是乎不調矣。</p>
<p>朱丹溪曰：經水者，陰血也。陰必從陽，故其色紅，稟火色也；色淡白者屬氣虛屬痰；色紫者屬熱；色黑者屬熱之甚，而或作風冷誤治，禍不旋治。《經》云：亢則害，承乃制，熱甚必兼水化，故熱則紫，甚則黑也。況婦人性多拂鬱，臟腑厥陽之火，無日不有，非熱而何。</p>
<p>葉氏曰：亦有血寒凝塊而色黑者，如巢氏所云風冷乘之也，但寒主收引，少腹必常冷痛，經行時或手足厥冷，唇青面白脈必遲，或無此證而脈見數，為熱明矣。</p>
<p>《準繩》云：冷證外邪初感，入經必痛，或不痛者久則鬱而化熱。且血寒則凝，既行而紫黑，故非寒也。</p>
<p>李氏曰：心主血，故色紅為正，雖不如期，而色正者易調，色紫者風也。（四物加荊、防。）黑者熱甚也，淡白者虛也，有挾痰停水以混之。如煙塵水屋漏水者，寒濕也；如蟹黃水者，濕熱也；帶黃混濁者，濕痰也；白而成塊者，氣滯也。</p>
<p>丹溪曰：經水先期而至者，血熱也。（四物加芩、連之類。）後期而至者，血虛也。（川芎、當歸、人參、白朮兼痰藥治之。）忽前忽後，乍多乍少者，氣之亂也。（宜調其氣。）</p>
<p>趙養葵曰：經水先期而來者，火也。（宜六味丸滋水。）如半月或十日而來，且綿延不止，此屬氣虛。（用補中湯。）後期而色淡者，火衰也。（六味加桂。）亦有先期無火，後期有火者，難拘一定也。</p>
<p>（眉批：血生於脾，故色淡者宜補脾胃，此白朮所必用也。而丹溪以芎、歸為配，不用地、芍，豈無深意，如立齋養榮、八珍等湯，俱本於此。甚用六味丸者，又為補母之法，宜詳。）</p>
<p>李時珍曰：經者常也，上應太陰，下應海潮，月有盈虧，潮有朝夕，經候一行。與之相符，故謂之月水。有臨期不行，而或吐血衄血，或眼耳出血，是謂倒經。（錯經妄行，由氣之亂火之升也。）有三月一行者，是謂居經。（《脈經》云：脈微血氣俱虛，年少者，亡血也。乳子下利為可否者，此為居經，又寸口脈微而澀，微則衛氣不足；澀則血氣無餘，趺陽脈浮而澀，澀則衛氣虛，虛則短氣，此為居經。又寸口脈浮而大，衛強榮反而弱。孤陽獨呼，陰不能吸。二氣不停，衛降榮竭，故令血少，而三月一來，其人或咽燥汗出溲稠，數唾涎沫，津液漏泄所致。）有一年一行者，是謂避年。（此由真元不足，宜固先天真氣。）有一生不行而受胎者，是謂暗經。（此由先天陽氣獨盛，有運行而無停止。血室無積而不滿，非病也，故亦能受胎。）有受胎之後，月月行經而產子者，是謂胎盛，俗名垢胎。（此由養胎之血有餘，故經行如常，但少耳。）有受胎數月，血忽大下，是謂漏胎。（此病有因久漏不止，必隕胎。）</p>
<p>（眉批：此言脈微氣血兩虛之居經。此言寸脈微澀，反胃脈浮澀，陽不生陰之居經。女子尺脈宜盛，今反見弱，榮不足於下也，寸口衛脈浮大，衛氣盛於上也。此言陽脈浮大，陰脈反弱之居經。）</p>
<p>王子亨曰：經者常候也。謂候其一身之陰陽愆伏，陽太過則先期而至；陰不及則後時而來。其有乍多乍少。斷絕不行，崩漏不止者，皆由陰陽盛衰所致。</p>
<p>許叔微曰：陰氣乘陽，則胞寒氣冷，血不運行，故令乍少而在月後。陽氣乘陰，則血流散溢，故令乍多而在月前。當別其陰陽，調其氣血，使不相乖，以平為期也。</p>
<p>褚侍中曰：女人天癸既至，逾十年無男子合則不調。未逾十年思男子合亦不調。不調則舊血不出，新血誤行。或漬而入骨，或變而為腫，或雖合而難子。合多則瀝枯虛人，產乳眾則血枯殺人。</p>
<p>王叔和曰：婦人病如癲疾鬱冒，起年少時經來以合房室，移時過度，精感命門，開精下血則虛，虛則百脈皆張。中極感傷，動微風激成寒，因虛合於榮衛，積于丹田，上奔胸膈，涎唾溢出，狀如厥氣。</p>
<p>陳藏器曰：犯月水行房，精血相射入任脈，留於胞中，致小腹結病，如伏梁。水溺頻澀，是名積精。</p>
<p>《原病集》曰：婦人經來交合陰陽致傷血絡，多成經漏，俗名血沙淋，治當調和血氣。</p>
<p>陳良甫曰：婦人月水不調，由風冷乘虛客於胞中，傷衝任之脈。故凡遇經行，最宜謹慎，否則與產後證相類。</p>
<p>王子亨曰：婦人冷熱調和則衝任氣盛，手太陽少陰所生之血，宣流依時而下，若寒溫乖適，經脈則虛，虛則邪搏於血，寒則血結，溫則血消。</p>
<p>（眉批：《經》云：二陽之病發心脾，此則又兼小腸而言，不過與心為合，豈可混淆，故當以《素問》為是。丹溪云：經水將來作痛者，血實也；一雲氣滯四物加桃仁、香附、黃連。（阿川用連須識其故。）臨行時腰疼腹痛乃是鬱滯有瘀血，四物加紅花、桃仁、莪朮、延胡、木香。有熱加黃連、柴胡。經行後作痛者，血氣俱虛也，八珍加減。有加香附、青皮、桃仁、烏藥、丹皮、小茴、五靈。）</p>
<p>（眉批：思致工夫，更進一層。）</p>
<p>滑伯仁曰：有經行前，臍腹絞痛如刺，寒熱交作，下如黑豆汁，兩尺沉澀，余皆弦急，此由下焦寒濕之邪，搏於衝任。經來邪與血爭，故作㽲痛，寒濕生濁，下如豆汁，（宜治下焦，以辛散苦溫。）</p>
<p>王海藏曰：經行臍腹後痛者，血澀也。（宜八物湯加木香、延胡、苦楝子。）</p>
<p>朱丹溪曰：經將行腹痛，屬氣滯，腹中陣痛，乍作乍止者血熱氣實也。（氣滯者，抑氣散之類；血熱氣實者，四物加連、牡丹皮。）</p>
<p>戴元禮曰：經來腹痛，不來亦腹痛，皆血不調也。欲調其血先調其氣。（四物加香附、吳萸；或和氣飲加吳萸，痛甚延胡索湯。）然又恐感外邪，傷飲食致痛，痛不因血，尤宜詳審。（和氣飲卻能兼治。因冷而積，因積而痛，宜大溫經湯，冷甚者去麥冬。）</p>
<p>《產寶》曰：婦人經候欲行，身體先痛，血氣不足也。（越痛散。）</p>
<p>丹溪曰：經後作痛者，氣血俱虛也。亦有虛中有熱，腹中綿綿走痛者。血行而氣滯，未盡行也。（虛者八珍湯，有熱者逍遙散，未盡行者四物加木香。）《大全》曰：經行客熱者，體虛也。其狀心煩口燥，手足壯熱。</p>
<p>《攝要》曰：經後發熱倦怠。兩目如帛蔽。夫脾為諸陰之首；目為血脈之宗。此脾傷而五臟皆失所不能歸於目也。（治在脾胃，歸脾、補中之類。）</p>
<p>汪石山曰：婦人經行，必先瀉二三日，脈濡弱，此脾虛也。脾統血屬濕土，經水將行，脾血先注血海，脾虛不能運行其濕，故先瀉二三日。</p>
<p>（眉批：據此直用十全大補湯、八珍、養榮之類。李氏潮熱，有時為內傷為虛，無時為外感為實。虛者，大溫經湯；熱者，四物湯加柴胡、黃芩；經閉者，滋血湯；骨蒸者，大胡連丸、大烏雞丸；五心潮熱者，四物湯加黃連、胡連；無汗者，茯苓補心湯；有汗者逍遙散；經前潮者，血虛有滯，逍遙散加丹皮、桃仁、延胡；經後潮者，血虛有熱，逍遙去柴胡加地骨、生地；此藥加減為退熱聖藥。尋常熱者，腎氣丸、大造丸，或四物加黃芩、香附。經水適來適斷，或寒熱往來，先服小柴胡，去其寒熱，後以四物湯和之。薛新甫治一婦，耳後作痛，寒熱口苦，經不調。此肝火氣鬱而血凝，小柴胡加黑梔、丹皮、川芎而愈。《大全》云：師尼寡婦室女失嫁、欲心不遂，乍寒乍熱，久則為勞。薛氏曰：前證若肝脈弦出魚際，用小柴胡加生地煎湯下生地黃丸。久而血虛佐以四物湯；若兼怒動肝火而寒熱者，佐以加味逍遙散。一婦因夫久不歸，發寒熱，月經旬日方止。服降火涼血藥，反潮熱內熱，自汗盜汗，月經頻數。余曰：熱汗，氣血虛也；經頻，肝脾虛也。用歸脾湯，六味丸而愈。《良方》云：婦人經水過來，晝則安靜，暮則譫語，有如瘧狀，此為熱入血室。治者無犯胃氣及上二焦，宜服小柴胡湯。析理無餘，論症極確，醫能悉此，何患不良。）</p>
<p>（眉批：以類字推之，則所該者廣，幸毋熱也，而為先為佐。尤所當知。）</p>
<p>繆仲淳曰：月水過多，白帶時下，日輕夜重，泄瀉無時，作下多亡陰論治，服四物益甚。始悟此病正合仲景陽生陰長之法。夫經多帶下泄瀉，皆陽虛陷下而然。命曰陽脫是也。（以參、術助陽之藥，服而漸愈。）</p>
<p>陳良甫曰：婦人月水淋漓，因勞傷衝任，外邪客於胞內故也。若氣不能攝血，但養元氣病自愈。</p>
<p>《產寶》曰：婦人年逾七七，或因勞傷過度，又為邪氣攻衝則當止不止而復下。</p>
<p>許叔微曰：婦人天癸過期不止，腰腹疼痛。《經》云：七損八益，謂女子七數盡而經不依時者，血有餘也。不可止之，但令得依時不腰痛為善。（宜服當歸散之類。）</p>
<p>李時珍曰：婦人年過五十，而經不止者。作敗血論。（方用條芩二兩，醋浸七日，炙乾，又浸七次為末醋丸。空心溫酒下，名芩心丸。）</p>
<p>方氏曰：婦人經病，有月候不調者。有月候不通者，然不調不通中，有兼疼痛者，有兼發熱者。此分而為四也。細詳之。不調中有趲前者，有退後者；趲前為熱，退後為虛。不通中有血枯者，有血滯者；血滯宜破，血枯宜補也。疼痛中有常時作痛者，有經前經後作痛者；常時與經前為血積，經後為血虛也。發熱中有常時發熱者，有經行發熱者；常時為血虛有積，經行為血虛有熱也。是四者之中，又分為八矣。人之氣血周流，忽有憂思忿怒，則鬱結不行，經前產後忽遇飲冷形寒，則惡露不盡。此經候不調不通，疼痛發熱所由作也。大抵氣行血行，氣止血止。故治血病以行氣為先，香附之類是也。熱則流通，寒則凝泣。故治血病以熱藥為佐，肉桂之類是也。</p>
<p>葉以潛曰：月經不行，四肢發腫者，屬瘀血滲入脾經也，宜辛溫以導之。月經上行口鼻者，火載血上，氣之亂也，四物加梔子、黃連、粉丹皮、犀角。</p>
<p>楊仁齋曰：女子經脈不行者有三。一則血氣盛實，經絡遏閉，其脈滑實，治當通經疏利；一則風冷外傷，七情內賊，以致經絡痹滯，其脈浮澀，治之當解風散冷，去瘀滌熱。一則形體憔悴，經絡涸竭，其脈虛弱，治當滋血養血氣。</p>
<p>李氏曰：婦人潮熱則血愈消耗，汗出、咳嗽、嘔惡則氣往上行。泄瀉則津偏於後，腹痛則積結於中，凡此諸病，皆阻經候不調。是以必先去病，而後可以滋血調經。</p>
<p>蕭慎齋曰：婦人有先病而後致經不調者，有因經不調而後生諸病者。如先因病而後經不調，當先治病，病去則經自調；若因經不調而後生病，當先調經，經調則病自除。</p>
<p>薛立齋曰：先期而至，有因脾經血燥，宜加味逍遙散；有因脾經鬱滯，宜歸脾湯；有因肝經怒火，宜加味小柴胡湯；有因血分有熱，宜加味四物湯；有因勞役火動，宜補中湯。如過期而至，有因脾經血虛，宜人參養榮湯；有因肝經血少，宜六味丸。蓋血生於脾，故云脾統血，凡血病當用甘苦之劑，以助陽氣而生陰血也。</p>
<p>（眉批：脾虛氣鬱，宜歸脾湯；脾實氣鬱，宜越鞠丸之類。）</p>
<p>《準繩》云：婦人經來腹痛，由風冷客於衝任，用溫經湯、桂枝桃仁湯。若因憂思氣鬱而氣滯，用交加地黃丸、天香正氣散、延胡索湯；若血結成塊者，萬病丸、鱉甲丸。前症若寒冷傷脾，六君加炮姜；思慮傷脾，四物加參朮；思慮傷氣，歸脾加柴梔；鬱怒傷血，歸脾、逍遙兼服。若因血虛肝氣作痛，四物加吳萸；若脾胃虛寒腹痛，和氣飲加吳萸。此大略也，尚宜隨症應變。</p>
<p>又月水不斷，因鬱結傷脾，歸脾湯；恚怒傷肝，逍遙散；肝火妄動，加味四物湯；脾氣虛弱，六君子湯；元氣下陷，補中益氣湯；熱傷元氣，前湯加五味子、麥冬、炒川柏。</p>
<p>又月水不利，寸脈弦，關脈沉，是肝病也。兼主腹痛，孔竅生瘡，肝與膽為表裡。多因鬱怒所傷，若本經風熱，或肝虛脅痛者，補肝散之類，若患諸瘡瘍。治見後。</p>
<p>凡經行時，禁用苦寒辛散之品，飲食亦然。</p>
<p>張戴人曰：凡看婦人病脈，不可純用破血行氣之藥，恐有妊娠在疑似間也。</p>

<h3>調經類方</h3>
<p>四物湯　治衝任虛損月水不調，或臍腹痛，或腰足痛，或崩中漏下及胎產諸症。常服益榮衛，滋氣血。</p>
<p>當歸（利血，除血刺痛如刀刺）　川芎（治風泄肝木，除血虛頭痛）　芍藥（利血理脾，除腹中虛痛）　熟地（補血，除臍痛）</p>
<p>春倍川芎，夏倍芍藥，秋倍地黃，冬倍當歸。</p>
<p>觀其加減法，便是四時妙理。倍當歸以迎春氣；倍川芎以迎夏氣；倍芍藥以迎秋氣；倍地黃以迎冬氣。用當歸以生一陽，用芍藥以生一陰，皆升降之妙也。此方始於朱梁時，節度巡官昝膺所撰。（此金匱膠艾湯中脫胎出來，非杜撰也。）《產寶》方中有四物散，後醫易散為湯。（陳修園曰：妙在川芎一味。）夫春生夏長秋收冬藏，四時生物之功也，順四時而生，人亦順四時而養。當歸甘辛溫潤，喻春日之融和；川芎辛溫而散，喻夏日之敷榮生長矣。而不為收藏何以成物，故用芍藥，酸收以成秋；地黃味厚以成冬。四時之中，甘為土德，歸、地味厚而甘。此又五行之不離乎土也。</p>
<p>王海藏曰：如用血藥，於四物中擇其一二可也。豈無意哉。故如行血則用芎、歸以行春夏之令，如用止血則取地、芍以行秋冬之令。觀佛手散、犀角地黃湯止取四物之二可想矣。</p>
<p>簡易當歸散　治月經不勻或三四月不行，或一月再至腰腿疼痛。</p>
<p>當歸　川芎　白芍（炒）　黃芩（炒，各一兩）　白朮　萸肉（各一兩半）</p>
<p>上為細末，空心溫酒調下三錢，日三服。或銼，每服七錢加生薑，水煎。如冷去黃芩加肉桂，一方有熟地。</p>
<p>大溫經湯（《金匱》）　治衝任虛冷，月候不調，或來多不已，或過期不行，或崩中去血過多。此溫劑，內冷者宜之兼血氣。</p>
<p>當歸　川芎　白芍（炒）　人參　甘草　阿膠（炒，各二錢）　麥冬　肉桂（原本桂枝）　丹皮　吳萸（各二錢）　半夏（制，二錢五分）</p>
<p>加生薑五片水煎，食前稍熱服。</p>
<p>拱辰丹（孫琳）　葛承丞相夫人少年時服之，有效。</p>
<p>鹿茸（酥炙）　萸肉　當歸（各四兩）　麝香（三錢）</p>
<p>上為細末，酒糊丸，每服七十丸，溫酒淡鹽湯任下。</p>
<p>嚴氏抑氣散　治婦人氣盛於血胸滿體痛。</p>
<p>香附（四兩）　陳皮（二兩）　茯神　甘草</p>
<p>上為末，每服二錢食，食前沸湯調下。</p>
<p>十味香附丸　治婦人經候不調赤白帶下，陰虛氣滯不能生育。</p>
<p>四制香附（一斤四兩）　當歸　川芎　白芍（炒）　熟地（各四兩）　白朮　澤蘭　陳皮（各三兩）　鹽水炒　川柏　甘草（炙，各一兩）</p>
<p>上為末，醋糊丸桐子大，一水法丸，一煉蜜丸。每服七十丸，空心淡鹽湯下。</p>
<p>此方以香附為君，以香附血中氣藥也。氣和則血調，絕妙好方。四制香附　（四制者酒浸四兩，醋浸四兩，童便浸四兩，黑山梔四兩煮汁浸四兩。）</p>
<p>人參養血丸　治女人稟受素弱，血氣虛損，經候不調。</p>
<p>熟地（五兩）　人參　烏梅（三兩）　當歸（二兩）　川芎　赤芍　炒蒲黃（各一兩）</p>
<p>上為末，煉蜜丸，桐子大。每服八十丸，溫酒米飲任下。稟弱者，先天之氣弱也。血生於氣，上生於下。故用熟地為君，人參佐之以生下焦之氣，使陰氣旺而生血也。臣以烏梅取生液而斂血入肝。夫既生矣，聚矣而不為流行之，則血凝。故芎、歸為使，或瘀也以赤芍破之，或潰也以炒蒲黃澀之。庶乎生而不壅止而不塞。</p>
<p>先期湯　治經水先期而來，宜涼血固經。</p>
<p>當歸　白芍（炒）　生地（各二錢）　黃柏（炒）　知母（炒，各一錢）　條芩（炒）　川連（炒）　川芎　阿膠（炒，各八分）　艾葉　香附　甘草（炙，各七分　先期血熱也，艾葉乃溫下元之藥，非先期所宜。）</p>
<p>上作一服，水兩鍾，煎一鍾，食前溫服。</p>
<p>過期飲，治經水過期，乃血虛氣滯之故。法當補血行氣。</p>
<p>當歸　白芍　熟地（各二錢）　川芎（一錢）　香附（二錢）　紅花（七分）　桃仁（六分）　蓬朮　木通（各五分）　甘草（炙，各四分）　肉桂（四分）</p>
<p>上作一服，水二鍾，煎一鍾，食前溫服。</p>
<p>此方補血行血，溫氣破氣，故為氣寒氣滯者所宜。而脾虛不能生血以致過期者無與也。</p>
<p>滋血湯　治婦人血脈虛弱，月水過期。</p>
<p>人參　黃耆　山藥（各一錢）　白茯苓　川芎　白芍　熟地</p>
<p>此八珍湯之變方也，如脾肺元氣不足者，尤宜。</p>
<p>當歸散　治經水過多，取抑陽助陰之義。</p>
<p>四物加　白朮　黃芩　如久不止成崩者加炒阿膠、山梔、地榆、荊芥、甘草。或再不止，茅根汁磨墨服。</p>
<p>久不止而熱者，固宜。若脾氣下陷，血不歸經者，不宜。如此加法。</p>
<p>膠艾湯（《金匱》）　治勞傷衝任，經水淋瀝。</p>
<p>熟地　白芍（各一錢）　當歸　艾葉（各七分半）　阿膠（炒）　川芎　炙草（五分）</p>
<p>一方加地榆、黃耆　此方暖下元也。血熱者去艾。</p>
<p>丹溪方　治稟弱氣不攝血，經水過多。</p>
<p>白朮（一錢五分）　黃耆（生）　陳皮（各一錢）　人參（五分）　甘草炙（二分）</p>
<p>此東垣法。</p>
<p>此方治血，不用一味血藥，學者要知此意。</p>
<p>四物加葵花湯　治經水澀少。</p>
<p>此方全在血分，葵花須用紅者，乃潤燥之藥。</p>
<p>牛膝散　治月水不利，臍腹痛或小腹引腰，氣攻胸膈。</p>
<p>牛膝（酒洗）　桂心　赤芍　桃仁　延胡（炒）　當歸（酒浸）　木香　丹皮（各七錢五）</p>
<p>上為細末，每服三錢，空心溫酒調下。</p>
<p>歸漆丸　治月水不利，臍下憋逆氣腹痛。</p>
<p>當歸（四錢）　乾漆（三錢，炒，令煙盡）</p>
<p>上為細末，煉蜜丸桐子大，每服十五丸，溫酒下。簡當妙在等分。</p>
<p>止經湯　治婦人多睡少食，經水淋瀝或成片，或下赤白黃水。頭眩肢痠。此症急宜調理，免致崩漏。</p>
<p>四物（各一錢）　加白朮　黃芩　阿膠（炒）　蒲黃（炒）　柏葉（鹽水炒，各七分）　香附（一錢）　砂仁　甘草（各五分）</p>
<p>加姜三片，水煎空心服。</p>
<p>據此證，俱屬脾胃元氣不足，當用人參養榮，歸脾補中，十全之類。而此亦穩當，如加參耆更佳。</p>
<p>固經丸　治經水過多，陰虛挾熱所致，當補陰清熱。</p>
<p>黃柏　白芍（各三兩）　黃芩（二兩）　龜板（炙，四兩）　樗根皮　香附（童便制，各一兩五錢）</p>
<p>上為細末，酒糊丸，桐子大，每服五六十丸，白湯下。此丹溪先生法也，以肝腎之陰為主，四物中只用一物，豈尋常所知。</p>
<p>芩心丸　或治婦人年逾七七，天癸每月卻行，或過多不止。</p>
<p>條芩心（二兩，米泔浸七日，炙乾又浸又炙，如此七次）</p>
<p>上為末，醋糊丸，桐子大，每服七十丸，空心溫酒下，日二服。用米泔浸，入陽明胃經也。</p>
<p>茸附湯　補衝任調血氣　治血海虛寒而不禁者。</p>
<p>鹿茸（酒炙，三兩）　當歸（三兩）　乾薑（四兩）　肉桂　附子　龍骨（生，各一兩）　牡蠣（煅，二兩）　防風（一兩）</p>
<p>每服五錢，水二鍾，煎八分酒服。止流之藥不難於澀，而難於辨虛實寒熱。此方妙在於補血中之氣，舉下陷之陽。防風妙（須酒炒。）</p>
<p>越痛散　治血氣虛寒身體作痛。</p>
<p>虎骨（五錢）　當歸　白芍　白朮　茯苓　甘草　續斷　防風　白芷　藁本　附子（各三錢）</p>
<p>每服五錢，水二鍾，生薑五片，棗三枚，煎至一盞，不拘時服。</p>
<p>此治身痛之劑，故立法如此，要知身痛與腹痛自是不同。</p>
<p>八物湯（海藏）　治經水將行，臍腹絞痛，血澀故也。</p>
<p>四物（各一錢）　加延胡　苦楝（碎炒，各一錢）　木香　檳榔（五分）</p>
<p>食前服。前四味是血，後四味是氣，而川芎血中有氣，延胡氣中有血，不可不知。</p>
<p>澹寮煮附丸　治經不調，血氣刺痛，腹脅膨脹，頭暈噁心。</p>
<p>香附（去毛不拘多少，米醋浸一日，瓦罐煮，令醋盡）</p>
<p>上為末，醋糊丸，桐子大，曬乾每服五十丸，淡醋湯下。妙在用醋，乃行氣之劑。</p>
<p>琥珀散　治婦人月經壅滯，每發心腹臍痛不可忍及治產後惡露不快，血上搶心，迷悶不省，氣絕欲死者。</p>
<p>三稜　莪朮　赤芍　劉寄奴　丹皮　官桂　延胡　烏藥　當歸　熟地（各一兩）</p>
<p>上前五味用黑豆（一升，）生薑（半斤，）米醋（四升，）同煮至豆爛為度，焙乾入後五味同為細末，每服二錢，溫酒調下，空心食前服。</p>
<p>《本事》云：此予家秘方也，若是尋常血氣痛只一服產後敗血衝心，二服便下。</p>
<p>此神品藥也，別方琥珀散有琥珀，此卻無之，亦贊其功而借名耳。</p>
<p>經驗方　治婦人臍腹疼痛，不省人事，認為心氣痛誤矣。</p>
<p>木通　芍藥（炒）　五靈脂（炒，各等分）</p>
<p>醋水各半煎溫服。功在五靈，然必佐之以醋，若木通、芍藥一通一斂皆有妙用。</p>
<p>交加散　治婦人經水不調，腹中攝痛，氣多血少，結聚為瘕及產後中風。</p>
<p>生地黃　生薑（各五兩，研取汁）</p>
<p>上交互取汁，浸滓一夕汁盡為度，各炒黃末之。尋常腹痛，酒調下三錢，產後尤不可缺。</p>
<p>交加地黃丸　治婦人經不調，血塊脹痞腹痛。</p>
<p>生地　生薑（各一斤，搗汁存滓）　延胡　當歸　川芎　白芍（各二兩）　乳香　木香（各一兩）　桃仁　人參（各五錢）　香附（半斤）</p>
<p>上為末，先以生薑汁浸地黃滓，以地黃汁浸生薑滓。曬乾皆以汁盡為度，其十一味合一處曬乾，研末醋糊丸，空心薑湯下五七十丸。</p>
<p>瓦龍丸　治瘀血作痛。</p>
<p>醋煮香附（四兩）　當歸　丹皮　桃仁　大黃（蒸，各二兩）　川芎　紅花（各五錢）　瓦龍子（煅醋煮一晝夜，二兩）</p>
<p>上為末，炊餅丸，空心溫酒下三四丸。</p>
<p>丹溪治血塊，多用瓦龍子。古方均用薑桂，此用大黃，宜熱宜寒，智者別之。</p>
<p>桂枝桃仁湯　治經候前偶感風寒，腹痛不可忍。</p>
<p>桂枝　芍藥　生地（各二錢）　桃仁（七錢）　甘草（炙，各一錢）</p>
<p>上生薑三片，棗一枚，水煎溫服。即桂枝湯法也。（芍藥用赤者妙。）</p>
<p>一婦人冬月經行，值途中傷冷，遂經止不行，腹痛不可忍，予用此一劑而痛止，經復行其效如神。</p>
<p>逍遙散　治血虛煩熱，口燥咽乾，減食嗜臥，月水不調。</p>
<p>當歸（酒洗）　白芍（炒）　白朮　茯苓　柴胡（各一錢）　炙草（五分）</p>
<p>上加姜三片，麥冬二十粒，去心水煎服，不拘時。一方加丹皮、梔子，名加味逍遙散；一方加知母、地骨皮。有嗽加桑白皮、貝母、知母、桔梗、麥冬；咳血加生地、山梔、丹皮；嘔吐加陳皮、半夏、旋覆花；嘈雜加姜炒川連或芩連二陳湯。</p>
<p>此方重在脾胃及行肝膽之滯，故不用生地。</p>
<p>加味四物湯　治衝任虛損，月水不調，肌膚髮熱。</p>
<p>四物各一兩，加柴胡五錢、黃芩二錢半，如骨蒸四物加地骨皮、粉丹皮。一方四物加胡黃連，極效。</p>
<p>六神湯　治血氣不足，肌體煩熱，四肢倦怠，不進飲食。</p>
<p>四物加黃耆、地骨皮各一錢，水煎空心服。</p>
<p>（眉批：按逍遙、柴芩、六神三方，皆除熱而用意不同。要皆不離乎血藥，此婦科之旨也。）</p>
<p>前方治陽勝則熱，如肝陰不足而肝火獨甚者宜之。脾胃壯者可加胡連。此方治血虛而氣分有虛熱者，二方氣血不同，學者自當分別。</p>
<p>柴胡散　治婦人寒熱肢節疼痛，口乾心煩，不欲飲食。</p>
<p>北柴胡　赤茯苓　黃耆　白朮（各一錢）　麥冬（三錢）　鱉甲（醋炙，二錢）　人參　地骨皮　枳殼　生地黃　桑白皮　赤芍　桔梗　甘草　姜（三片）</p>
<p>煎服。</p>
<p>參、耆、白朮，益肺脾三焦元氣而治不欲食；麥冬、生地，清心與包絡中火而生血，並治口乾心煩；柴胡、鱉甲，解骨節中熱而外散；赤苓、赤芍，導心火、散血熱而下行；枳殼、地骨皮、桑皮，瀉肺火散結氣於胸中，亦補中有瀉之方也。要知不用芎、歸之旨乃妙。</p>
<p>柴胡四物湯　治婦人日久虛勞，微有寒熱。</p>
<p>四物合小柴胡湯　姜三片</p>
<p>水煎，此是正治。</p>
<p>柴胡抑肝散　治寡居獨陰無陽，欲心不遂，惡寒發熱如瘧。</p>
<p>柴胡（二錢半）　川芎（七分）　蒼朮（一錢）　神麯（八分）　香附（一錢）　山梔（一錢）　連翹（五分）　青皮（二錢）　丹皮（一錢半）　地骨皮（一錢）　生地（五分）　赤芍（一錢半）　甘草（二分）</p>
<p>水煎，空心臨臥服。</p>
<p>此方疏肝散郁乃丹溪越鞠丸之套方也。</p>
<p>生地黃丸　治師尼寡婦寒熱如瘧，欲男子不得者。</p>
<p>生地（一兩）　赤芍（一兩）　柴胡　黃芩　秦艽（各五錢）</p>
<p>上為末，煉蜜丸，桐子大。每服三十丸，烏梅湯下，日三服。</p>
<p>此方減當歸為厥陰肝經鬱火結血之劑。</p>
<p>小柴胡加地黃湯　治婦人中風發熱惡寒，經水適來，晝則明爽，夜則譫語如見鬼狀，此名熱入血室。亦治產後惡露方來忽然斷絕。</p>
<p>柴胡（三錢）　半夏　黃芩（各二錢）　人參（一錢五分）　甘草（五分）　生地（一錢五分）</p>
<p>上作一服，姜三片、棗二枚，不拘時服。</p>
<p>（眉批：按此乃是治太陽傳經病。蓋經來則血室虛，邪乘虛入而為越經症。血室與胃腑有氣血之分，故譫語有晝夜之別，如見鬼者，肝家熱而魂不安也，用小柴胡解表裡之邪，生地涼血中之熱，不愈，針期門穴。其加桃仁、紅花及承氣、抵當湯者，各因其症而瀉之也。又有不用涼而用熱，如柴桂薑湯之類。此治法也，當發汗愈。）</p>
<p>乾薑柴胡湯　治婦人傷寒，經脈方來，熱入血室，寒熱如瘧或狂言見鬼。</p>
<p>柴胡（一錢）　桂枝（三分）　瓜蔞根（五分）　牡蠣（煅）　乾薑（炮）　炙草（各三分）</p>
<p>上，水煎服，汗出而愈。（此以熱治熱法，投之得當應如桴鼓，投之不當，殺人反掌。）</p>
<p>牛黃膏　治熱入血室，發狂不認人者。</p>
<p>生牛黃（二錢五分）　硃砂　鬱金　丹皮（各三錢）　腦子　甘草（各一錢）</p>
<p>上為細末，煉蜜丸桐子大，每服一丸，新水化下。此真是心經藥，要知子母相傳之理。</p>
<p>海蛤散　治婦人傷寒血結胸膈。宜服此藥及針期門穴。</p>
<p>海蛤　滑石（煅，水飛）　甘草（各五錢）　芒硝（一兩）</p>
<p>上為末，每服二錢，用雞子清調下，小腸通利其結血自散，更用桂枝紅花湯，發其汗則愈。此非熱入血室證，乃是血結胸膈，針法俱妙，發汗尤妙。</p>

<h2>經閉（當與調經門參看）</h2>
<p>（眉批：總歌</p>
<p>二陽之病發心脾，血海無餘土已虧；</p>
<p>氣結痰凝良有說，肝勞心損亦須知；</p>
<p>東垣指出三焦病，學者宜將五臟推；</p>
<p>血滯血枯當有別，通經不可浪施為。</p>
<p>類方　實熱，三和湯、玉燭散、二氣丸；風冷，千金桃仁丸、晞露丸；痰阻，瓦龍丸；血結，血極膏；氣滯，琥珀散、當歸散；心虛，茯苓補心湯、柏子仁丸；肝勞，內經烏鰂方；經閉成癆，澤蘭湯、柏子仁丸、又生地黃丸；灸四花穴、又腰俞，投北斗符；傳口疰，秦艽、鱉甲散、獺肝丸、取勞蟲方，符灸同上。）</p>
<p>《經》云：二陽之病發心脾，有不得隱曲，女子不月，其傳為風消，為息賁，死不治。（二陽，陽明也。胃與大腸二經也。發心脾，言發於心脾也。隱曲，指陽道也。《本經》云：腎風之狀，隱曲不利，不月。女子經閉也，言在男子則隱曲不利，在女子則月經不行也。風消者，脾病土虛，風不乘克也。息賁者，心病火旺，肺金受刑也。二陽，馬玄臺專主胃說。以胃為化源，故重胃而不重大腸也。張景岳曰：胃與心子母也，人之情欲本於傷心，母傷則害及其子，胃與脾表裡也。人之勞倦，本於傷脾，臟病連及於其腑，此二陽之病。所以發於心脾也。不得隱曲，陽道病也，胃為水穀血氣之海，主化榮衛而潤宗筋。陰陽總宗筋之會，會於氣街，而陽明為之長，然則精血下行生化之本。惟陽明為最。令化源既病，則陽道外衰，故不得隱曲，在女子當為不月也。隱曲，馬玄臺指女子隱曲之事。叔武叔卿曰：人有隱情曲意則氣鬱，心氣不開，脾氣不化，水穀日少，不能變見氣血以入二陽之血海矣。血海無餘，所以不月也，亦通。）</p>
<p>《經》曰：月事不來，胞脈閉也。胞脈者，屬心而絡於胞中，今氣上迫肺，心氣不得下通，故月事不來也。（胞脈者，胞中之脈也，衝任皆起於胞中，故曰胞脈。屬心者，心主血脈也。氣有餘便是火，今心氣上迫肺，不得下通衝任而為血，故月事不來。）</p>
<p>張景岳曰：經閉一症，血枯與血隔。血隔，（即血滯也。）有如冰炭，枯者，竭也。血虛極矣，隔者，阻也。血本不虛，而或氣或寒或積，有所逆也。隔者病發於漸。其證或痛，或實。通之則行而愈。若枯者，其來也。漸，衝任內竭，其證無形。夫血既枯矣。宜補養陰氣，使血自充，如與血隔同治則枯者益枯，斃可立待也。</p>
<p>李東垣曰：婦人脾胃久虛，形體羸弱，氣血俱衰，致經水斷絕。武叔卿謂，當補脾胃。蓋水入於經，其血乃生。谷入於胃，脈道乃行，水去榮散，谷消胃亡。況脾統諸經之血，而以脾胃久虛，致氣血俱衰者，可不補益乎。（此言血枯，當補脾胃。）</p>
<p>王子亨曰：婦人月水不通，病本於胃，胃氣虛不能消化水穀，使津液不生血氣故也。又醉以入房，則內氣竭絕傷肝，使月水衰少，所以爾者。肝藏血，勞傷過度，血氣枯竭於內也。又先吐血或下血，謂之脫血，名曰血枯。亦月水不來，所以爾者，津液耗減故也。但益津液，其經自下。（此言血枯，當益津液。）</p>
<p>虞天民曰：婦人百病，皆自心生，經閉不通。先因心事不足，心血虧耗，故乏血以歸肝而出納之用已竭。經云，母能令子虛，是以脾不磨而食少，所謂二陽之病發心脾者此也。因食少，故肺氣亦失所養，而氣滯不行則無以滋腎陰。況月水全賴腎水施化，腎水既乏則經水日以乾涸而血枯之證形矣。（此言血枯當養心。不治其血而治其心，探源之論。）</p>
<p>徐春甫曰：心屬陽而主血，脾裹血以行氣。若月經不通，未必不由心事不足，思慮傷脾，有所勞倦，穀氣不輸，肺金失養，腎水無滋，經血枯涸，以致三五不調，漸致閉絕。惟養心則血生脾健。則氣布，二者和則氣暢血行而調經之要至矣。（此言血枯，當調心脾。）</p>
<p>蕭慎齋曰：婦人經閉，或因房勞過度，內傷肝腎。夫肝藏血，內涵木火，必賴天一之水以為滋榮。若精竭於下，則水不涵木而木火上騰。或胸脅脹滿，妨於飲食，胃不能納，脾失所輸，日漸煎熬津液，乾涸以致血枯經閉，當從趙養葵滋水補肝之法。（此言血枯，當補肝腎。）</p>
<p>《醫錄補遺》云：婦人血海滿則行，然婦人性情執著，比之男子十倍。雖有虛症宜補，亦當以執著為慮。況月閉一症，大半屬血虛氣結。</p>
<p>李東垣曰：經閉不行有三，或因勞心，心火上行，氣上迫肺，心氣不得下通，宜安心補血瀉火，則經自行。（此上焦心肺有熱而經不行也。）或病中消，胃熱善飢漸瘦，津液不生。夫經者，血脈津液所化，津液既絕，為熱所爍，肌肉漸瘦，時見燥渴，血源乾涸，名曰血枯經絕。宜瀉胃之燥熱，補益氣血則經自行。（此中焦胃有熱結而經不行也。）或心包絡脈洪數，躁作時見，大便閉，小便難，而經水閉絕，此血海乾枯，宜調血脈，除胞脈中火邪，則經自行。（此下焦胞脈熱結而經不行也。）</p>
<p>張潔古曰：女子月事不來，先瀉心火，血自下也。</p>
<p>齊仲甫曰：婦人月事不來，因風冷客於胞門，以血得溫則宣通，得寒則凝泣也。</p>
<p>陳良甫曰：血滯經閉宜破者。原飲食毒熱，或暴怒凝瘀積痰。直須大黃、乾漆之類，推陳致新。俾舊血消而新血生也。若氣旺血枯，起於勞役憂思，自宜溫和滋補；或兼痰火濕熱，尤宜清之涼之。每以肉桂為佐者，熱則血行也。但不可純用峻藥以虧陰道。調和飲食，自然血氣流通；苟不務充養氣血，惟以毒藥攻之，是求千金於乞丐，必死而後已。</p>
<p>婁全善曰：婦人經閉，有汙血凝滯胞門，少腹㽲痛，有熱有寒。如熱而經閉者，羅謙甫血極膏。（大黃為末，醋熬成膏，治婦人乾血氣，大便利一二行。經自下。）是婦人之仙藥也。仲景抵當湯（大黃、桃仁、虻蟲、水蛭，）千金桃仁煎（大黃、桃仁、朴硝，虻蟲，）治血積月水不行，若寒結汙血而不行；云歧紅花當歸散（紅花、歸尾、牛膝、蘇木、甘草、赤芍、劉寄奴、桂心、白芷、紫葳（即凌霄花，）治婦人室女經閉，或積瘀血，腰腹疼痛。</p>
<p>張子和曰：一婦人經閉，寒熱口乾頰赤食少，旦暮間咳一二聲。諸醫用虻蟲等峻藥以攻之。余曰不然，乃命止藥。《經》云：二陽之病發心脾。心受之則血不流，故女子不月，既心受積熱，宜抑火升水流濕，潤燥開胃誘食，湧出痰一二升。泄水五六行，濕水皆去，經自來矣。如用峻藥攻之，月經縱來，小溲反閉，他症生矣。凡精血不足，宜補之以食，大忌有毒之藥，損傷胃氣而致天閼。</p>
<p>又月水不利，用茶調散。（瓜蒂不拘多少，奶茶中停末服二錢，薤汁下。）吐之，次用玉燭、四物合調胃氣承氣。三和（四物合涼膈）、芎歸湯、桂苓白朮散之類，降心火，益腎水，開胃進食，分陰陽利水道之藥也。</p>
<p>朱丹溪曰：有婦人病瘧，飲食少，經脈不行，診其脈，兩手並無，時寒月，以虛寒治之。並無倦怠，驚曰，前藥誤矣。夫經不行者，非無血也，為痰所礙也，無脈者非血衰少，而脈絕也。結痰生熱，結伏而脈不見爾，當作實熱治之，用三花神祐丸，六脈俱出。（神祐甘遂、大戟、芫花、黑醜、大黃。）</p>
<p>又有積痰下流於胞門，閉塞不行，用厚朴二陳湯；又有痰多佔住血海而不下者，痰多血虛，南星、二朮、黃連、川芎末丸，有肥人脂滿者，加味導痰湯（半夏、陳皮、茯苓、甘草、枳實、黃連、川芎、生薑。）不用地黃，泥膈故也，如用薑汁拌炒。（導痰即二陳加枳實、川連。）</p>
<p>李氏曰：經行與產後一般，若其時余血一點未淨，或外感六淫；或內傷生冷；七情鬱結為痰為瘀，凝積於中，曰血滯。或經止後用力太過，入房太甚，及服食燥熱以致火動則邪氣盛而津液衰曰血枯。</p>
<p>陳良甫曰：經行被驚則血氣錯亂。逆於上，則從口鼻出；逆於身，則血水相搏變為水腫；恚怒則氣血逆於腰腿，心腹背脅，手足之間重痛，經行則發，過期則止。怒極傷肝，則有眩暈，嘔血，瘰癧、血風瘡瘍等病。加之經血滲漏，遂成竅血、生瘡、淋漓不斷。濕熱相搏為崩帶，凝結於內變癥瘕。凡此變證，百出不過血滯與血枯而已，重則經閉不通，輕則經水不調，不止虛與熱二者也。</p>
<p>葉以濟曰：血滯不宜過於宣通，通後又須補養，血枯亦不可峻行補益，補中又須參詳。蓋血滯恐元氣有虧，血枯恐變症百出也，高明者當臨症應變。</p>
<p>戴復庵曰：少女經脈已行一二次，復至一二年，又不行或四季一行，或三五復至，此本血脈柔弱未充，故經脈斷續，宜順氣養血，氣血旺自通，勿攻之。</p>
<p>寇宗奭曰：人生以血氣為本，人病必先傷血氣，若室女童男，積想在心，思慮過度，多致勞損，男子則神色消散，女子則月水先閉。蓋憂愁思慮則傷心而血逆竭，故月水先閉，且心病則不能養脾，故不嗜食，脾虛則金虧，故發嗽，腎水絕則木氣不榮，而四支幹痿，多怒發焦骨痿，若五臟傳偏則死、自能改易心志。用藥扶持，庶可保生。切不可用青蒿、虻蟲等涼血行血，宜用柏子仁丸、澤蘭湯，益陰血制虛火。</p>
<p>薛立齋曰：經水者，陰血也，其為患有因脾虛而不能生血者；有因脾郁傷而血耗損者；有因胃火而血消爍者；有因脾胃損而血少者；有因勞傷心而血少者；有因怒傷肝而血少者；有因腎水不能生肝而血少者，有因肺氣虛不能行血而閉者。治療之法，若脾虛而不行者，調而補之；脾鬱而不行者，解而補之；胃火而不行者，清而補之；脾胃損而不行者，調而補之；勞傷心血而不行者，靜而補之；怒傷肝而不行者，和而補之；肺氣虛而不行者，補脾胃；腎陰虛而不行者，補脾肺。《經》云：損其肺者，益其氣；損其心者，調其榮衛；損其脾者，調其飲食；適其寒溫，損其肝者，緩其中；損其腎者，益其精；審而治之，庶無誤矣。</p>
<p>（眉批：弦也，沉也，斷續也，皆主痛而不利；沉緊為寒在血分。）</p>
<p>《脈經》云：尺脈滑，血氣實，婦人經脈不利；尺脈來而斷絕者，月水不利；寸關如故，尺脈絕不至者，月水不利當患小腹痛；肝脈沉，月水不利，主腰腹痛；腎脈微澀為不月。（脈弦苦少腹痛，主月水不利；尺脈來而續斷者，月水不利，當患小腹引腰痛，氣滯上攻胸臆也。經不通，繞臍寒疝痛。其脈沉緊，此由寒氣客於血室，血凝不利，結血為氣所沖，新血與故血相搏，故痛。）</p>

<h3>經病血厥</h3>
<p>血厥者，婦人平居無病，忽如死人，口噤目閉，重者不救，輕者移時乃寤，此名血厥，由汗多血少，陽氣獨上，氣塞不行，故身如死。氣過血還，陰陽通復，故移時方寤。婦人多患此症，與癇症迥別。此條混見大方全書內，今特表出之。《經》曰：諸乘寒者則為結，鬱冒不仁，其脈微弱，初或嘔吐，便爾昏沉，陰陽乖隔，榮衛不和，比之中風，身不發熱，喉無痰聲，手不搐握為異耳。急宜握住頂心發，令人扶起，用通關散，吹鼻起嚏。有嚏則吉，無則凶。或以鐵錘燒紅，以醋沃之，薰鼻下，令醋氣入內，透膈立蘇。口噤不能灌藥者，針少商及三陽五會等穴。或以竹筒吹其兩耳，切不可灌熱湯。蓋血得熱則泛溢，犯胃衝心，多致不救。心為君主，義不受邪，一絲血入心即死矣。治宜花蕊石散，童便調服，或蘇合香丸；醋後白薇湯、八珍散、歸脾湯調理可也。</p>
<p>《家秘》曰：經隧乖戾，血上衝心，所以神昏，緩則不救，治宜八寶丹。</p>
<p>（眉批：此症在產後謂之。血暈，在經病謂之血厥。治法亦大同小異。）</p>

<h3>治血枯經閉</h3>
<p>玉燭散　治胃熱消渴減食漸瘦。津液為熱燥竭，以致血海乾枯。（此即四物與謂胃承氣合方也。）</p>
<p>四物合（用生地）　大黃　芒硝　甘草（各等分）</p>
<p>上銼，每服八錢，水煎食前服。</p>
<p>三和湯　治勞心，心火上行致胞脈閉經不來。（四物合涼膈。）</p>
<p>四物（用生地，）合大黃、朴硝、甘草、黃芩、梔子、連翹、薄荷（各等分。）</p>
<p>上銼，每服八錢，水煎。</p>
<p>此治勞心之實熱也。如心虛而熱收於內，與心虛而土衰者不宜妄用。</p>
<p>二黃散　大黃（燒存性，二錢）　生地（三錢）</p>
<p>上末，空心好酒下。</p>
<p>二氣丸　治月水不調，斷絕不產，面黃憔悴，不思食有燥熱，以柴胡引子相參服之。</p>
<p>大黃（四兩，另末，醋一升，慢火熬為膏）　當歸　白芍（各二兩）</p>
<p>上為末，以膏子和丸，桐子大，每服二十丸，淡醋湯下，食前日三服。</p>
<p>以醋熬大黃作膏，引之入肝，行血也。四方俱用大黃而配合不離四物，自有輕重緩急不同宜加詳之。</p>
<p>五補丸　補諸虛，安五臟，堅骨髓，養精神。凡胞脈閉，先服降心火之劑，後服此丸及衛生湯。以治脾養血也。</p>
<p>熟地　人參　牛膝（酒浸，去蘆，焙乾）　白茯苓　地骨皮（各等分）</p>
<p>上為細末，煉蜜丸桐子大，每服三五十丸。空心溫酒下。熟地以補天一之水，人參以生天一之氣，所謂水生於氣也。然氣不降則水不生，故用白茯苓以降天氣，地骨皮以清氣中之火，牛膝引之下行。此立方大意。</p>
<p>（眉批：心胞是多血之經，此胞絡當指心胞言。）</p>
<p>衛生湯　當歸　白芍（各二兩）　黃耆（三兩）　甘草（一兩）</p>
<p>上為末，每服半兩，水二盞，煎至一盞，空心溫服。</p>
<p>五補丸補水之源，衛生湯行已生之血。蓋地黃、茯苓、血人參俱補裡氣之不足，而黃耆、甘草又益表氣之不足，當歸、芍藥行肝血之不足，有先後天之意焉。</p>
<p>潔古先服降心火之劑，蓋亦芩、連、三和、玉燭之類，後服五補，衛生者，亦補氣之劑也。</p>
<p>柏子仁丸　治血虛有火，耗損經閉，日漸羸瘦而生潮熱。柏子仁（炒，另研）　牛膝（酒洗）　卷柏（各半兩）　澤蘭葉　續斷（各一兩）　熟地（三兩，酒浸半日，搗成膏）</p>
<p>上為細末，煉蜜丸桐子大，空心米飲下三十丸。夫血生於心，心火旺則津枯而血不化，故用柏子仁以潤心而生津。火位之下，水氣承之，故用地黃以滋水，其四種皆通血脈而續絕者也。</p>
<p>澤蘭湯　澤蘭葉（三兩）　當歸（酒洗）　白芍（炒，各一兩）　甘草（五錢）</p>
<p>上為粗末，每服五錢，水二盞煎一盞溫服。治證同前。</p>
<p>十全大補湯　治墮胎及多產育傷血，或誤服汗下克伐之藥，以致血衰氣乏而經不行者。</p>
<p>八珍合耆、桂各二錢，上作一服，水煎溫服。</p>
<p>此方溫補氣血為主，所謂勞者溫之，損者溫之是也。已上十方重在血枯一字。</p>

<h3>治血澀經閉</h3>
<p>溫經湯　治經不行，繞臍寒疝痛，脈沉緊。此由寒氣客於血室，血凝不行為氣所沖，新血與故血相搏，所以作痛，宜此湯與桂枝桃仁湯。</p>
<p>當歸　川芎　白芍　官桂　牡丹皮　蓬朮（各一錢）　人參　牛膝（各一錢）　炙草（五分）</p>
<p>上水二鍾，煎一鍾，服無時。此溫行之劑也，以四物去地黃，恐凝滯耳。人參得官桂能溫行故加之。然諸痛忌參、術。亦有不必用者，在人取之有法焉。</p>
<p>桂枝桃仁湯　治證同前，方見調經門疼痛條。</p>
<p>紅花當歸散　治婦人經閉積瘀腹痛，及室女經閉。</p>
<p>紅花　歸尾　紫葳（即凌霄花）　牛膝　蘇木（細銼）　甘草（各二兩）　赤芍（九兩）　劉寄奴（五兩）　桂心　白芷（各一兩半）</p>
<p>上為細末，空心熱酒調下三錢，食前臨臥再服。若血久不行、濃煎紅花酒下。</p>
<p>此皆破血之藥，然不用川芎以行血海之血，而用白芷以行陽明之經者，以血海隸於陽明故也。</p>
<p>行經紅花湯　治婦人室女經不行，時作脹痛。</p>
<p>歸尾　赤芍　紫葳　劉寄奴　牛膝　延胡　紅花　蘇木　桃仁（炒，各一錢）　青皮　香附（各八分）　桂心（五分）</p>
<p>此與前方不相遠，而有青皮、桃仁乃厥陰肝經藥，要分別此義。空心服。</p>
<p>土牛膝散　治婦人室女血閉不通，五心煩熱。</p>
<p>土牛膝　歸尾（各一兩）　桃仁（炒）　紅花（各半兩）</p>
<p>上為細末，每服二錢，空心溫酒下。</p>
<p>專主血閉，曾藉此治婦人血塊作痛有效。</p>
<p>當歸散　治血脈不通。</p>
<p>當歸　穿山甲（微炒）　蒲黃（炒，各半兩）　辰砂（另研，一錢）　麝香（少許）</p>
<p>上為細末，研勻每服二錢，食前熱酒調下，專主在脈絡。</p>
<p>桃奴飲子　治婦人室女月經不通，漸成脹滿，及男子墜馬跌僕損傷，致瘀血停積欲成血蠱，悉皆治之。</p>
<p>（眉批：此脹滿，根血瘀來。）</p>
<p>桃奴（桃樹上嫩桃干朽不落者，冬月及正月收）　猳鼠糞（即雄鼠糞也，兩頭尖是也）　延胡　五靈脂　肉桂　香附　砂仁　桃仁（另研，各等分）</p>
<p>上為細末，每服三錢，空心溫酒調下。</p>
<p>類聚濁陰之物，以破汙積之血，佐溫熱之味以行停滯之血氣。蓋為血氣流也。</p>
<p>萬病丸　治經事不來，繞臍寒疝痛。</p>
<p>乾漆（杵砂炒，煙盡須青白如此一時）　牛膝（去苗，酒浸一宿，焙乾，各一兩）</p>
<p>上為末，以生地汁一升，入二藥末，銀器內慢火熬可丸即丸桐子大，每服二丸，空心米飲或酒下。</p>
<p>妙在以生地汁熬破血藥，大有見解。</p>
<p>以上諸方俱輕劑，隨寒熱選用。</p>
<p>通經丸　治經閉不通及血塊疼痛。</p>
<p>歸尾　桃仁　大黃（煨）　丹皮　乾漆（炒煙盡）　肉桂　牛膝　莪朮（各一兩）　三稜（醋炒，五錢）　麝香（八分）</p>
<p>上為末，皂角五錢，芫花二錢，水煎糊為丸，桐子大，每服五十丸米湯下。</p>
<p>不用虻蟲、水蛭、斑蝥之類，是重劑中之輕劑，最穩。</p>
<p>產寶方　治月經不通腹中痛。</p>
<p>牛膝（六分）　大黃　桃仁（炒）　細辛（各五分）　川芎　當歸（各四分）　水蛭（三分，糯米炒黃）</p>
<p>上細末，煉蜜丸桐子大，每服二十丸，空心溫酒下。</p>
<p>（眉批：水蛭須炒十分熱，蓋生則害人也。）</p>
<p>千金桃仁煎　治血積癥瘕，月水不行。</p>
<p>大黃（濕紙裹煨）　桃仁（炒）　朴硝（各一兩）　虻蟲（一兩去足翅，炒黑）</p>
<p>上為細末，醋二升半，銀石器中漫水熬膏，即入大黃、虻蟲、桃仁末，不住攪可丸，即入朴硝再攪，良久出之。丸如桐子大，五更初，溫酒下五丸，至日午取下如赤豆汁，雞肝蝦蠶衣樣，候鮮紅住。仍以調氣藥補之，此涼行之劑，血因熱結者宜之。</p>
<p>（眉批：虻蛭皆食血，故用之以破血，苟非血塊不宜用。）</p>
<p>斑蝥道經丸　治經候閉塞，亦治乾血氣。</p>
<p>斑蝥（二十個，糯米炒）　桃仁（四十九個，炒）　大黃（錦文者，五錢）</p>
<p>上為細末，酒糊丸桐子大，空心酒下五丸，甚者十丸。（一方加虻蟲半錢，水蛭一錢。）</p>
<p>大黃膏（一名將軍丸）　治婦人乾血氣。</p>
<p>川大黃（四兩）</p>
<p>為末，釅醋成膏丸，如雞豆大，每服一丸。酒化開，臨臥溫服，大便利一二行，經脈自下，是調經之仙藥也。一方加當歸頭，一方加香附二兩，童便浸炒為末入膏丸，桐子大，熱酒下四十丸。</p>
<p>乾血氣者也，故用大黃一味解熱通經，其加當歸頭，香附者，一榮血，一調氣也。在人自擇之。</p>

<h3>治痰結經閉</h3>
<p>加味導痰湯　治軀脂經閉。</p>
<p>半夏　陳皮　茯苓　甘草　枳實　黃連　川芎</p>
<p>加生薑水煎服。</p>
<p>《經》云：氣上迫肺則心氣不得下通，故月事不來。今用連枳之類，導痰降火使不上迫於肺，故心氣下通而月事來也。</p>
<p>此治胃實痰盛之藥，非為降心火也，其通經止取四物中一味之最當者思之思之。</p>
<p>礬石丸　治婦人經水閉，臟堅癖，中有乾血下白物。</p>
<p>礬石（三錢，燒）　杏仁（一分）</p>
<p>上末煉蜜丸棗核大，納陰中，劇再納之。</p>
<p>（眉批：即蜜導之意。）</p>
<p>通經下取方　曾經試驗神效。</p>
<p>海蛤粉（五錢）　苦葶藶　牙皂（各二錢半）　巴豆（略去油）　天花粉（五錢）　苦丁香　紅娘子（各一錢半）　麝香（少許）</p>
<p>上為細末，每一錢蔥汁同搗丸，薄綿裹，以五寸竹管納陰中，候熱時，先通黃水，次則經行。</p>

<h1>卷二</h1>

<h2>血崩</h2>
<p>《經》云：陰虛陽搏謂之崩。（陰虛者，尺脈虛浮；陽搏者，寸脈弦急也。是陰血不足，陽邪有餘也。）《痿論》云：悲哀太甚則胞絡絕，胞絡絕則陽氣內動，發為心下崩。《經》云：悲哀太過，則心系急，肺布葉舉，而上焦不通，熱氣在中，故血走而崩也。</p>
<p>《靈樞》曰：用力過度，則絡脈傷，陰絡傷則血內溢，血內溢則後血，腸胃之絡傷，則血溢於外。</p>
<p>《運氣》云：少陽司天初之氣，風勝乃搖，候乃大溫，民病血崩。</p>
<p>方氏曰：血，陰也。靜則循經榮內，動則錯經妄行，蓋人之七情過極，則動五志之火，五志之火亢盛，則經血暴下，失期而來，如風動木搖，火燃水沸。</p>
<p>趙養葵曰：氣血人身之陰陽也，陽主升，陰主降，陽根陰，陰根陽，一升一降，循經而行，無崩漏也，若陽有餘則升者勝，血出上竅，陽不足則降者勝，血出下竅。凡氣虛不能攝血而崩者，其人必面白，尺脈虛大，久病者有之。</p>
<p>王海藏曰：婦人血崩，來如潮湧，明是熱勢妄行，豈可作寒論治法，宜清補兼升提，不可驟止。」</p>
<p>丹溪云：衝任為經脈之海，外循經絡，內榮臟腑，若勞傷過極，致臟腑氣虛，而衝任之氣亦虛，不能約制其經血，故忽然暴下，或陰陽相搏，為熱所乘，攻傷衝任，血得熱則流，故崩下，治法氣虛者當益氣以攝血，血熱者宜清榮以養血。</p>
<p>（眉批：脈見小者順，洪大者逆。）</p>
<p>馬玄臺曰：婦人血崩從胞絡宮來，血久下行，已為熟徑，則本宮血乏，十二經之血，從此滲漏，然胞絡下繫於腎，上通於心，故此證實關心腎二經，東垣用十二經引經之藥，使血歸十二經，然後用黑藥止之。若徒用黑藥，不先服領血歸經藥，病亦難愈也。</p>
<p>張潔古曰：崩者，倏然暴下也；漏者，淋瀝不斷也。將息失宜，勞役過度，喜怒不常，大傷於肝，肝為血府，傷則不藏，而為崩中漏下。悲憂太甚，陽氣內動，真陰虛不能鎮守包絡相火，致血走而崩。宜養血安神為主。脾胃氣虛下陷，腎與相火相合，濕熱下迫而致。宜調脾養血為主。</p>
<p>丹溪曰：有涎郁胸中，清氣不升，致經脈壅遏而降下，非開涎不足以行氣，非氣升則血不能歸隧道。其證或腹滿如孕，或臍腹㽲痛，或血結成片，或血出則快，上則悶，或臍上動。治宜開結痰，行滯氣，消汙血。</p>
<p>王海藏曰：或因胎產，或因酒色；澤液惡穢，前行太過，滓糞燥後，後滯不通，此胎腸俱病。治宜推去敗血膿積，益血致新也。</p>
<p>戴原禮曰：血大至曰崩，或清或濁，或純下瘀血，熱不可止；有崩甚腹痛，人多疑惡血未盡，又見血色瘀黑，愈信惡血之說，不敢止截。大凡血之為患，欲出未出之際，停在腹中，即成瘀血，以瘀為惡，又焉知瘀之不為虛冷乎？故瘀而腹痛，血行則痛止，崩而腹痛，血住則痛止，芎歸湯加姜附，止其血而痛自止。</p>
<p>東垣曰：人身中陽氣升浮，穀氣上行，則陽生陰長，春夏是也。既崩則周身氣血皆不生長，穀氣不升，前雖屬熱，下焦久脫，已化為寒，久沉久降，寒濕大勝，當急救之。瀉寒以熱，降濕以燥，大升大舉，以助生長，補養氣血，不致偏枯。《經》云：風勝濕，以所勝平之也。</p>
<p>薛立齋曰：有婦人患崩，過服寒藥，脾胃久虛，中病未已，寒病復起，煩渴引飲，粒米不進，昏憒時作，脈洪大，按之微弱，此無根之火，內虛寒而外假熱也，十全大補加附子，崩減，日服八味丸愈。</p>
<p>齊仲甫曰：受熱而色赤者，謂之陽崩，膠艾湯；受冷而色白者，謂之陰崩，固經丸。五臟虛冷，五色隨崩俱下，五臟俱虛，五色相雜，謂之五崩。</p>
<p>陳良甫曰：婦人血崩心痛，名殺血心痛，由心脾血虛也，若小產去血過多而心痛者，亦虛也，烏賊骨炒末，醋湯下失笑散。</p>
<p>薛立齋曰：血崩兼心痛者，心主血，去血過多，心無所養以致作痛，十全湯倍參、術多服，如瘀血不行者，失笑散。陰血耗散者，烏賊丸收斂之。</p>
<p>李太素曰：崩為急證，漏為緩病。崩是大怒傷肝，衝動血海，或火盛之極，血熱沸騰而然；漏則房勞過度，傷損衝任，二脈氣虛，不能約制經血，或其人平素多火，血不能安，故不時漏泄。崩宜理氣、降火、升提；漏宜滋陰、養氣、養血，或兼制火。</p>
<p>薛立齋曰：人以脾胃為本，納五穀，化精微，清者入榮，濁者入衛，陰陽得此，是謂橐籥。人得土以養百骸，失土則枯四支。東垣以飲食自傷，醫多妄下，清氣下陷，濁氣不降，乃生䐜脹，所以胃脘之陽，不能升舉，其氣陷入中焦，當用補中湯，使濁氣得降，不治自安。若因飽食後致崩漏，是傷脾氣，下陷於腎，與相火合，濕熱下迫所致宜甘溫之劑，調補脾胃，則血自歸經。若誤用寒涼，損傷胃氣，不能攝血歸經，東垣曰：凡下血證，須用四君子收功，斯言厥有旨哉。</p>
<p>《金匱》云：寸口脈弦而大，弦則為減，大則為芤，減則為寒，芤則為虛，寒虛相搏，脈則為革；婦人則半產漏下，尺脈急而弦大，風邪入少陰之經，女子陰白下赤，漏血下赤白不止，脈小虛滑者生，大緊實數則死；漏下赤白，日下血數升，脈急疾者死，遲者生；又脈見小者順，洪大者逆。</p>

<h2>血崩集方</h2>
<p>四君子湯　四物湯　補中益氣湯　八味丸　歸脾湯　逍遙散</p>

<h3>治血熱崩漏</h3>
<p>荊芥四物湯　治崩漏初起不問虛實服之立止。</p>
<p>四物加荊芥穗、炒條芩、炒香附各一錢。</p>
<p>如不止加防風、升麻、白朮、蒲黃；一方加地榆尤妙；一方四物加芩、連、梔子、黃柏；一方並加膠、艾。</p>
<p>武叔卿曰：血藏於肝，肝氣不升則熱迫於下，故血不能藏而崩也。況厥陰之經環陰器，廷孔前陰皆屬之。荊芥升肝氣，香附理肝氣，條芩除內熱，四物中生地、白芍養血涼血故能收功也。</p>
<p>膠艾四物湯　治崩漏不止及損動胎氣漏血。</p>
<p>四物加膠、艾各一錢，炙草五分。水酒各半，煎，空心服。</p>
<p>（眉批：此方入勞傷類，不宜血熱崩漏。）</p>
<p>奇效四物湯　治肝經虛熱血沸騰久不止。</p>
<p>膠艾四物湯去甘草加黃芩炒一錢，水煎服。</p>
<p>（眉批：此方用熟地以補肝之母，以阿膠、黃芩益肝之氣，艾葉溫下元以助真氣之升，所謂陰從陽起也。）</p>
<p>河間生地黃散　治經漏下血，脈虛洪，色紫黑。</p>
<p>生地　熟地　白芍　黃耆　枸杞子　天冬　地骨皮　柴胡</p>
<p>水煎服。便血者加地榆。</p>
<p>武叔卿曰：脈虛洪者，氣不足也；色紫黑者，熱之甚也。黃耆所以補氣，氣盛則生火；天冬、地骨以清氣中之火；熟地所以生血，血生而不涼，尤慮妄行，故以生地、黃連涼心；芍藥、甘草緩肝益脾；柴胡升舉；枸杞、地黃又肝腎同歸者也。</p>
<p>涼血地黃湯　治血崩腎水汙，不能鎮守胞絡相火。</p>
<p>生地　歸尾（各五分）　黃連　黃柏　知母　藁本　川芎　升麻（各二分）　柴胡　防風　羌活　黃芩　細辛　荊芥　蔓荊　炙草（各一錢）　紅花（少許）</p>
<p>水煎，空心稍熱服。</p>
<p>（眉批：慎齋曰：血崩不止則血去過多矣，方中風藥大半不敵生地一味，獨不慮風藥燥血乎，雖云升舉而血之耗者已多，用者酌之。）</p>
<p>武叔卿曰：《經》云：陰者，從陽而亟起也。血屬陰，陰不自升，故諸經之血必隨諸經之氣而後升，若氣有所陷則熱迫血而內崩矣。故用黃柏以清下焦胞絡之火。心者，火之主也。故以生地、黃連治火之原；知母、黃芩滋水之母；歸尾破瘀，紅花生血所以去故生新也；川芎行血海之餘；蔓荊涼諸經之血；升、柴、羌、防、藁本、細辛諸風藥皆所以升諸經之氣也。諸經氣行則陰血不得不隨之而起矣，故曰從陽亟起也。</p>
<p>簡易黃芩湯　治崩中下血，陽乘陰所謂天暑地熱經水沸溢者。</p>
<p>黃芩研細末，每服三錢，霹靂酒下（即燒秤錘酒。）一方荊芥湯下。</p>

<h3>治勞傷崩漏</h3>
<p>當歸芍藥湯　治勞傷脾胃經漏氣短其色鮮紅，自汗身熱，惡食支倦，便泄。</p>
<p>黃耆（一錢半）　白朮　蒼朮（泔浸）　當歸　白芍（各一錢）　熟地（五分）　生地（三分）　陳皮（五分）　柴胡（二分）　炙草（三分）</p>
<p>（眉批：據見證悉屬脾胃氣虛，當用補中益氣為主。此方不用人參、升麻何也？蒼朮氣悍燥散其色鮮紅又何用之？況與生地同用，豈不為時人所笑。要之，古人皆因症立方，俱求至理所在，而不必拘方以試病也。）</p>
<p>東垣為一婦制此方，諸證悉去。蓋血虛須兼補氣血猶水也，氣猶堤也，堤堅則水不橫決，氣固則血不妄行。此方黃耆最多，白朮次之，所以神效，俗醫不達此理，專用涼藥，不知涼藥傷胃，正氣愈弱，血安得固。</p>
<p>補中益氣湯</p>
<p>歸脾湯　氣猶夫也，血猶妻也，血隨氣升，夫倡婦隨之道耳。夫營出中焦，脾胃氣虛則中氣下陷，是營血失其主矣，此方益營助脾而以氣藥為君者，正此意。</p>
<p>柏子仁湯　治婦人憂思過度，勞傷心經不能藏血，遂致崩中下血不止。</p>
<p>柏子仁（炒）　香附（炒）　芎藭　鹿茸（擦去毛，酒蒸焙）　茯神　當歸（各一錢半）　川斷（二錢）　阿膠（炒）　遠志（去心，各一錢）　炙草（五分）</p>
<p>上生薑五片，水煎，空心服。</p>
<p>心脾氣虛氣結者宜之。鹿茸乃陰中至陽，陰體而陽用也，非血脫氣衰者不用此濟生方也，而立齋加柴、梔以清厥陰之火，以升肝脾之氣。</p>
<p>養血平肝散　治大怒經血暴下。</p>
<p>當歸（酒浸）　白芍（炒）　香附（炒，各二錢）　青皮　柴胡　川芎　生地（各八分）　甘草（五分）</p>
<p>水煎，食前服。</p>
<p>以大怒而用，是故曰平肝。香附、青皮、柴胡、白芍、甘草、川芎緩肝疏肝升提肝氣；當歸、生地養血榮肝。然所重在大怒，故立方如此。</p>

<h3>治崩漏氣陷</h3>
<p>益胃升陽湯</p>
<p>黃耆（二錢）　人參（有嗽去之）　神麯（炒，各一錢半）　白朮（三錢）　當歸（酒浸）　陳皮　炙甘草（各一錢）　升麻　柴胡（各五分）　生黃芩（二錢，瀉盛暑之伏熱，刑金秋涼不用）</p>
<p>上為粗末，每服三錢或五錢。如食添再加之，如食減已定三錢內更減之，不可多服，每服二錢。水煎去滓熱服。如腹痛每服加白芍二分，中桂少許；口乾渴加乾葛二分；如嗽去人參；如服此不止，卻服後方柴胡調經湯大舉大升之也。</p>
<p>眉批：以食增減為藥增減，可見古人用藥有法。</p>
<p>眉批：川芎酒　治崩中晝夜不止。</p>
<p>川芎一兩　生地汁一盞</p>
<p>上酒五盞煮川芎一盞去滓，下地黃汁再煎二三沸分三服。此方以酒煎川芎配生地汁，自有妙用，甚奇甚奇，用酒之意便是升法。</p>
<p>崩漏丸　肉桂　人參　黃耆　白朮　甘草　羌活　獨活　柴胡　防風　藁本　細辛　川芎　歸身　熟地　白芍　桃仁　紅花</p>
<p>《論》曰：氣血人身之陰陽也，陽主升陰主降，陽根乎陰，陰根乎陽，一動一靜互為其根則一升一降循經而行，無崩漏之患。若陽有餘則升者勝，血從上竅出，陽不足則降者勝，血從下竅出。是丸也，參、桂、耆、朮、草壯陽益氣之品也；二活、柴、防、藁、細、芎升陽舉經之品也；歸、地、芍、桃仁、紅花滋陰入血之品也；壯陽則氣不虛，舉經則血不陷，滋陰則血不燥。如是因血為氣守，氣為血衛，升降上下一循乎經，何自而崩。</p>
<p>和劑震靈丹　治崩中下血脈虛細，手足或冷。川芎歸湯加木香煎送。或陳皮、香附煎湯下三元；或靈砂丹亦可兼治暴驚，凡九竅出血，獨參湯下。</p>
<p>赤石脂　禹餘糧　紫石英　代赭石　四味打碎入鹽泥，固罐內封口，煅通紅埋地內，七日出火毒。五靈脂（去砂二兩）　硃砂（一兩，研，飛）　乳香　沒藥（各二兩）</p>
<p>上為末，糯米糊丸，芡實大，每服一丸。空心酒下，婦人醋湯下。</p>
<p>桂枝茯苓丸　治婦人有癥在臍上動，下血不止。</p>
<p>桂枝　茯苓　丹皮　桃仁　白芍</p>
<p>上為末，煉蜜丸，兔屎大。食前服一丸，不知加至三丸。</p>
<p>旋覆花湯　治半產漏下脈弦而大。</p>
<p>旋覆花（三兩）　蔥（十四莖）　新絳（少許）</p>
<p>上水三升煮一升，頓服。《本草》云：旋覆主留飲結氣。</p>
<p>半夏丸（《直指》）　治崩中帶下痰喘氣急虛腫，亦消宿瘀。圓白半夏刮淨槌扁薑汁調，飛過白麵作餅，包炙黃色去面取半夏作末，米糊丸綠豆大。每服十丸，溫熱水下，芎歸湯，沉香降氣湯各半煎送，止血要藥。）</p>
<p>東垣曰：血脫益氣，古法也，先補胃氣以助生長，故曰陽生陰長，諸甘藥為之先務，舉世皆以為補氣，殊不知甘能生血，此陽生陰長之理也，故先理胃氣。人之一身，內谷為寶，補中益氣方加神麯、黃芩，名益胃升陽湯，以起婦人血崩之屬氣下陷者。</p>
<p>柴胡調經湯　治經水不止，鮮血頃崩急，腦痛脊骨強痛，不思飲食。</p>
<p>羌活　獨活　藁本　升麻（各五分）　蒼朮　柴胡（七分）　葛根　當歸　炙草（各三分）　紅花（少許）</p>
<p>水煎，稍熱，空心服，微汗立止。</p>
<p>要知鮮血不用清涼而用升舉，當在不思飲食上揣摩。外症屬太陽者多，而藥又兼少陽、陽明、太陰、厥陰。且君以蒼朮少加當歸、紅花引入血分，以升陽氣，乃為之大舉大升。此從陰引陽之義也。</p>
<p>升陽除濕湯</p>
<p>黃耆　蒼朮　羌活（各一錢半）　藁本　升麻　柴胡　炙草（各一錢）　當歸（酒浸）　獨活（各五分）　蔓荊子（七分）</p>
<p>上水五大盞，煎一大盞，稍熱，空心服，少時以早膳壓之，可一服已。如灸足太陰脾經中血海穴，二七壯或三七壯，立已。</p>
<p>此藥乃從權衡之法，用風勝濕。為胃氣下降陷而氣迫於下，以救其血之暴亡也。若病愈經血惡物已盡，主病雖去，後必須以黃耆、甘草、人參、當歸之類數服以補之，於補氣升陽湯中加和血藥是也，若經血惡物下之不絕，尤宜救其根源，治其本經，只益脾胃退心火之亢，乃治其根蒂也，若遇夏月白帶下脫漏不止，宜用此湯，一服立瘥。</p>
<p>武叔卿曰：升陽除濕湯治女子漏下惡血，或暴崩不止。夫土陷則濕，故怠惰嗜臥；木鬱則熱，故氣上衝。緩為濕之徵，弦為木之象，鬱而不伸則熱。此心火乘脾也，脈之洪大者，火在下也。胞絡為相火寄於命門，為多血之經，病從火，心火以藏德為神，相火聽命於心，三焦主氣，胞絡主血。故血分之火，專主胞絡，氣分之火專主三焦。鬱則火不得遂，炎上之性，迫於血分，故陰絡傷也。方以蒼朮、升麻發太陽、陽明之濕；柴胡、防風達厥陰、少陽之術；羌活、藁本以升舉少陰、太陽下部之郁，所謂下者舉之也，但升散之物過則耗氣而傷金。故又以黃耆保肺，當歸引血，使各有所歸；甘草和氣，蔓荊涼血。此四種又制亢害之法也。</p>

<h3>治崩漏血瘀（昏暈　疼痛）</h3>
<p>五靈脂散　治血崩不止及昏不省，並治產後惡血心腹脅痛不可忍。</p>
<p>五靈脂（不拘多少，炒令煙盡研末）</p>
<p>每服三錢，水酒、童便各半盞，煎八分頓服，名抽刀散。五靈行汙濁之血如神，童便降火亦行血分，酒同煎尤妙。</p>
<p>煮附丸　（方見調經疼痛條）</p>
<p>備金散　治婦人血崩不止。</p>
<p>香附（炒四兩）　歸尾（一兩二錢）　五靈脂（炒一兩）</p>
<p>上為細末，每服五錢，醋湯調下，空心服立效。</p>
<p>（眉批：崩而內有瘀者宜之。）</p>

<h3>治崩漏虛寒</h3>
<p>丁香膠艾湯　治崩漏不止。蓋心氣不足，勞役及飲食不節，所得經隔，少時其脈兩尺俱弦緊而洪，按之無力。其證自覺臍下如冰，求厚衣被以御其寒。</p>
<p>（眉批：東垣所論脈證必悉宜宗之。）</p>
<p>白帶白滑之物，雖多間下如屋漏水，下時有鮮血不多。右尺脈時微洪，屋漏水暴下者，是弦急，脈為寒多，脈洪時見乃熱少，合而言之急弦者，北方寒水多也；脈洪時出者，命門胞絡之火也；黑物多赤物少，合成屋漏水之狀也。</p>
<p>（眉批：以寒多故用藥必溫。）</p>
<p>當歸（一錢二分）　白芍　熟地（各二分）　川芎　丁香（各四分）　阿膠（炒，六分，後入）　艾葉（一錢，後入）</p>
<p>上為細末，作一服，水二盞，煎五沸，去滓入膠艾再煎至一大盞，空心宿食消盡，帶熱服三服效。</p>
<p>斷下湯　治衝任氣虛崩中漏下，臍腹痛，漸減飲食，四肢乏力及帶下三十六疾，悉能療之。</p>
<p>人參　熟地　艾葉（醋炒，各一兩）　烏鰂骨（燒灰）　當歸（酒洗，各二兩）　阿膠（蛤粉炒）　川芎（各七錢）　炮姜（半兩）</p>
<p>叔卿曰：此即膠艾四物之變局也，彼有芍藥，此有人參、烏賊、乾薑，大概血虛而不斂者，宜芍藥酸寒以收之，氣脫而不溫者，宜參、薑、烏　之類溫補而澀之；阿膠者，益金水以成收藏之用也。陽虛則寒，陰虛則熱，故以此主之。而腹痛一證，人皆以為瘀血者多，此以為痛不止者，服熟附丸。正元禮所謂崩而腹痛者，崩止而痛除也。</p>
<p>熟附丸</p>
<p>熟附子　木賊（去節）　龍骨（煅）　赤石脂（煅，各五錢）　川芎　當歸（各一兩）</p>
<p>上末，醋丸桐子大，每服五六十丸，食前米飲下。</p>
<p>鹿茸丸　治經水過多色瘀黑，甚者崩下呼吸少氣，臍腹冷極，汗出如雨，尺脈微小，由衝任虛衰，風冷客於胞中，氣不能固。可灸關元百壯，在臍下正中二寸。</p>
<p>鹿茸（燎去毛，酥炙）　赤石脂（制）　禹餘糧（制，各一兩）　當歸　熟地　續斷（各二兩）　附子（炮）　艾葉（一方無）　柏葉（各半兩）</p>
<p>上末，酒糊丸，桐子大。每服三十丸，空心溫酒下。（蜜丸亦可。）</p>
<p>武叔卿曰：丹溪以紫黑為熱，此言瘀黑者，乃下焦氣寒血凝而黑，各有治法。然女子氣海在上，血海在下。故下焦溫而後氣升血行。如鹿茸以血成形，由氣而長，血隨氣上而成角，故入血分以主升。又以附子、艾葉佐而溫之。石脂、餘糧鎮而固之；柏葉清之；歸、地、續斷補之。誠下元虛寒之全方也。不加人參豈無意焉，而灸關元之意可想矣。</p>

<h3>治崩漏虛脫</h3>
<p>伏龍肝散　治氣血勞傷衝任脈虛。《經》云：非時忽然崩下，或如豆汁，或成血片，或五色相雜，或赤下相兼臍腹疼痛，經久不止，令人黃瘦食減無力，虛煩口乾驚悸。</p>
<p>伏龍肝　赤石脂（各一兩）　川芎（三兩）　熟地　艾葉（微炒，各二兩）　麥門冬（去心，一兩五）　當歸　乾薑（各七錢半）　肉桂　甘草（各五錢）</p>
<p>上粗末，每服四錢，棗一枚，水煎服。</p>
<p>武叔卿曰：五色者，五臟之色也。崩久則五臟氣陷血不能化，故五色見焉。蓋血生氣而化於中焦，氣生於下元而培於脾胃。如臍腹疼痛者，下元氣寒也，以艾葉溫之；黃瘦食減無力者，中焦氣寒也，以乾薑暖之；優龍肝有火土相生之妙，君以川芎有扶肝行濁之能；肉桂、甘草和榮衛而通血脈；麥冬、熟地益金水而治虛煩；口乾口脂當歸補血以固脫，通之澀之溫之濡之誠，治久脫臟寒之良方也。</p>
<p>柏黃散　療經血不止。</p>
<p>側柏葉（一兩）　黃芩（一兩二錢）　蒲黃（一兩）　伏龍肝（二兩）</p>
<p>水煎，分二服。丹溪云柏性多燥。</p>
<p>蒲黃散　治崩中不止。</p>
<p>炒蒲黃　炒破故紙　千金古石灰（炒，各等分）</p>
<p>上為細末，每服二三錢，淡酒或醋湯下。此燥澀之劫劑也，又可治白帶。</p>
<p>霹靂散　治經脈妄行。</p>
<p>香附（三兩）　川芎　古石灰（油炒，各一兩）</p>
<p>上為細末，燒秤錘，淬酒調服二錢匕。</p>
<p>武叔卿曰：前方溫下元以止血。此方調血氣以燥澀。石灰油炒慮其燥也，霹靂之名乃燒秤錘投酒中之聲，亦取其聲應之速也。</p>
<p>鹿茸散　治崩中漏下不止虛損羸瘦。</p>
<p>鹿茸（一兩，去毛，塗酥，炙微黃）　白龍骨　熟地　白芍　鱉甲（塗酥，炙令黃）　白石脂　川斷　烏鰂骨（炙，各一兩）　肉蓯蓉（一兩半，酒浸，去皮，炙乾）</p>
<p>上為細末，每服二錢，食前粥飲調下。鱉甲是下部陰藥而通腎脈之陽，自春齊節，節而下以至於陰內；蓯蓉是下部陽藥，有益坎中之陽而補真火。故曰黑司令，若其餘可類推矣。</p>
<p>補宮丸　治諸虛不足，久不娠妊，骨熱形羸，崩中帶下。</p>
<p>錦片　木賊　棕櫚　柏葉　艾葉　乾漆　鯽鱗　鯉鱗　血餘　當歸（各等分，燒存性研末）　麝香（少許，研）</p>
<p>上研勻，每服二錢，空心溫酒調服。</p>
<p>十灰丸　治崩中下血不止。</p>
<p>綿　黃絹　艾葉　藕節　蓮房　棕櫚　發馬尾　蒲黃　赤松皮（各等分，燒灰存性，研細末）</p>
<p>上醋煮，糯米糊丸桐子大，每服七十丸如至百丸，空心米飲下。五灰、十灰皆取其黑，如百草霜、京墨之意。如前方中所未備，而此復出之以成方。若令人知有所取也。蓮房及藕節通血脈而散血，其節與房皆斂虛就實而味澀。房成於升類木之象，有收陽歸陰之理，故用之以澀血；黃絹綿綿皆蠶絲所成，蠶食桑而吐絲，扶桑之木受青陽之氣，稟少陽升生之性，能和肝膽之陽，以養厥陰之血。故神仙一切服食藥，不得桑柴煎不食，以其火不文不武而具溫生之氣也。蠶砂治崩止血，豈漫言哉？百草霜乃百草之煙墨，亦鬆煙所造，草得乙木之陰，味多苦，松有清貞之操，味多澀，取之以煙則上升，取之以黑則制火；松皮灰亦此意。諸魚屬火而生居水中，是水中之火，惟鯽魚生於四季，故得土者多，其臭腥。腥先入肝，以助肝氣之升，鱗甲者金之用也。火主上升，金主收澀，又得土之性，故其用如此。馬者乾之陽，尾者血之尾，血潤下而生尾，尾生於陽，體盡處是陽中之陰也，以陰血之餘生於純陽之體，又有陰中陽之義。凡血脫於下乃陰無陽以升。此借陽中之陰以鼓陽升陰，又借其灰以為止澀之用。皆良法也。</p>
<p>如聖散　棕櫚　烏梅肉　乾薑（一兩五錢，並燒存性）　白薇　牡蠣　白芍　鹿角霜　山藥　白朮　茯苓　白芷　烏鰂骨（各等分）</p>
<p>上為末，麵糊丸桐子大，每五十丸空心米飲下。</p>
<p>一方　治婦人血崩。</p>
<p>蠶砂（炒，一兩）　伏龍肝（五錢）　阿膠（一兩）</p>
<p>上為末，空心溫酒調服二三錢。（《大全》名無此散，無阿膠）</p>
<p>蠶食桑而糞砂有清香涼燥之能，單服之亦驗，以頭二蠶者佳，為有生生之妙也。血見黑則止。</p>
<p>《醫學綱目》曰：氣陷者，用升氣藥灰止之，夏枯草、荊芥之類是也。血熱者，涼血藥灰止之，槐花、黃芩之類是也。氣滯者行氣藥灰止之，醋炒香附之類是也；血瘀者炒熟失笑散之類；血寒者用熱，炮薑、桂之類；血脫者用澀，白礬、百草霜、棕灰之類。</p>
<p>五灰散　治下血不止成血崩。</p>
<p>蓮蓬殼　黃絹　血餘　百草霜　棕皮（以上共燒灰）　山梔（炒黑）　蒲黃（炒）　京墨　血竭</p>
<p>上為末，水調服。</p>
<p>十灰散　治下血不止。</p>
<p>上細末，每服二錢，烏梅酒下，空心服。久患不過三服。</p>
<p>一方　當歸　白芍　乾薑　棕櫚（各等分）</p>
<p>上各煅存性，研細末醋調，以有節朱筋左攪四十九轉，食前服。治血崩屢效。</p>
<p>（眉批：此方以血藥入乾薑有從治之妙。而左攪四十九轉，寓少陽生數之義，亦咒由法。）</p>
<p>烏紗帽散（又名琥珀散）　治血崩不止。</p>
<p>赤芍　當歸　香附　乾荷葉　男子發（皂莢水洗）　棕櫚　烏紗帽（是漆紗頭巾，取陽氣上衝故也）</p>
<p>上各等分，於新瓦上煅黑存性，三分為細末，每服五錢，空心童便調下，如人行十里久再進一服即止。若產血去多，加米醋、京墨、麝香少許。</p>
<p>荷葉清芬可以升肝膽之氣而涼血；烏紗染五倍故能止血；又有生漆可以破瘀，取常用者升陽之意。</p>
<p>立效散　當歸　蓮花心　白綿子　紅花　茅花（各一兩）</p>
<p>上銼豆大，白紙裹泥固煅存性為末，每三錢溫酒調服。蓮花心性澀而香，可以通心氣之和。</p>
<p>烏金散　棕櫚毛（燒存性，一兩）　龍骨（煅過，一錢）</p>
<p>上為細末，研勻，每三錢空心好酒調服，二服立止。</p>
<p>香礬散　香附（醋浸一宿，炒焦存性為末，一兩）　白礬末（二錢）</p>
<p>上研勻，米飲調，空心服，神效。一方用荷葉調尤妙。</p>
<p>一方　荊芥穗，燈火燒焦為末，每服三錢，童便調下。</p>
<p>（眉批：荊芥入肝，清而升舉，乃血中要藥。）</p>
<p>一方　黃牛角尖燒黑灰，微存性，研末，調服。</p>
<p>一方　鹿角燒灰細研，食前溫酒調下二錢。</p>
<p>一方　夏枯草燒存性，為末，米飲調下。</p>
<p>（眉批：夏枯草是厥陰經養陰之藥。）</p>
<p>一方　百草霜二錢，狗膽汁拌，分二服。當歸酒調下。</p>
<p>（眉批：用狗膽汁甚奇然，亦陽中陰藥也，同百草霜如妙。）</p>
<p>一方　京墨為末二錢匕，同燒露蜂房為末三指撮酒調服。</p>
<p>一方　新綿一口燒研末，空心酒調下立止。（名一笑散。）</p>
<p>一方　棉子花銅器炒煙盡為末，空心溫酒調下二錢。</p>
<p>（眉批：棉子暖下元而止血。）</p>
<p>一方　衣中白魚、殭蠶為末，井花水調下，日三服瘥。</p>

<h2>帶下</h2>
<p>《素問》曰：任脈為病，男子內結七疝，女子帶下瘕聚。（王太僕注：任脈起胞中，上過帶脈，貫於臍上，起於季脅章門，似束帶狀，名曰帶。）</p>
<p>又脾傳之腎，名曰疝瘕，小腸冤結而痛出白，名曰血蠱，出白溲，又少腹冤熱，溲出白液。</p>
<p>又思想無窮，所願不得，意淫於外，入房太甚，發為白淫。</p>
<p>慎齋曰：經文三條，序帶下為任脈小腸經之病，而其因或得之思想入房所致也。經文白蠱、白液、白淫即男子白濁之類，然思想無窮，入房太甚，乃夢遺症也。與帶下有別。</p>
<p>仲景曰：婦人年五十，病下利數十日不止，暮即發熱，少腹裡急，腹滿手掌煩熱，唇口乾燥，何也？曰：此病屬帶下。何以故？曾經半產，瘀血在少腹不去。何以知之？其證唇口乾燥，故知之，當以溫經湯主之。（方見調經門。）</p>
<p>王叔和曰：婦人帶下，腸中有膿，為榮衛相干，血為敗濁，有可下不可下之異。按《準繩》云，帶下敗膿，腥穢殊甚，遂至臍腹冷痛。用白芷一兩，單葉紅蜀葵根二兩，白芍、白礬燒枯各半兩為末，蠟丸，桐子大，空心米飲下十丸，或十五丸，候膿血盡，以補藥佐之。</p>
<p>嚴用和曰（《聖惠元方》皆云：）婦人帶下，由勞傷衝任，風冷據於胞絡，蓋婦人平居血欲常多，氣欲常少，百疾不生，或氣倍於血，氣倍生寒，血不化赤，遂成白帶。若氣平血少，血少生熱，血不化紅，遂成赤帶，寒熱交併，則赤白俱下，其脈右尺浮。浮為陽，陽絕者無子。若足冷帶下，輕則漏下，其則崩中，皆心不榮血，肝不藏血所致。楊仁齋曰：由於風冷宿停，官桂、乾薑、細辛、白芷先散其寒，然後為封固。用二術人參以補氣。</p>
<p>（眉批：倍字作滯字看。李氏曰：平時陰陽過度，及產後亡血下虛，凡邪乘虛入於胞絡，宜暖寶丸，加姜附吳茱萸，或黃耆建中湯去桂加當歸。《良方》曰：婦人帶下，其名有五，因經行產後，風邪入於胞門，傳於臟腑而致之，若傷足厥陰經，色如青泥；傷手少陰經，色如紅津；傷手太陰經，形如白涕；傷足太陰經，黃如爛瓜；傷足少陰經，黑如衃血。戴氏曰：赤白帶下，皆因七情內傷。或下元虛冷，感然一端，並宜順氣散、吞震靈丹，仍佐艾、附力。或米飲調沙參末。帶下不止或成尪羸者，四物湯加煅牡蠣粉半兩，吞固腸丸，多服取效。有帶疾愈後再發，或一二月，或半年，先血而後帶，來不可遏，停蓄未幾，又復傾瀉，此名漏帶，最為難治。）</p>
<p>張子和曰：帶下主乎風冷皆非也。夫治病當先識經絡。人身大經有十二，奇經有八脈，十二經與八脈通身往來。上下流走、晝夜不息，惟帶脈起少腹季脅之端，乃章門穴也。環周一身，絡腰而過，如束帶之於身。《難經》云：帶之為病，溶溶如坐水中。衝任者，經脈之海也，循腹脅，夾傍，傳流於氣衝，屬於帶脈，絡於督脈。督脈者，起於關元穴；任脈者，女子養胎孕之所。督脈乃是婦人督領婦人經脈之海也。衝任督三脈，同起而異行，一源而三歧，皆絡於帶脈，統於篡戶循陰器，行廷孔，以帶脈束之。因余經上下往來，遺熱於帶脈之間，客熱抑鬱，熱者血也，血積多日不流，從金之化而為白，乘少腹冤熱，白物滿溢，隨溲而下，綿綿不絕，是為白帶。多不痛，或有痛者，因壅礙而成也。《經》曰：少腹冤熱，溲出白液。冤者，屈滯也。病非本經，為他經冤鬱而成，此疾皆從濕熱治之。遺熱於小腸，從金化而為白，與治痢同法。赤白痢乃邪熱傳於大腸，赤白帶邪熱傳於小腸。故治二證，不可驟用峻熱藥燥之。燥之則內水涸，內水涸則必煩渴，煩渴則小便不利。則足腫面浮，漸至不起，治法先以導水禹功瀉之，次以淡劑降心火，益腎水，下小溲，利水道，則愈矣。</p>
<p>（眉批：叔卿曰：元禮為丹溪弟子，而相背如此，自是一種翻案。漏下之名始此，亦或升補可愈也。）</p>
<p>潔古曰：此濕熱冤結不散為病也。先以十棗湯下之，後服苦楝丸、大延胡索散，此先攻後補法也。</p>
<p>汪石山曰：帶證色有赤白之分，病有氣血之異，與痢相似，盡由中氣虧敗，運動失常，致濕熱鬱結於下焦帶脈之分，滲流而下，故名帶下，治先清濕為主，必須卻厚味以防濕熱之氣。故丹溪論赤白帶下，由七情內傷，使下元虛憊，致濕熱痰積，乘虛下流。叔和謂崩中日久為白帶。崩中日久者，下元虛憊之意，治法羅太無謂十棗湯、神祐丸、玉燭散皆可用，但虛弱者不可峻攻，丹溪用升提法，真妙諦也。</p>
<p>丹溪曰：赤屬血，白屬氣、屬痰。俱是胃中痰積流下，滲入膀胱，宜用升舉，無人知此，肥人多屬濕痰，瘦人帶病少。如有屬熱痰，用半夏、南星、蒼朮、海石、炒黃柏、青黛、川芎、椿樹皮之屬；治結痰白帶，先於半飢時津下小胃丹十餘粒。至鬱結行，用白朮四物諸藥補之。此先攻後補法也。血虛加減四物，氣虛以參、朮、陳皮間用之，主治以燥濕為先，甚者固腸丸，若有相火動者，諸藥中加炒黃柏，滑脫加龍骨、赤石脂。</p>
<p>方約之曰：帶脈總束諸脈，使不妄行，如人束帶而前垂也。婦人多鬱怒傷肝，肝屬木，脾屬土，肝邪乘脾，則土受傷。而有濕，濕生熱，熱則流通，故滑濁之物，滲入膀胱從小便出。古人作濕寒，治以辛溫，丹溪作濕熱，治以苦寒。不知苦寒正治也，辛溫從治也。如濕熱拂鬱於內，腹痛帶下，非辛溫從治，能開散之乎。若少腹不痛，止下赤白帶，雖有濕熱，而氣不鬱結，用苦寒治之為當也。</p>
<p>（眉批：木鬱不伸，便能生濕，闌門既能泌別清濁，則滑濁之物，未必皆能滲入膀胱，而從溺道出也，如交腸病豈由膀胱來即。）</p>
<p>東垣云：診得心包尺脈微，白物下流，是本經血海將枯，津液復亡，不能滋養筋骨，用以潤燥而滋精液，補陽以生血脈，瀉肺而救上熱，名補經固真湯。</p>
<p>繆仲淳曰：婦人憂思鬱怒，多患帶下。蓋肝氣鬱則脾受傷。脾傷則濕土之氣下降，是脾精不守，不能輸為榮血，而下白滑之物，皆由肝木鬱於地中使然。法當開提肝氣，補助脾氣。蓋以白帶多屬氣虛，故健脾補氣，要法也。若帶下如米泔水腥穢臭者，濕熱勝也。亦有脾胃氣虛，不能約制其水，而濕痰下墜者，宜二朮、茯苓、芩、柏、車前主之，佐以升提；若帶下如雞子清者，脾腎虛極也，面色必不華，足脛必浮，腰腿必痠，宜五味子、八味丸，間用開脾養心之劑，如歸脾湯之類；陰虛有火，宜六味丸加菟絲子、五味、車前、黃柏。</p>
<p>叔和云：崩中日久為白帶漏下時多骨水枯。言崩久氣血虛耗，白滑之物下不止耳，此證雖有氣血寒熱之分。總屬氣虛下陷，若赤帶多因心肝火熾，久而陰血漸虛，中氣漸損，遂下赤帶，治宜養心為主，兼和肝緩中涼血清氣。赤帶久不止則血虛，宜膠艾四物湯，加童便煅牡蠣粉、棗仁、麥冬。</p>
<p>趙養葵曰：帶者奇經八脈之一也，八脈俱屬腎，人身帶脈，統攝一身無形之水。下焦腎氣虛損，帶脈漏下，白為氣虛，赤為有火，治法俱以補腎為主。有脾虛者，六君加升麻；有氣虛者，補中湯；肝虛者，逍遙散兼六味丸。</p>
<p>李氏曰：凡崩中帶下，或用升提，如升陽調經湯；或用收澀，如伏龍肝散；然暫止而終不止者，何哉？蓋衛司開闔，而為榮血之主，脾胃為血海水液之會，衛氣與胃氣俱虛，則血與水無所約制。是以古方有用桂枝湯加附子以固衛氣者；四君子湯加草果、丁香、木香以燥水健脾者；或用理中湯加陳皮、半夏；或半夏丸用芎歸湯煎下；或補中益氣湯、平胃散，皆補衛厚脾，使氣血自循故轍，而不專於收澀以劫奪之也。</p>
<p>（眉批：收澀劫奪，皆是奇兵，用之合宜，便是正法。）</p>
<p>又白滑如涕下流腥臭者，黃耆建中湯去桂加當歸水煎，吞苦楝丸。久不止，臍腹引陰冷痛者，東垣固真丸；虛中有火者，補經固真湯，大烏雞丸常用；氣虛四君子湯；血虛四物湯。有火加黃柏，有寒加桂附。寒始因亡血，復亡其陽，陽氣虛極，帶下腥臭，多悲不樂桂附湯；腹痛陰冷者，四物湯加桂附，常用酒煮當歸丸、小烏雞丸、琥珀調經丸。</p>
<p>《準繩》云：帶不下久而枯涸者濡之。凡大補氣血，皆所以之，如以四物湯為末，煉蜜丸，梧子大，空心米飲下三四十丸，以療年高婦人白帶良驗，皆潤劑也。</p>
<p>吳梅坡曰：婦人下赤白而不甚稠者曰白淫，與男子白濁同系於相火，如龍雷之擾而不澄清也。屬足少陰、足太陰，治當清補為主；如有滑白稠黏者謂之帶下，屬心包手厥陰、少陽，即如男子自遺之精。甚如砂石之淋，原乎心包，系乎脊，絡於帶脈，通於任脈，下抵湧泉，上至泥丸。治宜血肉之劑以培之，此窮源探本之論。時人泥於常套，作流痰治。以牡蠣、龍骨、地榆、膠、艾之類澀之，和以四物，加以升提，殊不知根本損傷，以致腐敗而來。彼寒滯不清之物，則益加其滯，升提不正之氣，則愈增其鬱。惟以六龍固本丸、十六味保元湯主之。</p>
<p>薛氏曰：徐用誠云：帶下白屬氣，赤屬血。東垣云：血崩久則亡血，故白滑之物下流，未必全拘於帶脈，亦有濕痰流注下焦，或肝腎陰淫之濕勝，或因驚恐而木乘土位。濁液下流，或思慕為筋痿。戴人以六脈滑大有力，用宣導之法，此瀉其實也。東垣以脈微細沉緊，或洪大而虛，用補陽調經，乃兼其虛也。丹溪所用海石、南星、椿根皮之類，乃治其濕痰也。竊謂前症皆當壯脾胃升陽氣為主，佐以各經見證之藥。色青屬肝，小柴胡加山梔、防風；濕熱壅滯，小便赤澀，用龍膽瀉肝湯；肝血不足，或燥熱風熱，用六味丸；色赤屬心，小柴胡加黃連、山梔、當歸；思慮過度，用妙香散等藥；色白屬肺，補中益氣加山梔；色黃屬脾，六君子加山梔、柴胡。不應，用歸脾湯；色黑屬腎，六味丸；氣血俱虛，八珍湯；陽氣下陷，補中益氣湯；濕痰下注，前湯加茯苓、半夏、蒼朮、黃柏；氣虛痰飲下注，四七湯送六味丸。不可拘肥人多痰，瘦人多火，而以燥濕瀉火之藥輕治之也。</p>
<p>慎齋曰：經論三條，原其始也。仲景、叔和以瘀血敗膿為內傷症用和，子和以風冷濕熱為外邪症。皆指實症而言。若東垣以血海將枯，津液復亡，是原其病在血虛也；仲景淳以脾精不守，元氣下陷，是原其病在氣虛也；養葵更推原帶脈為病，下焦腎氣虛損所致，尤為探本之要。至於治法，子和、太無、潔古用攻下之法也，丹溪約之諸人，用攻補兼施之法也，至李氏、薛氏以厚脾壯胃立論，與東垣、仲淳之旨共貫矣，吳梅坡以補腎固本為治，與養葵之旨有先得矣。</p>

<h3>針灸穴</h3>
<p>三陰交　在內踝上三寸</p>
<p>天樞　在臍旁二寸</p>
<p>氣海　在臍下一寸半</p>
<p>血海　在膝臏上內廉</p>
<p>中極　在臍下四寸</p>
<p>豐隆　在外踝上八寸</p>
<p>水道　在大巨下三寸</p>

<h3>脈法</h3>
<p>《脈經》云：婦人帶下六極之病，脈浮則為腸鳴腹滿，緊則為腹中痛，數則為陰中癢，痛則生瘡，弦則陰中制痛，婦人帶下脈浮惡寒者，不治。</p>

<h3>白濁白淫</h3>
<p>《大全》曰：婦人白濁、白淫，皆由心腎不交養，水火不升降，或因勞傷於腎，腎氣虛冷故也。腎主水而開竅在陰。陰為溲便之道，胞冷腎損，故有白濁、白淫。</p>
<p>李氏曰：白淫蓋緣思想無窮，所願不得，意淫於外，入房太甚，發為筋痿，久為白淫，謂白物淫如白精之狀，不可誤作白帶。過服熱服，又有日夜流津如清米泔，或如黏膠者，謂之白崩，與白淫同。多憂思過度所致，誠難治療，用平補鎮心丹，因思傷脾胃者，四七湯下白丸子，或歸脾湯，痞悶少食者，沉香降氣湯，因勞傷腎氣，心腎不交者，金鎖正元丹、小菟絲子丸、威喜丸。</p>
<p>薛氏曰：前證若元氣下陷，補中益氣湯；脾胃虛損，六君加升柴；脾經鬱結，歸脾加黃柏、山梔；肝經怒火，龍膽瀉肝湯；虛則加味逍遙散；宜與帶下參看主治。</p>

<h2>帶下集方</h2>

<h3>濕熱帶下</h3>
<p>解帶散　治血氣不調，濕熱白帶，肢倦心煩，痰鬱嘈雜。</p>
<p>（眉批：此大家法。）</p>
<p>歸身（酒洗）　香附（醋炒，各一錢五分）　白芍（酒炒）　白朮（土炒，各一錢二分）　蒼朮　茯苓　陳皮（去白）　丹皮（各一錢）　川芎　延胡（各八分）　炙草（四分）</p>
<p>生薑水煎空心服。</p>
<p>樗皮丸　治赤白帶有濕熱者。</p>
<p>白芍（五錢）　良薑（三錢，燒灰）　黃柏（二錢，俱燒灰）　椿根皮（一兩半）</p>
<p>上為末，粥丸桐子大，每服四五十丸，空心米飲下。</p>
<p>以下四方皆丹溪獨造，均以清濕熱為主，故用椿皮、黃柏。然白芍收肝火，良薑為從治，而燒灰之法，獨造於諸方奇哉。</p>
<p>勝濕丸　治赤白帶因濕熱勝而下者。</p>
<p>蒼朮（鹽炒）　白芍　滑石（炒，各一兩）　椿根皮（炒，一兩）　乾薑（煨二兩）　地榆（五錢）　枳殼（炒）　甘草（各三錢）</p>
<p>上為末，粥丸桐子大，空心米飲下一百丸。此方加蒼朮以燥中宮；地榆以澀下部；枳殼寬氣於上；滑石利濕於下；乾薑從而燥濕也，用二兩者非。</p>
<p>側柏樗皮丸　治白帶因七情所傷而脈數者。</p>
<p>椿根皮（炒，二兩）　香附（醋炒）　白芍　白朮（炒，各一兩）　側柏葉（酒蒸）　川連（炒）　黃柏（炒，各五錢）　白芷（燒存性，三錢）</p>
<p>上粥丸桐子大，米飲下七十丸。</p>
<p>按：椿根皮性涼而燥，濕熱盛者宜之；以脈數故用連、柏不用蒼朮，為其燥性多也；燒白芷入陽明而有澀止之能；白朮補中氣見培土之妙，其他不言喻矣。</p>
<p>萬安散　治女人赤白帶下，或出白物如脂，或有臭濁汙水並神效。</p>
<p>小茴香（炒香）　木香（各二錢半）　黑牽牛（一兩，另取頭末）</p>
<p>上為細末，以生薑自然汁調二錢，臨臥服，取盡惡物為效，未盡，間日再服二錢，後以白粥補之，忌熱毒物。</p>
<p>（眉批：此利氣濕行之劑，與寒虛相宜。）</p>
<p>宣明導水丸　治濕熱鬱於下焦之分，赤白帶下，燥熱煩渴。</p>
<p>大黃　黃芩（各二兩）　牽牛（頭末）　滑石（各四兩）</p>
<p>上為末，水丸桐子大，每服四五十丸，滾水下，隨證加減。治濕痰帶下。</p>
<p>（眉批：清熱滲濕導滯，妙在氣血兩分。）</p>

<h3>治濕痰帶下</h3>
<p>蒼柏樗皮丸　治肥人白帶是濕痰。</p>
<p>蒼朮　黃柏　樗根皮　南星　半夏　海石　川芎　香附　炮姜（各等分）</p>
<p>暑月去乾薑加滑石，上為末，醋丸桐子大，每服五六下丸，白湯下。此去中焦之濕，清下部之熱，亦丹溪方也。</p>
<p>小胃丹　上可取膈胸之痰，下可利腸胃之痰及濕熱熱痰，並治婦人結痰白帶。惟胃虛少食者忌用。</p>
<p>（眉批：是導水之猛劑，古人能用之，今則不能也。）</p>
<p>甘遂（濕麵裹，煨熱。一方面裹，長流水煮，曬乾）　芫花（好醋拌經宿，瓦盎內燒黑不可焦）　大戟（長流水煮一時，再用水洗淨曬乾，各半兩）　黃柏（炒，一兩）　大黃（濕紙裹煨，勿令焦，切焙乾再以酒潤，炒熱焙乾，一兩半。）</p>
<p>上為末，以白朮膏丸如蘿蔔子大，臨臥津液嚥下五七丸，或白湯送下。取膈上濕痰熱積，以意消息之，欲利，空心服。一方加木香檳榔各半兩。</p>
<p>（眉批：白朮膏為丸，乃今人所制，有獨創之妙可法。）</p>
<p>補藥方　治痰結白帶，先以小胃丹，半飢半飽津液嚥下數丸，候郁開卻服此藥補之。</p>
<p>白朮（二兩）　黃芩（五錢）　紅白葵花（二兩五錢）　白芍（七錢半）</p>
<p>上為末，蒸餅丸，桐子大，每服三五十丸，煎四物湯下。一方有蒼朮無黃芩。</p>
<p>此亦丹溪方，乃扶肝胃養肝陰清熱。而葵花之用，取其傾心向日之意，蓋花性陰而用陽，一入氣分一入血分，皆便其從陽而生帶自止也。</p>

<h3>治風邪帶下</h3>
<p>小柴胡湯　治風邪帶下五色。</p>
<p>柴胡（二錢）　黃芩　半夏　人參　甘草（各一錢）</p>
<p>上銼，加生薑三片，棗二枚，水煎服。色青屬肝加山梔、防風；色赤屬心加黃連、山梔、當歸；色白屬肺補中益氣湯加山梔；色黃屬脾六君子加山梔、柴胡，不應用歸脾湯；色黑屬腎用六味地黃丸。</p>
<p>（眉批：小柴胡少陽藥，其曰治風邪。豈肝膽熱而生風邪。）</p>
<p>蒼柏參芎散　治婦人上有頭風鼻涕，下有白帶。</p>
<p>辛夷　川芎　蒼朮　黃柏　南星　半夏　滑石　牡蠣　黃芩（酒炒）</p>
<p>上水煎，食後服。此又丹溪方也，以芩、荑、川芎而治頭風；以蒼、柏、星、半、滑、牡而治帶，平正無奇，令人可法。</p>
<p>地榆散　治漏下五色，一十二帶兼治嘔吐下血。</p>
<p>地榆（三兩，銼）　醋、水（各半升）</p>
<p>煮十餘沸，食前溫服一合。</p>
<p>《本草注》云：地榆主帶下十二病。一曰多赤，二曰多白，三曰月水不通，四曰陰蝕，五曰子臟堅，六曰子門澼，七曰合陰陽患痛，八曰少腹寒痛，九曰子門閉，十曰子宮冷，十一曰夢與鬼交，十二曰五臟五定。</p>

<h3>治虛損帶下</h3>
<p>衛生湯　治帶下不止，脈微弱腹痛。</p>
<p>黃耆（三兩）　當歸　白芍（炒，各二兩）　炙草（一兩）</p>
<p>上為粗末，每服半兩，水煎空心服。一方下苦楝丸三十粒，虛者加人參一兩。</p>
<p>以下皆以正氣為本，此亦建中法。以腹痛，故兼苦楝丸。</p>
<p>補中益氣湯　治勞役過度，飲食不節損傷脾胃，以致陽氣下陷，白帶下久不止。</p>
<p>黃耆　人參　白朮　炙草（各一錢）　當歸　陳皮（各七分）　升麻　柴胡（各三分）</p>
<p>讀東垣先生書方，知立方之旨；讀立齋先生書，又知善用東垣之方</p>
<p>六君子湯　治胃虛生痰，飲食減少，中氣不和，時時帶下。</p>
<p>人參　白朮　茯苓　炙草　陳皮（去白）　半夏（湯炮七次，各一錢）</p>
<p>上銼，一服加生薑二片，水煎服。</p>
<p>補中湯有升柴升下陷之氣，此方有苓，燥中宮之痰。</p>
<p>歸脾湯　方見血崩門（勞傷）</p>
<p>本方補心血以榮脾，補其母也；調肝氣以和下，去其賊也；母補賊去則脾氣健矣，故曰歸脾。孫真人云：補脾不愈當先補心，此方其近之。</p>
<p>加味八珍湯　治婦人氣血兩虛赤白帶下。</p>
<p>當歸　川芎　白芍（酒炒）　生地　人參　白朮　茯苓（各一錢）　炙草（五分）　山藥（炒）　杜仲（酒炒）　香附（炒，各一錢）</p>
<p>上加烏梅一個，生薑三片，棗一枚。水煎食前溫服。肥人加半夏；瘦人加黃柏；飽悶去人參加砂仁；腹痛去人參加小茴香、延胡；冬月加煨姜；日久元氣下陷加升麻、柴胡以升提之。</p>
<p>八珍氣血兩補其總司者也，山藥、杜仲、烏梅又補帶脈之不足，而加減法亦皆得理宜法之。</p>
<p>當歸澤蘭丸　治婦人經脈不調，赤白帶下久無子。</p>
<p>香附（杵去毛一斤，分四分，童便浸四兩、酒浸四兩、醋浸四兩、米泔浸四兩，各浸一宿，取出曬乾用）　當歸　白芍　川芎　熟地（酒洗）　生地（各二兩）　艾葉　澤蘭　白朮（各兩半）　黃芩（二兩）</p>
<p>上為末，醋丸赤小豆大，每服六十丸，空心白湯或酒下，平而當理，亦可為調經聖藥宗之。</p>
<p>止帶丸</p>
<p>當歸（酒洗）　川芎　白朮　人參　山藥　杜仲（酒炒）　香附　破故紙（酒炒）　牡蠣（煅）　川斷　椿根皮（酒炒，各等分）　青黛（減半）</p>
<p>上細末，煉蜜丸桐子大，每服五十丸，空心米湯下，腹痛加延胡、小茴；肥人加製半夏；瘦人加酒炒黃柏；冬月加炮姜少許；夏月加黃柏。</p>
<p>嚴氏當歸煎　治赤白帶下，腹痛不欲飲食，日漸羸瘦。</p>
<p>當歸（酒浸）　赤芍（炒）　熟地（酒炒）　阿膠（炒）　白芍（炒）　續斷（酒浸）　牡蠣（煅，各一兩）　地榆（半兩）</p>
<p>上為末，醋糊丸，桐子大，每服五十丸，空心米飲下。</p>
<p>（眉批：要思何以四物中不用川芎？又以何物而治腸痛，又不欲飲食而何以不理脾胃。豈立方者漫然歟？須知用藥當看病原所以為之主治。）</p>
<p>蓯蓉菟絲丸　治赤白帶下。</p>
<p>肉蓯蓉（酒浸）　菟絲子（酒蒸）　覆盆子　蛇床子（各一兩二錢）　當歸（酒洗）　白芍（炒）　川芎（各一兩）　牡蠣（煅）　烏鰂骨（各八錢）　五味子　防風（各六錢）　黃芩（五錢）　艾葉（三錢）</p>
<p>上為末，煉蜜丸，桐子大，每三四十丸鹽湯下，早晚各一服。</p>
<p>蓯蓉、艾葉四子是溫補下元藥；牡蠣、烏鰂燥濕治帶；防風升肝氣以勝濕；黃芩清內熱以除濕；歸芍川芎調血脈以滋榮，惟下虛者宜之。要知古人立方言有獨解，不然何以男子藥，補婦人耶。</p>
<p>補宮丸　治婦人諸虛久不妊娠，骨熱形瘦，崩中帶下。</p>
<p>鹿角霜　白芍　白朮　山藥　香白芷　白茯苓　白薇　牡蠣（煅）　烏鰂骨（各等分）</p>
<p>上為末，面和丸桐子大，每服五十丸，空心米飲下。此方以鹿霜、白芍補血；以山藥、茯苓補氣；以芷、薇而治崩中淋露；以牡賊而燥濕。治帶又是一種意見，然不用芎、歸、地、黃者，慮血藥溫潤也。變局如此，妙甚。</p>
<p>丹溪方　治白帶屬真陰虛者。</p>
<p>龜板（炙）　杞子（各二兩）　黃柏（炒一兩）　香附　山萸肉　苦參　樗皮　貝母（各五錢）　白芍（七錢半）　乾薑（炒，二錢半）</p>
<p>上為末，酒糊丸桐子大，每服五十丸，空心米飲下。</p>
<p>丹溪治帶，主於熱生濕。其意以腎主閉藏，而下焦者肝腎主之，然濕從中焦生，故立方如此。</p>
<p>千金方　治帶下脈數者，陰虛有熱也。</p>
<p>枸杞根（一斤）　生地（五兩，一方五斤）</p>
<p>上水一斗，煮五升，分三服。</p>
<p>此方有超見，非真人不能具此，非見道者不能解此。上二方補腎水真陰虛者宜之。</p>
<p>補真固經湯　治婦人漏久，心胞尺脈極微，白帶流不止。</p>
<p>人參　乾薑（各一錢）　生芩（另銼）　郁李仁（去皮尖，研）　柴胡　炙草（各一錢）　橘皮（五分）　白葵花（十六朵去萼）</p>
<p>上除黃芩外，以水三大盞煎至一盞七分，再入黃芩同煎至一盞。去滓空心熱服，候少時以早膳壓之。</p>
<p>東垣立方必原脈原證然後處方，故治病多效。此方參姜益陽；李仁、葵花潤燥；柴胡升清氣於下；陳皮和胃氣於中；生芩後煎妙取清涼不滯也，名曰補真。蓋以真氣為主且服法亦妙。</p>
<p>助陽湯　治白帶下，陰戶中控心而急痛，身黃皮緩身重如山，陰中如水。（一名升陽燥濕湯。）</p>
<p>柴胡（一錢二分）　良薑（二錢）　防風　郁李仁　乾薑　甘草（各一錢）　白葵花（七朵）　新會皮　生黃芩（各五分）</p>
<p>上銼，水二盞煎一盞，食前熱服。</p>
<p>此治重在陰中如水，痛控於心，故用良薑為君；乾薑為佐；不用參朮者痛無補也。柴、防足以勝濕升陽；葵、李可以潤枯滋燥；甘、陳和中；生芩涼氣分之熱，與前方參之自有見解。</p>
<p>上二方用葵花、李仁之滑以潤燥，蓋枯涸滯著者宜之。</p>

<h3>治虛寒帶下</h3>
<p>元戎四物湯　治婦人赤白帶下，脈沉微腹痛，或陰中痛。</p>
<p>四物湯（兩錢）　桂　附子（炮，各五分）</p>
<p>一方四物加蘹香桂</p>
<p>前方多以氣分藥內加溫燥之味，此又以血藥中加桂、附。要知制方之異，全在脈證上探討。</p>
<p>延胡苦楝湯　治臍下冷，撮痛陰冷大寒白帶下。</p>
<p>延胡　苦楝子（各二分）　黃柏（一分）　附子　肉桂（各三分）　炙草（五分）　熟地（一錢）</p>
<p>上水煎，食前溫服。</p>
<p>延胡、苦楝以治痛；肉桂、附子以溫寒；熟地治臍下之虛；黃柏從其性之所喜。</p>
<p>桂附湯　治白帶腥臭多悲不樂大寒。</p>
<p>肉桂（三錢）　附子（三錢）　川柏　知母（各五分）</p>
<p>上作一服，水煎，食遠熱服，如煩惱面上麻木如蟲行，乃胃中元氣極虛加黃耆一錢，人參七分，甘草二分，升麻五分。此補陽氣極虛，用黃柏等為引用。（又升降陰陽藥也。）多悲不樂者，陰晦之象也，故宜桂、附以助陽，陽和則不悲而樂矣，少以知柏為從治者，恐附桂上僭也，亦用熱遠熱之意。</p>
<p>當歸附子湯　治臍下冷痛赤白帶下。</p>
<p>當歸（二錢）　良薑　乾薑　附子（各一錢）　柴胡（七分）　升麻　蠍梢（各五分）　炙草（六分）　炒黃鹽（三分）　黃柏（少許）</p>
<p>上為粗末，每服五錢，水煎溫服，為丸亦得。東垣回陽丹注云，必用炒黃鹽無則不效，姜寒疝之要藥也。良薑、乾薑大治臍下冷痛，鹽柏引之就下；蠍梢直主痛所；升、柴引左右清氣上升；鹽柏引濁陰下降。</p>
<p>酒煮當歸丸　治㿗疝白帶下注，腳氣腰以下如在冰雪中，居火坑以厚衣重蓋。猶冷，小便不止，與白帶長流而不禁固，肌肉消瘦，面白目青，䀮䀮無所見，身重如山，行步欹側，腿膝枯細，大便閉結，心下痞悶懊憹，飲食不下，面垢背寒，小便遺而不知。此上中下三陽真氣俱竭。故嘔噦不止，胃寒之極也，其脈沉緊而澀，按之空虛。若脈洪大而澀、按之無力，猶為中寒之證。況按之空虛者乎，按之不鼓是為陰寒之極也，其空虛乃氣血俱虛之極也。</p>
<p>當歸（一兩）　蘹香（五錢）　黑附子（炮，去皮臍）　良薑（各七錢）</p>
<p>上四味銼，麻豆大，好酒一升半同煎，酒盡為度，炭火焙乾同為細末入後藥。</p>
<p>炒黃鹽　丁香（各五錢）　全蠍（三錢）　柴胡（二錢）　升麻根　木香（各一錢）　苦楝子　炙草（各五分）　延胡（四錢）</p>
<p>上為細末，酒煮麵糊丸，桐子大，每服二十丸空心宿食消盡，淡醋湯下，忌油膩冷物酒面。</p>
<p>帶脈為病，男子七疝，女子瘕聚，此以㿗疝在女子，豈與男子同歟？當聞女子㿗形如茄，突出陰戶，是亦疝也，故云然。諸症皆寒獨便閉，心下痞，懊憹似熱。凡緊脈不拘浮沉均以為寒，按之不鼓，無問大小皆以為虛。診者當須知此。既曰血氣俱虛而本方中曾無一味氣藥，而血藥又止當歸一味，豈真陽已竭，即甘溫之味亦未易為力也。芍、地能滯陽氣，故亦不用。妙在前四味用酒煮，又以酒糊丸者，峻補其下，使真陽之氣生於九淵上於九天也。其欲九種或引之使降，或佐之使升有闢結透開之妙，非精討病源，究心藥石者不能到也。然其力量博大，非善用者不效。</p>
<p>暖宮妙應丸　治婦人赤白帶下及子宮虛冷無子者。</p>
<p>四物加艾葉、茯苓、龍骨、丹皮、赤石脂、牡蠣各等分。上末麵糊丸，桐子大，每服五十丸，空心艾醋湯下。</p>
<p>此方以四物合成，劑以艾葉暖其下，茯苓滲其濕，牡丹清其瘀，宜乎子宮，溫而懷妊矣。</p>
<p>白蘞丸　治女室衝任虛寒，帶下純白。</p>
<p>鹿茸（酒蒸、焙，二兩）　白蘞　狗脊（燎去毛，制，各一兩）</p>
<p>上為末，艾煎醋汁打，糊丸桐子大，每服五十丸，空心溫酒下。女子二七而天癸至，正當氣旺之年，豈可輕用溫熱之劑，獨以純白二字，推之便得虛寒之真。故用鹿茸。</p>

<h3>外治法</h3>
<p>茱萸浴湯　治下焦虛冷，臍腹疼痛，帶下五色，月水不斷。</p>
<p>吳茱萸（炮）　杜仲（炒）　蛇床子　五味子　丁皮（各一兩）　木香　丁香（各五錢）</p>
<p>上銼，麻豆大，每半兩生絹袋盛，水三大碗煎數沸，乘熱薰下部通手，淋浴早晚二次。</p>
<p>凡風寒由外而襲內以至下焦生寒證者，以此方薰而散之，所謂摩之浴之開之發之也。</p>
<p>坐藥龍鹽膏　治帶下。</p>
<p>延胡（五錢）　厚朴（二錢）　當歸　茴香　炒黃鹽　漢防己　肉桂　紅豆　龍骨（各二錢）　川烏頭（炮）　丁香　木香（各錢半）　良薑　木通（各一錢）　全蠍（三枚）　枯礬（五分）</p>
<p>上為末，煉蜜丸彈子大，綿裹留系在外，納陰戶中。</p>
<p>勝陰丹　為上藥力小，再加三錢，內加行性熱藥。</p>
<p>羌活　柴胡（各二錢）　大蒜（一錢）　破故紙（與蒜同焙，一錢）　三奈子　川烏頭　大椒（各一分）　甘松（三分）　升麻　枯白礬（各二分）　全蠍（二枚）　麝香（少許）</p>
<p>上為細末，同前法制用。</p>
<p>丹陽丹　此東垣先生所制。</p>
<p>全蠍　升麻　甘松（各二分）　草烏　羌活（各三分）　大椒　三奈子　蓽茇　枯礬（各五分）　大蒜　破故紙（各二錢）　水蛭（三條炒焦，二錢）　川烏　柴胡（各七分）　虻蟲（三個，炒去翅足）　炒黃鹽（一錢，必用之藥去之不效）</p>
<p>上細末依前制，如指尖大，用綿裹納陰中，覺臍下暖為效。</p>
<p>如聖丹　治婦人經不調，赤白帶下。</p>
<p>枯礬（四兩）　蛇床子（二兩）</p>
<p>上為末，醋糊丸，彈子大，用胭脂為衣綿裹，納陰戶中，定坐半日，熱極再換。大抵月水不通、赤白帶下多因子宮不潔，服藥難效，此取易痊。且不傷臟氣也。一方用枯礬、川烏各等分，煉蜜丸，彈子大，綿裹納陰中，治帶下絕產。</p>
<p>上五方皆外治法於上熱下寒。難服溫補之藥者，宜用此。</p>

<h3>治帶下滑脫</h3>
<p>側柏地榆湯　治赤白帶下以致不能成孕。</p>
<p>黃耆　側柏葉　地榆　烏鰂骨　白殭蠶　牡蠣（鹽泥固濟火煨透，去泥研，各一錢）　白芷　肉蓯蓉（酒浸）　蛇床子（各一錢二分）</p>
<p>上銼，加生薑三片，水煎，半飢時服。</p>
<p>主閉藏者腎，若滑脫者，腎氣不固也。牡蠣鹽鹼而益腎；蛇床子辛溫而壯氣；其清而燥澀者，側柏、地榆、烏　；其溫而補氣者，黃耆、蓯蓉；若白芷行陽明於血海；殭蠶散結氣以消痰。</p>
<p>馬蹄丸　治白帶不絕。</p>
<p>白馬蹄　禹餘糧（各四兩）　龍骨（三兩）　烏鰂骨　白殭蠶　赤石脂（各二兩）</p>
<p>上為細末，煉蜜丸，桐子大，每服十丸，空心酒下，不止加至三十丸。</p>
<p>馬蹄得乾金之健體而入肝；殭蠶得燥金之剛氣而制木；餘糧、石脂固血之脫；龍骨、烏鰂固氣之脫；蓋肝主疏泄而藏血，疏泄則氣脫，氣脫則血不藏。以金平之而犍其戶，以血澀之而固其氣，宜為治漏要藥也。</p>
<p>固真丸　治白帶大下不止，臍腹疼痛其寒捫之如冰，陰中亦然，目中溜火上壅，視物䀮䀮無所見，齒皆惡熱飲痛，須得黃連末擦之，其痛乃止。惟喜干食，大惡湯飲。此病皆寒濕乘其胞內，故喜干而惡濕。肝經陰火上溢，走於標，故上壅而目中溜火；腎水侵肝而上益，故目中䀮䀮無所見；齒惡熱飲者，是少陽陽明經中伏火也。當大瀉寒濕，以丸藥治之。故曰寒在下焦治主宜緩，大忌湯散。以酒製白石脂、白龍骨以枯其濕；以炮乾薑大辛熱瀉寒水；以黃柏之大寒為因用，又為嚮導。故云古者雖有重罪不絕人之後，又為之伏其所主，先其所因之意，又瀉齒中惡熱飲也。以柴胡為本經之使，以芍藥半錢導之；恐辛熱之藥太甚損其肝經，故微瀉之；以當歸身之辛溫大和其血脈，用藥之法備矣。</p>
<p>白石脂（燒赤水飛，研細焙乾）　柴胡（各一錢）　白龍骨（二錢，酒煮曬乾，水飛為末）　當歸（酒洗，三錢）　乾薑（炮，四錢）　黃柏（酒洗）　白芍（各五分）</p>
<p>上為細末，水煮稀糊丸，雞頭大，每服三十丸，空心宿食消盡，白沸湯溫送下。無令胃中停滯，待少時以早膳壓之，是不令熱藥犯胃。忌生冷硬物與酒濕面。</p>
<p>（眉批：服藥有法亦有期，讀此又得一種治法。）</p>

<h3>治白淫白濁</h3>
<p>固精丸　治下虛胞寒，小便白濁如泔，或如凝脂，或小便無度腰重等證。</p>
<p>牡蠣（煅粉）　桑螵蛸（酒炙）　龍骨　白石脂　白茯苓　五味子　菟絲子（酒蒸焙）　韭子（炒，各等分）</p>
<p>上為末，酒糊丸，桐子大，每服七十丸，空心鹽湯下。</p>
<p>夫坎者，水也，腎主之，而坎中之一陽乃腎中之真氣，氣固則水旺，水旺則氣溫，氣溫則下元暖而先天不虛。若白濁久而如泔如脂或小便無度，皆氣脫也。氣脫則下焦無火而水不溫矣。安得水升而火降；此方能固脫溫氣斂藏真火，誠治虛寒要藥，雖男子亦宜。</p>
<p>內金鹿茸丸　治婦人勞傷，血脈胞絡受寒，小便白濁，日夜無度，臍腹疼痛，腰膝無力。</p>
<p>鹿茸　黃耆　雞內金　肉蓯蓉　五味子　龍骨　牡蠣　遠志肉　桑螵蛸　附子（各等分）</p>
<p>上末，煉蜜丸，桐子大，每服五十丸，食前溫酒或米飲任下。</p>
<p>按：鹿茸、蓯蓉、黃耆、附子有益精益氣溫腎之功；內金、牡蠣、螵蛸、龍骨有固澀禁便之用；五味、遠志生津液而入腎以補正氣，其為補下無疑，男子俱可服。</p>
<p>金鎖正元丹　治真氣不足，吸吸短氣，四肢倦怠，腳膝瘦軟，目睹耳鳴，遺精盜汗及婦人白濁、白淫等症。</p>
<p>肉蓯蓉（酒焙）　紫巴戟（去心）　葫蘆巴（炒，各一斤）　補骨脂（酒浸，炒，十兩）　五味子（半斤）　茯苓（去皮，六兩）　硃砂（三兩，另研）　龍骨（二兩）</p>
<p>上為末，入藥研，令勻和酒丸，桐子大，每服二十丸，空心溫酒或鹽湯下。</p>
<p>肉蓯蓉男得之而助陽，女得之而孕育也；巴戟補髓添精；葫蘆巴治虛冷；補骨脂起陽衰；五味子燥陰濕；茯苓陽中之陰；硃砂鎮心之主，宜降火升水之妙；龍骨固脫，故為下元真氣不足者所服也。</p>
<p>威喜丸　治丈夫元陽虛憊，精氣不固，餘瀝常流，小便濁，夢寐頻泄及婦人血海久冷，白帶、白濁下部常濕，小便如米泔，或無子息。</p>
<p>黃蠟（四兩）　白茯苓（四兩，用豬茯二錢半，同磁器內煮二十餘沸，出，曬乾去豬苓）</p>
<p>上茯苓為末，熔黃蠟，搜為丸彈子大，空心細嚼，滿口生津，徐徐咽服，以小便清為度，忌米醋，尤忌使性氣味之淡者，莫淡於蠟。而淡之滲者，莫過於茯苓。蓋淡者天之陰，天氣降則水生，水生則火有制；而又以豬苓煮茯苓者，欲其滲之速。以蠟為丸者，欲其降之深也，亦忌使性句戒助肝氣也。</p>

<h2>諸積</h2>

<h3>痃癖疝瘕癥痞積聚腸覃石瘕詩</h3>
<p>痃癖疝瘕痞兼癥，血凝痰氣食兼成。</p>
<p>《難經》五積由於臟，六聚相傳腑所生。</p>
<p>腸覃經行氣分病，石瘕不月血相併。</p>
<p>青黃燥血狐脂鱉，蝨發蛇魚亦瘕名。</p>
<p>《大全》云：痃者，在腹內近臍，左右各有一條筋脈急痛，大者如臂，次者如指，因氣而成，如弦之狀，故名曰痃；癖者，僻也，側在兩筋之間，有時而痛，故名曰癖；皆由陰陽不和，經絡痞膈，飲食停滯，不得宣流，邪冷之氣，搏結不散，得冷則發作疼痛，甚則欲死，皆血之所為也。</p>
<p>薛立齋曰：前證因飲食起居七情失宜，虧損臟腑，氣血乖違，陰絡受傷，循行失度所致。</p>
<p>羅謙甫云：養正邪自除，必先調養榮衛充實，若不消散，方可議下。但除不以漸，必有傾覆之害，若不守禁忌，未有能愈者也。</p>
<p>《大全》云：疝者，痛也；瘕者，假也。其結聚浮假而痛，推移乃動也。由飲食不節，寒溫不調，氣血勞傷，臟腑虛弱，風冷入腹，與血相結而生。或因產後血虛受寒；或因經水往來，取冷過度；非獨因飲食失節，多挾血氣所成也。其脈弦急者生，虛弱小者死。尺脈澀而浮牢，為血實氣虛，其發腹痛，逆氣上行，此為胞中有惡血。久則積成血瘕。</p>
<p>子和曰：血涸月事不行，行後小腹有塊，或時動移，前陰突出，後陰痔核，皆女子之疝也。但女子不謂之疝，而謂之瘕。</p>
<p>羅謙甫曰：《經》云：石瘕生於胞中，寒氣客於子門，子門閉塞，氣不得通，惡血當瀉不瀉，衃以留止，日以益大，狀如懷子，月事不以時下，皆生於女子，可導而下。夫膀胱為津液之府，氣化則能出，今寒客子門，則氣塞不通，血壅不流，衃以留止，結硬如石，是謂石瘕。此先氣病而後血病，故月事不來，可宣導而下，非大辛熱之劑不能已，可服見晛丸，和血通經湯。</p>
<p>（眉批：婦人經行，風濕入於陰中，則生黃瘕，今人四肢寒熱，身重倦臥，左脅下結氣，腰背相引痛，小腹急，下引陰中如刺，不得小便，或下赤黃汁，經閉無子。新產未滿十日，當風臥居濕席，洒洒入腹，惡血不除，結熱不散，則生青瘕；聚於左右脅下，藏於背膂，腹肩攣急腹下有氣，起喜唾，手足腫，大小便難，月水下惡血未盡。夏月熱行，卒以恚怒，致經脈攣急，內結不舒，月水與氣俱阻，及以飲清快心，月水橫流，溢入他藏，氣鬱化熱則生燥瘕，大如半杯，腹痛連脅，引心而煩，欲嘔吐，盜汗經閉，大便難，小便失時，忽然自出，經行未滿日數而中止。因飢寒勞動，血下未定，走腸胃間，留絡不去，內有寒熱，與月水會合為血瘕，令腰痛不可俯仰，橫骨下有積氣，牢如石，小腹急苦痛，腰背痛攣，陰里若生風冷。子門僻，月水乍來乍止，月水新來，以合陰陽，百脈四解，外不見其形，子精與血氣相遇，子精化不足成子，則為脂瘕。令人肢滿裡急，痹引少腹重，腰背如刺，腹中切痛，月水乍來乍去，大小便血不止。月水來逢暴風雷雨驚恐，衣被沉濕，邪入陰中則生狐瘕。食人子臟，令人經閉瘀滯，陰中腫，小便難，欲嘔喜唾，多所思，如有身狀，其瘕手足成形者殺人。月水新止，當風坐濕地，或飲汗井水，食不潔物，吞蛇風之精，留絡不去，因生蛇瘕。上食心肝長大，其形如漆，在臍上下還㽲左右脅不得吐氣，少腹熱，小便赤，膀胱引陰中攣急，腰目俱痛，難以動作，喜發寒熱，月水或多或少，手足成形殺人。月水新至，當風睡，足踐濕地，復見所好，心為之開，魂魄感動，邪乘虛入，留絡不去，因生鱉瘕。令人小腹切痛，若存若亡，持之躍乎，而下引陰里，腰背痛，不可以息，月水不通，面黃少氣。其瘕手足成形者殺人。）</p>
<p>《良方》曰：婦人臟腑調和，經脈循環，月水以時，故能生子，若乘外邪而合陰陽，則小腹胸脅腰背相引而痛。月事不調，陰中腫脹，小便淋漓，面色黃黑，則瘕生矣。八瘕者，皆血脈精氣不調所生，黃青燥血脂狐蛇鱉是也。《千金》、《外臺》言之詳矣。</p>
<p>薛立齋曰：《經》云：氣主煦之，血主濡之。若血不流則凝而為瘕，瘕者中雖硬而忽聚忽散，多因六淫七情飲食起居傷動臟腑而成，當與痃癖諸症同治，慎不可復傷元氣。</p>
<p>王宇泰曰：七癥八瘕，婦人居多，七者火數屬心，血生於心。八者木數屬肝，血歸於肝。雖曰強分，理似不混。夫瘕者假也，假物成形。古人將婦人病為痼疾。以蛟龍等為生瘕。然亦不必如此執泥。婦人癥瘕並屬血龍蛇魚鱉肉發蝨瘕等事。皆出偶然，但飲食間誤中之，留聚臟腑，假血而成，自有活性，亦猶永徽中僧病噎者，腹中有一物，其狀如魚，即生瘕也。與夫宿血停凝，結為痞塊，雖內之所感不同，治法當以類相從，所謂醫者意也。如以敗梳治蝨瘕；銅屑治龍瘕；麥糵治米瘕；石灰治酒瘕；茶泥治蛭瘕。如此等類，學者可以理解也。</p>
<p>慎齋按：巢氏病源，婦人八瘕，不外新產月水之後，感寒濕風冷，凝泣血脈，留滯經絡，閉塞隧道而成也。乃強分黃青燥血之名，以惑冊誣名。宜其為張戴人所斥也。夫瘕者假也，不過假人身之氣血，加以食積痰飲，膠結成形。《內經》止有石瘕生於胞中一證。何嘗有為黃為青之名色耶？即有八瘕之名，醫者亦難辨其是狐是蛇是鱉也。《良方》但存其名，而不載條目，最有見。</p>
<p>王宇泰曰：不必執泥，事出偶然，可謂善會古人之書者也。然事之或有者，毋盡信，亦不可不信。如慈溪王節齋先生尊信丹溪之書，日服補陰丸無間，數十年內有龜甲制之不善，大下小赤色龜數十而死，此即八瘕之類。有感有而生者也，豈獨在婦人耶。</p>
<p>《大全》曰：婦人癥痞，由飲食失節，脾胃虧損，邪正相搏，積於腹中，牢固不動，有可徵（徵）驗，故名曰癥，氣道壅塞，故名曰痞。得冷則發，冷入子臟則不孕，入胞絡則月水不通。薛立齋曰：此症若脾胃虛弱，六君子加芎、歸；肝脾虛弱，補中及歸脾；若肝火鬱滯，佐以蘆薈、地黃二丸，外貼阿魏膏。患者須慎七情六淫，飲食起居，治者不時審察病機而藥之，庶幾有效。</p>
<p>《大全》曰：婦人食症，由臟腑虛弱，經行不忌生冷之物，不能消化，與臟氣相持，結聚成塊，日漸生長，牢固不移。或因勞傷元氣所致。陳無擇云：經不行者，宜先導之，然後固元氣為主。</p>
<p>薛立齋曰：若形氣虛弱，須先調補脾胃為主，佐以消導；若形氣充實，當先疏導為主，佐以補脾胃。若氣壅血滯而不行者，宜烏藥散散而行之；若脾氣虛而血不行者，四君子、芎、歸補而行之；若脾氣鬱而血不行者，歸脾湯解而行之；若肝脾血燥而不行者，加味逍遙散清而行之。大抵食積痞塊，證為有形，邪氣勝則實，真氣奪則虛，當養正辟邪而積自除。雖云堅者削之，客者除之，胃氣未虛，或可少用，虛者豈宜輕用。</p>
<p>《大全》曰：婦人寒熱失節，臟腑氣虛，風冷在內，飲食不消，與血氣相結，經絡痞塞，惡血不除，漸生塊不移動。外證瞀悶煩躁驚狂，痰嘔汗多，骨蒸肢冷，其蓄在下焦者，必臍結急，外熱內痛，尺脈洪而數，桃仁、靈脂、生地、牛膝、大黃、甘草去之。薛立齋曰：此證多兼七情虧損，五臟氣血乖違而致。氣主煦之，血主濡之。故鬱結傷脾，恚怒傷肝者多患之。腹脅作痛，正肝脾二經症。潔古云：養正積自除。東垣云：人以胃氣為本，治法當主固元氣，佐以攻伐之劑。必需之歲月，若期速效，投以峻劑，反致有誤也。</p>
<p>武叔卿曰：痞一癥二曰血曰食而不及痰飲，何也？蓋痞氣之中，未嘗無飲，而血癥、食癥之內，未嘗無痰。則痰食血未有不因氣病而後形病，故消積之中，兼行氣消痰消瘀之藥為是。</p>
<p>（眉批：婦人小腹痞脹，小便時下白帶，小水淋漓，此肝經濕熱下注，用龍膽瀉肝湯而愈。婦人小腹痞悶！小便不利，內熱體倦，用八珍湯加柴胡、山梔、龍膽草治之而安。）</p>
<p>李氏曰：善治癥瘕者，調其氣而破其血，消其食而豁其痰。衰其大半而止，不可猛攻，以傷元氣，寧扶脾胃正氣，待其自化。凡攻擊之藥，病重病受之，病輕則胃氣受傷矣。或云：待塊消盡而後補養，則胃氣之存也。幾希。</p>
<p>古方有五積六聚，五臟之氣積名曰積，故積有五；六腑之氣聚名曰聚，故聚有六。五積者，心曰伏梁，肝曰肥氣，脾曰痞氣，肺曰息賁，腎曰奔豚。六聚未著其名，凡聚之屬於六府者，皆是也，此不獨婦人有之，男子皆然。</p>
<p>戴人過譙，遇一卒妻，心下有冷積如履杯，按之如水聲，以熱手熨之，如冰，十五年絕孕，謀棄之。戴人曰：公勿黜也。診其脈沉而遲，尺脈洪大而有力，非無子之候也。先以三聖散，吐涎一斗，心下平軟，次服白朮調中湯、五苓散，後以四物湯和之，不再月，氣血合度，數月而妊二子。戴人嘗曰：用吾此法，無不子之誣婦。此言不誣。</p>
<p>武叔卿曰：癥瘕積聚，並起於氣，故有氣積氣聚之說，然謂瘕屬血病者，氣聚而後血凝也。其挾食挾痰，又各隨所積而變見矣。夫血與痰食，皆賴氣以行也。故氣行物生，氣病物病，此百病皆生於氣，破血消痰消食之劑，必用氣藥者，以此也。</p>
<p>羅謙甫曰：女子月事不下，腹如懷子，醫者不知《內經》有腸覃、石瘕之病，而疑為孕。《經》云：腸覃者，寒氣客於腸外，與衛氣相搏，氣不得榮，因有所繫瘕而內著，惡氣乃起，瘜肉乃生，其始大如雞卵，稍以益大，至其成如懷子狀。按之則堅，推之則移，月事以時下。此氣病而血不病也，木香通氣散主之。石瘕詳疝瘕條。</p>
<p>（眉批：覃，延也；腸，大腸也。）</p>

<h3>通治諸積</h3>
<p>開鬱正元散　治痰飲血氣鬱結食積。</p>
<p>白朮　陳皮　茯苓　甘草　香附　延胡　青皮　神麯　楂肉　麥芽　海粉　桔梗　砂仁（等分）　生薑</p>
<p>每一兩水煎服。</p>
<p>按：此方治氣血痰食和平之劑，海粉不入煮，若作丸更佳。</p>
<p>勝紅丸（簡易）　治脾積氣滯、胸膈滿悶，嘔吐清水，丈夫酒積，女人脾血積、小兒食積。</p>
<p>京三稜　莪朮（二味同醋煮）　青皮　陳皮　炮姜　良薑（炒，各一兩）　香附（炒，二兩，亦當醋炒）</p>
<p>上為末，醋丸桐子大，每服三十丸，生薑湯下。虛者以補藥下之，一方加神麯、麥芽。</p>
<p>按：此方胃寒氣實可用，若氣虛有熱者服之是抱薪救火也，下法，虛者以補，是用藥巧處。醋丸亦妙。</p>
<p>香稜丸《濟生》　治一切積聚，破痰癖消癥塊。</p>
<p>木香　丁香（各半兩）　三稜（酒浸一宿）　莪朮（細銼，每一兩，巴豆三十粒去殼同炒，待巴豆黃色，去巴豆不用）　枳殼（麩炒）　青皮　川楝子肉　茴香（炒，各等分）</p>
<p>上為末，醋煮，麵糊丸，桐子大，硃砂為衣。每服三十丸，姜鹽湯或溫酒下無時。</p>
<p>大硝石丸　治七癥八瘕聚結痞塊。</p>
<p>硝石（三兩）　大黃（四兩）　人參　甘草（各一兩）</p>
<p>上為末，以三年苦酒三升，置銅石器中，先用大黃微火熬微沸，常攪不息，至七分。內余藥復熬成膏，至可丸，即丸如桐子大，每服三十丸，米飲下。三日一服，服後下如雞肝，或如米汁赤黑等物後，忌風冷。</p>
<p>凡丸方消塊，俱用熱藥行氣削堅之劑，而此方又以補中帶消，真千金方也，用者試之。</p>
<p>阿魏膏　治一切痞塊。</p>
<p>羌活　獨活　玄參　天麻　白芷　官桂　赤芍　生地　穿山甲　兩頭尖　大黃（各五錢）　紅花（四錢）　木鱉子（十四粒，去殼）　槐柳桃枝（各三錢）　亂髮（雞子大）</p>
<p>上用香油二斤四兩，煎黑去渣入發，煎發化仍去渣，徐下黃丹，煎軟硬得中，入芒硝、阿魏、蘇合油、乳香、沒藥各五錢，麝香三錢，調勻即成膏矣。先用朴硝，隨患處鋪平半指厚，以紙蓋用熱熨斗熨良久，如硝耗再加熨之二時許，方貼膏藥。</p>

<h3>治癥瘕</h3>
<p>穿山甲散　治婦人癥痞及惡血，氣攻心腹疼痛。</p>
<p>穿山甲（灰炒燥）　鱉甲（醋炙）　大黃（炒）　乾漆（炒，令煙盡）　桂心　赤芍藥（各一兩）　川芎　當歸　芫花（醋炒）　麝香（二錢半，另研）</p>
<p>上為細末，入麝和勻，每服一錢，熱酒下無時。此方散結破血行氣消飲，溫行損塊要藥也，然性多獷悍，用者慎之。</p>

<h3>治食症</h3>
<p>化精丸　治婦人死血、食積、痰飲成塊，在兩脅動作，雷鳴嘈雜，眩暈身熱，時作時止。</p>
<p>黃連（一兩五錢，同吳萸、益智各炒一半，去萸、智）　蘿蔔子　香附　楂肉（各一兩）　川芎　山梔（炒）　三稜（煨、切）　神麯（炒）　桃仁（去皮尖，各五錢）</p>
<p>上為末，蒸餅丸服。此丹溪先生法也，緣古方率多香燥溫熱，僅能助火損氣，此方以茱萸制連而治，佐以益智制連而治；上以山梔治塊中之火，其餘破氣消食散血，誠穩當方也。</p>
<p>（眉批：條目脫下「治血癥」三字。）</p>
<p>增味四物湯：治婦人血積。</p>
<p>四物加　三稜　廣茂　肉桂　乾漆（炒煙盡，各等分）</p>
<p>上為粗末，每服五錢，水煎服。余妻曾患小腹積塊，每遇塞觸劇痛不可忍，諸醫治莫效，用此一服立瘥，此方治血積甚平穩。</p>
<p>血竭散　治婦人血瘕作痛，臍下脹滿，經閉發熱體倦。</p>
<p>當歸（八分）　芍藥（炒）　桂心　血竭　蒲黃（炒，各六分）　延胡（炒，四分）</p>
<p>大紅花丸　治婦人血積癥瘕經絡澀滯。</p>
<p>川大黃　紅花（各二兩）　虻蟲（十個，去翅足）</p>
<p>上取大黃七錢，醋熬膏，和藥丸桐子大，每服五七丸，食後溫酒下，日三服。</p>

<h3>治瘀血</h3>
<p>桃奴散　治血蠱及瘀血經閉，男子跌僕損傷皆效。</p>
<p>桃奴（炒）　猳鼠糞（炒）　延胡　肉桂　五靈脂　香附（炒）　砂仁　桃仁（各等分）</p>
<p>上為末，每服三錢，酒調服。</p>
<p>琥珀散　治婦人經絡痞閉，腹內瘀血痛不可忍。</p>
<p>琥珀　乳香　沒藥（各另研細末，五錢）</p>
<p>上每服二錢，水酒各半盞煎七分，入地黃自然汁二合，再煎數沸去滓入溫酒服，不拘時。此方三物固妙，而入地黃汁丸尤佳。</p>
<p>地榆散　治敗血。</p>
<p>地榆　肉桂　何首烏　香白芷</p>
<p>每服二錢，米泔盞半，砂糖一小塊，煎八分去滓，空心食前服。</p>
<p>此方首烏、白芷有奇處，地榆與肉桂同用亦奇。</p>

<h3>治痃癖</h3>
<p>蔥白丸　治一切冷氣不和及膀胱氣攻衝疼痛，及婦人血海宿冷或血刺痛一切疾病最宜服此。（與後烏雞煎丸兼服。）</p>
<p>當歸　川芎　白芍　熟地　桂心　乾薑　茴香　三稜　莪朮　枳殼　厚朴　青皮　木香　苦楝子　麥芽　神麯　茯苓　人參</p>
<p>上為細末，每服三錢，水一煎，連須蔥白二寸拍破，鹽半錢，煎七分，內大黃、訶子。宜相度病情，如大便不利入大黃同煎，不入鹽；如大便自利入訶子煎。</p>
<p>人身以氣血流行為無病，此方以四物補血，人參助氣，枳樸行上焦之氣；茴香、苦楝行下焦之氣；木香、青皮行肝氣；乾薑溫行血中之氣。其餘消之削之，皆所以溫而行之也。氣一行則痛自止矣。以鹽引入血分，使氣下行而主內，以蔥引氣外通而開表。如是則內外和而痛愈也。</p>
<p>烏雞煎丸（《和劑》）　治婦人胎前產後諸般疾患並皆治之。</p>
<p>烏雄雞（一隻）　人參　黃耆　白朮（各一兩）　熟地（五錢）　白芍　紅花（各二兩）　蒼朮（泔浸，一兩半）　陳皮（二兩）　烏藥（一兩）　木香（五錢）　延胡（五錢）　丹皮（一兩）　琥珀（五錢）　川烏頭（炮）　附子（炮）　肉桂（各二兩）　肉豆蔻　草果（各五錢）　蛇床（一兩）　海桐皮　莪朮（各二兩）</p>
<p>上細銼，烏雞去毛腸，將藥置中，好酒一斗，新磁器煮乾，去骨焙燥為末，煉蜜丸，梧子大，每服三十丸。子宮久冷，溫酒或棗湯，空心日一服。赤白帶下，生薑地黃酒下。小腹㽲痛，炒茴香、鹽酒下。血氣攻，刺心腹疼痛，當歸酒下。血散四支，遍身浮黃腫，赤小豆酒下。血悶，煎烏梅湯研硃砂下。血風勞，人參酒下。血邪，研硃砂麝香酒下。產後敗血注心，童便黑姜酒下。產後血塊填築心腹疼痛，玄胡酒下。</p>
<p>（眉批：痃癖癥瘕血氣塊硬，發渴刺痛甚則欲死。究而言之，皆血之所為。僕嘗治一婦血氣刺痛不可忍甚而死，一二日方蘇，治數年不效，以蔥白散、烏雞丸遂安。又治一婦血氣作楚，如一小盤漾走注刺痛不可忍，亦用此二藥而愈。尋常小小血氣用此二藥亦有奇效。）</p>
<p>朱先生云：此藥大治心氣脾疼，用之見效。僕嘗以此治浮腫立效。陳宜人病血氣作楚不可忍，諸藥無效。診其脈，兩關脈沉差緊，此血氣漸成痃癖也。只以此二藥治之愈。</p>
<p>室女經閉，四支疼痛，紅花酒下。）</p>
<p>女人體陰而用陽，其經行以厥陰為主，雞屬巽木性通於肝，肝氣壯則血得其養而有生生之功。若烏雄雞者，具體陰用陽之象，有水生木，木生火之義。蓋女子以陰為體而性多熱滯。故用此以鼓動肝氣而助其用耳，本方用參、耆、白朮以益三焦之氣，地、芍、紅花以益心包；肝腎之血氣滯而不行者，有蒼、陳、烏藥、木香以調之；血滯而不行者，有延胡、丹皮、琥珀以行之；因寒而凝者，有烏、附、肉桂以溫之。其諸品或溫中以醒脾，或消穀以化積；或於血中行氣；或於氣中行血；或行表或行里，皆所以相贊成功。總之以氣血為主，溫行為用而又以脾胃穀氣為先，此其所以為諸病可服也，其曰治胎前諸疾則有所未信。</p>
<p>神效方　治痃瘕及血氣等。</p>
<p>獖豬肝（一具，可及十兩者）　巴豆（五十枚，去大皮，紮在肝內）</p>
<p>釅醋三碗，煮肝極爛去巴豆不用，入京三稜末和調，得所丸如桐子大，每服五丸，食前溫酒下。昔有女人患腹中痞塊攻心作痛服此而愈。</p>

<h3>治疝瘕</h3>
<p>（眉批：蓋女人只有㿗疝一證耳，大抵疝字之義，取其如山之高而突起也，不然何彼皆連稱焉。）</p>
<p>當歸散　治婦人疝瘕血氣攻刺心腹疼痛不可忍。</p>
<p>當歸（炒一兩）　川芎（五錢）　赤芍　桃仁（湯浸去皮尖，麩炒，各七錢半）　大黃（微炒，一兩）　鱉甲（醋炙，二兩）　桂心（一兩）　吳萸（泡七次）　木香　青皮（各五錢）　莪朮（七錢半）　檳榔（一兩）</p>
<p>上為散，每服三錢，姜一錢三分，水煎熱服不拘時，此方治肝經居多。</p>
<p>黑神丸</p>
<p>神麯（四兩）　檳榔（四枚）　茴香　木香　丁香（各五錢）　椒（炒去汗）　漆（六兩半，生半，用重湯煮半日令香）</p>
<p>上除椒、漆外，五物皆半生半炒為細末，用前生熟漆和丸如彈子大，又用茴香末十二兩鋪陰地候乾，並香末收器中至極干去茴香。治腎氣膀胱痃癖及疝墜、五膈、產後諸血並。一丸分四服。死胎一丸，皆綿灰酒下。諸痰不過三服，痃氣十服，膈氣癥瘕五服，血瘕三丸，當瘥。</p>
<p>晞露丸　治腸覃。</p>
<p>廣茂（酒浸）　三稜（酒浸，各一兩）　乾漆（炒煙盡）　川烏（各五錢）　硇砂（四錢）　青皮　雄黃（另研）　茴香（鹽炒）　穿山甲（炙，各三錢）　輕粉（一錢，另研）　麝香（五分，另研）　巴豆（三十個，去皮切開）</p>
<p>上除研藥外，將巴豆炒三稜、廣茂二味，黃色去巴豆，不用共研末入前研藥勻，生薑汁打糊丸，桐子大，每服二十丸，至三十丸，空心食前薑湯或酒下。</p>
<p>見晛丸　治石瘕。</p>
<p>附子（炮，四錢）　鬼羽箭　紫石英（各三錢）　澤瀉　肉桂　延胡　木香（各二錢）　血竭（一錢半，另研）　水蛭　檳榔（二錢半）　桃仁（三十個，另研）　三稜（五錢）　大黃</p>
<p>上為細末，酒糊丸桐子大，每服三十丸，醋湯或溫酒下，食前。</p>
<p>此方寒者溫之，留者行之，以病在下焦，故多血分藥。</p>

<h1>卷三</h1>

<h2>胎前門上</h2>

<h3>惡阻</h3>
<p>（惡阻生於二月時，心煩悶亂食難施，胚胎經隧多壅塞，濁氣攻衝運化遲，氣鬱停痰兼胃實，虛寒肝火併憂思，大都止嘔調脾胃，順氣和中最得宜。）</p>
<p>《金匱》曰：婦人得平脈，不能食，名妊娠，子法六十日。當有此證。設醫者治逆，加吐下則絕之。（絕，止也，言止藥也，令自愈也。）</p>
<p>巢元方曰：妊娠惡阻，由經血既閉，水潰於臟，臟氣不宜通，故心煩，慣悶，氣逆而嘔吐也。但脈理和平為有孕。</p>
<p>陳良甫曰：惡阻產寶謂之子病，由胃氣怯弱，中脘停痰，脈息和順，但體重頭眩擇食。惟嗜酸，甚者寒熱脘悶。半夏茯苓丸主之。</p>
<p>（眉批：戴復庵曰：惡阻者，孕婦噁心，阻其飲食是也。胎前惡阻，見食嘔吐，喜酸物，多臥少起，俗名病兒。蓋其八宿有痰飲，血壅遏而不行，故飲隨氣上，停滯肝經，肝之味酸，則必喜啖酸物，金剋木，以辛勝之，小半夏湯，或二陳湯。）</p>
<p>羅太無曰：孕婦三月，嘔吐痰並飲食，每寅卯時，覺少腹有氣上衝，然後膈滿而吐。此肝脈挾衝脈之火上衝也。（用沉香磨水化抱龍丸一服，膈寬吐止。）</p>
<p>（眉批：少腹平明氣上衝，因而鬱塞滿胸中。厥陰相火衝於胃，茹桔、蘆根用總同，太無用沉香化抱龍丸，不如此方妥。）</p>
<p>孫思邈曰：婦人血氣不足，腎氣又弱，或當風飲冷太過，心下有痰水者，欲有胎而喜病阻，其人月水雖止。顏色肌膚如常。但苦沉重憒悶，不欲飲食，又不知患之所在。其脈順時和平，則是欲有娠也。宜半夏茯苓湯。（數劑後，服茯苓丸。消除痰水，便欲是也。）</p>
<p>《金匱》曰：妊娠吐嘔不止，乾薑人參半夏丸主之。（徐忠可曰：諸嘔吐酸，皆屬於火，此言暫作嘔吐也。若嘔吐不止，則寒而吐不止則虛矣。故以半夏治嘔，乾薑治寒，人參補虛，而以生薑和半夏，以下其所逆之氣。）</p>
<p>（眉批：胃虛令人常吐食，胃冷無緣納水漿，二者必然脈遲細，人參、半夏與乾薑。）</p>
<p>朱丹溪曰：凡孕二三月間，嘔逆不食，或心煩悶，此氣血積聚，以養胎元精血，內郁穢腐之氣上攻於胃，是以嘔逆不能食，用參桔飲。又妊兩月，嘔吐眩暈，脈左弦而弱，此惡阻。因怒氣所激，肝氣傷挾胎氣上逆，參、術補之，大非所宜，以茯苓半夏湯，下抑青丸。</p>
<p>（眉批：氣血成胎二月間，中焦壅塞不能還。必然穢濁攻於胃，水穀如何得下關，用蘆根湯，其方蘆根、橘皮、生薑、大腹皮、枇杷葉也。）</p>
<p>婁全善曰：《大全》方謂半夏動胎不用，以胎初結，慮其辛燥易散也，今觀仲景用人參半夏乾薑丸，羅謙甫用半夏茯苓湯，朱丹溪用二陳加減，並治胎前惡阻。予亦用之，未嘗動胎。《經》云：有故無殞也。</p>
<p>（眉批：王子亨白朮散，局方人參丁香散，揚振人參桔皮湯，齊士明醒脾飲，不用半夏不效。）</p>
<p>薛立齋曰：前證若中脘停痰，用二陳加枳殼；若飲食停滯，六君加枳殼；若脾胃虛弱異功散；若胃氣不足，人參桔皮湯；兼氣腦加枳殼；胸脅痞悶加蘇梗；脅痛加柴胡；若飲食少思，六君加紫蘇、枳殼；頭暈體倦，六君子湯；若脾胃虛弱，嘔吐不食，半夏茯苓湯；蓋半夏乃健脾氣，化痰滯之主藥也，予嘗用之驗。</p>
<p>（眉批：李茂翁曰：左脈弱而嘔，服諸藥不止者。當服理血歸原藥則愈矣。《經》曰：無陰則嘔是也，用歸原散。其方六君加芎、歸、芍、枳桔、丁香也。此半夏茯苓之類。而曰歸原何歟？豈當歸丁香之故耶。嘔吐痰水，寸必治滑澀為郁，遲為寒，微為虛，數為熱，怒氣傷肝，脈弦而弱。）</p>
<p>慎齋曰：妊證，先見惡阻，而自《金匱》有絕之法。以下病機非一端。巢氏主於氣凝血聚；陳氏主於停痰積飲；若羅氏、趙氏作火論；仲景以寒治；於惡阻病機，可謂詳悉。但胎前無寒，產後無熱，此常法也。故惡阻嘔吐，大抵寒者少，熱者多。總屬血壅胎元，臟氣不能宣通。停痰積飲，鬱熱壅滯，變而為火。有熱無寒，致生諸證，故丹溪、立齋論治，每以枳殼、蘇梗、木香、砂仁為降氣順氣之法。所謂胎前須順氣者此也。</p>
<p>（眉批：《大全》曰：婦人經不行，身無病似病。脈滑大，而六脈俱勻，是孕脈也。</p>
<p>眉批：以二陳加枳殼、砂仁安胃化痰。若脾虛，六君加蘇梗、枳殼、砂仁、香附、薑、棗。）</p>

<h3>子煩（液燥　血渴）</h3>
<p>《產寶》云：子煩者，肺臟虛而熱乘於心則令煩也。停痰積飲衝心亦令煩也。若熱而煩者，但熱而已，若痰飲而煩，嘔吐涎沫，惡聞食氣，煩躁不安也。</p>
<p>朱丹溪曰：子煩，由胎元壅鬱，熱氣上衝，以致煩悶，法當清熱疏郁。</p>
<p>（眉批：《大全》曰：妊娠若煩悶者，以四月受少陰君火之氣以養精，六月受少陽相火之氣以養氣。若母心驚膽怯，多致煩悶，名曰子煩。子煩屬熱，脈必洪數。沉為氣，滑為痰，虛為無力。）</p>
<p>薛立齋曰：前證若因內熱，竹葉湯；氣滯，紫蘇飲；痰滯，二陳加條芩、枳殼；氣鬱，分氣飲加川芎；脾胃虛弱，六君加紫蘇、山梔。</p>
<p>陳良甫曰：足太陰脾經，其氣通於口，手少陰心經，其氣通於舌。若臟腑氣虛，榮衛不和，致陰陽隔絕，熱乘心脾，津液枯燥，故心煩而口乾，宜知母丸。</p>
<p>薛立齋曰：前證若胃經實火，竹葉石膏湯；胃經虛熱，人參黃耆散；或黃耆六一湯（黃耆六錢，甘草一錢）；胃經氣虛，補中湯；若肺經虛熱，紫蘇飲；若肝經火動，加味逍遙散；若脾氣鬱結，加味歸脾湯；若腎經火動，加味地黃丸。《大全》曰：有孕婦暴渴，惟飲五味汁。名醫耿隅診其脈曰：此血欲凝也，非疾也。已而果孕，然古方有血欲凝而渴飲五味之證，不可不知。</p>
<p>慎齋曰：妊娠煩躁，本屬肺腎二經有火。仲景云：火入於肺則煩，入於腎則躁。胎繫於腎，腎水養其胎元則元氣弱不足以滋腎中之火，火上爍肺，肺受火刑變為煩躁。此金虧水涸之候，法當滋其化源，清金保肺壯水滋腎為主。《產寶》以停痰積飲論子煩；丹溪以胎壅氣熱論子煩，未悉病機之要者也。若液燥屬心脾熱乘，血渴屬胎血將凝，亦胎前所見之證，故備載於此。</p>
<p>（眉批：子煩者，心煩悶亂，莫可言狀，用淡竹葉湯；若氣滯痰凝而悶者，二陳湯加白朮、黃芩、蘇梗；若脾胃虛弱，嘔吐而煩，六君加香砂。但此症不善調攝則胎動不安，須防小產之患，又有吐久氣逆，胃元大虛，不能進食，恐致產母氣脫，故初亟宜降火，繼即安胃進食，此一定之法也。）</p>

<h3>子懸（脈浮滑者，痰尺伏而絕者，心氣悶絕）</h3>
<p>李氏曰：子懸者，心腹脹滿痛也，妊娠四五月，君相二火養胎，平素有熱，故胎熱氣逆，上湊心胸，脹滿痞悶，名曰子懸，法用補氣血、疏壅滯，嚴氏紫蘇飲，加山梔、條芩之類。</p>
<p>何松庵曰：子懸者，濁氣舉胎上湊也，胎熱氣逆，心胃脹滿，此證挾氣者居多，疏氣舒郁非紫蘇、腹皮、川芎、陳皮無以流氣，非歸、芍無以養血，氣血既利，而胎自降，然邪之所湊，其人必虛，故以人參、甘草補之。</p>
<p>仲景曰：婦人懷孕六七月，脈弦發熱，其胎愈脹，腹痛惡寒者，少腹如扇，所以然者，子臟寒故也，當附子湯溫其臟。</p>
<p>（眉批：附子胎前禁用，而此以治臟寒，正所謂有故無殞也。）</p>
<p>《大全》云：妊娠子懸，由腹內宿有寒邪停飲，致陽氣壅滯，上湊心腹，與氣相爭，故令脹滿也。</p>
<p>李氏曰：火盛極一時，心氣悶絕而死。丹溪云：氣有餘便是火，當治其氣，紫蘇飲連進救之；若誤服動胎藥，以致胎損上逆，心腹脹滿者，芎歸湯主之，脈浮滑蔥白湯。</p>
<p>薛氏曰：前證若外感風寒，內傷飲食，用藿香正氣散。若食傷脾胃，六君子湯，若陽氣壅滯，胎上逼心，用紫蘇飲。</p>
<p>（眉批：此雖言寒氣停飲所致，然大概陽氣壅滯則令上湊心腹。故以紫蘇飲，寬氣下氣，以火盛極而連進紫蘇飲，須知是氣作悶。）</p>
<p>薛立齋曰：妊婦飲食停滯，心腹脹滿，其胎上攻，噁心不食，右關脈浮大，按之則弦，此土虛木侮也，用六君子，加升柴而愈，後小腹痞滿，以補中益氣，升舉脾氣而瘥。（子懸用升舉法，是立齋巧處，然須認症真確。）</p>
<p>一妊婦腹脹，小便不利，吐逆。諸醫雜進溫胃寬氣等藥，反吐加脹滿湊心，驗之胎死已久，服下死胎藥，不能通，因得鯉魚湯，其論曰，娠婦通身腫滿，或胸腹急脹，名曰胎水，遂去妊婦胸前看之，胸肚不分，急以鯉魚湯三五服，大小便皆下惡水，腫消脹退，方得分娩死胎。</p>
<p>（眉批：須識此症。）</p>
<p>愚按：子懸一症，有因熱、因寒、因火、因停飲、因挾食、因肝鬱、因脾虛、因胎水者，而要皆不離乎氣，蓋胎壅氣逆，乘勢上攻，緊塞於胸，次之間如懸物然，故曰子懸。良甫、松庵主乎熱立論甚當，李氏以嚴氏紫蘇飲治火盛悶絕。取寬氣和中之意，其義同也。若《金匱》、《大全》，主於臟寒冷飲，當以脈證為憑，此證絕少，若脾虛挾食，或胎水上泛，當從薛氏法，而愚謂婦人性多忿鬱，肝病居多，忿則氣逆，而胎亦逆，又當以疏肝為要也。</p>

<h3>子滿（即子腫　胎水同）</h3>
<p>陳良甫曰：妊娠經血壅閉養胎，忽然虛腫，是胎中挾水，水血相搏，脾胃惡濕，主身之肌肉，濕漬氣弱，則肌肉虛，水氣流溢，故令身腫滿。</p>
<p>齊仲甫曰：妊娠體腫，皆由脾胃虛，而臟腑之間，宿有停水所挾，謂雲子滿，若水停不去，浸漬其胎，則令胎壞。如脈浮腹滿兼喘者，胎未壞也。</p>
<p>《聖濟》曰：脾候肌肉，土氣和則能制水，水自傳化無有停積，若妊娠脾胃氣虛，經血壅閉則水飲不化，濕氣淫溢外攻形體，內注胞胎，懷妊之始，腫滿必傷胎氣。</p>
<p>何松庵曰：妊娠三月後，腫滿如水氣，俗呼為琉璃胎。古方一主於濕，大率脾虛者多，脾虛不運，則清濁不分。須以補脾兼分利，若夜腫日消，是血虛宜健脾，兼養血主之。</p>
<p>陳良甫曰：孕婦五六月，腹大異常，胸腹脹滿，手足面目浮腫，氣逆不安，狀類子懸。此由胞中畜水，名曰胎水，不早治，生子軟短有疾，或胎死腹中，用千金鯉魚湯治其水。</p>
<p>（眉批：巢氏曰：此由脾胃虛弱，有停水而挾以妊娠也，水漬於胞，則令胎壞。惟將產之月而腳微腫，則其產易。蓋胞髒水血多也，初妊娠者，則反壞胎。）</p>
<p>《金匱》曰：妊娠有水氣，身重小便不利，灑淅惡寒，起即頭眩。葵子茯苓散主之。（水停則身重，水逆則小便不利；惡寒者，衛氣不行；頭眩者，內有水氣；厥陽逆陰氣上蒸也。）</p>
<p>薛立齋曰：前證若胸滿腹脹，小便不通，遍身浮腫，千金鯉魚湯；脾胃虛弱，佐以四君子；若面目虛浮，肢體如水氣，全生白朮散，未應，六君子湯；若脾虛濕熱，下部作腫，補中湯加茯苓。若飲食失節，嘔吐泄瀉，六君子湯；若腿足發腫，喘悶不寧，或指縫出水，天仙藤散；若脾肺氣滯，加味歸脾湯，佐加味逍遙散。</p>
<p>慎齋曰：子滿有水血相搏，有停痰受濕，有經血壅閉，有清濁不分。總因脾土虛不能制水所致，故立齋治法，不外健脾滲濕順氣安胎為主。若《濟陰》云，但一瀉氣利水則愈。此謬論也。</p>
<p>（眉批：古方用鯉魚湯、葵茯散，皆有妙處，予每用五皮飲，如水腫治法亦效，不得已再用鯉魚湯，初起勿用參、術早補，總宜利濕為先，如體厚而輕小便通者，產後自消，勿藥可也。）</p>
<p>子瘇者，由脾土不足，水穀之濕莫運，而胞胎壅遏，膀胱不化，水泛橫流，致肺氣下降，小便不利，腫於四肢頭面肌肉之間，此屬有形之水。子滿者，胞膈脹滿，或腹滿而四支頭面不腫，此屬無形之氣。若胎水一證，屬脾虛血少，氣不健運，水漬胞胎，胎多損壞，一經氾濫，遍身皆瘇。與子腫異名同治也。</p>

<h3>子氣</h3>
<p>《產乳集》曰：妊娠三月成胎後，足跗漸腫，喘悶如水氣狀，腳指間有黃水出者，謂之子氣。直至分娩方消。此由素有風氣，或衝任經有血風，未可妄投湯藥，亦慮將產之際有不測之憂，故不可不治於未產之前也。</p>
<p>（眉批：子氣者，因子而肝脾氣阻，土遂不能制水，故一香附散，足以療之，然不服藥，亦無害。）</p>
<p>陳無擇曰：婦人宿有風寒濕冷，妊娠喜腳腫。</p>
<p>陳良甫曰：妊娠兩腳浮腫，名曰脆腳，因脾衰不能制水，血化成水所致。全生白朮散主之。</p>
<p>丹溪曰：妊娠兩足脛腫至膝，甚則足指間出水。此由中氣聚養胎元，壅鬱不得升發，當疏鬱滯，天仙藤散主之。松庵曰：孕婦六七月間，兩足浮腫，足太陰脾經養胎也，脾主四支，此時胎已垂下，故腫見兩足，分娩即愈。</p>
<p>齊仲甫曰：妊娠腳腫，非水氣也，至八九月脛及腿俱腫。不可以水病治之，及傷真氣，有此者必易產，因胞臟中水血俱多，不致胎燥故也。</p>
<p>慎齋曰：妊娠有遍身胸腹頭面四肢浮腫者，曰子滿。有止足脛腫漸至腿膝者，曰子氣。子氣，即子腫也。要皆本於脾虛，中氣不運，以致水穀濕熱之氣，浸漬肌肉，流溢四肢，此《大全》以下三論。為見本之治，若產乳三因，是兼外邪論矣。</p>

<h3>腹痛（胎痛）</h3>
<p>《大全》曰：妊娠脘腹痛，或宿有痰飲，或新觸風寒，皆因臟虛而致。邪正相擊而並於氣，隨氣上衝則心痛，下攻則腹痛，痛甚必致害胎，甚則傷墮。</p>
<p>醫官王師復治蔡元度寵人妊娠胸腹間氣刺滿痛，或腸鳴嘔逆，此由忿怒憂思過度，飲食失節所致，香莪丸淡鹽湯下三服瘥。（憂思過度，則木鬱，飲食失節，則土虛，木邪乘土，氣鬱化火，火載胎上，榮衛不通致心腹滿痛腸鳴嘔逆，香莪丸肝脾並治，鹽湯下，所以制火下行也。）</p>
<p>慎齋曰：以上序腹痛，有風寒客邪痰飲七情為有餘。</p>
<p>《金匱》曰：假令妊娠腹中痛、為胞阻，膠艾湯主之。</p>
<p>薛立齋曰：胎或作脹，或腹作痛，此是脾胃氣虛，不能承載，用安胎飲，加升麻白朮，不應，用補中湯。</p>
<p>《金匱》曰：婦人懷胎，腹中㽲痛，當歸芍藥散主之；又婦人腹中痛，小建中湯主之。</p>
<p>劉宗厚曰：潔古地黃當歸湯，治婦人有孕胎痛。胎痛者，丹溪以血虛治之，故四物去川芎，倍加熟地，此心法也。</p>
<p>薛立齋曰：妊娠腹中，不時作痛，或小腹重墜，名脹痛，用內補丸。不應，加參、朮、陳皮，或因脾氣虛，四君加歸、地。</p>
<p>慎齋曰：以上序胎前腹痛，有氣阻、氣虛、血虛，為不足病也。胎前有脾胃氣虛而腹痛者，用補氣調氣之法；有陰虧血虛而腹痛者，用補血溫經之法，與前條外因證迥別，臨證審之。</p>
<p>薛立齋曰：頓僕胎動，腹痛下血，膠艾湯；未應，八珍湯加膠、艾。若胎傷，用佛手散；未應，八珍湯下知母丸。</p>
<p>王叔和曰：婦人有胎腹痛，令人摸之，如覆杯者男，如肘脛參差起者女也。冷者為死，溫者為生。</p>
<p>慎齋曰：以上序胎前腹痛，有頓僕傷胎，胎動不安，此不內外因。一辨用藥之法，一辨生死之法。</p>

<h3>心痛</h3>
<p>妊娠心痛，《大全》主風邪痰飲交結。予謂肝氣不暢者多。若傷於絡，則乍作乍安，名曰厥痛，若胎動下血，則傷觸子臟也，用安胎飲、火龍散、手拈散。輕者一味砂仁湯。氣調自安，若果真心痛，指甲青，朝發夕死，夕發旦死，無能為也。然此證懷孕者少，蓋真心痛為寒冷入心，水剋火也。而懷孕者，必有胎熱當之，不致寒水上凌於心。</p>
<p>慎齋曰：妊娠心氣虛而血少，亦足致此。</p>

<h3>腰痛</h3>
<p>何松庵曰：胞系於腎，勞力任重，致傷胞系，則腰必痛，甚則胞系欲脫，多致小產、宜安胎為主，胎安而痛自愈。若素享安逸而腰痛，必房事不節，致傷胞系也。若脈緩遇天陰，或久坐而痛者，濕熱也；腰重如帶物而冷者，寒濕也。脈大而痛不已者，腎虛也；脈澀而日輕夜重者，氣血凝滯也。脈浮者，為風邪所乘，脈實者，閃挫也。治法：腎虛者，青娥丸；氣血凝滯者，縮砂飲；風邪，大豆紫湯；閃挫，通氣散，總以固胎為主。</p>
<p>汪石山曰：婦人懷娠八月，病腰痛不能轉側，大便燥結，此血滯血熱也，四物加木香、乳、沒、黃柏、麻仁。</p>
<p>薛立齋曰：前證若外邪所傷，用獨活寄生物；勞傷血氣，八珍湯加杜仲、砂仁、膠、艾；脾腎不足，前藥加白朮、補骨脂；氣血鬱滯，紫蘇飲加枳、桔；肝火動，小柴胡湯加白朮、枳殼、山梔；肝脾鬱結，歸脾湯加柴、枳。</p>
<p>慎齋曰：妊娠腰痛，有外感，有內傷。松庵以勞力、房事論治，悉病機之要矣。</p>

<h3>小腹痛</h3>
<p>《大全》曰：妊娠小腹痛，由胞絡虛，風寒相搏，痛甚令胎動。</p>
<p>慎齋曰：小腹為足厥陰肝經部分，是經或陰血不足，或鬱怒氣滯，皆足致小腹痛，況胎繫於腎，腎肝同原。《大全》論風寒相搏，止就外邪一端言之耳。</p>

<h3>妊娠下血</h3>
<p>（激經　胞阻　漏胎（《千金》謂漏胞））</p>
<p>王叔和曰：婦人月經下，但微少，寸口脈按之則滑。身反灑淅，不欲食，頭痛，心亂嘔吐，此為有軀，陽多氣溢。陰滑氣盛，設復陽盛，當妊二胎，今陽不足，故令激經也。</p>
<p>婁全善曰：妊娠經來不多，飲食精神如故，六脈和緩滑大，無病也者，血盛有餘也。兒大能飲，自不來矣。有妊娠月信不斷，而胎不損，產科熊宗古曰婦人血盛氣衰；月信來而胎不損，若作漏胎治，則胎必墜。</p>
<p>按：激經者，妊娠經信時至也，叔和主陽微不足，全善主血盛有餘，宗古主血盛氣衰，與漏胎迥別，誤治則墮。</p>
<p>《金匱》曰：妊娠下血，腹中痛者為胞阻，芎歸膠艾湯。又婦人宿有癥病，經斷未及三月，漏下不止，胎動在臍上者，為癥痼害，當下其癥，桂枝茯苓丸主之。</p>
<p>（眉批：婁氏曰：凡胎動多當臍，今動在臍上，故知是癥也。）</p>
<p>愚按：胞阻者，謂有所阻於胞也，《金匱》於腹中痛，用芎歸膠艾，取其養血溫經也；於癥痼害，用桂枝茯苓丸，取去邪存正也。</p>
<p>陳良甫曰：胎漏者，由衝任脈虛，不能約制手太陽、少陰之經血故也。懷妊之人，經水不行者，壅之以養胎也。若衝任氣虛，則胞內泄，不能制其經血，故月水時下，亦名胞漏，血盡則斃。《千金方》曰：妊娠下血，名曰漏胞，胞干便死，宜用生地黃八兩，清酒三升，煮減半絞去滓服。</p>
<p>朱丹溪曰：胞漏多因血熱，然有氣虛血少者，故良方論有服涼藥而下血益甚，此脾氣虛而不能攝血也。</p>
<p>《產寶》曰：胎息未實，或因房室驚觸，勞力過度，傷動胞胎，或因食毒物，致令子宮虛滑，經血淋漓，若不急治。敗血湊心，子母難保。</p>
<p>《產集》曰：婦人榮經有風，則經血喜動，以風勝故也。榮經既為風所勝，則所下者，非養胎之血，若作胎漏治。強以藥滋之，是實實也。其胎終墮矣，只以一藥治風。經血可止，或不服藥，胎亦無恙。（榮經，肝經也。）</p>
<p>（眉批：漏胎用風藥，亦是升舉肝氣，使血不漏則胎自固，不但疏風已也。）</p>
<p>《大全》曰：妊婦有宿疾，子臟為風冷所乘，氣血失度。使胎不安。致令下血也。（宿疾或癥瘕腹痛之類。）</p>
<p>按：以上五條，序胎漏證也。良甫以下三條，主血虛氣虛。屬內傷不足為病，《產集》以下二條，主風邪宿冷，屬有餘客邪為病，當分別治之。</p>
<p>方氏曰：胎動胎漏皆下血，而胎動有腹痛，胎漏無腹痛為異爾。故胎動宜行氣，胎漏宜清熱。</p>
<p>《心法》云：婦人經血，孕則畜之以養胎，產則變乳以養子。倘妊婦忽然見紅，名曰漏胎，宜速治之。不然血瀝多而胎不保也。治法若因風熱動血者，四物湯加防風黃芩丸二錢，日二三服；因怒動肝火者，逍遙散加山梔，黃芩；血虛妄走者，四物加膠艾、茯苓、蓮子；脾虛不能攝血者，歸脾加膠艾、蓮子；氣虛下陷者，補中益氣湯；去血太多者，用八珍湯大補之；若肝經有風，下非胎血，只服防風黃芩丸。血下不止，胞干便死，急用《千金》法。</p>
<p>《大全》曰：妊娠忽然下黃汁如膠或如豆汁，胎動腹痛。</p>
<p>薛立齋曰：前證若肝脾濕熱，用升陽除濕湯；肝脾風熱，加味逍遙散；肝脾鬱怒，加味歸脾湯；脾胃氣虛，錢氏白朮散；脾氣下陷，補中益氣湯；肝經風熱，防風黃芩丸；風入腸胃，防風湯。</p>

<h3>尿血</h3>
<p>李氏曰：胎漏自人門下血，尿血自尿門下血。妊娠尿血屬胞熱者多，四物加山梔、發灰，又方阿膠熟地。</p>
<p>《大全》云：妊娠勞傷經絡，有熱在內，熱乘於血，血得熱則流溢，滲入於脬，故令尿血。</p>
<p>（眉批：《綱目》云，尿血之人皆從勞心斫長中來。）</p>
<p>薛氏曰：一娠婦，因怒尿血，內熱作渴，寒熱往來，胞乳間作脹，脈弦弱，此肝經血虛而熱也。用加味逍遙散、六味地黃丸，兼服漸愈，又用八珍湯，加柴胡、丹皮、山梔，痊。治法：因怒動火者，小柴胡湯加山梔；因勞動火者，補中湯；因厚味炙物，宜清胃散，加犀角、連翹、甘草；因肝經血熱，加味逍遙散。</p>
<p>《心法》云：妊娠尿血，不必驚慌，方用斷續湯，或膠地湯。有血熱流滲於脬，即為血淋，用葵子一升，研煮二升，分三次服。</p>
<p>慎齋曰：尿血易混於胎漏，得李氏一辨，已見分析。但胎漏有無時頻出。尿血是熱入膀胱，本心經有火，移小腸，滲入膀胱，溺時則下，不溺則不下。即是小便溺血，但屬妊娠為異耳。</p>

<h3>大小便不通</h3>
<p>《大全》曰：妊娠血壅胎元，臟腑之氣不通，鬱而化熱，大腸熱則大便不通，小腸熱則小便不利；大小腸俱熱，則二便俱不通，更推其因而藥之。</p>
<p>薛氏曰：大腸血燥，四物加條芩、桃仁；大腸氣滯，紫蘇飲加杏仁、條芩；腸胃氣虛，六君加紫蘇、杏仁；肝脾蘊熱，龍膽瀉肝湯；心肝虛熱，加味逍遙散加車前子。</p>
<p>薛立齋治李亞卿側室。妊娠患此，或用降火理氣之劑，元氣反虛，肝脈弦急，脾脈遲滯，面青黃不澤。曰：此鬱怒所致也。用加味歸脾湯為主，佐以加味逍遙散而安。（此案獨其隻眼。）</p>
<p>又治王主政內。妊娠痢疾後患此，用清熱之劑未效。診其脈浮大而澀，此氣血虛也。朝用八珍湯，加桃仁、杏仁，夕用加味逍遙，加車前子而痊。</p>

<h3>小便不通</h3>
<p>（子淋　轉胞　遺尿）</p>
<p>《大全》云：妊娠小便不通，為小腸有熱，傳於胞而不通耳。若兼心肺氣滯，則多喘急。陳無擇云：妊娠胎滿逼胞，多致小便不利。若心腎氣虛，清濁相干，則為諸淋。若胞系了戾，小便不通，名曰轉胞。若胎滿尿出，名曰遺尿。</p>
<p>《產寶》曰：腎者，作強之官，與膀胱為表裡。男子藏精，女子系胞。妊娠淋者，腎虛而膀胱有熱也。腎虛不能制水，則小便數，客熱膀胱，則水道澀而數，淋瀝不宣。名曰子淋。地膚湯主之。</p>
<p>陳良甫曰：孕婦小便澀少，由氣血聚養胎元，不及敷榮滲道，遂使膀胱鬱熱。法當養血以榮滲道，利小便以導鬱熱，用歸、芍調血，人參補氣，麥冬清肺，以滋腎水之源，滑石、通草利小便以清鬱滯，名安榮散。方內滑石，恐墜胎，若臨月極妙，否則宜去此味，加石斛、山梔尤穩。</p>
<p>萬密齋曰：子淋須分二證，一則妊母自病，一則子為母病。然妊母自病，又分二證，或食辛熱生內熱者，或自汗自利，津液燥者。子為母病，亦分二證，或胎氣熱壅者，或胎形迫塞者。證既不同，治亦有別，大抵熱則清之，燥則潤之，壅則通之，塞則行之，此治法也。</p>
<p>薛立齋曰：妊娠小便淋漓，用安榮散；若肝經濕熱，龍膽瀉肝湯；肝經虛熱，加味逍遙散；若服燥劑而小便頻數，或色黃，四物用生地加知柏、五味、麥冬、元參；若肺氣虛而短少，補中湯加山藥、麥冬；熱結膀胱而不利，五淋散；脾肺燥不能生化，黃芩清肺飲；膀胱陰虛，陽無所生，滋腎丸；膀胱陽虛，陰無所化，腎氣丸。</p>
<p>慎齋曰：淋有五，丹溪一主於熱，若妊娠淋病。《產寶良方》以虛熱鬱熱，屬之膀胱。立齋又推原肝經有濕熱、虛熱之別。正以膀胱，為藏溺之器，而出溺之竅，則為足厥陰之部分。故欲清膀胱之熱，必兼疏厥陰之氣也。</p>
<p>《甲乙經》曰：轉胞不得溺，少腹滿，關元主之。</p>
<p>又曰：小便難，水脹，溺出少，胞轉，曲骨主之。</p>
<p>《金匱》曰：婦人病，飲食如故，煩熱不得臥，而反倚息者何也？師曰：此名轉胞，不得溺也。以胞系了戾，故致此病，但利小便則愈，腎氣丸主之。</p>
<p>（眉批：薛立齋治一婦，用八味丸加車前子而愈。探源於此，此取氣化能出之義，蓋經旨也。此痛指臨圊小便作痛，非小腹痛也，若作小腹痛，則巢氏明明有臍下急痛，小便不通等症。觀書者當詳審。）</p>
<p>《證治要訣》云：胞即膀胱也。胎漸長，且近下，胞為胎逼而側，故名轉胞，與子淋相類。但小便頻數，點滴而痛者，為子淋；頻數出少不痛者，為轉胞，間有微痛，終與子淋不同，並宜生料五積散，五苓散加阿膠。</p>
<p>《聖濟錄》云：胞受水液，氣不轉行，則小腸滿脹；或飽食用力，或因合陰陽，令胞屈闢，其候水道不通，小腹急痛，煩悶汗出，氣逆奔迫，甚則欲死，名曰轉胞，宜速治之。</p>
<p>（眉批：飽食則氣傷，胎素弱不能自舉而下墜。巢氏曰：胞轉者，臍下急痛，小便不通是也，其病由不同。胞轉及胞落並致，死。）</p>
<p>楊仁齋曰：凡強忍小便，或尿急疾走，或飽食忍尿，或忍尿入房，使水氣上逆，氣逼於胞，胞落即殂。</p>
<p>王海藏曰：此疾非利藥所能利，法當治其氣則愈，沉香木香湯主之。</p>
<p>徐春甫曰：轉胞由脬為熱所迫，外水應入不得入，內溲應出不得出，內外壅滯，脹滿不通，故令脬轉。其狀小腹急痛，不得小便，甚者致死。</p>
<p>趙養葵曰：轉胞由中氣虛怯，不能舉胎，胎壓其胞所致。以補氣藥中加升舉之品，如補中湯加減之類是也。</p>
<p>（眉批：慎齋曰：胎前轉胞，大抵由氣虛血少，血少則胎無以養，氣虛則胎不能舉，因下墜而壓於膀胱，胞為之轉。先生用補氣養血為主。誠為探原之論，獨具隻眼。吐法絕妙，所謂上氣泄則下氣得通也。）</p>
<p>朱丹溪曰：轉胞由氣血虛弱，不能上載其胎，下壓膀胱。胎若舉起，懸在中央，胞系得疏，水道自行。法當補血養氣，氣血既旺，胎舉而安。方用參、朮、陳皮、炙草、歸、芍、半夏、生薑，濃煎與四帖。任其叫啖，次早又與四帖，渣作一帖，頓飲之，探喉令吐，小便通皆黑水。就此方加大腹皮、枳殼、砂仁、青蔥，二十劑以安之。此病稟受弱者，憂悶多者，性急躁者，食厚味者，大率有之。</p>
<p>（眉批：憂悶則氣鬱而停飲，故令墜胞。）</p>
<p>又法：令老婦香油塗手，自產戶托起其胎，出宿溺，卻以大劑參、耆服之。</p>
<p>又法：健人同病婦，皆仰臥，兩隻相對，健人以雙足抵病人足，頻頻細聳，令病人身亦細聳，則胎且細聳而上，胞不了戾而小便自通。</p>
<p>（眉批：此法甚妙。然通後亦當以大劑參、耆服之。）</p>
<p>又法：將病婦兩足倒提向上，如是數次，溺亦隨通。</p>
<p>（眉批：此法平人甚妙，若妊婦恐不可用。）</p>
<p>薛立齋曰：此證悉如丹溪治法為當。推廣言之，又有脾肺氣虛，不能下輸膀胱者；有氣熱鬱結膀胱，津液不利者；有金為火爍，脾土濕熱甚而不利者，更當詳審施治。妊娠遺尿，屬脾肺氣虛。脾主輸布，肺主治節，虛則氣弱而溲弱自遺，宜補中益氣。</p>
<p>薛氏曰：若脬中有熱，加味逍遙散；脾肺氣虛，補中益氣湯加益智；肝腎陰虛，六味丸。</p>
<p>一妊婦遺尿內熱，肝脈洪數，按之微弱，或兩太陽痛，脅肋痛脹。以肝火血虛，用加味逍遙散、六味丸，尋愈。後又寒熱恚怒，前證復作，用八珍逍遙散，兼清肝火，養肝血愈。</p>

<h3>附方</h3>

<h4>惡阻</h4>
<p>（《千金》）半夏茯苓湯　治妊娠脾胃虛弱嘔吐不食。</p>
<p>製半夏　赤茯苓（一錢）　人參　熟地　川芎　白芍（五分，酒炒）　橘皮（一錢）　細辛（半分）　紫蘇（五分）　桔梗（五分）　甘草（三分）</p>
<p>上加生薑一斤，水煎空心服，數劑後服茯苓丸（脾虛淡滯，倍加白朮、砂仁；痰實，去熟地、川芎、白芍、細辛，加旋覆花。）內熱，去細辛加黃芩；客熱煩渴，去細辛加前胡、知母；胸滿，去地黃倍紫蘇。</p>
<p>（眉批：妊娠經閉，血凝水停心下則腎燥。故用細辛行水以潤之。若無痰水內停，此味辛散不可輕用。）</p>
<p>（《千金》）茯苓丸　治妊娠心中煩悶、吐痰眩暈。</p>
<p>赤苓　製半夏　陳皮（一兩）　甘草（炙，二兩）　人參（一兩）　白朮（二兩）　炮姜　桂心（一兩）　葛根　枳殼（麩炒，二兩）</p>
<p>上為細末，煉蜜丸，桐子大，每服五十丸。空心米飲下，日三服。一方加麥冬，《肘後方》加五味子。</p>
<p>陳皮半夏湯　治胎氣始盛，逆動胃氣，嘔吐不進飲食。</p>
<p>陳皮（鹽水炒，去白）　茯苓（各五錢）　製半夏（一錢半）　子芩（薑汁炒）　枳殼（麩炒）　紫蘇（各八分）　炙草（五分）</p>
<p>生薑二片水一鍾，煎七分，食遠溫服。</p>
<p>（眉批：此方足矣。）</p>
<p>縮砂二陳湯　治妊娠脾胃虛弱嘔吐。</p>
<p>半夏　陳皮（一錢）　茯苓（二錢）　炙草（五分）　砂仁（炒，一錢）　加生薑二片，棗一枚，烏梅肉少許，水煎服。</p>
<p>（眉批：此方有辛散酸收之妙。）</p>
<p>參橘飲（楊振）　治妊娠吐逆痰水，心虛煩悶。</p>
<p>四君加　陳皮　厚朴　麥冬</p>
<p>上加生薑、竹茹水煎服。</p>
<p>（眉批：不用半夏，重在心虛煩悶，故用麥冬、竹茹。）</p>
<p>上方去茯苓、甘草、麥冬名橘皮湯，治惡阻不下食。武叔卿曰：惡阻惡食責之脾虛；嘔吐責之有火，所謂諸逆於上皆屬於火也。此方竹茹能平少火，厚朴能下逆氣，橘皮、生薑所以開胃，人參、白朮所以益脾開胃。益脾欲其安穀云爾。</p>
<p>人參半夏丸（仲景）　治妊娠惡阻，胸腹冷痛。</p>
<p>人參　製半夏　乾薑（各五錢）</p>
<p>上為末，生地汁浸蒸餅為丸桐子大，每服四十丸，米飲下。</p>
<p>（眉批：生地汁浸不特製半夏之燥，而又不傷血分，妙。）</p>
<p>王子亨白朮散　治妊娠嘔吐清水十餘日，水漿不入者。</p>
<p>白朮　人參　甘草　丁香</p>
<p>上丁香飯丸，三味加生薑煎湯送，食前溫服。此方亦治胃寒心腹痛。上方去白朮、甘草，加藿香，即《局方》人參丁香散，治嘔吐心腹刺痛。</p>
<p>（眉批：不用半夏。）</p>
<p>齊士明醒脾飲　治妊娠嘔逆不食，甚者中滿。</p>
<p>（眉批：醒脾二字足以盡之。）</p>
<p>草豆蔻（濕紙裹，灰火中煨，紙干取出去皮用）　厚朴（薑汁各半兩）　乾薑（一兩）　甘草（一兩二錢半）</p>
<p>上為細末，每服二錢，水一盞，棗二枚，生薑三片，煎八分呷服，病輕者只一二服便能食。</p>
<p>（眉批：不用半夏。）</p>
<p>白朮散　治妊娠胎氣不和，不進飲食。</p>
<p>炒白朮　人參　紫蘇（各一錢）　青皮（去白）　川芎　訶子（各八分）　炙草（五分）</p>
<p>加生薑二斤，水煎服。</p>
<p>縮砂散　縮砂仁為末，每服二錢。生薑或米飲調下。</p>
<p>蘆根湯　治相火上衝，煩熱嘔吐。</p>
<p>生蘆根　橘紅、生薑、大腹皮、枇杷葉。</p>
<p>又方　蘆根　竹茹　麥冬　橘紅　前胡</p>
<p>體熱加地骨。</p>
<p>（眉批：以上皆不用半夏。）</p>
<p>歸原散　治妊娠惡阻諸藥不效者。</p>
<p>八珍去熟地加半夏、陳皮、丁香、枳殼、桔梗。</p>
<p>（眉批：此方用半夏。）</p>

<h4>子煩</h4>
<p>竹葉湯　白茯苓（三錢）　麥冬（去心）　防風　黃芩（各二錢）　加竹茹（十片）</p>
<p>水煎，服無時。（一方有知母無黃芩，一方有人參無黃芩。）</p>
<p>知母飲　治妊娠心脾壅熱，咽膈渴苦，煩悶多驚。</p>
<p>知母　麥冬（去心）　赤芍（各一錢半）　黃芩　黃耆（各二錢）　甘草（一錢）</p>
<p>上水二鍾，入桑皮半錢，煎一盞再入竹瀝些少，同煎二三沸，服無時。</p>
<p>（眉批：壅熱用耆，要知是虛非實。知母丸、治妊娠固服藥致胎氣不安，有似虛煩不得眠。巢氏謂之子煩也。醫者不知作虛煩治之，損動胎氣宜矣，知母焙洗二兩為細末，棗肉丸彈子大。每服一丸，煎人參湯下。）</p>
<p>麥門冬湯</p>
<p>麥冬（去心）　白茯苓　防風（各三錢）　人參（一錢半）</p>
<p>加生薑一片、淡竹葉十片煎，服無時。血虛者加生地、白芍、桑寄生、生蘆根。</p>
<p>柴胡散　治妊娠頭目昏重、心胸煩悶，不思飲食。</p>
<p>柴胡（一兩半）　赤苓　麥冬（各一兩錢）　枇杷葉　人參　橘紅　甘草（各半兩）</p>
<p>㕮咀，每服四錢，水一盞，姜三片，煎七分服。</p>
<p>當歸飲</p>
<p>當歸（二錢）　川芎　阿膠　寄生　豆豉（各一錢）　蔥白（七錢）</p>
<p>水煎溫服。</p>
<p>（眉批：用蔥、豉、川芎散熱又是一法。）</p>
<p>竹茹湯　淡青竹刮茹一兩，水一升煮以四合，徐徐服盡為度。</p>
<p>（眉批：清心涼肝妙劑。又方：治孕婦壅熱心神煩躁口舌乾渴，人參、知母、梔子炒、麥冬各一錢，甘草、條芩各五錢，瓜蔞根、犀角各八分，棗水煎，或加竹茹。又方：治嘔吐不食，胸中煩躁，人參、麥冬、梔子炒、知母、葛根、蘆根各一錢，竹茹一丸，蔥白三寸。）</p>
<p>葛根飲　治妊娠煩渴口乾身熱。</p>
<p>家葛根　子芩　人參　玉竹　黃耆　麥冬（去心）　甘草　竹茹</p>
<p>渴甚加竹葉。</p>
<p>黃耆六一湯</p>
<p>黃耆（六錢）　甘草（一錢）</p>
<p>治煩躁口渴，良。</p>
<p>又方　治口乾不得臥。</p>
<p>黃連為細末，每服一錢，粥飲調下。</p>

<h4>子懸</h4>
<p>（嚴氏）紫蘇飲　治妊娠胎氣上逆，脹滿疼痛，兼治臨產氣結連日不下。（一方無川芎名七寶散。）</p>
<p>紫蘇（一兩）　陳皮　大腹皮　人參（各五錢）　當歸（七錢半）　川芎（半兩）　白芍（半兩）　甘草（二錢半）</p>
<p>上銼，分三服，每服水盞半，生薑四片，蔥白七寸，煎七分。空心服此，神效方也。</p>
<p>訶黎勒散　治妊婦心腹脹滿，氣衝胸膈，煩悶不思飲食。</p>
<p>訶黎勒　赤苓　前胡（各一兩）　陳皮　大腹皮　桑皮（各七錢半）　枳殼　川芎　白朮（各半兩）</p>
<p>上為末，每服四錢，姜三片，棗一枚，水煮服。</p>
<p>（眉批：白朮宜少用。）</p>
<p>枳殼湯　治婦人妊娠腹脹　枳殼　黃芩（如腹滿身重加白朮一兩）</p>
<p>蔥白湯　治胎上逼心煩悶　蔥白二七莖，濃煎飲。若胎未死即安，已死即出未效，再服。</p>
<p>婁全善曰：此方神效。（脈浮滑者宜之。）</p>
<p>（眉批：蔥白安胎人所未知。）</p>
<p>艾醋煎　治胎動上逼心痛。艾葉雞子大，頭醋四升，煎二升半溫服。</p>
<p>當歸湯　治胎動衝心，煩悶欲死。</p>
<p>當歸　川芎　人參　阿膠　炙草（各兩半）　連須蔥白（一握）</p>
<p>上銼，水二升，煎四味至升半，去滓下蔥，再煎減三合阿膠，溫服一劑。</p>
<p>（眉批：一劑分二三服。）</p>
<p>仲景附子湯　附子　白朮　茯苓　白芍　人參</p>

<h4>子腫（子氣）</h4>
<p>全生白朮散　治妊娠面目虛浮如水腫狀。</p>
<p>白朮（二錢半）　茯苓皮（一錢半）　陳皮　姜皮　大腹皮　桑白皮（一錢）</p>
<p>本方去白朮，指迷五皮散。</p>
<p>葶藶散（崔氏）　治妊娠遍身浮腫。</p>
<p>葶藶子　桑白皮　澤瀉（各二兩）　茯苓　枳殼　白朮（各六兩）</p>
<p>上水六升，取二升半，分溫二服，小便利即差。</p>
<p>（眉批：一方無澤瀉、枳殼，有郁李仁。此方補脾瀉肺利大腸。）</p>
<p>千金鯉魚湯　治妊娠腹脹滿，或渾身浮腫，小便赤澀。</p>
<p>當歸　白芍（各一錢）　白茯苓（一錢）　白朮（二錢）　橘紅（五分）　鯉魚（一尾）</p>
<p>將鯉魚去鱗腸，白水煮熱去魚，用汁一盞半，入生薑三片，煎至一盞，空心服，胎水即下，如未盡腹悶未除再服。</p>
<p>（眉批：鯉魚治懷妊身腫及胎氣不安，煮食又下水氣利小便。）</p>
<p>（崔氏）防己湯　治妊娠遍身浮腫，腹脹喘促，小便不利。</p>
<p>木防己（一錢半）　桑白皮（炒）　紫蘇　赤苓（各二錢）　木香（五分）</p>
<p>上加生薑四片，煎服。如大便不通加枳殼、檳榔。</p>
<p>天仙藤散　治妊娠三月，足腫至膝，喘悶妨食，狀如水氣，甚足指間出黃水者。此方得於宋時李伯時家傳。</p>
<p>天仙藤（用水川，即青木香藤）　陳皮　香附（炒）　甘草　烏藥　木瓜（各等分）　生薑（三片）　紫蘇（三莖）</p>
<p>日三服，腫消止喘。</p>
<p>（眉批：天仙藤散即香附散。元豐中淮南陳景初名醫獨論此症，制香附散。至李伯時名天仙藤散。）</p>
<p>崔氏苓朮湯　療妊娠有水氣，心腹急滿。</p>
<p>茯苓　白朮（各四兩）　旋覆花（二兩）　杏仁　黃芩（各三兩）</p>
<p>上水七升煮二升半，分溫三服，忌桃李。</p>
<p>腎著湯　治妊娠腰腳腫。</p>
<p>茯苓　白朮（各二錢）　乾薑（炮）　甘草（各一錢）　杏仁（錢半）</p>
<p>平胃散　治妊娠腳腫，脾衰不能制水，血化成水所致。</p>
<p>蒼朮　厚朴　陳皮　枳殼　甘草</p>
<p>加薑棗或紫蘇。子和治腫，小便不利用豬苓水調；多濕丹溪用山梔末，米飲下。</p>
<p>葵苓散（仲景）　治妊娠有水氣，身重小便不利，灑淅惡寒，起即頭眩。</p>
<p>葵子（炒半升）　茯苓（三兩）</p>
<p>為末，服方寸匕，日三服，小便利則愈。</p>

<h4>心腹痛（子痛）</h4>
<p>川芎散　治妊娠素有冷氣，忽心腹痛如刀刺。</p>
<p>川芎　當歸（各一錢）　白芍（七分半）　人參（五分）　茯苓（四錢）　甘草（二分）　吳萸　厚朴（薑製，各五分）　枳殼（二分）　桔梗（四分）</p>
<p>水煎熱服。</p>
<p>當歸芍藥散（仲景）　治妊娠腹中㽲痛。（元和紀用《經》名六氣經緯丸。安期先生賜李少君久餌之藥，後仲景增減兩數，治婦人懷妊腹中痛。）</p>
<p>白芍（炒，四兩）　當歸　茯苓　白朮（各二兩）　澤瀉　川芎（各一兩）</p>
<p>上為細末，每服二錢，食前溫服。</p>
<p>（眉批：產後忌芍藥，而此方兼治以為君，愚謂產後暈，去血過多者可用，若惡露不行作痛者，不可用。）</p>
<p>阿膠散　治妊娠胎動腹中㽲痛，不思飲食。</p>
<p>當歸（炒）　陳皮（各一兩）　白朮　茯苓　阿膠（炒）　川芎（各七錢半）　甘草（二錢半）</p>
<p>上㕮咀，每服三錢，水一盞，姜三片，棗一枚，煎七分服。</p>
<p>又方　當歸（三兩）　川芎　阿膠　人參　厚朴（各一錢）　蔥白（切，一升）</p>
<p>上㕮咀，水七升煎三升，分三服。一方有甘草，無厚朴、川芎。</p>
<p>香術丸　治妊五月後，胸腹間氣刺滿痛，或腸鳴。甚至嘔逆。此由憂慮所致也。蔡元度寵人有子，夫人怒欲逐之，遂病。醫官王師復處此方，三服而愈。</p>
<p>廣茂（炒，一兩）　丁香（半兩）　粉草（二錢半）</p>
<p>上為末，空心鹽湯點服。一天一錢，覺腸中如物按下之狀愈。（原方作散有木香。）</p>
<p>《古今錄》驗方　治妊娠腹內冷痛，忽胎動。</p>
<p>薤白（一升）　當歸（切，四兩）</p>
<p>水五升，煮取四升，作三服。</p>
<p>一方　治腹痛不可忍，胎欲落。</p>
<p>上等銀（二斤）　茅根（二斤）　水九升煮銀，取五升入清酒一升同煎，茅根取三升分一服立安。</p>
<p>（眉批：鎮墜解熱，方法俱妙，於體強暴病者可用，血熱血虛腹痛，若此方甚妙。）</p>
<p>一方　治妊娠腹痛。生地三斤取汁，酒一升，煎減半頓服，愈。</p>
<p>一方　孕四五月，腹㽲痛。</p>
<p>大紅棗（十四枚，炒黑）　鹽（一錢，炒紅）</p>
<p>為末，取一攝酒調服，愈。</p>
<p>一方　棗十四枚燒存性為末，童便調下。</p>
<p>地黃當歸湯（潔古）　治婦人胎痛。</p>
<p>當歸（一兩）　熟地（二兩）</p>
<p>加味四物湯　治血少胎痛。四物加香附為末，每三錢，紫蘇湯下。</p>
<p>（眉批：血虛痛，妙。）</p>
<p>丹溪方　治胎痛不可近，發熱惡食　須安胎散滯氣。</p>
<p>青皮（三錢）　黃芩　白芍（各二錢）　歸尾（一錢半）　川芎（一錢）　木香（五分）　甘草（炙少許）　加苧根兩大片。</p>
<p>補遺手拈散　四七湯加歸芍　四磨湯　小烏沉湯　以上諸方皆可選用。</p>
<p>安胎和氣飲　治胎冷腹痛引兩脅，小便頻數，大便虛滑。</p>
<p>訶子（即訶黎勒，麥煨去核）　白朮（各二錢）　陳皮（去白）　高良薑（炒）　木香　白芍　陳米　甘草（炙，各一錢）</p>
<p>加生薑五片，水煎服生冷之物。</p>

<h4>心痛方</h4>
<p>火龍散　治妊娠心氣疼。</p>
<p>川楝子　茴香（炒，各三錢）　艾葉（鹽炒，一錢半）</p>
<p>水煎，服無時。</p>
<p>產寶方　川芎　當歸　茯苓　厚朴</p>
<p>千金方　青竹茹（一升）　羊脂（八兩）　白蜜（三兩）</p>
<p>上三味合煎，每服棗核大三枚，食前頓服日三服。</p>
<p>（眉批：按此可治燥熱心痛。）</p>
<p>《炮炙論》云：心痛欲死，急覓延胡。</p>

<h4>腰痛方</h4>
<p>通氣散　治妊娠腰痛不可忍。</p>
<p>破故紙（瓦上炒香為末）</p>
<p>空心嚼胡桃肉（一枚，）溫酒調下末三錢。</p>
<p>五加皮散　治妊娠腰痛不可忍，先服此。</p>
<p>杜仲（四兩）　五加皮　阿膠（炙，另入）　防風　狗脊　川芎　白芍　細辛　萆薢（各三兩）　杏仁（八十個，去皮尖，炒）</p>
<p>上㕮咀，水九升煮二升，去滓下膠作三服。</p>
<p>五加皮丸　服前散後服此。</p>
<p>（眉批：此與前方不甚相遠，而以杏仁易訶子。通塞不同者審之。）</p>
<p>續斷（炒）　杜仲（各二兩半）　川芎　獨活（各三兩）　五加皮　狗脊　萆薢　白芍　訶子（各四兩）</p>
<p>上為末，煉蜜丸桐子大，每服四十丸，空心酒下，日三服。</p>
<p>（眉批：通塞不同，用者審之。）</p>
<p>當歸蔥白湯　療妊娠氣壅攻腰痛不可忍，兼治腹痛。</p>
<p>當歸（二兩）　阿膠　甘草（各二兩）　蔥白（切二升）</p>
<p>溫分三服。</p>
<p>小品苧根湯　療損動胎，腰腹痛，去血，胎動向下。</p>
<p>生地　苧根（各二兩）　當歸　白芍　阿膠　甘草（各二兩）</p>
<p>上銼，水六升煮二升，去渣，內膠煎烊，分溫三服。</p>
<p>大地黃丸　治產後腰腹疼，一切血疼，兼治血氣虛，四肢不舉，骨體熱疼。</p>
<p>熟地黃（二兩）　烏梅肉　當歸（各一兩）</p>
<p>上為末，煉蜜丸彈子大　每一丸，空心白湯嚼下。</p>
<p>（眉批：此方不特產前後妙，即平日血虛內熱者亦宜。）</p>
<p>紫酒　大黑豆（二合，炒令香熟）　酒（一大盞）</p>
<p>煮取七分，去豆空心頓服。</p>
<p>小腹痛方　當歸　川芎（各八分）　阿膠（炙）　人參　艾葉（各四分）　茯苓（一錢）　大棗（二十枚）</p>
<p>水五升，煮三升，溫分三服。</p>

<h4>妊娠下血方</h4>
<p>加減膠艾湯　治胎動漏血有效。</p>
<p>阿膠（炒成珠，一錢）　艾葉（一分）　當歸　川芎　白芍（炒）　地榆（各一錢）　甘草（一分）</p>
<p>水煎空心服。漏血多起於氣腦血逆火動之故，可加炒黃芩、炒香附、炒砂仁，研細同煎。要墮者前方去榆、艾，加白朮、黃芩、杜續、熟地。氣虛加人參、黃耆之類。</p>
<p>當歸寄生湯　治妊娠胎漏非時下血。</p>
<p>當歸　川芎　艾葉　白朮（各一錢）　人參　桑寄生　續斷　熟地</p>
<p>水煎，空心溫服。</p>
<p>二黃散　治婦人胎漏下血。</p>
<p>生熟二地（等分）</p>
<p>為末，每服二錢，煎白朮、枳殼湯。食前調服。</p>
<p>（眉批：白朮枳殼煎湯調地黃末，意見超卓。）</p>
<p>阿膠散　治妊娠無故卒然下血。</p>
<p>阿膠（蛤粉炒成珠，二兩，為末）　生地（半斤，搗汁）</p>
<p>上清水三升，攪勻溫分三服。</p>
<p>枳殼湯　枳殼（炒，五錢）　白朮（一兩）　黃芩（五錢）</p>
<p>水煎，食前溫服。</p>
<p>防風黃芩丸　治肝經有風熱致血不歸經。</p>
<p>條芩（炒）　防風</p>
<p>上為末，酒糊丸桐子大，每服三五十丸，食遠米飲下。</p>
<p>（眉批：防風治風，黃芩治熱。）</p>
<p>仲景桂枝茯苓丸　治妊娠下血宿有癥病。</p>
<p>桂枝　茯苓　丹皮　桃仁（炒）　白芍（各等分）</p>
<p>上為丸，煉蜜丸兔屎大，每食煎服一丸，不愈加至三丸。</p>
<p>（眉批：凡遇此症，最宜斟酌。《本事方》治漏血不止，取樹上瘤桃燒灰和水服瘥。《本草》云：桃奴破血，又治伏梁氣積。）</p>
<p>大全方　治妊娠忽下黃汁，或如豆汁，胎動腹痛。</p>
<p>黃耆（炒六兩）　糯米（五合）</p>
<p>水七升取二升，分四服。</p>
<p>銀苧酒　治妊娠下黃汁或如赤豆。</p>
<p>白苧根（去黑皮，切，二兩）　銀（五兩）</p>
<p>水酒各一大盞，煎服。</p>
<p>（眉批：黃赤為熱，故用苧根以涼之，下黃赤為疏，氣之疏泄，故重用銀以鎮之。）</p>

<h4>尿血方</h4>
<p>續斷湯　治妊娠下血及尿血。</p>
<p>續斷（五錢）　當歸（一兩）　生地（一兩）　赤芍（二錢半）</p>
<p>上為末，每服二錢，空心，蔥白湯調下。</p>
<p>姜蜜湯　治妊娠小便尿血。</p>
<p>生薑（七片）　蜜（半盞）　白茅根（一握）</p>
<p>濃煎服。</p>
<p>加減五苓散　本方去桂加阿膠炒，同為粗末，每服四錢，用車前子、白茅根濃煎溫服。</p>
<p>一方　葵子一升研細，水五升，煮三升分溫三服。</p>
<p>一方　白茅根濃煎，吞酒蒸黃連丸。</p>
<p>一方　龍骨一兩，蒲黃半兩。為末，每服二錢酒調，日三服。</p>

<h4>大小便不通方</h4>
<p>大腹皮散　大腹皮　赤苓　枳殼（各一兩）　甘草（炙，一錢）</p>
<p>上為細末，每服二錢，濃煎蔥白湯調下。一方入郁李仁（錢半，）水煎空心連服以通為度，如不通必六腑熱秘，用枳殼錢半，大黃（炮）二錢，炙草一錢，研細末，作三服，濃煎蔥白湯調下。</p>
<p>又方　治妊娠風氣，大便秘澀。</p>
<p>麩炒枳殼（三兩）　防風（二兩）　炙草（一兩）</p>
<p>上為末，每服一二錢，空心白滾湯，調服日三次。</p>
<p>又方　治虛羸大便秘。</p>
<p>枳殼　阿膠（炒，各等分）</p>
<p>上為末，煉蜜丸，桐子大，滑石末為衣、溫湯下二十丸，未通，加至五十丸。</p>
<p>葵子湯　治妊娠大小便不利，安胎除熱。</p>
<p>葵子（三升）　滑石（四兩，碎）</p>
<p>水五升，煮一升，去渣盡服。（須臾當下便愈。）</p>

<h4>小便不通方</h4>
<p>（轉胞　子淋　遺尿）</p>
<p>冬葵子散　治孕婦轉胞、小便不通及男子小便不通皆效。</p>
<p>冬葵子　山梔（炒）　滑石（各五錢）　木通（三錢）</p>
<p>水煎空心溫服。外以冬葵子、滑石、梔子為末，田螺肉搗膏或蔥汁調膏貼臍中立通。</p>
<p>（眉批：當歸貝母苦參丸（仲景）治妊娠小便難，飲食如故。當歸、貝母、苦參，上為末，蜜丸，小豆大，飲服三丸加至十丸。）</p>
<p>全生茯苓散　治妊娠小便不通。</p>
<p>赤苓　冬葵子（各等分）</p>
<p>水煎空心服。《濟生》云：如小便不通，恐是轉胞，加發灰少許極效。</p>
<p>（眉批：發灰能使氣血上行，故轉胞加之妙。）</p>
<p>獨聖散　蔓荊子為末，每服二錢，食前濃煎，蔥白湯調下。</p>
<p>（眉批：蔓荊涼諸經之血，其性上行有升舉之意。）</p>
<p>五淋散　治孕婦熱結膀胱，小便淋瀝。</p>
<p>赤芍　山梔（各二錢）　當歸（一錢）　子芩（六分）　甘草梢（五分）　赤苓（二錢）</p>
<p>子淋散　治妊娠小便澀痛。</p>
<p>麥冬　赤苓　大腹皮　木通　甘草梢　淡竹葉（等分）</p>
<p>安榮散　治子淋。</p>
<p>麥冬　通草　滑石　人參　細辛（各三錢）　當歸（酒浸）　燈草　甘草（各五錢）</p>
<p>上為末，每服二錢，麥冬湯調下。</p>
<p>（眉批：此用細辛自有深意，蓋腎苦燥，故用辛以潤之，欲使天降之陰沛然於陰分也。）</p>
<p>一方無滑石、燈心，有車前、萹蓄。（滑石太重，胎前慎之。）</p>
<p>加味木通湯　治妊婦奉養太厚，喜食炙煿酒面辛熱之物致內熱，小便赤澀作痛者。</p>
<p>木通　生地　赤芍　條芩　甘草梢（各等分）　淡竹葉（十二片）</p>
<p>冬葵子湯　治婦素淡滋味，小便澀痛，此胎熱也。</p>
<p>冬葵子（一兩）　赤芍　條芩（各五錢）　赤苓　車前子</p>
<p>上為末，每服二錢，米飲調服。或是轉胞加發灰極效。</p>
<p>地膚子湯　治孕婦小便澀數，名曰子淋。</p>
<p>地膚子　車前子　知母　黃芩　赤芍　白芍　枳殼（麩炒）　升麻　通草　甘草梢（炙，各二分）</p>
<p>（眉批：此方寓升於降，妙。）</p>
<p>地膚大黃湯　治子淋宜下。</p>
<p>大黃（炒）　地膚草（各三兩）　知母　黃芩（炒）　豬苓　赤芍　通草　升麻　枳實（炒）　甘草（各三兩）</p>
<p>每服四五錢，水煎服。</p>
<p>（眉批：此治實熱而淋者，大便通則小便自利矣。）</p>
<p>忘憂散　治娠婦心經蘊熱，小便赤澀淋漓作痛。</p>
<p>琥珀（五分，研細末）　萱草根（一握，濃煎）</p>
<p>調末服。</p>
<p>白薇散　治妊娠尿出不知。</p>
<p>白薇　白芍（各等分）</p>
<p>上為末，每服三錢，食前溫酒調服。</p>
<p>（眉批：本草謂芍藥白補，赤瀉。蓋金收而火散也。故子淋方中多用赤而遺尿方多用白也。）</p>
<p>桑螵蛸散　治妊娠小便不禁。</p>
<p>桑螵蛸（炙黃，二十枚）</p>
<p>上為末，每服二錢，空心米飲調下。</p>
<p>一方　益智為末，米飲下，亦效。</p>

<h1>卷四</h1>

<h2>胎前門下</h2>

<h3>子喑</h3>
<p>《素問》曰：人有重身九月而喑，此何為也？曰：胞之絡脈絕也。曰：何以言之？曰：胞絡者，繫於腎，少陰之脈貫腎系舌本，故不能言。曰：治之奈何？曰，無治也。當十月復。</p>
<p>《大全》曰：搏陵醫之神者，曰郝翁。士有婦女妊喑，嘿不能言。郝曰：兒胎大徑壅，兒生經行，則言矣，不可毒以藥。</p>
<p>薛立齋曰：《內經》窮理之言，患此當調攝以需之。</p>
<p>張子和曰：《內經》雖有無治之論。可煎玉燭散二兩，放冷入蜜少許，時呷之，則心火下降，而肺金自清能作聲也。</p>
<p>馬玄臺曰：巢氏論九月腎經養胎，似合經旨。然以理推之，手足十二經之脈，晝夜流行無間。無日無時而不共養胎氣也。必無分經養胎之理。《經》云：九月而喑，因兒體已長，胞脈阻絕，分娩能言，故云不必治。治之當補心腎為宜。</p>
<p>張嶟璜曰：喑謂有言無聲。故《經》曰不能言，此不能二字非寂然不語之謂。凡人之音，生於喉嚨，發於舌本，因胎氣肥大，阻腎上行之經，以腎之脈入肺中，循喉嚨，系舌本。喉者肺之部，肺主聲音，其人切切私語。心生有言而人不能聽，故曰喑。肺腎子母之臟，故云不必治。若《大全》解作不語，則為心病。以心主發聲為言也，與子喑了不相干。若子和有降心火之說，玄臺有補心腎之言。如果腎之脈絡絕而上干心，則其病不治，豈有產後自復之理乎。故《經》云胞之絡脈絕，此絕字當作阻字解。</p>
<p>慎齋曰：妊娠不語，遵《內經》之旨，固無治法，故《大全》而下，後人不敢強立方論。獨子和以降心火為治，玄臺以補心腎立法。則以胞之絡脈屬手足少陰二經故也，但產後不語，屬敗血之入心。中風舌喑，屬痰涎之滯絡，則胎前子喑，亦必有所感，更當詳證參治，以補張、馬二公之未盡，若子喑用玉燭散，似屬無理。</p>

<h3>中風</h3>
<p>（子癇　瘛瘲）</p>
<p>《大全》云：風不從其鄉來者，名為虛邪。賊害萬物，人體虛則中之。若客於皮膚，入於經絡，即頑痹不仁；若入於筋脈，挾寒則攣急喎僻，挾濕則弛縱痿軟；若入臟腑，則恍惚驚悸。凡諸臟腑俞，皆在背虛，則邪從俞入，隨所傷臟腑經絡而為諸病。妊娠中風，若不早治，則會墮胎也。</p>
<p>（眉批：風者，百病之長，中之則隨所挾而現病。此語簡明詳盡妙之。）</p>
<p>薛立齋曰：《機要》云：風本為熱，熱勝則風動，宜靜勝其燥，是養血也。治法宜少汗，亦宜少下。多汗則虛衛，多下則損榮。雖有汗下之戒，而有中腑中臟之分。中腑者多著四肢，則脈浮惡寒，拘急不仁。中臟者多著九竅，則唇緩失音，耳聾鼻塞，目瞀便秘。中腑者宜汗，中臟者宜下，表裡已和，宜治在經，當以大藥養之，妊娠患茲，亦當以此施治，佐以安胎之藥為主，勿過用治中風藥。</p>
<p>陳良甫曰：妊娠體虛受風，傷足太陽經絡，復遇風寒相搏，則口噤背強，甚則腰反張，名曰痙，又曰痓，其候冒悶不識人，須臾自醒，良久復作，謂之風痙，一名子癇，又名子冒。</p>
<p>薛立齋曰：前證若心肝風熱，鉤藤湯；肝脾血虛，加味逍遙散；肝脾鬱怒，加味歸脾湯；氣逆痰滯，紫蘇飲；肝火風熱，鉤藤湯；脾郁痰滯，二陳加竹瀝、薑汁。</p>
<p>薛立齋曰：瘛者，筋脈急而縮；瘲者，筋脈緩而伸。一伸一縮，手足相引搐搦，此證多屬風，蓋風主搖動。駱龍吉云：心主脈，肝主筋；心屬火，肝屬木；火主熱，木主風；風火相熾，則為瘛瘲。治法若因風熱，鉤藤湯加柴、梔、苓、術，以平肝木降心火養氣血。若風痰上湧，加半夏、南星、竹瀝；若風邪急搐，加全蠍、天蟲；若氣血虧損，八珍湯加鉤藤、山梔；若肝火血燥，痰湧支搐，八珍湯加炒黃芩為主，佐以鉤藤湯而安。若無力抽搐，戴眼反折，汗出如油者，肺絕也，不治。</p>
<p>（眉批：此風皆本內熱，故立方亦皆從內。）</p>
<p>慎齋曰：以上序胎前有中風證，而子癇、瘛瘲其類及也。中風證多因，治法亦不一。立齋以潔古一論，為妊娠中風治法，惟靜勝其燥，養血為主，斯為療胎前中風之要。夫胎之賴以養者，血也。血虛則易於感邪，血行風自滅。丹溪於胎前，惟清熱養血為主，立齋宗之，引《機要》一條為證，誠有本矣。再按胎前中風，此正河間所謂將息失宜。腎水衰而心火旺，肝無所養，是非外中風邪急，當滋其化源瀉南補北，壯水制火則肝木自平，胎氣可安，恐養血猶屬第二義也。</p>

<h3>傷寒</h3>
<p>吳蒙齋曰：妊娠傷寒，六經治例皆同，但要安胎為主，凡藥中有犯胎者，不可用也。</p>
<p>《醫壘元戎》曰：胎前病惟當安胎順氣，傷寒六經傳變，婦人與男子無殊，惟娠妊患此，其用藥汗、下、溫之中，當以保胎為主，一切犯胎之藥，切須詳審，當以四物湯加減六合湯。</p>
<p>萬密齋曰：妊娠傷寒，專以清熱安胎為主。或汗或下，各隨五臟表裡，所見脈證主治，勿犯胎氣。故在表發汗，以香蘇散為主；半表半裡，則和解之，以黃龍湯為主；在裡則下之，以三黃解毒湯為主。此吾家傳之秘，活人甚多。如古方六合湯，雖分治詳明，猶不及此切當。</p>
<p>（眉批：汗下和三法，成法也，而主以香蘇、黃龍、三黃解毒，則發前人所未發。妙甚。）</p>

<h3>瘧疾</h3>
<p>夏時伏陰在內，陽浮於外，汗出煩渴，或過食生冷，或陰地取涼，致腠理閉密，邪留於胃，聚而成痰，至秋陽氣收肅，陰氣下移，中洲之痰氣愈加壅滯，胃氣行至其所，與之相遇而寒熱作焉。陰陽之氣更相勝負，故衛氣行過與邪暫離，故有時汗解及邪衛復集，病必再作，此陰陽之升降，邪正之離合也。</p>
<p>受病輕者，邪氣外舍於陽分，陽為腑，其邪淺，客於腠理與衛氣並行，故一日一發，發有晝夜之殊，因衛氣晝行於陽，夜行於陰也。</p>
<p>一日一發，及午前發者，邪在陽分，易已。間日發及午後夜間發者，邪在陰分，難已。所以正氣勝而外出，則移早為輕，邪氣勝而內入，則移晚為重。</p>
<p>《大全》曰：妊娠病瘧，乃夏傷於暑，客於募原，至秋而發，陽盛則熱，陰盛則寒，陰陽相勝，寒熱交作。</p>
<p>《產寶》曰：妊娠瘧疾，因虛，氣血虛損，風寒乘之，風為陽邪，化氣而為熱；寒為陰邪，化氣而為寒，陰陽並挾，寒熱互見。《經》云：陽微惡寒，陰弱發熱，此皆虛之所致。不因暑氣所作，久不已，必傷胎，人參羌活湯主之。</p>
<p>何松庵曰：氣為陽，陽虛則惡寒，血為陰，陰虛則發熱。妊娠病瘧，股慓頜戰，百節振搖，墮胎最易，故用藥必以安胎為務。</p>
<p>趙養葵曰：有患胎瘧者，一遇有胎，瘧病即發，此人素有肝火，遇有孕則水養胎元，肝虛血燥，寒熱往來，似瘧非瘧也。以逍遙散清肝火，養肝血，兼六味丸以滋化源。</p>
<p>慎齋曰：妊娠瘧疾，古人以安胎為急，但邪不去則胎亦不安，故安胎莫先於去邪，而犯胎之品，又未可浪投，惟於發表之中兼補氣，清氣之中兼養血為當耳。</p>

<h3>痢疾</h3>
<p>（《內經》謂滯下，又曰腸澼）</p>
<p>《醫通》云：妊娠痢疾有三禁五審。三禁者，一禁盪滌腸胃，二禁滲利膀胱，三禁兜澀氣滯。蓋盪滌則陽氣下陷，胎氣愈墜；滲利則陰精脫亡，胎失榮養；兜澀氣滯而後重轉加。故善治妊娠痢者，宜調氣為先，調氣如爐冶分金，已敗之精血，隨氣而下，未傷之津液，統之而安。五審者，一審飲食進與不進。夫下痢乃腸胃受傷，飲食如常者易治，故痢以噤口為重。若初時能食，漸至惡食，脈息不振，此必盪滌太過。胃氣受傷，甚至呃逆、嘔噦者，此胃氣大敗，最危之候。惟峻與溫補，庶可挽回。二審溲之通與不通。下痢清濁不分，痢頻而小便通者，胎必無虞。若月數將滿，氣虛下墜，溲溺不通，名曰轉胞，切忌利水通津，急與升提自通，宜補中湯，少加車前、澤瀉，升清降濁，投無不效。三審腹之痛與不痛。蓋下痢痛者為實，不痛者為虛，亦有濁濕下趨而腹不痛，此證多見於肥人白痢，宜調氣運積。若痛有止歇，至圊不及者，火也；痛自下攻擊於上者，火也；痛而脹滿拒按，飲熱湯愈甚者，火也，實也。痛無止歇而綿綿不絕者，寒也；痛自上攻，注於下者，寒也；痛而不滿，喜熱手按者，寒也，虛也。大約初痢脹滿為實熱；久痢㽲痛為虛寒，即或初因火起，久痢氣傷變為虛寒，急須溫補，切勿利氣。四審後之重與不重。下痢後重，由濁氣壅滯，必以調氣為主，氣調則後重自除，而胎息自安，但初痢後重，宜開其壅滯。久痢後重，又當升舉其陽，陽氣升則胃氣運，胃氣運則周身之氣皆運而無壅滯之患。故雖血痢，亦用陽藥，不用滋膩血藥。蓋氣有統血之功，血無妄行之慮矣。五審身之熱與不熱。下痢初起，人迎脈浮數，可先用和營透表之藥，分解其勢。若初痢不發熱，後反發熱，脈來虛大無力，此真陰內亡，陽氣發越，平人急當桂、附溫補，而孕婦唯借參、朮、薑、萸、膠、艾之屬，大補濃煎，以固其脫。又有久痢胃虛，感冒風寒發熱者，左手脈必浮緩，當合表裡治之，佐參、術以助中氣，則客邪解散矣。又當察其積色，傷氣則白，傷血則赤，氣血紊亂，赤白兼併。蓋氣屬陽，陽傷則受寒居多。即有火迫下注，皆陽氣鬱遏，本寒標熱之證。當驗其積之稠黏如糊，色白如脂，方可暫與清熱治標。若汁沫如水，色晦如塵，急須溫理其氣。血屬陰，陰傷則受熱居多，然多有氣傷，陽不統陰之血，又不得不從事於辛溫也。故治血痢，尤當以色顯晦驗其虛實寒熱，此義前人所未發也。故凡積之瘀晦不鮮，清稀不黏者，皆虛寒之故，急以人參、薑、艾、阿膠。倘誤用黃連，速其斃也。惟積色稠黏光澤，合用苦燥，以堅腸胃滑脫。又必佐以調氣之藥，則陰邪得以解釋，此治痢之要妙也。（體會此篇，治胎前痢，定能得心應手。）</p>
<p>《秘錄》云：妊娠下痢，腹痛重墜，乃元氣下陷也，宜服補中湯而胎自安。切忌破氣降氣，益增墜下之患。況今之似痢非痢者居多，中氣虛而不能上升，脾氣虛而不能滲濕，腎氣虛而不能閉藏，慎勿泥有形之假滯，傷無形之元氣也。元氣一傷，變證百出，胎能保乎？</p>
<p>丹溪曰：胎前痢，先托住正氣以固其胎而後順氣和血佐以消積導滯，此治孕婦痢之要法也。</p>
<p>《準繩》云：孕婦患痢，用導滯理氣藥，腹中愈重墜者，乃下元虛也。胎動不安，內熱盛也，用補中湯仍不安，用六君子加條芩而安。</p>
<p>（眉批：重墜起於久病，故為下元氣虛，而以補中六君治之，若非久病，猶可安胎為主也。）</p>
<p>壺仙翁曰：有娠妊病痢不止，診其脈虛而滑，兩關若澀，此由胎氣不和，相火上炎而有熱，似痢實非痢也。用黃芩、白朮以安胎；四物、生地以調血，數劑而安。</p>
<p>薛立齋曰：妊娠痢疾，以當歸、黃芩為主，佐以白朮、茯苓、白芍、陳皮、甘草之屬。如瀉加蒼朮為主，佐以赤苓、神麯、陳皮之類。二證俱用砂仁煎服，痢愈後，又當大補陰血，可免臨產枯澀之患。</p>
<p>鄭文康曰：餘外祖薛氏家傳，胎前痢疾，不拘赤白，悉用養胃湯，始終只此一方，便可祛病，否則胃苓湯。若傷生冷而下白痢，五積散；赤白痢，香連白朮散。白多香倍於連，赤多連倍於香；有外邪者，紫蘇飲加神麯，身無熱加木香。蓋治孕婦痢，無異於常，惟以固胎為主，此藥最穩，脈小者生，脈大者死。</p>

<h3>霍亂</h3>
<p>《大全》曰：飲食過度，觸冒風冷，陰陽不和，清濁相干，謂之霍亂。其間或先吐，或腹痛吐利，是因於熱也。若頭痛體疼發熱，是挾風邪也。若風入腸胃，泄利嘔吐，甚則手足逆冷，此陽氣暴竭，謂之四逆。妊娠患之，多致損胎。</p>
<p>萬密齋曰：霍亂者，陽明胃經病名也。平日五味肥釀，腐積成痰，七情鬱結，氣盛為火，停蓄胃中。乍因寒熱之感，邪正交爭，陰陽相混，故令心腹絞痛，吐利並作，揮霍撩亂。如邪在上胃脘，則當心而痛，其吐多；邪在下胃脘，則當臍而痛，其利多；邪在中脘，其腹中痛，吐痢俱多。吐多則傷氣，利多則傷血，血氣受傷，不能護養胎元。邪氣乘勢鼓擊，子母難保，此危證，不可不亟治，香蘇散加藿香葉。</p>
<p>薛立齋曰：前證因內傷飲食，外感風寒，藿香正氣散；飲食停滯，平胃散；若果脾胃頓傷，陽氣虛寒，手足逆冷，須用溫補之劑，治當詳審，毋使動胎也。</p>
<p>此證因飲食失節，憂思過度，傷於中臟，加以暑濕不正之邪，黏膩腐腸之物，停滯胃脘，壅遏陽氣，脾土受困，肝木乘侮，致陰陽反戾，升降失宜，甚至暴吐暴瀉。津液頓亡，宗筋失養，拘攣收縮，輕者僅在手足，重者必及遍體，當隨其邪之所湊治之，而以保胎為主也。</p>

<h3>泄瀉</h3>
<p>薛立齋曰：妊娠泄瀉，屬脾虛不運，六君子為主；若米食傷加穀芽，麥食加麥芽，肉食加山楂。若兼寒熱作嘔，乃肝木侮脾也，六君加柴胡、生薑；兼嘔吐腹痛，手足逆冷，乃寒水侮土，六君加薑、桂；不應，錢氏益黃散。若元氣下陷，發熱作渴，補中湯；若泄瀉色黃，乃土之真色，六君加木香、肉果；若作嘔不食，腹痛惡寒，乃脾血虛寒，六君加木香、薑、桂。若瀉在五更，乃脾腎虛弱，五更服四神丸，日間服白朮散；如不應，或復作，用八味丸，補命門火以生脾土為善。</p>
<p>《大全》曰：若因風冷，水穀不化，下如豆汁，胃風湯；寒冷臍下陰冷，洞泄，理中湯、治中湯；伏暑煩渴瀉水，四苓散；傷濕泄瀉，小便自利，不換金正氣散、胃苓湯。</p>
<p>慎齋曰：妊娠泄瀉，必原其由，大抵不外脾腎二臟，虛者居多。夫血統於脾，血壅胎元則脾陰虛而食不運化，水穀難消而作瀉，胎繫於腎，腎氣弱，命門火衰，胎竊其氣以擁護，而腎間之陽不能上蒸脾土則為瀉，此妊娠泄瀉之由也。雖其間不無風寒暑濕之外感；飲食生冷之內傷，而屬於脾腎有虧者，其本也。《大全》因外感立方。薛氏主內虛立法，分配某證用某藥，此膠柱鼓瑟，即定後人耳目，不能無議也。</p>

<h3>中惡（俗名絞腸痧即此）</h3>
<p>《大全》云：妊娠忽然心腹刺痛，悶絕欲死者，謂之中惡，蓋邪惡之氣，中於胎而傷人也。所以然者，血氣不和，精神衰弱，邪毒之氣得以中之，妊娠病此，多致胎損。薛氏曰：當調補正氣為善，一味金銀藤煎湯飲之。</p>

<h3>傷食</h3>
<p>《大全》曰：《經》云：飲食自倍，腸胃乃傷。若妊娠飲食不節，致傷脾胃，最難用藥，惟木香丸、白朮散最穩。</p>
<p>薛立齋曰：東垣云：脾胃之氣壯，則過時而不飢，多食而不傷，胃主司納，脾主消化，五臟之本也。食倍而傷者，脾氣虛而不化也，若投以峻劑，則脾胃復傷，而胎亦損，當審所因調治。若飲食停滯，或腹痛，平胃散；嘔吐噁心，加枳殼、砂仁；吞酸噯腐，加黃連、吳萸；腹滿泄瀉，六君子湯；停肉食，加山楂；麵食，加麥芽；糯食，加白酒麴；米食，加穀芽；魚腥傷，倍陳皮；傷辛熱之物，加黃連；傷生冷之物，加砂仁、木香。大凡脾胃虛弱，飲食難化，以白朮、陳皮為末。神麯丸最穩，枳殼丸可暫用，枳實耗真氣，用者審之。</p>
<p>慎齋曰：胎以脾胃為主，脾胃強則胎系如懸鐘而不墜。若傷食不化，則脾困而胎不能固。故凡消食導滯。先以補脾健胃為主，則飲食自化，觀立齋一條，得其本矣。附薛案：一妊婦，因傷食，服枳朮丸，胸腹不利，飲食益少，更服消導寬胸之劑，其胎下墜，余謂此脾氣而不能承載也，用補中益氣及六君子。中氣漸健，其胎漸安，又用八珍湯，加升、柴而痊。</p>

<h3>咳嗽</h3>
<p>《大全》曰：肺內主氣，外主皮毛，皮毛不密，寒邪乘之，則咳嗽久不已，則傷胎也。</p>
<p>（眉批：丹溪曰：胎前咳嗽，由津血聚養胎元，肺乏濡潤，又兼鬱火上炎所致，法當潤肺為主，天冬湯主之。）</p>
<p>薛立齋曰：前證若秋間風邪傷肺，金沸草散；夏間火邪剋金，人參平肺散；冬間寒邪傷肺，人參敗毒散；春間風邪傷肺，參蘇飲。若脾肺氣虛，六君子加芎、歸、桔梗；若血虛，四物加桑皮、杏仁、桔梗；腎火上炎，六味丸加五味子；脾胃氣虛，為風寒所傷，補中湯加桑皮、桔梗、杏仁。蓋肺屬辛金，生於己土，嗽久不已，多因脾虛不能生肺氣，腠理不密，致外邪復感，或因肺虛不能生水，致陰火上炎，治法當壯土金，生腎水，以安胎為要。</p>
<p>慎齋曰：咳嗽屬肺病，《大全》主以外感寒邪，丹溪主於內傷肺燥，若立齋則分四時所感，五臟均受，有風寒火之不同，外感內傷之各別，雖不專屬胎前咳嗽論，而治法無殊，總兼安胎為主也。</p>

<h3>喘</h3>
<p>《產寶》曰：胎前喘息，皆由營衛之氣，流行失度，氣經於臟，臟不能受，諸氣上並於肺，肺溢而氣爭，故令喘。</p>
<p>朱丹溪曰：妊婦因火動胎，逆上作急者，用條芩、香附為末，水調服。</p>
<p>呂滄洲曰：有婦胎死於腹，病喘不得臥，醫以風邪傷肺治之。診其脈，氣口盛人迎一倍，左關絃動而疾，兩尺俱短而離經。因曰：病得之毒藥動血，致胎死不下，奔迫上衝，非風寒作喘也。大劑芎歸湯，加催生藥服之，夜半果下死胎而喘止。</p>
<p>慎齋曰：《內經》論喘，屬於肺經為病，若妊娠氣喘，有乍感風寒而不得臥者，客邪勝也，發散自愈，參蘇飲主之，三拗湯在所斟酌，若脾虛四肢無力，肺虛不任風寒，腎虛腰痠、短氣不能步，猝然氣喘不息，此脾肺素虧，母虛子亦虛，腎氣不歸元。而上乘於肺也，生脈散、補中湯去升柴加沉香、補骨主之。《產寶》一條，泛論喘證，非胎前病也。丹溪大動作喘，此胎前最多，至於毒藥傷胎病喘，時俗往往有之，病機不可不審也。</p>

<h3>吐血</h3>
<p>《大全》曰：妊娠吐血，皆由臟腑有傷，凡憂思驚怒，皆傷臟腑，氣逆於上，血隨而溢，心煩滿悶久不已，多致墮胎。</p>
<p>薛立齋曰：妊娠吐血，若肝經怒火，先用小柴胡、山梔、生地，次用四物加逍遙散；若肝經風熱，防風子芩丸；心經有熱，硃砂安神丸；心氣不足，補心湯；思慮傷心，妙香散；胃經有火，犀角地黃湯；膏粱積熱，加味清胃散；肺經有火，黃芩清肺飲；氣不攝血，補中湯；腎經虛火，加味六味丸。</p>
<p>慎齋曰：吐血證，或七情內傷，或六淫外感，皆足致失血之患。而妊娠吐血，一主火熱者，正以氣血壅養胎元，或有所感，則氣逆而火上乘。此立齋分證獨主火論也。但火有虛實之分，實火當清熱以養血；虛火當滋陰以補水，則胎安而可固。若執尋常治血之法，用行血消血之劑，胎必墮而禍不旋踵矣。</p>

<h3>臟躁悲傷</h3>
<p>仲景曰：婦人臟躁悲傷欲哭，象如神靈所作，數欠伸，甘麥大棗湯主之。（許學士曰：一婦無故悲泣，或謂有祟。祈禱不應，用仲景方盡劑而愈。陳良甫曰：管先生治妊婦，四五月臟躁悲傷，遇書則慘慼淚下，茫然忽如有所憑，亦與此方而愈。古人方種種妙如此。）</p>
<p>（眉批：臟躁者，肺金燥也，肺之志為悲，胎熱則火炙肺，不能自持，故無故悲哭，茲治以甘緩，佐以涼瀉，無不愈矣。）</p>
<p>薛立齋曰：一妊婦悲哀煩躁，其夫詢之，云我無故，但欲自悲耳。用仲景方，又用淡竹茹湯，佐八珍湯。但前證或因寒水攻心，或肺有風邪者，宜審察治之。</p>
<p>慎齋曰：臟躁者，肺臟燥也。妊娠氣血擁養胎元，津液不能充潤，而肺為之燥，肺燥當補母，故仲聖用甘草大棗以補脾。若立齋用八珍補養氣血，佐前人未盡。</p>

<h3>腹內鐘鳴</h3>
<p>《大全》云：孕婦腹內鐘鳴，用鼠窟前後土，為細末，研麝香，酒調下，立愈。</p>
<p>《產寶》曰：腹中臍帶上疙瘩，兒含口中，因妊婦登高舉臂脫出兒口，以此作聲，令妊婦曲腰就地，如拾物狀，仍入兒口，即止。又云：治法用鼠穴土，同黃連濃煎飲，即止。</p>
<p>慎齋曰：鐘鳴即是兒哭，故《大全》治法亦無異。立齋云：黃連性寒，麝香開竅，當酌用，究竟此作何證，凡病有《靈》、《素》不載，而後人以意治之，不可深解者，此類是也。</p>

<h3>胎動不安</h3>
<p>陳良甫曰：胎動不安，由衝任經虛，受胎不實也，或飲酒行房，或忤觸傷僕，或怒氣傷肝，鬱結不舒，或過食辛熱，毒藥犯觸，皆致胎動不安。有因母病而胎動者，但治母病，其胎自安；有因胎不固，及母病者，但安胎，母自愈。</p>
<p>《女科正宗》云：胎動與胎漏，皆下血，胎動則腹痛，胎漏無腹痛，故胎動宜行氣，胎漏宜清熱，皆緣子宮久虛，致令胎墜，危同風燭，非正產可比，急以杜仲丸預服。</p>
<p>胎動有其因，必審其因而藥之，不盡此也。</p>

<h3>傷胎</h3>
<p>《大全》曰：懷胎將滿，胎神已具，墜僕傷胎，甚至下血不醒，當驗母之形色。若面赤舌青，子死；面青舌赤、吐沫，母死；唇舌俱青，兩邊沫出，子母俱死。</p>
<p>良甫曰：娠婦患熱病，臟腑熏灼，其胎致死，身冷而胎不自出，服黑神散暖其胎，氣溫即自下，用附子、桂心、乾薑、當歸、生地、白芍、黑豆。</p>
<p>《大全》曰：妊五七月，築磕著胎，惡露已下，疼痛口噤欲絕，用神妙佛手散探之，若不損則痛止，子母俱安；若損胎，立便遂下，又名芎藭湯，此藥治傷胎去血神效。</p>
<p>《捷經方》曰：妊婦牙關緊急，手強拳握，自汗身微熱，與中風相似，此由毒藥攻胎，胎逆上衝，其脈浮而軟，十死一生。若作中風治必死。用白扁豆二兩，生去皮為末，新汲水調下即效。</p>
<p>又誤食毒物，或草藥傷胎下血，胎未損可安，已死可下，用桂、桃仁、丹皮、赤芍、茯苓，名奪命丸，淡醋湯下。丹溪亦稱其妙。</p>
<p>以上數條，均足致胎之傷，此非脈之可憑，必須醫者數問以悉其情，而後可以審證施治也。</p>
<p>《聖濟》錄：子死之理有二，用藥寒溫，各從其宜，有胎漏血儘子死者；有頓僕內傷子死者；有久病胎萎子死者；附子湯進三服，使胞宮溫暖，凝血流動，此用溫藥之意也。有因傷寒熱、病溫瘧之類，胎受邪熱毒氣，內外交攻，因致胎死，留於子宮，漸至脹大，故用朴硝、水銀、硇砂之藥，不惟使胎不脹，又能使胎化爛，佐以行血順氣之藥，死胎即下。</p>
<p>《證治要訣》曰：胎漏不止，欲因其勢下之，惟佛手散，可安即安，不可安即下，順其自然。醫者檢方用牛膝一兩，酒煎服。又進桂香散，血暴下如決，煎獨參湯未及而卒。或問牛膝補藥而能墜胎何也？曰：生則宣而熟則補。豈獨牛膝哉？鹿角墮胎破血，煎為白膠，則安胎止血，因其熟而信其生，此謂粗工，著以為世戒。</p>
<p>慎齋曰：胎傷用下，恐有誤下之戒也，必先驗，舌青腹冷，口穢的確，方可用下，亦必先固妊婦本元。補氣養血，而後下之，若輕用攻伐，禍不旋踵。《要決》云順其自然，四字最妙。立齋云：胎果不能安者，方可議下，慎之慎之。前賢垂戒深矣。</p>

<h3>墮胎</h3>
<p>巢元方曰：妊娠受胎在腹，七日一變，婦人墮胎，在三月五月七月者多。三月屬心，五月屬脾，七月屬肺，皆五臟之脈，陰常易虧，故多墜耳。如三月墮，後孕至三月亦墮，以心脈受傷也，先須調心。五、七月亦然，惟一月墮胎，人皆不知。一月屬肝，怒則多墮，洗下體則竅開亦墮。一次既墮，肝脈受傷，下次亦墮，今之無子者，大半一月墮胎，非盡不受孕也。故凡初交後，最宜將息，勿復交接，以擾子宮，勿令勞怒，勿舉重，勿洗浴，多服養肝平氣藥，則胎固矣。</p>
<p>齊仲甫曰：妊婦血氣調和，胎乃得安，若子宮為風冷所乘，血氣虧損，不能蔭養其胎而墜。若有腰痛，須防墜胎，腰為腎府。女子系胞故也。</p>
<p>朱丹溪曰：陽施陰化，胎孕而成，血氣虛損，不足榮養其胎則墮。闢如枝枯果落，藤萎花墜。或勞怒傷情，內火便動，亦能墮胎。正如風撼其樹，人折其枝也。火能消物，造化自然。有孕婦至三四月必墮。脈左大無力，重取則澀。知血少也，止補中氣，使血自榮，以白朮濃煎，下黃芩末，數十服而安。因思胎墮於內熱，而虛者為多。孕至三月，上屬相火，所以易墮。相火太盛，不能生氣化胎，乃食氣傷精故也。汪石山曰：宜大補陰陽，去桂加芩柏蜜丸服之。</p>
<p>王海藏曰：墮胎皆由氣血虛損，不能榮養胎元所致。或七情太甚，內火發動，火能消物而墮；或過傷勞役飢飽，動胎而墮；或過於房事，觸動其胎而墮，或勞力跌僕閃挫，傷動其胎而墮；或大怒悲哀，傷動心肝之血，墮而墮。然小產重於大產。由胎臟損傷，胞系腐爛故也。治宜補虛，生肌肉，養臟氣，生新血，去瘀血為主。素患此者，按證治之。</p>
<p>王節齋曰：婦人墮胎，致成滑胎之患，於妊後須多服養氣血之劑，以固胎元而補其虛。如養胎全在脾胃，故白朮為安胎要藥。若因氣者，多加砂仁，少佐木香行氣。</p>
<p>慎齋曰：妊娠墮胎，前條已備病機之要，而保胎之法，節齋治論，在養脾胃其本也。莫若千金保胎丸，用白朮、黃芩、熟地、當歸、杜仲、續斷、阿膠、香附、益母、川芎、陳皮、砂仁、艾葉，棗肉丸。一方為最妙，趙養葵得其意，以六味丸，加杜仲、續斷、阿膠、五味，急滋腎水以固胎元。正以胎繫於腎，腎氣壯則胎固而可安。此補脾不如補腎之要妙也。</p>
<p>齊仲齋曰：血寒則凝，血溫則散。若墮胎損經，其血不止，或不出，一則因熱而行，一則氣虛不斂。瀉血多者，必煩悶而死。或因風冷墮胎，血冷相搏，氣虛血逆上則血結不出，搶上攻心，則煩悶而死，當溫經逐寒，其血自行，若血淋瀝不止，最衝任氣虛，不制約制故也。宜膠艾湯加伏龍肝散。</p>
<p>陳良甫曰：墮胎後復損經脈，下血不止，甚則煩悶至死，皆以調補胃氣為主。</p>
<p>慎齋曰：此序墮胎後，有下血不止，血凝不出二證也。墮胎而血出過多不止者，經脈損而衝任之氣虛而不攝，是不足病也。法當大補氣血，以固其脫。墮胎而血凝不行作痛者，外邪乘而敗濁之，血閉而不流，是有餘病也。法當導瘀消蓄，以溫其經，不特墮胎為然也。即產後見是證，亦宜以此治之。</p>

<h3>半產</h3>
<p>武叔卿曰：妊娠日月未足而產者謂之半產。蓋由妊婦衝任氣虛，不能滋養胎元，或顛仆閃墜，致氣血損動或因熱病溫瘧之類。仲景謂虛寒相搏，此名為草。婦人則半產漏下是也。</p>
<p>《產寶》曰：人之胎系胞中，氣血養之，靜則神藏，欲火一動則精神走泄，大擾於中則胎墮矣。驢馬尚知護胎，人其知所戒哉。</p>
<p>（眉批：欲動則精泄，而子宮不閉，多致半產。此論可謂發前人之未發。）</p>
<p>東垣曰：婦人半產漏下，昏冒不省，瞑目無知。蓋因陰血暴亡，有形血去，則心神無所養。心與包絡者，君火相火也，得血則安，亡血則危，火上熾。故令人昏冒；火乘肺，故瞑目不省人事，是陰血暴亡，不能鎮撫也。血已虧損，醫反用滑石、甘草、石膏辛甘大寒之藥，瀉氣中之熱，是血虧瀉氣，二者俱傷，反成不是虛勞病。夫昏迷不省者，上焦心肺之熱也，為無形之熱，而用寒涼之藥，驅令下行，豈不知《內經》云，病氣不足，宜補不宜瀉。</p>
<p>（眉批：所謂有兩死而無兩生也。）</p>
<p>瞑目閤眼之病，悉屬於陰。陰血降亡，孤陽欲脫。當補而升舉之。心得血則能養而神不昏，方用補血養血生血益陽，以補手足厥陰之不足。名全生活血湯。</p>
<p>（眉批：先生之論甚妙，但亡血家不可發汗。方中風藥倍於血藥，雖曰升舉其陽，不能無疑焉。）</p>
<p>薛氏曰：小產重於大產。大產如慄熟自脫，小產如生破其皮殼，傷其根蒂也。人苟輕視，致死者多。治法宜補形氣，生新血，去瘀血。若未足月，痛而欲產，芎歸補中湯，倍加知母止之；若產而血不足，人參黃耆湯補之；若產而心腹痛，當歸川芎湯主之；胎氣弱而小產者，八珍湯固之；若血出過多而發熱者，聖愈湯；汗不止，急與獨參湯；發熱煩躁，肉瞤筋惕，八珍湯；口渴面赤，脈洪而虛，當歸補血湯；身熱面赤，脈沉而微，四君加薑、附。東垣云：晝發熱而夜安靜，陽氣自旺於陽分也，四物二連湯；晝安靜，而夜發熱，陽氣下陷於陰分也，補中益氣湯；晝夜俱發熱者，重陽無陰也，當峻補其陰，四物湯之類。王太僕云：大寒而甚，熱之不熱，是無火也，八味丸；大熱而甚，寒之不寒，是無水也，六味丸。</p>
<p>慎齋曰：妊娠半產，非七情六淫，勞役房室，則無是患。故用藥與正產無殊，總不外丹溪大補氣血為主，一論也。然墮胎與半產有別。如一二三四月，胎未成形而下者名曰墮胎；五六七八月胎已成形而下者名曰半產。總屬妊婦氣血虛弱，衝任經虛，以致胎元不固，故千金保胎丸，一方最妙。而養葵以六味飲加杜、續、五味、阿膠，為安胎聖藥。此傳心之秘典也。</p>

<h3>胎不長</h3>
<p>虞天民（號花溪）曰：按月行經而胎日長者，名曰盛胎。其婦血氣充盛。養胎之外，血有餘也。有胎數月而血大下，謂之漏胎。因事觸犯，動其妊脈，故血下而不傷子宮也。然孕中失血，胎雖下墮，氣血亦虧，多致逾月不產，曾見有十二三月，或十七八月，或二十四五月生者。俱是氣血不足，胚胎難長故耳，當服大補氣血藥以培養之。</p>
<p>婁全善曰：先期欲產者，涼血安胎，過期不產者，補血行滯。</p>
<p>《聖濟錄》曰：人受氣於有生，十二經脈迭相滋養。凡胎處胞中，或有萎燥者，由孕婦所稟怯弱，陰陽氣血偏勝，非冷即熱，胎失滋養，所以萎燥不長也。所以然者，由脾胃飲食減少，不能行榮衛化精微養衝任，故令胎內弱。惟宜資母血氣，調脾胃而化水穀，則胎從而有養矣。</p>
<p>慎齋曰：妊娠以十二經脈養胎。全賴氣血以充養胎元，而氣血之旺，惟以脾胃水穀之氣化精微而生血氣，雖有宿疾失調。總以健脾扶胃為長養胎元之本。《聖濟》一條為知要矣。</p>

<h3>鬼胎</h3>
<p>《大全》曰：人之臟腑調和，則血氣充實，風邪鬼魅，不能幹之，若榮衛虛損，精神衰弱，妖魅鬼精，得入於臟，狀如懷妊，故曰鬼胎。</p>
<p>虞天民曰：晝之所思，為夜之所見，凡人之性淫而虛者，肝腎相火，無時不起，故勞怯人多夢與鬼交。所謂鬼胎者，偽胎也，非實有鬼神交接成胎也。古方有云，思想無窮，所願不遂，為白淫，流入子宮，結為鬼胎。本婦自己之血液淫精，結聚成塊，胸腹脹滿，儼若胎孕，非偽胎而何？薛立齋曰：鬼胎證因七情相干，脾肺虧損，氣血虛弱，衝任乘違所致，乃元氣不足，病氣有餘也。若見經候不調，就行調補，庶免此證，治法以補元氣為主，而佐以雄黃丸之類，行散之。</p>
<p>一婦經閉入月，腹漸大，面色或青或黃，作胎治不應。診之脈澀，寒熱往來，體倦少食，此鬱怒傷肝脾之證，非胎也，用加味歸脾逍遙而愈。</p>

<h3>孤漿預下</h3>
<p>《脈經》云：婦人懷軀六七月，暴下鬥余水，其胞必倚而墮，此非時孤漿預下故也。</p>
<p>（眉批：孤漿預下，必倚而墮，此氣血兩虛也。）</p>

<h3>（補）胎疸</h3>
<p>巢氏曰：其母臟氣熱，熏蒸於胎。</p>

<h3>兩胎一死一生</h3>
<p>巢氏曰：陽施陰化，精盛有餘，則成兩胎，其兩胎而一死者，候其胎上冷，是胎已死也。</p>

<h3>附方</h3>

<h4>子喑方</h4>
<p>玉燭散　當歸　川芎　白芍　熟地　大黃　芒硝　甘草　上二兩，入蜜少許，時呷之，令心火下降。</p>
<p>（眉批：子喑用玉燭散，似屬無理。）</p>

<h4>中風方</h4>
<p>防風散　治妊娠中風卒倒，悶亂、口噤、四肢急強。</p>
<p>防風　葛根　桑寄生（各一兩）　羚羊角　細辛　當歸　桂心　秦艽　漢防己　甘菊花　茯神　甘草（各五錢）</p>
<p>上㕮咀，每服八錢，水一盞半，生薑五片，煎至一大盞，去滓，入竹瀝半合，攪勻，溫服無時。</p>
<p>白殭蠶散　治妊娠中風，心膈痰涎壅滯，口噤肢強。</p>
<p>白殭蠶（炒）　天麻　獨活（各一兩）　麻黃（一兩五）　烏犀角（七錢半）　白附子（炮）　半夏（制）　南星（炮）　藿香（各五錢）　龍腦（二錢半，另研）</p>
<p>上為細末，每服一錢，生薑、蒲荷湯調下，日三服。</p>
<p>赤箭丸　治妊娠中風，手足不隨，筋脈緩急，言語蹇澀。</p>
<p>赤箭　萆薢（酒浸）　麻黃　獨活　鼠黏　羚羊角　熟地　阿膠　防風　川芎　當歸　五加皮　苡仁　秦艽　丹參　棗仁　漢防己　柏子仁（各七錢半）</p>
<p>上為末，煉蜜丸，桐子大，每服三十丸，食前豆淋酒下。</p>
<p>白朮酒　治妊娠中風，口噤語言不得。</p>
<p>白朮（兩半）　獨活（一兩）　黑豆（一合炒）</p>
<p>上銼，酒三斤煎取一斤半，去滓溫分四服。口噤者，拘口灌之，得汗即愈。</p>
<p>又方　治妊娠中風，不省人事。</p>
<p>熟艾（三兩）　陳米醋（炒）</p>
<p>令極熱綿裹熨臍下，良久即省。</p>
<p>（眉批：此方中寒、中風俱妙。）</p>

<h4>風痙方</h4>
<p>羚羊角散　治妊娠冒悶、角弓反張，名曰子癇風痙。</p>
<p>羚羊角　獨活　棗仁（炒）　苡仁　防風　當歸（酒浸）　五加皮　川芎　茯神　杏仁（各五分）　木香　甘草（各二分）</p>
<p>上㕮咀，加生薑五片，水煎服。</p>
<p>羌活酒　治妊娠風痙，口噤四肢強直，角弓反張。</p>
<p>羌活（兩半）　防風（一兩）　黑豆（一合，去皮）</p>
<p>上前二味好酒（五斤）浸一宿，每服黑豆一合，炒熱入藥酒一大盞，候沸即住。去滓分兩服灌之。</p>
<p>鉤藤湯　治妊娠瘛瘲。</p>
<p>鉤藤　當歸　茯神　人參（各一錢）　桔梗（一錢半）　桑寄生</p>
<p>上銼，水煎服。煩熱加石膏（二錢半。）</p>

<h4>傷寒方</h4>
<p>六合湯　見《準繩女科》，通治四物湯加減條下。</p>
<p>香蘇散　凡妊娠傷寒，勿論日數，但見惡寒頭痛此主之。</p>
<p>香附（炒黑）　紫蘇（各二錢）　陳皮（一錢）　甘草（五分）</p>
<p>上銼，加生薑三斤，蔥五根煎服。頭痛加川芎、白芷。假令得脈，肝脈外證，面青善怒，脈浮而弦，惡寒里和，本方加羌、防各一錢，謂肝主風，是膽受病也。假令得心脈外證，面赤口乾，善笑，脈浮而洪，惡寒里和，本方加黃芩、石膏各一錢半，謂心主熱，是小腸受病也。假令得脾脈，面黃善噫，脈浮而緩，惡寒里和，本方加白朮、防己各一錢半，謂之濕，是陽明受病也。假令得肺脈外證，面白善嚏，善悲，脈浮而澀，惡寒里和，本方加黃耆、防風各一錢，謂肺主燥，是大腸受病也。假令得腎脈外證，面黑善恐，脈浮而澀，惡寒里和，本方加附子（炮）一錢，謂腎主寒，是膀胱經受病也。（附子犯胎，禁用，吳茱萸溫之可也。）</p>
<p>（眉批：附子雖云犯胎，然仲景附子湯亦治胎寒，但須真寒方可酌用。）</p>
<p>黃龍湯（《活人》）　妊娠傷寒得之三五日，後惡寒發熱，內有煩渴引飲，小便赤澀之證，此邪在半表半裡也，此主之。</p>
<p>柴胡（二錢）　黃芩（一錢半）　人參　甘草（各一錢）</p>
<p>上加薑、棗煎。如寒熱往來，無汗口渴加葛根二錢，去棗入蔥白三根；頭疼加川芎，白芷各一錢半，去棗加蔥白三根；發熱有汗口渴加白朮、瓜蔞根各一錢半；脈浮大有力，大熱大渴合人參白虎湯去薑、棗；心煩不得臥加茯苓、麥冬各一錢。嘔噦加半夏、茯苓各一錢，去棗；胸膈滿痛加枳殼、香附、川芎各一錢；大便秘加大黃五分，得利則止，不利加至一錢，以利為度。</p>
<p>（眉批：黃龍湯即小柴胡或半夏，為少陽經藥，而此自重在和解，故主之，其加減法更妙。）</p>
<p>三黃解毒湯　妊娠傷寒五六日後，並無頭痛惡寒表證，但煩躁、發熱、大渴、小便赤、大便秘或利下赤水，六脈沉實。此邪在裡也，此方主之。</p>
<p>黃芩　黃連　黃柏　山梔　大黃（各等分）</p>
<p>假令得肝脈內證，煩滿消渴，溲便難，尺寸脈沉弦有力，是肝經受病也，本方加當歸一錢半，甘草五分，倍山梔。假令得心脈內證，煩躁心痛，掌中熱而噦，尺寸脈沉數有力，是心經受病也，本方加麥冬一錢，竹茹一錢，倍黃連。假令得脾脈內證，腹脹滿譫妄，脈沉緩有力，是脾經受病也，本方加枳實、厚朴各一錢半，倍大黃。假令得肺脈內證，喘咳煩滿，寸脈沉澀有力，是肺經受病也，本方加葶藶炒一錢，桔梗五分，倍黃芩。假令得腎脈，泄利下重，足脛寒而逆，尺寸脈沉而石，是腎經受病也，本方去芩、連、山梔，加炮姜五分，熟地炒一錢半，倍黃柏。</p>
<p>加減當歸六黃湯　治妊娠傷寒發汗後，汗漏不止，胎氣損者。</p>
<p>歸身　炙耆　生地　黃芩　白芷　阿膠珠　炙草（各等分）</p>
<p>上浮小麥煎湯下藥五錢，煎七分溫服。</p>
<p>加味黃芩湯　治妊娠傷寒下後，協熱利不止，胎氣損者。</p>
<p>黃芩（二錢）　白朮　白芍　茯苓　炙草　阿膠（各一錢）</p>
<p>上水一盞半，後入阿膠，再煎至八分服。</p>
<p>加味竹葉湯　妊娠汗下後熱不除者，虛也。此方主之。</p>
<p>人參　麥冬　生地　阿膠　炙草（各一錢）　上加竹葉十二片，粳米一合煎服。</p>
<p>（眉批：此竹葉石膏湯變法也，以阿膠、生地易知母、石膏，妙甚。）</p>
<p>加減四物湯　治妊婦傷寒熱極發斑，狀如錦紋者。</p>
<p>當歸　白芍　生地　黃芩（各等分）</p>
<p>每服八錢，水煎服。</p>
<p>梔子大青湯　治妊婦傷寒發斑變為黑色。</p>
<p>升麻　黃芩　梔子（各二兩）　大青　杏仁（各半兩）</p>
<p>上㕮咀，每服五錢，水一盞半，細切蔥白三寸煎服。</p>
<p>（眉批：一方治孕婦熱病斑出赤黑色，小便如血，氣急欲絕落胎。梔、芩、升麻各一錢，青黛八分，懷生地二錢，豆豉四十九粒，杏十粒，石膏一錢半，蔥白七寸。）</p>
<p>護胎法（《本事》）　治妊娠時氣身熱，令子不落。伏龍肝為末，小調塗臍下二寸，干則易瘥則止。又井底泥調敷心下，干則易。</p>
<p>又方　白藥子為末，雞蛋清涸攤紙上，如碗大。貼臍下胎存處，干則以水潤之。</p>

<h4>瘧疾方</h4>
<p>七寶散　治男婦一切瘧疾。</p>
<p>常山　制樸　青皮　陳皮　甘草　檳榔　草果（去殼，各等分）</p>
<p>上㕮咀，每服半兩於未發，隔夜用水酒各一盞煎至一大盞，去滓，露一宿，再用水酒煎滓，亦露一宿，當發之。早溫藥面東先服頭藥，少頃服二煎效。</p>
<p>（眉批：又方：半夏七分，草果、青皮各三分，烏梅二分，人參、黃芩各一錢，白朮、當歸各二錢，紫蘇、甘草各四分，藿香五分，姜水煎。）</p>
<p>清脾湯　治妊娠瘧疾，寒少熱多。或但熱不寒，舌苦舌乾，大便秘澀，不進飲食，脈弦數者。</p>
<p>青皮　制樸　白朮（炒）　草果　茯苓　半夏　黃芩　柴胡　炙草（各五分）</p>
<p>上加生薑水煎服。</p>
<p>驅邪散　治妊娠停食，感冷發為瘧疾。</p>
<p>高良薑（炒）　白朮　草果　橘紅　藿香葉　砂仁　白茯苓（各一錢半）　炙草（五分）</p>
<p>上加生薑五片，棗一枚，水煎服。外用護胎法（見傷寒。）</p>

<h4>痢疾方</h4>
<p>白朮湯（一名三物湯）　治孕婦下利膿血。</p>
<p>白朮　黃芩　當歸</p>
<p>當歸芍藥湯　治妊娠腹中㽲痛，下痢赤白。</p>
<p>白芍　茯苓　當歸　川芎　澤瀉（各五錢）　白朮（七分半）</p>
<p>上為末，溫酒或米飲任意調服。</p>
<p>黃連湯　治妊娠下痢赤白膿血不止。</p>
<p>黃連（八分）　制樸　阿膠　當歸　乾薑（各六分）　川柏　艾葉（各四分）</p>
<p>上為細末，空心米飲調下，日三服。</p>
<p>三黃熟艾湯　治妊娠挾熱下痢。</p>
<p>黃連　黃芩　黃柏　熟艾（等分）　嘔加橘皮、生薑。</p>
<p>（眉批：以三黃湯加熟艾治熱痢，加橘皮、生薑治嘔，俱妙。）</p>
<p>大寧散　治妊娠下痢赤白灰色，泄瀉疼痛垂死者。</p>
<p>黑豆（二十粒）　甘草（二錢，生炙各半）　粟殼（二個，去頂，半生半炒）</p>
<p>上為粗末，加生薑三片，水煎，食前服，神效。</p>
<p>鴨蛋湯　治婦人胎前產後赤白痢。</p>
<p>生薑（取自然汁）　鴨子（一個，打碎入薑汁內攪勻）</p>
<p>上二味，煎八分，入蒲黃二錢，煎五七沸，空心溫服，立效。</p>
<p>二黃散　治妊娠下赤白，絞刺疼痛。</p>
<p>雞子（一枚烏雞者佳，傾出清留黃用）　黃丹（一錢，入雞子殼內，同黃攪勻，厚紙糊鹽泥固濟火內煨乾）</p>
<p>上研細末，每服二錢，米飲調下，一服愈者是男，二服愈者是女。</p>

<h4>霍亂方</h4>
<p>香蘇散　香附（炒）　紫蘇（各二錢）　陳皮（一錢）　炙草　藿香葉　縮砂（各五分）</p>
<p>上銼，水煎服。如轉筋加木瓜一錢；胎動不安加白朮一錢半。如夏月得之加黃芩錢半，黃連一錢，香薷二錢；如冬月得之加人參、白朮各一錢，乾薑（炮）五分。</p>
<p>（眉批：此方平正，可法。）</p>
<p>回生散：治中氣不和，霍亂吐瀉，但一點胃氣存者，服之回生。</p>
<p>陳皮（去白）　藿香（各五分）</p>
<p>上為末，水煎溫服。</p>
<p>（眉批：此方良。）</p>
<p>七味白朮散　治脾胃虛弱，吐瀉作渴不食。</p>
<p>白朮　人參　茯苓　炙草　木香　藿香（各五錢）　乾葛（一兩）</p>
<p>上為末，沸湯調服二錢，吐甚者加生薑汁，頻服。</p>
<p>理中湯　治妊娠霍亂，腹痛四肢逆冷，汗出脈虛弱者。</p>
<p>白朮　人參　乾薑（炮）　甘草（炙，各一錢）</p>
<p>甚者加熟附子五錢。</p>
<p>木瓜煎　治妊娠霍亂，吐瀉轉筋悶絕。</p>
<p>淡吳萸　生薑（各七分半）　木瓜（一兩半）</p>
<p>分三服。</p>
<p>（眉批：此方可常用。）</p>
<p>竹茹湯（嘔吐）　益元散　桂苓甘露飲　冬葵子湯（並治霍亂）</p>
<p>武叔卿曰：霍亂切忌溫藥，犯者必死，即不發熱煩渴者，亦不可輕用，慎之慎之。</p>

<h4>泄瀉方</h4>
<p>胃芩湯　治脾濕太過，胃氣不和，腹痛泄瀉，水穀不化。陰陽不分，此平胃散與五苓散合方也。</p>
<p>蒼朮　厚朴　陳皮　白朮　茯苓　豬苓　澤瀉（各一錢）　官桂　炙草（各五分）</p>
<p>上加生薑三片，棗二枚，水煎食遠服。</p>
<p>不換金正氣散　治妊婦傷濕泄瀉。</p>
<p>蒼朮　厚朴　陳皮　藿香　半夏（各一錢）　甘草（五分）</p>
<p>上加薑、棗煎。</p>
<p>胃風湯　治風冷乘虛入客腸胃，米穀不下，泄瀉注下及腸胃濕每下如豆汁，或下瘀血，或下魚腦無度。</p>
<p>（眉批：此方治瀉久，氣血兩虛誠妙然，肉桂非久虛脈冷者，斷不可用。其曰，胃風取其益胃而升陽也。）</p>
<p>人參　白朮　茯苓　當歸　川芎　白芍　肉桂（各等分）</p>
<p>每服八錢，陳倉米一撮，水煎服。腹痛加木香。</p>
<p>加味理中湯　治妊娠泄瀉。</p>
<p>人參　白朮　茯苓　白芍　乾薑　黃連　木香　藿香　訶子　肉豆蔻　甘草（各一錢）</p>
<p>上銼，水二鍾，生薑三片，大棗二枚，煎一鍾，飢時服。</p>
<p>錢氏益黃散　治妊娠泄瀉嘔吐，腹痛手足厥逆。</p>
<p>陳皮　青皮　訶子（各五錢）　丁香（二錢）　甘草（炙，三錢）</p>
<p>上為末，每服三錢，水煎服。</p>

<h4>中惡方</h4>
<p>當歸散　治妊娠中惡，心腹疼痛。</p>
<p>當歸　丁香　川芎（各三兩）　青皮　吳萸（五錢，湯泡三次，炒）</p>
<p>上為細末，溫酒調下一錢。</p>
<p>補遺方　治妊娠中惡，心腹絞急切痛，如鬼擊之狀，不可按摩，或吐衄血者，熟艾如拳大，煮汁頻服。</p>
<p>（眉批：此真中惡也，煮艾方極妙。）</p>
<p>一方　灶心土為末，每服二錢，井水調服，白湯亦可。</p>

<h4>傷食方</h4>
<p>平胃散　治妊娠飲食停滯，或肚腹作痛。</p>
<p>蒼朮（泔浸，炒）　厚朴（薑製）　陳皮（各一錢）　甘草（炙，五分）</p>
<p>上銼，加生薑三片，棗一枚，水煎服。嘔吐噁心加枳殼、砂仁；酸噯腐加川連三分，吳萸二分。</p>
<p>六君子湯　治脾胃虛弱，飲食難化，或腹滿泄瀉。</p>
<p>人參　白朮　茯苓　炙草　半夏　陳皮（各一錢）</p>
<p>上銼，加生薑三片，棗一枚水煎服。停滯肉食加山楂；麵食加麥芽；糯米食加白糖酒麴一味；米食加穀芽；魚腥所傷倍加陳皮；辛熱之物加黃連；傷生冷之物加砂仁、木香；如不應更加肉豆蔻、補骨脂，再不應加四神丸。</p>
<p>白朮散　治妊娠脾胃虛弱，氣不調和，飲食易傷。</p>
<p>白朮（炒）　紫蘇（各一兩）　人參　白芷（炒，各七錢半）　川芎　訶子皮　青皮（各五錢）　甘草（炒，二錢半）</p>
<p>每服二錢，加生薑三片煎。</p>

<h4>咳嗽方</h4>
<p>馬兜鈴散　治妊娠氣壅塞，咳嗽氣喘。</p>
<p>馬兜鈴　苦梗　人參　甘草　桑白皮　陳皮　大腹皮（黑豆水浸洗）　紫蘇（各一錢）</p>
<p>加生薑一片，水煎。</p>
<p>紫菀湯　治妊娠咳嗽不止，胎動不安。</p>
<p>紫菀　天冬（各一兩）　桔梗　杏仁　桑皮　甘草（各）　一方有防風五分</p>
<p>上㕮咀，每服三錢加竹茹一團，水煎去滓入蜜半匙，再煎一二沸溫服。</p>
<p>（眉批：加蜜法妙。）</p>

<h4>喘急方</h4>
<p>平胃散　治妊娠上氣喘急，大便不通，嘔吐不食，腹脅脹痛。</p>
<p>川芎　木香（各一錢半）　陳皮　熟地　乾薑（炮）　生薑　厚朴（制炒）　甘草（各一錢）</p>
<p>上火燒鹽一捻，煎一鍾，時服。</p>
<p>桔梗湯　馬兜鈴（並見前咳嗽條）</p>

<h4>血證方</h4>
<p>河間生地散　治吐血、衄血、咯血、溺血、下血諸見血無寒，皆屬於熱。但血家證皆宜服此。</p>
<p>生地　熟地　杞子　地骨皮　天門冬　黃耆　白芍　黃芩　甘草（各等分）</p>
<p>上㕮咀，每服一兩，水煎服。脈微身涼，惡風每兩加桂半錢；下血加地榆。</p>
<p>（眉批：黃耆益氣，枸杞助陽，似與血證當斟酌，然與諸藥同用則又助氣益血耳。）</p>
<p>局方必勝散　治血妄流溢，吐血衄血嘔血咯血。</p>
<p>熟地　小薊（並根用）　人參　蒲黃（微炒）　當歸　川芎　烏梅肉（各一兩）</p>
<p>上為粗末，每服五錢，水煎溫服。</p>
<p>（眉批：此方有人參、芎、歸、烏梅。血證新起不可輕用。）</p>

<h4>臟躁方</h4>
<p>甘麥大棗湯　治婦人臟躁悲傷不止。</p>
<p>甘草（三兩）　小麥（一升）　大棗（十枚）</p>
<p>上水六升，取三升，溫分三服，亦補脾氣。</p>
<p>（眉批：悲傷肺病，此方補脾所謂補母也，甘能生濕，濕生何反燥焉？）</p>
<p>淡竹茹湯　治妊婦心虛驚悸，臟躁悲傷，又治虛煩甚效。</p>
<p>麥冬　小麥　半夏（各一錢半）　人參　茯苓　甘草（五分）</p>
<p>上加生薑五片，棗一枚，淡竹茹一團，水煎服。</p>
<p>一方　治臟燥悲哭及自笑自哭。</p>
<p>紅棗燒存性研末，米飲調下。</p>

<h4>腹內鐘鳴方</h4>
<p>一方　鼠窟土一錢，麝香三釐。酒調下。</p>
<p>一方　鼠穴土同黃連煎湯服。</p>

<h4>胎動傷胎方</h4>
<p>安胎散　妊娠常服安胎。</p>
<p>白朮　當歸（各一錢）　黃芩（一錢半）　炙草（五分）</p>
<p>上銼，水煎服。如腹脹加神麯、麥芽二分半；氣虛泄瀉加人參三分，陳皮二分；潮熱加柴胡一錢；氣逆加枳殼三分。</p>
<p>（眉批：健脾養血清火則衝任自足，胎孕自安。）</p>
<p>芩術湯　常服健脾清熱，故胎不動。</p>
<p>子芩（一兩）　白朮（五錢）</p>
<p>上銼，水煎服。</p>
<p>金匱當歸散　此方養血清熱，孕婦宜常服。如瘦人血少有熱，胎動不安，曾半產者皆宜服，以清其源而無後患也。</p>
<p>當歸　川芎　白芍　黃芩（各一兩）　白朮（二兩）</p>
<p>上為末，每服二錢，砂仁湯調下，日再服。</p>
<p>鉤藤湯　治胎動腹痛氣欲絕者，此由勞動傷胎，宜急治之。</p>
<p>鉤藤　當歸　茯神　人參（各一錢）　桔梗（一錢半）　桑寄生（五分）</p>
<p>上銼，水煎服。煩熱加石膏二錢半。</p>
<p>十聖散　治氣衰血少不能護胎，致不安者，宜此主之。</p>
<p>人參　黃耆　白朮　地黃　砂仁（各五分）　炙草　當歸　川芎　白芍（炒，各一錢）　續斷（八分）</p>
<p>上銼，水煎服。</p>
<p>黃耆湯　治胎動不安，腹痛下黃汁。</p>
<p>黃耆　川芎（各一兩）　糯米（一合）</p>
<p>上水二大盞，煎一盞。三分溫服。</p>
<p>（眉批：糯米者穀味之陰，所以補地氣之不足，乘天行之健也。）</p>
<p>佛手散　治妊娠因事築磕胎動不安，或子死腹中，惡露不下，疼痛不已，用此探之，不損則疼止，損則立下。</p>
<p>當歸（酒浸，三錢）　川芎（二錢）</p>
<p>上酒一鍾，煎乾入水一鍾，煎二三沸，溫服。</p>
<p>膠艾湯　治傷損動胎下血腹痛。</p>
<p>阿膠（炒，一兩）　艾葉（二兩）</p>
<p>水煎服。指迷方加秦艽（一兩）</p>
<p>膠艾芎歸湯　治妊娠跌僕胎動，腰腹痛欲死，已有所下。</p>
<p>阿膠　川芎（各三兩）　當歸　地黃　艾葉（各二錢）</p>
<p>（眉批：阿膠益金固血；艾葉助陽上升，升則不墜，固則不流，故二方皆用之。）</p>
<p>一方有甘草無地黃。水七升煮三升半，分三服。</p>
<p>阿膠散　治妊娠或因頓作，或因毒藥，胎動不安。</p>
<p>阿膠（炒）　艾葉（炒）　當歸（酒浸）　川芎　白芍（炒）　熟地　黃耆　炙草（各一錢）</p>
<p>上加生薑五片，棗三枚，水煎空心服。</p>
<p>當歸湯　治妊娠胎動心煩，口乾，橫生逆產，上衝下築，迷悶、唇口青黑，手足冷厥。</p>
<p>當歸　人參（各一兩半）　阿膠（炒，一兩）　甘草（二兩）</p>
<p>一方有川芎，厚朴無甘草。上服八錢加連須、蔥白一莖，水煎溫服。</p>
<p>（眉批：二方平中之奇，且奏效最捷。）</p>
<p>一方　治妊娠從高墜下，腹痛下血煩悶。</p>
<p>生地　益母草（各一兩）　當歸　黃耆（各五錢）</p>
<p>上㕮咀，每服四錢，水一盞，姜四片，煎六分，去滓，服無時。</p>
<p>三物解毒湯　治誤服毒藥動胎。</p>
<p>甘草　黑豆　淡竹葉（各等分）　水煎濃服。</p>
<p>白扁豆散　治妊娠誤服諸般毒藥、毒物。</p>
<p>白扁豆（生去皮，為細末）</p>
<p>米飲調服方寸匕，神效或濃煎亦可。</p>
<p>（眉批：解毒良方。）</p>

<h4>墮胎半產方</h4>
<p>千金保胎丸　孕三月墮胎，雖氣血不足，乃中衝脈有傷。中衝脈即陽明胃經供應胎孕。至此時，必須節飲食，絕欲戒怒。庶免小產之患，服此可以保全。</p>
<p>土炒白朮　薑汁炒熟地　薑汁炒杜仲（各四兩）　酒洗當歸　酒洗川斷　蛤粉炒阿膠　四制香附　益母草　炒條芩（各二兩）　陳皮　川芎　艾葉（醋煮，各一兩）　砂仁（炒，各五錢）</p>
<p>上為末，煮棗肉丸桐子大，每服百丸，空心米飲下。</p>
<p>（眉批：三月雖手心主養胎，而實十二經皆受氣於陽明，陽明屬中衝，故中衝傷胎亦墮也。）</p>
<p>杜仲丸　治妊娠二三月，胎動不安，防其欲墮，宜預服之。</p>
<p>黃耆　人參　白朮　甘草　川芎　地黃　杜仲（去粗皮，薑汁炒去絲）</p>
<p>為末，棗肉丸桐子大，每服七十丸，米飲下。</p>
<p>（眉批：胎繫於腎，故用杜仲補腎。若云胎動不安，則有脾虛氣虛血虛；有寒熱之不同。又當因而病藥之，不可熱也。）</p>
<p>刪繁方　治妊娠懷胎數落而不結實。</p>
<p>黃耆　人參　白朮　甘草　川芎　地黃　吳茱萸（各等分）</p>
<p>一方有當歸、乾薑。上為末，空心溫酒下二錢。</p>
<p>婁氏曰：按丹溪論俱是虛熱而無寒者，今姑存此一方，以俟施之，千百而一也。</p>
<p>（眉批：此方極穩當。）</p>
<p>人參湯　治半產後血下過多，心驚體顫，頭目運轉，或寒或熱，臍腹虛脹疼痛。</p>
<p>人參　麥冬　生地　當歸　白芍（炒）　黃耆　茯苓　炙草（各一兩）</p>
<p>上㕮咀，每服三錢，水一盞煎七分，食前分服。</p>
<p>（眉批：《別錄》謂，人參能治心腹鼓痛。此用之蓋虛痛也，若實痛則不宜矣。）</p>
<p>人參黃耆湯　治小產氣血不止。</p>
<p>人參　黃耆（炙）　白朮（炒）　當歸　白芍　艾葉（各一錢）　阿膠（炒，二錢）</p>
<p>上作一劑，水煎服。</p>
<p>（眉批：脾統血，氣載血。此方最妙。）</p>
<p>全生活血湯　治婦人分娩及半產漏下，昏冒不省，瞑目無所知覺。此因血暴亡，心神無所養也。（用此補血升陽）</p>
<p>升麻　白芍（各三錢）　當歸（酒洗）　葛根　柴胡（去苗）　紅花（三分）　羌活　獨活　防風　甘草（炙，各二錢）　川芎（一錢半）　藁本（一錢半）　生地（夏月加）　熟地（各一錢）　蔓荊子　細辛（各五分）</p>
<p>上㕮咀，每服五錢，煎一盞去滓，食前稍熱服。以上治血下過多之劑。</p>
<p>（眉批：陰從陽升，故用藥如此，三陰三陽之氣俱升。）</p>
<p>生地黃湯　治妊娠胎氣損動，氣血不調。或顛仆閃墜以致胎墮，墮後惡滯不盡，腹中㽲痛。</p>
<p>生地黃（一兩）　大黃（煨）　白芍　當歸　茯苓　細辛　黃芩　炙草　桂（去粗皮，各半兩）</p>
<p>上每服五錢，水一盞半，入生薑、大棗同煎至一盞，不拘時溫服。</p>
<p>（眉批：妙在桂與大黃同用，然須認證真切方可。）</p>
<p>當歸酒　治妊娠墮胎後血不出。</p>
<p>當歸（炙令香）　白芍（炒，各二兩）</p>
<p>上每服三錢，無灰酒一盞，入生地汁一合，銀器內慢火煎七分，去滓溫服，以惡血下為度。</p>
<p>（眉批：產後忌芍藥，而此以血不出者用之，要知與當歸同用，以無灰酒、生地汁同煮則不收斂而入肝行血矣。）</p>
<p>烏金散　治妊娠墮胎後血不下，兼治諸病血病。</p>
<p>好墨（二兩，燒通赤，好醋一升，醮七遍再燒通赤，放冷另研）　沒藥　麒麟竭（各二錢半）　麝香（一錢）</p>
<p>上為細末，每服溫酒調下一錢匕，如血迷心，用童便加酒調下二錢匕。</p>
<p>紅藍花散　治墮胎後血不出，奔心悶絕不識人。</p>
<p>紅藍花（微炒）　男子發（燒存性）　京墨（燒紅）　血竭（研）　蒲黃（隔紙炒，各等分）</p>
<p>上為末，童便小半盞，調二錢服之立效。</p>
<p>（眉批：二方俱宜合之，以備緩急。）</p>
<p>白蜜酒　治墮胎後惡血不出。</p>
<p>白蜜（二兩）　生地（取汁，一盞）　酒（半盞）</p>
<p>上汁與酒共入銅器內，煎五七沸，入蜜攪勻，分兩服。二三劑百病可愈。以上治惡血不出之劑。</p>
<p>（眉批：妙在緩肝行血，以上諸方攻補不同，所謂寒熱溫涼各從其事也，用者審之。）</p>
<p>當歸湯　治妊娠墮胎胞衣不出。</p>
<p>當歸（切、炒）　牛膝（酒浸，各兩半）　木通　滑石（研，各二兩）　冬葵子（炒，三合）　瞿麥穗（一兩）</p>
<p>每服三錢，未下再服，以下為度。</p>
<p>（眉批：此方滑利，催生、下胞俱可用。）</p>
<p>地黃湯　治胞衣不出。</p>
<p>蒲黃（炒）　生薑（切炒，各二錢半）　生地（五錢，切炒）</p>
<p>上無灰酒三盞，銀器內同煎至二煎，去滓分三服，未下再作服。</p>
<p>（眉批：方法宜妙，宜詳之。）</p>
<p>蒲黃酒　治胞衣不下。</p>
<p>蒲黃（炒，一合）　槐子（十四枚，為末）</p>
<p>上酒三盞，煎二分，溫三服，未下更服。以上治胎衣不下之劑。</p>
<p>（眉批：一方一變，巧似化工。）</p>
<p>當歸川芎湯　治小產後，瘀血心腹痛　或發熱惡寒。</p>
<p>當歸　川芎　熟地　白芍　延胡（炒）　紅花　香附　陳皮　澤蘭　丹皮　桃仁（各等分）</p>
<p>上水煎，入童便、酒各小半盞服。若手按腹愈痛，此瘀血為患，宜此藥。若按之不痛，是血虛，宜四物（參、芩、白朮。）</p>
<p>（眉批：平正之方，可法可法，尤妙。）</p>
<p>當歸補血湯　治肌熱躁熱，目赤面紅，煩渴引飲，晝夜不息，脈滑大而虛，重按全無，此血虛也。誤服白虎必死。</p>
<p>當歸（三錢）　黃耆（一兩）</p>
<p>上作一服，水煎。</p>
<p>（眉批：病似陽明，症象白虎。故云非此東垣神方也，病真藥當，一服如神。）</p>

<h4>胎不長方</h4>
<p>安胎白朮散　治妊娠宿有冷，胎萎不長，或失於將理傷胎多墮，此藥補榮衛養胎氣。</p>
<p>白朮　川芎（各一兩）　吳萸（泡，五錢）　炙草（一兩半）</p>
<p>上為細末，每服二錢，食煎溫酒調下，忌生冷果物。</p>
<p>（眉批：天地以大氣春生夏長，人身以心肝應之。若宿有冷者，春氣不溫也，以吳萸溫之；胎痿不長者，夏氣不大也，以川芎大之，白朮、甘草乃培土以補其母也。）</p>
<p>黃耆湯　治妊娠胎不長，安胎和氣，思食利四支。</p>
<p>黃耆（炒）　白朮（炒）　茯苓　前胡　人參（各七分半）　川芎　甘草（炒，各五分）</p>
<p>上加生薑三片，棗二枚，水煎食前服。</p>
<p>（眉批：此方悉以補氣為主，而前胡散結氣，川芎行結血，皆所以助其生長也。觀其主治乃得其妙。）</p>
<p>長胎白朮丸　治孕婦宿有風冷，胎痿不長，或傷動胎氣，多致損墮，常服益血保胎，調補衝任。</p>
<p>白朮　川芎　阿膠　生地（各六分）　當歸（一兩）　牡蠣（二分）　川椒（三分）</p>
<p>上為末，煉蜜丸桐子大，每服三十丸，米飲下。</p>
<p>（眉批：此以風冷而用川椒；川芎以傷動而用；白朮、牡蠣、阿膠、生地涼血固胎不多用者，畏其涼也。當歸一兩，其血中之主藥歟？故以為尺分一兩奇。）</p>
<p>人參丸　治妊娠胎不長，宜服養胎。</p>
<p>人參　茯苓　當歸　柴胡　刺蘇　厚朴　桑寄生（各一兩）　枳殼（七錢半）　甘草（五錢）</p>
<p>上為細末，煉蜜丸桐子大，每服二十丸，食溫水下。</p>
<p>（眉批：此方助生氣寬中，育胎又是一法。）</p>
<p>知母丸　治妊未足月而痛如欲產者，兼治產難及子煩。</p>
<p>知母　為末，煉蜜丸桐子大，粥飲下二十丸。</p>
<p>（眉批：治子煩，胎熱妙劑。）</p>
<p>又方　取蒲黃篩過如棗核大，井花水調服。</p>
<p>加味四物湯　治過月不產者，用此補血行滯。</p>
<p>四物加　香附　桃仁　枳殼　縮砂　紫蘇</p>
<p>上用水煎服即生。</p>

<h4>鬼胎方</h4>
<p>斬鬼丹　治鬼胎如抱一甕。</p>
<p>吳萸　川烏（一方作川芎）　秦艽　柴胡　白殭蠶　巴戟　巴豆（不去油）　芫花（醋煮，各二兩）　輕者去芫花、巴豆、巴戟</p>
<p>上為末，煉蜜丸桐子大，每服七丸，蜜酒下即出惡物而愈。</p>
<p>（眉批：此等方皆治諸蟲怪病之假借氣血而成形者，又何獨論鬼胎之有。）</p>
<p>雄黃丸　雄黃（細研）　鬼臼（去毛）　莽草　丹砂（細研）　巴豆（去油）　獺肝（炙黃，各五錢）　蜥蜴（一枚，炙）　蜈蚣（一條，炙黃）</p>
<p>上為末，煉蜜丸桐子大，每服二丸，空心溫酒下，日兩服，如不利至三丸。初下清水，次下如馬尾狀，甚者下蟲蛇、蝦蟆或如白膏，或如豆汁其病即除。</p>
<p>枳實檳榔丸　治妊娠癥瘕癖塊。</p>
<p>枳實　檳榔　黃連　黃柏　黃芩　當歸　阿膠（炒）　木香</p>
<p>上為末，水法丸小豆大，每服三十丸，溫米飲下，不計時，日三服。</p>
<p>（眉批：此方甚平，何以能治癥瘕痞塊，唯疑似者，庶乎可。）</p>

<h1>卷五</h1>

<h2>臨產門</h2>

<h3>臨產將息之法</h3>
<p>《婦人良方》曰：妊娠至臨月，當安神定慮，時常步履，不可多睡飽食，過飲酒醴雜藥。欲產時不可多人喧鬨愴惶。若見漿水，腰間痛甚，是胎已離經，方用藥催生坐草，不可早服催生藥，早坐草，慎之。</p>

<h3>臨產調和用藥之法</h3>
<p>薛立齋曰：欲產時，覺腹內轉動，即當正身仰臥，待兒轉身向下，時作痛。試捏產母手中指，中節或本節跳動，方臨盆即產，若初覺不可仰臥，以待轉胞。或未產而水頻下，此胞衣已破，血水先干，必有逆生難產之意。若胞衣破不得分娩，用保生無憂散，以固其血。如血已耗損，八珍湯加益母草濃煎，時飲之。凡孕婦止腹痛，未產也；連腰痛者，將產也。腎候於腰，胞系於腎故也。凡孕有生息不順，宜囑穩婆，只說未產，或遇雙胎。只說胞衣，恐驚則氣散，愈難生息。大抵難產，多患鬱悶安逸，富貴之家，治法雖云胎前順氣，產後補血，不可轉機。若脾胃不實，氣血不充，宜預調補之。</p>

<h3>臨產預備必用之藥</h3>
<p>《婦人良方》曰：花蕊石散為血入胞衣，脹大不能下，或惡露上攻；佛手散治血虛危證；加味芎歸湯入龜板，治交骨不開；萆麻子治胎衣不下；失笑散治惡露腹痛，不醒人事；麻油調滑石，塗入產門，為滑胎之聖藥；清魂聖治血暈諸證；平胃散、朴硝、水銀為腐化死胎之劑，皆為臨產時緊要之藥也。若氣血虛損，以八珍、十全湯加減。</p>

<h3>臨產腹痛宜辨弄胎試胎二候</h3>
<p>《便產須知》曰：臨月或腹痛，或作或止，或一二日、三五日，胎水已來，腹痛無已時，名曰弄胎，非當產也。又有一月前，忽然腹痛，如欲便生，名曰試胎，非當產也。凡腹痛，胎水來與不來，但不妨事，但覺寬心候時。若果當生，痛極不已，腰間重脹，穀道挺並，漿水淋下，其兒遂生。蓋產自有時，如果熟香飄，瓜熟蒂落是也。</p>
<p>慎齋按：已上四條，序臨產時有將息調護之法，有預備必用之藥。若弄胎、試胎一條，亦臨產或有之事，不可愴惶鹵莽，反致有害也。</p>

<h3>難產由於安逸氣滯</h3>
<p>《大全良方》曰：婦人以血為主，惟氣順則血和，胎安則產順。今富貴之家，過於安逸，以致氣滯而胎不轉，或為交合，使精血聚於胞中，皆致難產也。</p>

<h3>難產由於恐懼氣結</h3>
<p>許叔微曰：有產累日不下，服催生藥不驗，此必坐草太早，心懼而氣結不行也。《經》云：恐則氣下。恐則精怯，怯則上焦閉，閉則氣還，還則下焦脹，氣乃不行，得紫蘇飲一服便產。</p>

<h3>難產由於胞中敗血壅滯</h3>
<p>郭稽中曰：產難者，因兒轉身，將兒枕血破碎，與胞中敗血壅滯，兒身不能便利，是以難產。急服勝金散，消其血則兒易生矣。</p>

<h3>難產由於胞破血乾</h3>
<p>陳無擇曰：難產多因兒未轉順，坐草太早，或努力太過，以致胞衣破而血水乾，產路滯而兒難下。宜先服催生如神散，以固其血。</p>

<h3>難產由於妊孕房事不謹</h3>
<p>虞天民曰：或問丹溪所謂難產之婦，多是八九個月內，不能謹慎，以致氣血虛故也。其旨何與？曰：婦人有娠，不宜與丈夫同寢。今人未知此理，至八九月內，猶有房室，夫情欲一動，氣血隨耗。胎孕全賴氣血培養，氣血既虧，則胎息羸弱，日月既足，即欲分娩，拆胞求路而出。胞破之後，胞中漿水沛然下流。胎息強健者，即翻隨漿而下，此為易產。胎息倦弱者，轉頭遲慢，不能隨漿而出，胞漿既干，汙血閉塞生路，子無所向，遂致橫生逆產，急服催生藥，逐去惡血，道路通達，庶速產也。</p>
<p>慎齋按：已上五條，序臨產時有難產之患也。難產之由，在平時則有安逸氣滯，有心恐氣結，有房事不謹，在將產則有敗血壅滯，有胞漿乾涸，大要不外此數證。</p>

<h3>治難產胞漿干令通上下之氣</h3>
<p>《大全》曰：胞漿先破，惡水來多，胎幹不得下，先與四物補養氣血，次煎濃蔥湯，令穩婆洗產戶，令氣上下通暢，更用酥油滑石塗產門，次服神妙乳砂丹，或葵子如聖散。</p>

<h3>治難產以順氣和血為主</h3>
<p>《女科正宗》曰：有因母氣血盛，胎肥而難產者；有因母氣弱血枯，澀而難產者，悉是平時不善調攝，或七八月犯房室，致汙濁凝滯，不得順生。大法以順氣和血為主，如漿幹不下者，滋潤為主；汙血阻滯者，逐瘀為主；如坐草用力早，胞水乾者，滑胎散、神應散連進大劑，如魚得水自順矣。</p>

<h3>治產難子死腹中有下法</h3>
<p>陳良甫曰：產難子死腹中者，多因驚動太早，或觸犯禁忌，致令產難，胞漿已破，無血養胎，枯涸而死故也。須驗產母之舌，若舌青黑者，其胎已死，當下之，平胃散加朴硝。</p>
<p>薛立齋曰：若胎死服朴硝，下穢水，肢體倦怠，氣息奄奄，急用四君子為主，佐以四物加薑、桂調補之。</p>
<p>慎齋按：已上三條，序治難產之大法也。難產治法，或開滑子宮，或通上下之氣，或滋養氣血，當隨機應變。若胎死腹中，惟有下法，下後當從立齋之言為是，不可不知。</p>

<h3>交骨不開產門不閉子宮不收三證</h3>
<p>薛立齋曰：三者皆由元氣素弱，胎前失於調理，致氣血不能運行而然。交骨不開者，陰血虛也，佛手散加龜板；產門不閉者，氣血虛也，十全大補湯加五味子收之；子宮不收者，補中益氣加醋炒白芍、五味。如初產腫脹，痛而不閉者，加味逍遙散；若腫既消而不閉者，補中湯加半夏蒸苓，以健脾使元氣復而諸疾自愈，切忌寒涼之劑。又曰：交骨不開者，陰氣虛也，龜為至陰，版則交錯相解，故用之。又有間骨膏，明乳香一兩，五月五日研細，豬血為丸，如雞豆大，辰砂為衣，加味佛手散送下。</p>
<p>單養賢曰：產後見此三證，總服生花湯，如交骨不開，加龜板一枚。</p>

<h3>盤腸生</h3>
<p>《便產須知》曰：盤腸生者，臨產子腸先出，然後產子，則腸不收，名曰盤腸產。穩婆以醋水各半盞，默噴產婦之面，腸即收上。又古方用萆麻子仁四十九粒，研塗產母頭頂，腸即收上，急洗去。其腸若干不收，以磨刀水少許，溫潤之。若以水噴而恐驚則氣散，愈難收也。腸乾者，濃煎黃耆湯，浸其腸於漆盤中，溫暖熏之即收。</p>
<p>李太素按：盤腸生是必母氣血虛弱，因而下脫，當用補氣補血之藥，兼以升提，則腸自收矣，大劑參、耆、芎、歸加升麻。</p>
<p>慎齋按：已上二條，序交骨不開、盤腸生，是難產中之見證也。難產不知此二證，橫逆產法，在穩婆妙手，其用藥亦不外後條諸法。</p>

<h3>寒月凍產宜暖</h3>
<p>楊子建曰：凍產者，冬月天冷，產母經血得冷則凝，致兒不能下，此害最深。故冬月產者，下部不可脫去綿衣，並不可坐臥寒處，使滿房圍爐，常有暖氣，令產母背身向火，臍下腿膝間常暖，血得熱則散，兒易生也。</p>

<h3>夏月熱產宜涼</h3>
<p>楊子建曰：熱產者，盛夏之月，產婦要溫涼得所，不可任意取涼，傷損胎氣。產室不可多人，熱氣逼襲，致產母心煩，血熱沸騰，有鬱冒沖暈之患。</p>
<p>慎齋按：楊子建有十產論，俱不可不知。但八條悉屬產母與穩婆之事，故不盡錄。其凍產、熱產二條，惟在醫者用藥調護，因節取之，予謂古方臨產用藥最多。丹溪云：只用佛手散最穩當，又效捷。後讀單養賢《產寶新書》有生化湯一方，為產後加減。今當以二方為主，如寒月凍產，多用肉桂、乳香；夏月熱產，多加辰砂、益元散，均用童便半盞衝入，人參量產婦元氣虛實，多寡加之可也。</p>

<h3>催生藥宜助氣血為主</h3>
<p>楊子建曰：催生者，言欲產時，兒頭至產門，方服藥催之，或經日久，產母困倦難生，宜服藥以助血氣，令兒速生也。</p>

<h3>催生大法</h3>
<p>《大全》曰：大法滑以流通滯澀；苦以驅逐閉塞；香以開竅逐血；氣滯者行氣；胞漿先破，血乾者滋血。</p>
<p>慎齋按：《大全》云滑以流通澀滯者，如車前、滑石、鳳仙子、蜀葵子、麻油、香油、白蜜、牛乳、豬脂之屬，皆滑劑也；苦以驅逐閉塞者，如桃仁、乾薑、赤芍、厚朴、朴硝、大黃之屬，皆苦劑也；香以開竅者，如乳香、麝香、白芷、肉桂之屬，皆香劑也；氣滯則香附、枳殼、陳皮、烏藥、青皮，皆順氣之劑也；血乾則當歸、川芎、益母、紅花、丹參之屬，皆滋血也。</p>

<h3>催生用藥諸方</h3>
<p>《女科正宗》曰：催方多用滑利迅速之藥。古方有兔腦、蛇蛻、筆尖、弩牙、急性子之類，皆一時妙用，惟佛手散為至當不易，至如手握石燕，足貼萆麻。子道乾澀，則用葵子、榆白皮、豬脂、蔥油、蜜、牛乳以潤之。天寒風冷，使氣血凝滯，則用乳香、麝香之類，以香能開竅逐汙也。</p>
<p>慎齋按：已上三條，序催生用藥之大略也。催生古方甚多，有不甚穩者，概刪之。</p>

<h2>產後脈</h2>
<p>叔和曰：產後寸口洪疾不調者，死；沉微附骨不絕者，生。又曰：沉小滑者，生；實大堅弦急者，死。</p>
<p>朱丹溪曰：胎前脈當洪數，既產而脈仍洪數者，死。又曰：胎前脈細小，產後脈洪大者，多死。</p>

<h3>產後之脈貴虛</h3>
<p>《濟生產經》曰：胎前之病，其脈貴實；產後之病，其脈貴虛。胎前則順氣安胎，產後則扶虛消瘀，此大要也。</p>

<h3>產後辨生死之法</h3>
<p>《脈要》曰：欲產之脈，必見離經，或沉細而滑，夜半覺痛，來朝日中必娩。新產之脈，緩滑為吉，若實大弦急，近乎無胃，凶危之候；或寸口澀疾不調，惡證立見，惟宜細沉，附骨不絕，雖劇無恙。</p>
<p>潘碩甫曰：臨產氣血動盪，胞胎迸裂，與常經離異，必有水先下，俗謂之胞漿，養胎之液也。水下則胞裂而產。及已產，氣血兩虛，脈宜緩滑，緩則舒徐，不因氣奪而急促；滑則流利，不因血去而枯澀，均吉兆也。若實大弦牢，非產後氣血兩虛所宜。實為邪實；大為邪進；弦為陰斂，宣布不能；牢為堅著，皆相逆之脈也。</p>
<p>慎齋按：已上三條，序新產之脈，有吉凶之別。《婦人良方》自臨產將息一條，至此序難產催生用藥。立齋云：產難既明，須知產後疾病，因遵《良方》之法，序後諸證於下。</p>

<h3>新產下有調理之法</h3>
<p>《大全》曰：凡產畢，飲熱童便一盞，不得便臥。宜閉目而坐，須臾上床，宜仰坐，不宜側坐；宜豎膝，不宜伸足；高倚床頭，厚鋪裀褥，遮圍四壁，使無孔隙，免致賊風；以醋塗鼻，或燒用醋炭，更燒漆器，頻以手從心擀至臍下，以防血暈血逆。如此三日，不問腹痛不痛，以童便和酒，溫服五七次。酒雖行血，亦不可多，恐引血入四肢，能令血暈。宜頻食白粥，漸食羊肉、豬蹄少許，仍慎言語、七情寒暑、梳頭洗足，以百日為度。若氣血素弱者，不計月日，否則患手足腰腿痠痛等證，名曰蓐勞，最難治療。初產時，不可問是男是女，恐因言語而泄氣，或以愛憎而動氣，皆能致病；不可獨宿，恐致虛驚；不可刮舌，恐傷心氣；不可刷齒，恐致血逆，須氣血平復，方可治事。犯時微若秋毫，成病重如山嶽，可不戒哉？！</p>
<p>慎齋按：已上一條，序新產下調理之法。古人垂誡周詳，後人守此調護，安有產後諸疾？此在人事宜慎，非醫者事也。</p>

<h3>新產婦有三病</h3>
<p>張仲景曰：問新產婦人有三病，一者病痙，二者病鬱冒，三者大便難，何謂也？師曰：新產血虛，多汗出，喜中風，故令病痙；亡血復汗多，故令鬱冒；亡津液胃躁，故令大便難。</p>

<h3>產後十二癥病</h3>
<p>《千金方》曰：婦人產後十二癥病，帶下無子，皆是風冷寒氣，或產後未滿百日，胞絡惡血未盡，便利於懸圊及久坐，寒濕入胞里，結在小腹，牢痛積聚。小如雞子，大者如拳，按之跳手，隱隱然或如蟲齧，或如針刺，氣時搶心，兩脅支滿，不能食，食飲不消。</p>

<h3>產後十八證</h3>
<p>《大全》曰：產後十八證，一曰因熱病，胎死腹中；二曰難產；三曰胞衣不下；四曰血暈；五曰口乾心悶；六曰乍寒乍熱；七曰虛痛；八曰乍見鬼神；九曰月內不語；十曰腹痛泄瀉；十一曰遍身疼痛；十二曰血崩；十三曰血氣不通，咳嗽；十四曰寒熱心痛；月候不來；十六曰口鼻黑氣及鼻衄；十七曰喉中氣喘急；（上二證俱不治）十八曰中風。</p>

<h3>產後危證有三沖三急</h3>
<p>張飛疇曰：產後諸證，非行血則邪不去，即諸虛證，亦須血行，其氣乃復。第行之有方，不可過峻。凡產後危症，莫如三沖三急。三沖者，敗血沖肺、衝心、沖胃也；三急者，新產之嘔吐、泄瀉、多汗也。其用藥則有三禁：佛手散，以川芎能發汗也，禁；四物湯，以地黃能作瀉也，禁；小柴胡，以黃芩能阻惡露也，禁，然皆產後常法。設有風寒發熱，喘脹下痢，危急證後，亦將守此，致令坐斃乎？古人未嘗不用汗下，不用寒涼。而暴病勢緊，不得不猛治者，下手稍軟，畏縮逡巡，去生便遠。惟病氣久衰者，非但不可峻攻，亦不可峻補，必緩劑輕劑，以俟胃氣之復耳。</p>

<h3>產後諸證其源有三</h3>
<p>方約之曰：產後之證多端，其源有三：曰血虛火動，曰敗血妄行，曰飲食過傷，何以明之？氣屬陽，血屬陰，產後去血過多，血虛火動，為煩躁發熱之類，一也。虛火上載，敗血妄行，為頭暈腹痛之類，二也。《經》云：少火生氣，壯火食氣。東垣云：火為元氣之賊。產後火傷元氣，脾胃虛弱，若飲食過傷，為痞滿泄滿之類，三也。治法：血虛火動，則補之；敗血妄行，則散之；飲食過傷，則消之。但人元氣有虛實，疾病有淺深，治療有難易，又不可一概論也。</p>
<p>慎齋按：已上五條，序婦人新產後，有諸證之變現也。產後見證多端，仲景下三條，其大略也；約之一條，尤為切要，而產後犯之者眾。但云壯火食氣，產後火傷元氣，致脾胃虛弱，飲食過傷，為痞瀉證。夫產後之火，虛乎實乎，況痞滿泄瀉，亦不專主壯火為害也，立論不能無弊。</p>

<h2>產戒</h2>

<h3>產後戒食湯</h3>
<p>孫真人曰：產後七日內，惡血未盡，不可服湯。候臍下塊散，乃進羊肉湯。有痛甚者，不在此例，候二三日消息，可服澤蘭丸。</p>

<h3>產後戒飲酒</h3>
<p>《產寶》曰：才產不得與酒，緣酒引血，迸入四肢。產母臟腑方虛，不禁酒力，熱酒入腹，必致昏悶，不可多飲。時呷少許，可以避風邪，養氣血，下惡露，行乳汁也。</p>

<h3>產後戒服童便</h3>
<p>《胎產須知》曰：新產後，童便不宜亂服。《大全》云：產畢可飲熱童便一盞，即一熱字，或與藥同服，或與酒同服。童便有益陰降火之功，無寒涼凝瘀之患，則童便不宜單服，明矣。況童便必擇清白無臭味者佳，若黃濁不堪，則氣既混雜，味亦腥膻。此時產母氣血已虛，胃氣甚薄，飲之，必至嘔惡、泄瀉，非徒無益，而反害之。</p>

<h3>產後戒食雞子夥鹽</h3>
<p>朱丹溪曰：初產之婦，將護之法，不可失宜。肉汁發陰經之火，易成肉傷，先哲具有訓戒，何以羊雞濃汁，作糜服乎？若兒初產，母腹頓虛，便啖雞子，且吃夥鹽，不思雞子難化，夥鹽發熱，必須卻去夥鹽、諸食肉。與白粥將理，以鯗魚淡煮，食半月後，方少與肉、雞子豁開淡煮，大能養胃卻疾也。</p>

<h3>產後戒早行房</h3>
<p>孫千金曰：凡產後滿百日，乃可會合，不爾至死，虛羸百疾滋長，慎之。凡婦人患風氣，臍下虛冷，莫不由早行房故也。</p>
<p>慎齋按：已上五條，序產後有飲食起居之戒也。新產調理，已載《大全》一條之內。而飲食之不節，起居之不慎，此五者人所易犯，故再序，以示人節戒之意。</p>

<h3>產後戒用發表一切不可用風藥</h3>
<p>朱丹溪曰：產後一切病，皆不可發表。產後病多是血虛，故不可用風藥發表出汗。</p>

<h3>產後戒服黑神散熱藥論</h3>
<p>張子和曰：婦人產余之疾，皆是敗血惡物。發作寒熱，臍腹撮痛，食飲稍減，醫者不察，謂產後氣血俱虛，便用溫熱之劑，養血補虛，止作寒治，舉世皆然。豈知婦人之孕，如天地孕物，物以陰陽和合而後孕，偏陰偏陽，豈有孕乎？此與禾黍瓜果之屬何異？水旱不時，華之與實，俱萎落矣，此又與孕而不育者何異？七月立秋後，十八日寸草不結者，天寒故也。婦人妊娠，終十月，無難而生，反謂之寒，何不察理之甚也。竊譬之治磚者，炎火在下，以水沃窯之顛，遂成磚矣。磚既出窯，窯頓寒矣。世俗竟傳黑神散治產後十八證，非徒不愈，經脈閉涸，前後淋閟，嘔吐痰嗽，凡百熱症生矣。若此誤死者，不可勝計。曷若四物以涼膈散對飲，以作湯劑，下之利以數行，惡物俱盡，後服甘淡之劑，自愈。</p>
<p>慎齋按：子和以產後不可服熱藥，而以治磚為喻。夫磚未出窯，其熱為實熱；磚既出窯，則熱為虛熱矣。胎在腹，當用清熱養血，胎既產，惡露行而氣血虛，虛則生寒，黑神散固不可多服久服，而任以涼膈散大黃、連翹之苦寒則誤矣，矯枉之論，殊未盡善。</p>

<h3>產後戒服黑神散致病論</h3>
<p>朱丹溪曰：或問初產之婦，好血已虧，汙血或留，彼黑神散非要藥乎？答曰：至哉，坤元萬物資生，理之常也。初產之婦，好血未必虧，汙血未必積，臟腑未必寒，何以藥為？飲食起居，勤加調護，何病之有？誠有汙血，體怯而寒，服之或可。若有他病，當求病起何因，病在何經。氣病治氣，血病治血，寒者溫之，熱者清之，凝者行之，虛者補之，血多者止之。何用海制此方，例令服餌，不恤無病生病？彼黑神散用乾薑、當歸之溫熱，黑豆之甘，熟地之厚，以補血之虛，佐以炒蒲黃防出血之多，芍藥之酸寒有收有散，為四藥之助，肉桂大辛熱以行滯血，和以甘草之緩。其取用似乎精密，然驅逐與補益，似難同方施治。設有性急者，形瘦者，本有怒火者，夏月坐蓐者，時在火令，薑、桂皆為禁藥。雖是補劑，並有偏勝，臟腑無寒，何處消受？必教卻去黑神散。彼富貴之家，驕姿之婦，卒有白帶，頭風，氣痛膈滿，痰逆，口乾，經事不調，發禿，體倦，皆是陽盛陰虛之候。天生氣血，本自和平，曰盛曰虛，又烏知非此等迷謬，有以兆之耶？</p>
<p>張嶟璜按：新產婦有稟質瘦熱，素有鬱火積熱，多產衝任血枯脈澀。一經產後，兒枕作痛。粗工膠執古方，妄投肉桂，禍不旋踵。故必嚴寒凍產，風冷乘虛，血瘀不行，方投肉桂，以通行血脈也。</p>

<h3>產後戒服五積散論</h3>
<p>朱丹溪曰：《局方》五積散，言治產後余血作痛。方中以蒼朮為君，麻黃為臣，厚朴、枳殼為佐，雖有芍藥、當歸之補血，僅及蒼朮三分之一。且方中言婦人血氣不調，心腹撮痛，閉而不行，並宜服之。何不思產後之婦，有何實耶！血氣未充，似難發汗，借曰推陳致新，藥性溫和，豈可借用麻黃之散，附以蒼朮、枳殼？虛而又虛，禍不旋踵矣。</p>

<h3>產後用白芍藥宜制妙論</h3>
<p>虞天民曰：問婦人產後諸疾，古方多用四物湯加減。而丹溪獨謂芍藥酸寒，伐生髮之氣，禁而不用何歟？曰：新產之婦，血氣俱虛，但存秋令肅煞之令，少春夏生髮之氣，故產後諸病，多不利於寒涼之劑，大宜溫熱之藥，以助資始，資生之化源也。先哲制四物湯，以芎、歸之辛溫，佐以地、芍之寒，是寒溫適中，為婦人諸疾妙劑。若用於產後，必取白芍藥，以酒重複制炒，去其酸寒之性，但存生血活血之能，胡不可用也？後人傳寫既久，脫去制炒註文，丹溪慮俗醫鹵莽，不制而用之，故特舉其為害之由，以戒之耳。</p>

<h3>產後宜用芍藥論</h3>
<p>張景岳曰：按丹溪云，芍藥酸寒，大伐發生之氣，產後忌之，此亦言之過也。夫芍藥之寒，不過於生血藥中，稍覺其清耳，非若芩、連輩之大苦大寒也。使芍藥猶忌如此，則他藥之更寒者，更不可用矣。予每見產家過慎，或因太暖，或因年力方壯，飲食藥餌，大補過度，以致產後動火，病熱極多。若盡以產後為虛，必須皆補，豈盡善哉？且芍藥性清，微酸而收，最宜於陰氣失散之證，豈不為產後要藥乎？不可不解也。</p>

<h3>產後戒不可遽用參耆</h3>
<p>單養賢曰：凡產後服生化湯，加人參，須血崩血暈，形色俱脫者加之。若無虛脫形證，不可加。若有血塊痛甚，不移處止，加紅花、肉桂，切不可用參、耆、術補氣，天人命也。</p>
<p>慎齋按：已上七條，序產後有用藥之戒也。產後病，誤治者多，用藥之際，不可不詳慎。</p>

<h3>產後先消瘀血為第一義</h3>
<p>葉以潛曰：《良方》云：產後以去敗血為先。血滯不快，乃成諸病。夫產後元氣既虧，運行失度，不免瘀血停留。治者必先逐瘀，瘀消，然後方可行補，此第一義也。今人一見產後有內虛證，遽用參、耆甘溫之劑，以致瘀血攻心而死，慎之！</p>
<p>慎齋按：已上一條，序產後有先消瘀之治也。產後證虛者固多，而虛中見實，莫如瘀血停滯一證為吃緊，此條最宜留意。</p>

<h3>產後不可作諸虛不足治</h3>
<p>張子和曰：產後慎不可作諸虛不足治，必變作骨蒸寒熱，飲食不入，肌膚瘦削，經水不行。《經》曰：寒則衰飲食，熱則消肌肉。人病瘦削，皆粗工以藥消爍之故也。嗚呼！人之死者，豈為命乎？</p>
<p>慎齋按：新產後，證虛者多，實者少。子和以為慎不可作諸虛不足治，是必以攻伐峻厲為法矣。產後而亦可任汗吐下之三法乎？趙嗣其嘆子和之書，其詞直，其義明，顧其一，不顧其二，知言哉。</p>

<h3>產後以大補氣血為主</h3>
<p>朱丹溪曰：產後有病，先固氣血。故產後以大補氣血為主，雖有雜證，以末治之。</p>
<p>汪石山曰：產後百日之內，縱有雜證，必遵丹溪之法，以末治之。當大補氣血為主，不可攻擊，此正理也。</p>

<h3>產後先補氣血兼用消散</h3>
<p>陳良甫曰：產後元氣大脫，新血未生，概以大補氣血為主。如惡露未盡，補藥中入行血藥。如感冒風寒停滯，亦須先補，然後發散消導，勿得泛用峻厲傷氣血之藥。</p>

<h3>產後去邪必兼補劑</h3>
<p>何松庵曰：產後氣血大損，諸事必須保重，切不可恃健勞碌，致內傷外感，六淫七情諸證，為患莫測。故產後證，先以大補氣血為主，雖有他證，以末治之，或欲去邪，必兼補劑為當，不宜專用峻厲，再損血氣。</p>
<p>慎齋按：已上四條，序治產後有攻補之法也。子和之論，專主攻邪，丹溪之論，專主補虛。兩賢之法，各自有見，而丹溪之說為長。故必合良方正宗二說以參之，乃攸當也。</p>

<h3>辨丹溪主末二字即標本論</h3>
<p>虞天民曰：或問產後證，丹溪云：當大補氣血為主，雖有雜證，以末治之。又云：產後中風，切不可作中風，治用風藥。然則產後不問諸證，悉宜大補氣血乎？曰：詳主末二字，其義自明。虛而無他證者，宜大補氣血自愈；或因虛而感冒風寒者，補氣血藥，帶驅風之劑；或因脾虛而食傷太陰者，補氣血藥，加消導之劑；或因瘀血惡露未盡，而惡寒發熱者，必先逐去瘀血，然後大補。《經》曰：有本而標之者，有標而本之者。又曰：急則治標，緩則治本。丹溪主末二字，即標本之意也。</p>

<h3>產後攻補二法辨疑論</h3>
<p>葉以潛曰：或問產後氣血大虛，縱有雜證以末治，又謂產後須以去惡露為主，二說孰是？不知古人之言，各有攸當。假如產後去血過多，有血暈之狀，脈必弦浮大散，乃陰血既亡，陽無所依，宜大劑芎、歸，加熟附、乾薑，頓服補虛，或有滯血作痛，兼用行血藥，此大補為本，他證為末也。若產後三四日，余瘀卒止，腰腹疼痛，漸生潮熱咳嗽，脈洪實而數，乃是敗血停積，上衝心肺，惡露與血相搏，留結不行，非用行血破氣以消瘀，何以得安？若徒知當補不當瀉，病必益劇。故產後雖為不足，亦有餘之證，不當泥產後無熱，胎前無虛之說。如胎前惡阻，少食，腹脹，二便清滑，經水時下，胎動不安，不用溫補，何以了病？非胎前亦有虛乎？如產後傷寒熱病，煩渴，秘結，不用苦寒，何以解利？非產後亦有熱乎？今人但見產後六脈浮洪弦緊，便說有熱，不知產後脈與別病脈不同。產後洪大，是氣血耗散，內無存畜，故顯是脈，如用涼劑，殺人反掌，不可不知也。</p>
<p>慎齋按：已上二條，序產後辨攻補之法也。產後用藥，攻補最難調劑。虛則補，實則攻，其定法也。惟虛證而兼實邪，在產後見之者甚多。丹溪之論，專為世醫不顧產後大虛，惟務攻邪者立誡也。豈知守丹溪之法，亦不無峻補之患。此虞天民、葉以潛兩論，所宜急玩也。</p>

<h3>產後誤藥成病論</h3>
<p>單養賢曰：丹溪先生云：產後當大補氣血為主，雖有他證，以末治之。恐人用消耗之劑，以虛其虛也。予見世醫，但知傷食當消，氣滿當順，惡露當攻，不顧產虛，遽用消耗。不知產婦服消耗藥，胃氣反傷，滿悶益增，氣不能降。鬱積既久，遂成腫脹危證，誰之咎哉？予於傷食氣滿證，微加消導於補中湯內，則脾強而所傷食氣消散，助血行氣，氣行而惡露自行矣。又於誤用消食耗氣下藥，以致絕穀日久者，先用人參湯送鍋焦粉，引開胃口，以救絕谷，然後漸加補脾藥，助以消導。又於誤用消耗等藥成脹滿者，仍用大補氣血之劑，不致夭枉。後之學者，須遵丹溪方案，毋私心自用，以夭人命也。</p>

<h3>產後諸證不可誤治論</h3>
<p>單養賢曰：凡病起於氣血之衰，脾胃之弱，至產後而虛又甚焉。故丹溪論產後，當大補，已盡醫產之旨。若能擴充用藥，治產可無過矣。產後氣血暴虛，諸證乘虛易襲。如有氣不行，毋專耗氣；有食不消，毋專消導；有熱，不可用芩、連；有寒，不可用桂、附。用寒涼，則血塊停滯；用辛熱，則新血崩流。至若虛中外感，見三陽表證，似可汗也，在產後而用麻黃，慮有亡陽之誤；見三陰里證，似可下也，在產後而用承氣，恐致竭陰之患。耳聾、脅痛，乃腎虛惡露之停，休用柴胡；譫語、汗出，乃元弱似邪之證，毋加宣導。厥由陽氣之衰，雖分寒熱，非大補不能回陽而起弱。痙因陰血之損，毋論剛柔，非滋陰不能活絡而舒筋。有如乍寒乍熱，發作有期，證類瘧疾，若以瘧論，病甚難痊。神不守舍，言語無倫，病似邪侵，如以邪論，危亡可待。去血多而大便燥結，蓯蓉加於生地，莫投潤下之湯。汗出多而小便短澀，六君倍用參、耆，更加生津之劑，人參生化湯頻灌，可救產後之虛危；長生活命丹屢用，能蘇絕谷之人。脫肛久瀉，多是血虛下陷，補中益氣正宜。口噤筋攣，乃因血燥類風，加人參、生地為最。產戶入風而痛甚，服宜羌活養榮方；玉門傷冷而不閉，先須床免茱硫。因氣而滿悶中虛，生化湯加木香為佐；因食而噯酸惡食，六君子加神麯為良。蘇木、稜、蓬，大能破血，青皮穀食，最惡虛中，一切耗氣破血之劑，汗、吐、下之策，可施少壯之人，豈宜胎產之婦？大抵新產之婦，先問惡露何如。塊痛未除，不可遽加參、術。腹疼若止，補中益氣無疑。至若汗出亡陽，氣虛喘促，頻用加參生化湯，固是從權；如因大熱陰虛，血崩厥暈，速煎生化原方，乃為救急。言雖未能盡證，大略如是而已。</p>
<p>慎齋按：已上二條，序產後用藥之失而有誤治之戒也。</p>

<h3>產後證先調脾胃</h3>
<p>《婦人良方》曰：新產之後雖無疾，宜將息調理脾胃，進美飲食，則臟腑易平復，氣血自然和調，百疾不生也。加味四君子湯、四順理中丸，百日之內，宜常服之。</p>

<h3>產後服生化湯論</h3>
<p>《產寶新書》曰：產後氣血暴虛，理當大補，但惡露未盡，用補恐致滯血，惟生化湯行中有補，能生又能化，真萬全之劑也。如四物，產後誤人多矣。地黃性滯，白芍酸寒伐生氣。生化湯除此二味，加以溫中行血之劑。如產後兒枕作痛，世多用消塊散血之劑，然後議補。又有消與補混施，不知舊血雖當消化，新血亦當生養，若專攻舊，則新血轉傷。世以回生丹治產用，攻血塊，下胞衣，落死胎，雖見速效，其元氣未免虧損。生化湯因藥性功用而立名也。產後血塊當消，而新血亦當生，若專用消，則新血不生，專用生，則舊血反滯。考諸藥性，多芎、歸、桃仁三味，善攻舊血，驟生新血，佐以黑薑、炙草，引三味入於肺肝，生血利氣，五味其方，行中有補，實產後聖藥也。</p>
<p>產後胞衣一破，速煎一帖，候兒頭下地即服，不拘半產正產。雖平安少壯婦，無恙者，俱宜服一二帖，以消血塊而生新血，自無血暈之患。若胎前素弱，至產後見危證，不厭頻服，病退即止。若照常，日服一帖，豈能扶將絕之氣血也。如血塊痛，加肉桂三分，紅花三分，益母草五錢；如產後勞甚血崩，形色虛脫，加人參三四錢；如汗出氣促，人參倍加。</p>
<p>慎齋按：生化湯一方，載之《產寶新書》，凡產後一切證，俱以是方為加減，頗穩當可法，故錄之。與《婦人良方》所載，用加味四君子、四順理中，一治產證，一治脾胃，可並參之。</p>

<h3>產後胞衣不下屬冷乘血澀</h3>
<p>《大全》曰：兒產出，胞衣不落，謂之息胞。由初產時用力，兒出體已疲憊，不復能用力，產胞經停之間，外冷乘之，則血道澀，故胞衣不出。急以藥治之，庶不妨於兒，所奈胞系連臍帶，胞不下，即不得以時斷臍，浴洗冷氣，傷兒成病。舊法胞衣不出，恐損兒，依法截臍而已。</p>

<h3>產後胞衣不下屬血入胞中</h3>
<p>郭稽中曰：胎衣不下者何？曰：母生子訖，流血入衣中，衣為血所脹，故不得下。治稍緩脹滿，腹中上衝，心胸疼痛，喘急者難治。服奪命丹，逐去衣中之血，血散脹消，胞衣自下。牛膝湯亦效。</p>

<h3>產後胞衣不下有虛實之分</h3>
<p>薛立齋曰：胞衣不下有二，有因惡露入衣，脹而不能自出；有因元氣虧損，虛而不能出。惡露流入衣中者，腹必脹痛，用奪命丹或失笑散，以消瘀血，緩則不救；元氣虛弱，不能送下者，腹中不脹痛，用保生無憂散，以固元氣。</p>

<h3>產後胞衣不下急斷臍帶法</h3>
<p>《寶慶方》曰：婦人百病，莫甚於生產。產科之難，臨產莫重於催生，既產莫甚於胞衣不下，惟有花蕊石藥散一藥，最為緊要。更有一法，產訖胞衣不下，停久，非特產母疲倦，又血流胞中，必致危篤，宜急斷臍帶，以物系墜，使血不潮入胞中，則胞衣自萎縮而下。只要產母安心，以物系墜之時，宜用心先系，然後截斷，不爾，胞上掩心而死，慎之。</p>
<p>慎齋按：已上四條，序產後有胞衣不下之證也。胞衣不下，有冷乘血凝；有血流衣脹；有元氣虛脫，三證當分因用藥，急治。如天冬嚴寒，風冷乘虛而入，胞冷血凝而不下，則當用奪命丹、牛膝散、桂附熱藥以下之；如血入胞衣脹滿，惡露不下，則當用失笑散、花蕊石散，逐血消瘀藥以下之；若元氣弱，氣血虧損不能下，則當用無憂散、生化湯以溫補之。寒熱虛實之際，不可不詳審施治也。</p>

<h2>血暈</h2>

<h3>產後血暈屬敗血流入肝血熱逆上</h3>
<p>《大全》曰：產後血暈者，由敗血流入肝經，眼生黑花，頭目旋暈，不能起坐，昏悶不省人事，謂之血暈。此血熱乘虛，逆上湊心，故昏迷不省，氣閉欲絕也，服童便最好。</p>

<h3>產後血暈屬瘀血奔心虛火炎上</h3>
<p>陳良甫曰：產後瘀血奔心，因分娩後不飲童便，以致虛火炎上也。用鹿角燒灰，童便調下即醒，此物行血極效。又用五靈脂，半生半熟，名獨行散；又用返魂丹，即益丹丸也。</p>

<h3>產後血暈屬惡露乘虛上攻</h3>
<p>《家居醫錄》曰：產後元氣虧損，惡露乘虛上攻，眼花頭暈，或心下滿悶，神昏口噤，或痰壅盛急，用失笑散主之。若血下多而暈，或神昏煩亂，大劑芎歸湯加童便。</p>
<p>慎齋按：已上三條，序產後血暈之屬有餘也。敗血入肝，惡露上攻，此瘀血為患，當用行血逐瘀之藥。</p>

<h3>產後血暈屬陰血暴亡心虛火炎</h3>
<p>李東垣曰：婦人分娩，昏冒瞑目，因陰血暴亡，心神無所養。心與包絡，君火相火也，得血則安，亡血則危。火上熾，故令人昏冒，火乘肺，故瞑目不省人事，是陰血暴亡，不能鎮撫也。《經》云：病氣不足，宜補不宜瀉。瞑目閤眼，病悉屬陰，暴去有形之血，則火上熾，但補其血，則神自安，心得血則能養，而神不昏迷矣。</p>

<h3>產後血暈屬血隨氣上</h3>
<p>郭稽中曰：產後血暈者何？曰：產後氣血暴虛，未得安靜，血隨氣上，迷亂心神，故眼前生花，或悶絕不省，口噤神脫，但服清魂散即醒。</p>

<h3>產後血暈屬虛火載血上升腹中空虛所致</h3>
<p>朱丹溪曰：婦人產後血暈，乃虛火載血，漸漸上暈也。又崔氏云：凡暈皆是虛熱，血氣奔送，腹中空虛所致。</p>
<p>慎齋按：已上三條，序產後血暈之屬於不足也。陰血暴亡，虛火上升，皆由腹中空虛所致，當用補血滋陰降火之藥，但滋陰不可用地、芍，降火不可用苦寒。</p>

<h3>產後血暈分下血多少治法</h3>
<p>陳良甫曰：產後血暈，其由有三，有使力過多而暈；有下血多而暈；有下血少而暈。其暈雖同，治之則異。如下多而暈者，但昏悶煩亂，當以補血清心藥；如下血少而暈者，多惡露不下，上搶干心，心下滿急，神昏不省，當以破血行血藥。</p>
<p>按：下血多而暈，名為血脫，當大劑人參可以回陽，何云補血又加清心？若下血少而暈，非血滯，即屬血竭，未便以破血行血，為妄投也。良甫晰證最明，治法尤未盡善。</p>

<h3>產後血暈用醋漆法</h3>
<p>崔氏曰：產婦分娩訖，將秤錘或黃石子入炭中燒令通赤，置器中，於床前，以醋沃之，可除血暈，時作為佳。或先取釅醋，以塗口鼻，仍置醋於傍，淬火炭，使聞其氣。又一法，燒乾漆，令煙燻產母之面，即醒，如無干漆，舊漆器燒煙亦妙。</p>
<p>慎齋按：已上三條，序產後血暈分血之多少，而用治法也。產後血暈，總屬陰血暴亡，虛火上炎所致。夫心主血，肝藏血，肝虛則魂無所附而目暈，心虛則神不守而火乘。東垣、丹溪已悉病機之要，若良甫又分血下多少為治。如雲惡露不下，上搶心而暈，此在壯實婦人，新產下恆有此患，當用行血破血之劑；若氣血虛弱人，血脫過多，當大補氣血為主，如大劑芎歸湯、生化湯，加人參服之可也。</p>

<h2>惡露</h2>

<h3>產後惡露不下屬風冷乘虛搏血</h3>
<p>《大全》曰：惡露不下，由產後臟腑勞傷，氣血虛損，或胞絡挾於宿冷，或產後當風取涼，風冷乘虛而搏於血，壅滯不宣，積畜在內，故不下也。</p>
<p>立齋按：前證若惡露不下，用失笑散；氣滯血凝，用花蕊石散。慎齋按：已上一條，序產後惡露不下之證也。彭用光有云：凡看產後病，須問惡露多少、有無，此要語也。夫新產惡露，屬養胎余血，雜濁漿水。兒既產，如氣血旺者，惡露隨之而下；如氣血弱者，阻礙小腹為病，上攻則為血暈悶絕，蓄瘀則為兒枕痛、心腹痛、瘕癥積聚、四肢腫滿、血鼓諸證。《大全》以風冷乘虛，搏血不宣所致，此在秋冬寒月，多有犯之。但《大全》既云風冷搏血，何療三四日惡露不下？方中獨加芍藥、知母，《廣濟》方內，更用大黃、生地汁。夫以寒藥治寒凝之血，有是理乎？《準繩》獨首載之，不可解。</p>

<h3>產後惡露不絕屬虛損臟腑挾冷</h3>
<p>《大全》曰：產後惡露不絕，由產後傷於經血。虛損不足，或分娩之時，惡血不盡，在於腹中，臟腑挾於宿冷，致氣血不調，故令惡露淋瀝不絕也。</p>

<h3>產後惡露不止屬血滯不化</h3>
<p>戴復庵曰：孕人服固胎藥太多，或正產，或半產，胎雖下而惡血不去，或經二三月，惡露猶點滴不盡，此非敗血之比。正緣當來有固經藥在內，致血滯不化，藥宜順血通氣，不宜蓄血閉氣也。</p>

<h3>產後惡露不絕屬肝脾經病</h3>
<p>薛立齋曰：前證屬肝氣熱，不能生血，六味丸。若肝氣虛，不能藏血，逍遙散；若脾氣虛，不能攝血，六君子湯；胃氣下陷，不能統血，補中湯；若脾經鬱熱，血不歸源，加味歸脾湯；若脾經怒火，血妄行，加味四物湯；若氣血兩虛，十全大補湯；若肝經風邪，其血沸騰，一味防風丸。</p>
<p>慎齋按：已上三條，序產後有惡露不絕之證也。婦人產下，其血不止，大約一月為期。如不及一月而止者，氣血虛也；如逾一月二月而淋瀝不絕，非氣虛不能攝血，即立齋所論肝脾二經有虧。《大全》云：經血虛損，不足是矣，又主於臟腑挾宿冷所致。夫血熱則行，冷則凝，豈惡露不絕，反為寒冷致病之理？立齋以為肝脾鬱熱怒火，此誠善悉病機者也。但產後血脫，當用益氣升提之法，如《千金》方治惡露不絕，經月半歲，用一味升麻酒煎服，正是此意。至下多亡陰，則有寒無熱，薑、桂亦所宜用，臨證審之。</p>

<h2>頭痛（附心腹腰脅遍身痛）</h2>

<h3>產後頭痛屬陽實陰虛</h3>
<p>《大全》曰：頭者，諸陽之會也。產後五臟皆虛，胃氣虧損，飲食不充，穀氣尚乏，故令虛熱。陽氣不守，上湊於頭，陽實陰虛，則令頭痛。又有產後敗血頭痛，不可不知。</p>
<p>薛立齋曰：前證若中風氣虛，補中湯加蔓荊；若血虛，四物加參、術；氣血俱虛，八珍湯；若風寒陰傷，補中湯倍加川芎。</p>

<h3>產後頭痛屬風寒用生化湯</h3>
<p>單養賢曰：產後頭痛，身熱惡寒，雖是感冒風寒，只宜服生化湯一二服，慎不可用柴胡、麻黃等藥，以表虛其汗。劑中川芎、乾薑，其味辛溫，亦能散邪退熱。如頭痛不解，加連須，蔥白三枚。</p>
<p>慎齋按：已上二條，序產後有頭痛之證也。頭痛有三陽三陰經之分，屬風寒外感居多。若產後頭痛，雖有風寒，而本之血虛，其病源也，惟大劑芎、歸養血，血行風自滅。若立齋以補中湯倍川芎，此是治氣虛頭痛為宜。至汙血頭痛，產後恆有，若用黑龍丹下蝗蟲子，此又病機之不可測矣。</p>

<h3>產後心痛屬虛寒血凝不散</h3>
<p>《產寶百問》曰：心者，血之主。產後虛寒，血凝不散，氣逆上衝於心，以溫熱治之。寒去則血脈溫而經脈通，大岩蜜湯主之，四物去川芎，加獨活、吳茱、乾薑、細辛、桂心、甘草。</p>

<h3>產後心痛屬陰虧火沖包絡</h3>
<p>《大全》曰：產後心痛，為陰血虧損，隨火上衝心絡，名曰心包絡痛，宜大岩蜜湯主之。若寒傷心經，名曰真心痛，無藥可救。</p>

<h3>產後心痛屬寒氣上攻</h3>
<p>單養賢曰：產後寒氣上攻則心痛，下攻則腹痛，兼血塊者，宜服生化湯加桂，未止，加吳茱萸、姜三片助血。若獨用諸熱藥攻寒，其痛難止，其血未免來多，以虛產母也。</p>

<h3>產後心痛屬血虛</h3>
<p>薛立齋曰：前證屬陽氣虛寒，若蜜湯溫之，瘀血上衝，失笑散行之，血既散而痛仍作，八珍湯補之。大凡心腹作痛，以手按之不痛，此血虛也，須用補養之劑。</p>
<p>慎齋按：已上四條，序產後有心痛之證也。心痛在產後，非血虛火逆，即寒凝傷血。《產寶》用岩蜜湯，治虛寒血凝則得矣。若《大全》火衝心包絡，而亦用岩蜜湯治之，豈熱藥從治之意，能無助邪為患？至有產後殺血心痛，亦屬惡露不盡，如陳無擇評大岩蜜湯下云：產後心痛，雖非產蓐常疾，痛或有九，未必便是血痛。設是岩蜜湯，豈可用熟地凝血，安能去痛？以此湯治血痛，不若失笑散更捷。予謂產後心痛屬血者多，但有寒熱虛實不同。若云未必便是血痛，則非矣。</p>

<h3>產後腹痛屬腹有乾血</h3>
<p>《金匱要略》曰：產後腹痛，法當以枳實芍藥散。假令不愈，此謂腹中有乾血著臍下，宜下瘀血湯主之。</p>

<h3>產後腹痛屬余血壅滯</h3>
<p>《大全》曰：產後惡血，雖常通行，或因外感五邪，內傷七氣，致令斬然而止。余血壅滯，所下不盡，故令腹痛，當審察治之。</p>

<h3>產後腹痛屬傷食裹血</h3>
<p>王節齋曰：假如產婦朝數內，或飲食如常，忽作腹痛，六脈沉伏，四肢厥冷，此惡露不盡，傷食裹血，而脈不起也。不可誤認為氣血兩虛，用大補劑，須用消導行血之藥。</p>

<h3>產後腹痛屬氣弱阻寒</h3>
<p>《金匱要略》曰：產後腹中㽲痛，當歸生薑羊肉湯主之。</p>
<p>注曰：㽲痛者，緩緩痛也。概屬客寒相阻，故以當歸通血分之滯，生薑行氣分之寒，君以羊肉者，所謂形不足者，補之以味。羊肉補氣，㽲痛屬氣弱，故宜之。</p>

<h3>產後腹痛屬冷氣乘虛入產門</h3>
<p>寇宗奭曰：婦人產當寒月，寒氣入產門，臍下脹滿，手不得犯，此寒疝也。醫將治以抵當湯，謂有瘀血也。予教之曰：非其治也，可服仲景羊肉湯。又產後六七日，忽然臍腹痛，皆由呼吸之間，使冷氣乘虛而入，宜服當歸建中湯、四順理中丸。</p>
<p>慎齋按：產後有下血過多，衝任空虛，肝經血少，而腹痛脈弦者，以熟地、山茱為主，加白芍、木瓜、蒺藜一劑。有難產久坐，風入胞門，而腹痛欲絕，脈浮而弦，續斷一兩，防風五錢，服之立愈。一虛一實，不可不辨。</p>

<h3>產後腹痛分證用藥法</h3>
<p>《家居醫錄》曰：產後腹痛，惡露既去而仍痛，四神散調補之，不應，八珍湯。若痛而噁心，或欲作嘔，六君子湯；若痛而泄瀉，六君子湯，送四神丸；若胸膈飽悶，或惡食吞酸，或腹痛手不可按，此是飲食所傷，用二陳，加白朮、山楂消導之；若食既消而仍痛，或按之不痛，或更加頭痛，煩熱作渴，惡寒欲嘔等證，此是中氣被傷，宜補脾胃為主；若發熱腹痛，按之痛甚，不惡食吞酸，此是瘀血停滯，失笑散消之；若止是發熱頭痛，或兼腹痛，按之卻不痛，此是血虛，用四物加炮薑、參、術以補之。</p>

<h3>產後血塊腹脹戒用峻厲藥</h3>
<p>《產寶新書》曰：產後血塊痛，用生化湯，加肉桂、紅花，塊散痛止，慎不可用蘇木、三稜、蓬朮等峻利之藥。雖山楂行氣行血，亦不宜多服，恐虛產母也。</p>
<p>慎齋按：已上七條，序產後有腹痛之證也。產後腹痛有虛實之分。實者，有惡露不盡；有乾血瘀滯；有食傷裹血，虛者有氣弱寒阻；有血虛空痛，自當審因施治。在虛者，固宜補氣補血，而實者，亦未可以峻厲克伐，重虛其虛也。</p>

<h3>產後小腹痛屬惡露凝結</h3>
<p>《產寶百問》曰：產後小腹痛，由惡露凝結，或外寒搏之。若久而不散，必成血瘕，月水不調。</p>

<h3>產後小腹痛屬血滯名兒枕痛</h3>
<p>《大全》曰：兒枕者，由母胎中宿有血塊，因產時其血破敗，與兒俱下則無患。若產婦臟腑風冷，使血凝滯在小腹，不能流通，令結聚疼痛，名曰兒枕痛。胎以食母之血，十月滿足，余血結成塊，俗呼為兒枕。欲產時血塊先動，敗血裹其子，是以難產。</p>

<h3>產後小腹痛屬瘀血停滯有骨疸證</h3>
<p>薛立齋曰：有產婦小腹作痛，服行氣破血藥不效，脈洪數，此瘀血內潰為膿也。大抵此證因營衛不調，瘀血停滯，宜急治之，緩則腐化為膿，最難治療。若流注關節，則患骨疸，失治多為敗證。脈數而洪，已有膿；遲緊乃瘀血也，下之則愈。若腹脹大，轉側作水聲，或膿從臍出，或從大便出，宜蠟礬丸、太乙膏或瓜子仁湯，下膿而愈。</p>

<h3>產後臍下痛作惡露不盡論</h3>
<p>單養賢曰：產後臍下痛，在七日內，未曾服藥者，當作惡露不盡論。如按而痛止者，屬虛，加味生化湯。</p>
<p>慎齋按：已上四條，序產後有小腹痛之證也。產後小腹痛，非惡露瘀畜，即風寒乘襲。小腹為足厥陰部分，藏血之所。兒產後，一有不慎，則風寒乘虛，與惡血凝結，即有兒枕痛之名。若瘀血潰膿，亦不早治之故也，臨證宜慮及之。</p>

<h3>產後腰痛屬血滯經絡</h3>
<p>《大全》曰：產後惡露方行，忽然漸止，斷絕不來，腰中重痛，下注兩股，痛如錐刺入骨，此由血滯經絡。不即通之，必作癰疽，宜桃仁湯、五香連翹湯。</p>
<p>慎齋按：產後惡露不行，血滯經絡，而作癰疽，必是血氣大虛，營衛不調所致，必八珍、十全可療，用桃仁、五香則謬矣。</p>

<h3>產後腰痛屬勞傷腎氣風冷乘虛</h3>
<p>《大全》曰：腎主腰腳。產後腰痛者，腎為胞胎所繫，產則勞傷腎氣，損動胞絡，虛未平復，風冷客之，冷氣乘腰，故令腰痛。若寒冷邪氣連滯，背脊痛久未已，後忽有娠，必致損動。蓋胞絡屬腎，腎主腰故也。</p>

<h3>產後腰痛屬真氣虛</h3>
<p>薛立齋曰：前證真氣虛，邪乘之，用當歸黃耆湯，或十全湯為主，佐以寄生湯，不應，十全湯加附子。</p>
<p>慎齋按：已上三條，序產後有腰痛之證也。胞胎繫於腎，腰者腎之外候。產後勞傷腎氣，損動胎絡，屬虛者居多。雖有風冷滯血，亦必兼補真氣為要。立齋一條，抉其旨矣。</p>

<h3>產後脅痛屬氣與水相激</h3>
<p>《大全》曰：產後兩脅脹滿氣痛，由膀胱宿有停水，因產後惡露下不盡，水壅與痞氣相搏，積在膀胱，故令脅肋脹滿，氣與水相激，故令痛也。</p>

<h3>產後脅痛分證用藥之法</h3>
<p>薛立齋曰：此證若肝經瘀血，延胡索散；若肝經氣虛，四君子加柴胡、青皮；若肝經血虛，四物加參、朮、柴胡；若腎水不足，不能生肝，六味丸；若肺金勢盛，剋制肝木，瀉白散。仍參前證治之，此證苟非用薑桂辛溫，助脾肺以行藥，不惟無以施功，而反助其脹矣。</p>
<p>慎齋按：已上二條，序產後有脅痛之證也。脅者，肝之部。肝藏血。產後惡露不盡，與去血過多，均足以致脅痛，未必屬於水氣相激。必參立齋一條，始攸當爾。</p>

<h3>產後遍身疼痛屬血氣失其常度</h3>
<p>郭稽中曰：產後遍身疼痛者何？曰：因產走動氣血，升降失其常度，留滯關節，筋脈引急，是以遍身疼痛，甚則腰背強硬，不能俯仰，手足拘攣，不能屈伸，或身熱頭痛，不可作他病。但服趁痛散，循流血氣，使筋脈舒暢，疼痛自止。</p>
<p>陳無擇曰：趁痛散，不特治產後氣弱血滯，兼能治太陽經感風頭痛，腰背疼，自汗發熱。若感寒傷食，憂恐驚怒，皆致身疼發熱頭痛。況有蓐勞，諸證尤甚，趁痛皆不能療，不若五積散，入醋煎用，卻不妨。</p>
<p>立齋按：五積散，治產後身痛，兼感寒傷食。若氣虛血弱人，似非所宜。如手按而痛，是血瘀滯也，用四物，炮薑、桃仁、紅花、澤蘭補散之。按而痛稍緩者，血虛也，四物加參、朮、炮姜補養之。</p>
<p>慎齋按：已上一條，序產後有遍身疼痛證也。產後百節開張，血脈流散，曰遍身，則自筋骨、皮肉、手足、脅、腹、腰背，無處不痛。《大全》以為血滯經絡，似屬有餘，然去血過多，虛而風寒襲之，亦為疼痛。故趁痛散為的對藥，無擇乃云不能療，不若五積散，殊未確也。</p>

<h3>產後血塊築痛屬風冷凝血</h3>
<p>楊仁齋曰：此因產後趕血未盡所致。世俗收生，多就踏板，趕血不思，生產時已坐草近地。產畢臟腑空虛，又近地趕血，冷濕風邪，乘虛而入，使敗血凝為血塊，足謂母血沖築硬痛。治法以不換金正氣散，加辣桂、蓬朮、乾薑、川芎、白芷熱服，散其冷涇風邪，從二便出。</p>

<h3>產後積聚屬氣血為風冷所搏</h3>
<p>陳良甫曰：積者，陰氣也，五臟所生；聚者，陽氣也，六腑所成。然積為陰，陰性沉伏，故痛不離其部；聚為陽，陽性浮動，故痛無常處。皆由產後氣血虛弱，風冷所乘，搏於臟腑，其血氣相結，故成積聚癥塊也。</p>

<h3>產後瘕痛屬風冷搏血</h3>
<p>《大全》曰：新產後有血與氣相搏而痛者，謂之瘕。瘕者，假也，謂其痛浮，假無定處也。此由夙有風冷，血氣不調，至產血下少，故至此病。不急治，多成積結，妨害月水。</p>

<h3>產後寒氣入腹名寒疝</h3>
<p>《婦人良方》曰：產後寒氣入腹，硬築臍下刺痛，此名曰寒疝。當用炒吳茱。若誤認為惡露不盡，小腹畜血，則謬矣。</p>

<h3>產後有血損筋攣之證</h3>
<p>薛立齋曰：有產婦腹中有一物，時痛不止，以為血瘕，用行血破氣藥，兩脅肚腹尤甚，支節間各結小核，隱以肉裡，以為鱉子，方用下蟲藥。夫肝藏血，而養諸筋，此肝血虛損，筋涸而攣結耳。支節胸項，皆屬肝膽部分。養其脾土，補水以滋肝血，則筋自舒。八珍湯、逍遙散、歸脾湯加減治之。</p>

<h3>產後氣血壅結宜固元氣</h3>
<p>薛立齋曰：凡真氣虧損，則邪氣乘之，況產得此，尤當固元氣為主。若求旦夕之效而攻邪，則速其危矣。如寒邪乘客，氣血壅結，此因氣病而血病也，當補養胃氣，調和月經，寬緩靜養為善。</p>
<p>慎齋按：已上六條，序產後有血塊積聚，瘕疝筋攣諸證也。產後惡血不盡，氣血虛而風寒乘襲，則血凝氣滯，遂為血塊瘕疝等證。若用破血耗氣之劑，以攻有形之邪，禍不旋踵。故以立齋固元氣一條序後，示人求本之道也。</p>

<h3>產後口乾痞悶屬面毒聚胃</h3>
<p>郭稽中曰：問產後口乾痞悶者何？答曰：產後榮衛大虛，血氣未定，食麵太早，胃不能消化，面毒結聚於胃，上薰胸中，是以口乾燥渴，心下痞悶。醫者不識，認為胸膈壅滯，以藥下之。萬不得已，但服見睍丸則愈。</p>
<p>陳無擇曰：產後口乾痞悶，未必只因食麵，或產母內積憂煩，外傷躁熱，飲食甘肥，使口乾痞悶。當隨所因，調之可也。</p>

<h3>產後傷食停滯分證用藥法</h3>
<p>薛立齋曰：前證若宿食停滯，六君子加枳實、神麯；若因肉食，加山楂；若因魚鱠，加陳皮。其物既消而仍痞，或反作痛作嘔，此脾胃受傷，六君子；或咽酸噯腐，加炮姜；作瀉，加升麻，不應，佐四神丸，或間用補中湯。</p>
<p>慎齋按：已上二條，序產後有傷食之證也。產後氣血已虛，胃中元氣甚弱，凡飲食偶有所傷，必難運化，而成痞悶，誠不止面毒也。但北方以面為飯，南方風俗，三朝洗兒，有食麵之例，產婦恃健，傷之者多，此稽中舉此為言也。故丹溪教新產婦，食白粥，並戒雞子，正以虛人易致停滯故耳。</p>

<h2>腹脹嘔吐呃逆喘</h2>

<h3>產後腹脹嘔吐屬敗血入脾胃</h3>
<p>郭稽中曰：產後腹脹滿悶，嘔吐不定者何？曰：敗血散於脾胃，脾受之則不能運化精微，而成腹脹；胃受之則不能受納水穀，而生吐逆。醫者不識，若以尋常治脹止吐藥，病與藥不相關，轉傷動正氣，疾愈難治，但服抵聖湯則愈。</p>

<h3>產後腹脹嘔吐屬飲食傷脾胃</h3>
<p>薛立齋曰：前證屬敗血傷脾胃，宜用前方。若飲食傷脾，宜六君子加厚朴；若飲食傷胃，宜六君子湯。大抵損其脾者，當節飲食為善。</p>
<p>慎齋按：已上二條，序產後有腹脹嘔吐之證也。產後腹脹嘔吐，未有不因脾胃虛弱所致。郭論則主於敗血，薛論則止於傷食。食與血均屬有餘證，攻補合宜，是在臨證之功耳。</p>

<h3>產後嘔吐屬腸胃燥澀氣逆</h3>
<p>《大全》曰：胃為水穀之海。水穀之精，以為血氣，榮潤臟腑。因產則臟腑傷動，有時而氣獨盛，氣盛腸胃，腸胃燥澀，其氣則逆，故嘔逆不下食。</p>

<h3>產後嘔逆屬惡露不下</h3>
<p>郭稽中曰：胃受水穀，脾主運化，生血生氣，內濡臟腑。產後暴虛，惡露不下，敗血乘虛，散於脾胃，脾受之為腹脹，胃受之為嘔吐。亦有惡露過多，氣無所主，聚於脾胃，脾受之亦為腹脹，胃受之亦為吐逆也。</p>

<h3>產後嘔吐屬脾胃病分證用藥</h3>
<p>薛立齋曰：產後嘔吐，因飲食過多者，六君子加楂、曲；兼勞役者，補中湯；因飲食停滯者，人參養胃湯；腸胃氣虛者，六君子；胃氣虛寒者，加炮薑、木香；寒水侮土者，益黃散；肝木侮土者，六君子加升、柴；命門火衰，不能生土者，八味丸；嘔吐泄瀉，手足俱冷，或肚腹作痛，乃陽氣虛寒，急用附子理中。</p>
<p>慎齋按：已上三條，序產後有嘔吐之證也。嘔吐為中焦病。產後氣血大虧，則中氣不運，為飲食所傷，而嘔吐者多，若《大全》主於燥澀氣逆，稽中主於惡露不下，此在新產三四朝內庸有之，病機不可不審。</p>

<h3>產後呃逆屬脾虛聚冷胃中伏寒</h3>
<p>《大全》曰：肺主氣，五臟六腑俱稟於氣。產後氣血傷，臟腑皆損，風冷搏於氣，則氣逆上。又脾虛聚冷，胃中伏寒，因食熱物，冷熱之氣相為衝擊，使氣厥不順，則為呃逆。腸主中焦，為三焦之關，五臟之倉廩，貯積水穀。若陰陽氣虛，使營衛之氣厥逆，致生斯病。《經》云：呃噫者，胃氣所生，服藥無效，灸期月三壯必愈。</p>

<h3>產後呃逆分證用藥法</h3>
<p>薛立齋曰：前證屬胃氣虛寒之惡候，如用丁香散，未應，急投參附湯，亦有生者。若產後呃逆，有寒熱虛實之不同。如寒者，丁香、薑、桂；熱者，宜乾柿、竹茹；虛者，宜人參、附子；實者，宜香附、橘皮。誤施，則有噬臍之悔。</p>
<p>慎齋按：已上二條，序產後有呃逆方證也。《經》云：病深者，其聲噦，噦即呃逆也，諸病見之為惡候。況產後犯此，有虛無實，有寒無熱矣。立齋必兼熱實論，殊謬。若古方治產後呃逆，又兼敗血，瘀停胃逆，用丁香豆蔻散，煎桃仁吳茱萸湯下之，病機又不可不知。</p>

<h3>產後氣喘屬敗血停凝上熏於肺</h3>
<p>郭稽中曰：產後惡露不快，敗血停凝，上熏於肺，亦令喘急，但服奪命丹，血去而喘自定。又產後敗血衝心，胸滿上喘，命在須臾，服血竭散或參蘇飲，治產後血入於肺，面黑髮喘欲死，人參一兩，蘇木二兩。</p>

<h3>產後發喘屬汙血感寒</h3>
<p>婁全善曰：產後喘者多死。有產二月，洗浴即氣喘，坐不得臥者，五月惡風，得暖稍緩，用丹皮、桃仁、桂枝、茯苓、乾薑、枳實、厚朴、桑皮、紫蘇、五味、栝蔞，煎服即臥，其痰如失，作汙血感寒治也。</p>

<h3>產後氣喘屬孤陽絕陰</h3>
<p>郭稽中曰：產後喉中氣急喘促者何？答曰：榮者，血也；衛者，氣也；營行脈中，衛行脈外，相隨上下，謂之營衛。因產所下過多，榮血暴竭，衛氣無主，獨聚肺中，故令喘。此名孤陽絕陰，為難治。</p>

<h3>產後發喘不可誤藥</h3>
<p>單養賢曰：產後發喘氣促，此第一危證也。世每以痰火實證治之，訛以傳訛。當以人參生化湯加減。人多疑參能助喘，不用，致不救者多矣。加芎、歸在內，萬無有失。有用參，加陳皮監製，反致耗散，切不可信。</p>
<p>慎齋按：已上四條，序產後有發喘之證也。產後發喘，有虛實之分。敗血入肺，汙血感寒，此屬於實也，參蘇飲、奪命丹、血竭散，下之而愈。若去血過多，榮血暴竭，衛氣無主，孤陽上浮，此血脫而氣不歸元也，非大劑人參生脈散與生化湯加桂、附莫療，誤以風痰汙血為治，是速之斃矣。觀立齋治產後喘急，謂脾肺氣弱，用六君；中氣虛寒，用補中湯加薑、桂；更有陽氣虛脫，喘促自汗，手足俱冷，以參附湯大劑服之。論誠知本也。</p>

<h1>卷六</h1>

<h2>浮腫</h2>

<h3>產後浮腫屬敗血停積不可作水氣治</h3>
<p>《產寶百問》曰：產後四肢浮腫，由敗血乘虛停積，循經流入四肢。留淫日深，腐壞如水，故令面黃，四肢浮腫。醫者不識，便作水氣治之。凡治水多用導水藥，極虛人產後既虛，又以藥虛之，是謂重虛，多致夭枉。服小調經散，血行腫消則愈。</p>

<h3>產後浮腫屬血與氣搏留滯經絡</h3>
<p>陳無擇曰：產後浮腫多端，有自懷妊腫至產後不退，亦有產後失於將理，外感寒暑風濕，內則喜怒憂驚，血與氣搏，留滯經絡。氣分血分，不可不辨，當隨脈證治之，宜得其情。小調經散治血分固效，但力淺難憑，不若吳茱湯、枳朮湯、奪魂散、大調經散，皆要藥也。</p>

<h3>產後浮腫屬風邪搏氣</h3>
<p>陳良甫曰：產後勞傷血氣，腠理虛，為風邪所乘，邪搏於氣，不得宣越，令虛腫輕浮，是邪搏於氣，氣腫也。若皮膚如熱蒸狀，則變水腫。氣腫者，發汗即愈；水腫者，利小便即差。</p>
<p>慎齋按：產後虛腫，多屬氣血虛而脾胃弱，營衛不運所致。若云發汗利小便，是重竭津液而益虛其虛矣。豈產後腫竟作外邪有餘證治乎？</p>

<h3>產後浮腫屬體虛有濕熱</h3>
<p>朱丹溪曰：產後浮腫，小便少，口渴，惡寒，無力，脈沉，此體虛而有濕熱之積，必上焦滿悶，宜補中導水行氣可也，方用白朮、陳皮、川芎、茯苓、木通。</p>

<h3>產後浮腫屬虛大補氣血</h3>
<p>朱丹溪曰：產後腫，必用大補氣血為主，少佐蒼朮、茯苓，使水自利。</p>

<h3>產後浮腫分證治法</h3>
<p>薛立齋曰：前證屬寒水侮土，宜養脾肺；若氣虛浮腫，宜益脾胃；若水氣浮腫，宜補中氣。又曰：產後浮腫，或兼喘咳，脈沉細無力，此命門火衰，脾土虛寒，八味丸主之。</p>
<p>慎齋按：已上六條，序產後有浮腫之證也。浮腫雖有風寒濕熱外感之邪，若產後則屬氣血虛而脾土不運、肺氣不輸者多。故《產寶》以下四條，主客邪有餘論，而丹溪、立齋惟以補氣血扶脾土為要也。</p>

<h2>發熱</h2>

<h3>產後外感風寒發熱不可作傷寒治</h3>
<p>李氏曰：產後外感，離床太早，或摸衣襲風，冷入下部，令人寒熱似瘧，頭疼不止。血虛者，芎歸湯加人參、柴、葛；氣虛者，補中湯加防風、乾薑，切不可以傷寒法治之。</p>

<h3>產後頭痛發熱不可作外傷感冒治</h3>
<p>《大全》曰：凡產後頭痛發熱，不可便作外傷感冒治。此等多是血虛，或是敗血作禍，宜以和平之劑必效，如玉露散，或四物加柴胡。若便以小柴胡、竹葉石膏之類，不救者多矣。</p>

<h3>產後諸發熱狀類傷寒不可發汗</h3>
<p>吳蒙齋曰：新產後傷寒，不可輕易發汗。產時有傷力發熱；有去血過多發熱；有惡露不去發熱；有三日蒸乳發熱；有早起勞動、飲食停滯發熱。狀類傷寒，要存仔細詳辨，切不可便發汗。大抵產後血已空虛，汗之則變筋惕肉瞤，或鬱冒昏迷，或搐搦，或便秘，其害非輕。凡有發熱，宜與四物為君，加柴胡、人參、炮姜最效。蓋乾薑辛熱，能引血藥入血分，氣藥入氣分，且能去惡生新，有陽生陰長之道，以熱治熱，深合《內經》之旨。</p>
<p>慎齋按：已上三條，序產後有外感發熱之證也。產後發熱，狀類傷寒，雖有外感，禁用發表，惟以養血為主，佐以散風寒之劑，如生化湯、芎歸湯，倍加川芎、蔥白。若吳氏論發熱數種，又當分因治之。如惡露未盡，腹痛未除，形壯脈實，五七朝內不見虛證，人參尚宜斟酌。如有虛證，必以桃仁與人參同用為當。</p>

<h3>產後傷食發熱宜下</h3>
<p>《金匱要略》曰：產後病解能食，七八日更發熱，此為胃實，大承氣湯主之。</p>
<p>徐注曰：此條言大虛之後，有實證，即當以實治。故謂病鮮能食，則經絡臟腑之氣俱平，無產後本病可疑，明是食復之象，故曰胃實，大承氣峻逐之，恐因循致虛也。</p>

<h3>產後傷食發熱類傷寒</h3>
<p>《證治要訣》曰：彌月俗名滿肚，多有恣意食物，致傷食發熱，有類傷寒食復證，宜先用紅丸子一二服，卻進小柴胡湯。此論蓋有所本。</p>

<h3>產後傷食發熱不可作血虛治</h3>
<p>王節齋曰：產後脾胃大虛，多有過服飲食，傷滯發熱者，誤作血虛則不效。故凡遇產後發熱，須問服何飲食，有無傷積飽悶、惡食、泄瀉等證，只作傷食治之。若發熱而飲食調者，方用補血正法。</p>

<h3>產後傷食發熱分證用藥</h3>
<p>薛立齋曰：前證若胸膈飽悶，噯腐惡食，或吞酸、吐瀉、發熱，此為飲食停滯，宜四君子加厚朴、楂、曲；若胸膈悶滿，食少發熱，或食難化，此為脾氣虛弱，宜四君子加炮姜，若用峻厲之劑，復傷元氣則謬矣。</p>
<p>慎齋按：已上四條，序產後有傷食發熱之證也。產後發熱有六證：一曰血虛發熱；二曰勞力發熱；三曰瘀血發熱；四曰風寒發熱；五曰傷食發熱；六曰蒸乳發熱，須分有餘、不足。治法如血虛、勞力為不足，瘀血、傷食、風寒、乳蒸為不足中之有餘。不足者，固宜大補氣血；而不足中之有餘，亦不可以務末而忘本也。《金匱》胃實一證，雖下亦當酌量。</p>

<h3>產後發熱屬肝虛血燥</h3>
<p>趙養葵曰：如胎前原有陰火證，至產後去血過多，必大發熱，煩躁，汗出等證。若依前法大補氣血，其證必甚。當用逍遙散以清肝火，養肝血。因去血既多，肝虛血燥之故，不可泥於氣血虛之論也。</p>

<h3>產後發熱屬陰虛生內熱</h3>
<p>朱丹溪曰：產後發熱，此熱非有餘之熱，乃陰虛生內熱耳，以補陰藥大劑服之。必用乾薑者，何也？曰：乾薑能入肺利氣，入肝經，引血藥生血。然不可獨用，與補陰藥同用，此造化自然之妙。</p>
<p>婁全善曰：產後發熱，多屬虛寒，惟乾薑入補陰藥中神效，此丹溪之法也。</p>

<h3>產後發熱屬陰虛陽浮於外</h3>
<p>王節齋曰：婦人產後陰虛，陽無所依，浮散於外，故發熱。用四物湯補血，以炙乾姜之苦溫從治，收其浮散，以歸於陰也。</p>

<h3>產後發熱屬血脫陽無所附</h3>
<p>薛立齋曰：新產婦人，陰血暴亡，陽無所附而外熱，四物加炮姜，補陰以配陽。若誤服寒涼克伐之劑，而外熱，此為寒氣隔陽於外，四君子加薑、桂，不應，急加附子。若肌膚髮熱，面赤，大渴引飲，此血脫髮燥也，當歸補血湯。</p>

<h3>產後陰虛發熱宜補氣</h3>
<p>趙養葵曰：產後大失血，陰血暴亡，必大發熱，名陰虛發熱。此陰字，正謂氣血之陰，若以涼藥正治必死斃，正所謂證象白虎，誤服白虎必死。此時偏不用四物，有形之物不能速化幾希之氣。急用獨參湯，或當歸補血湯，使無形生出有形來。陽生陰長之妙，不可不知也。</p>

<h3>產後發熱不可作火治誤用寒涼</h3>
<p>薛立齋曰：產後虛煩發熱，乃陽隨陰散，氣血俱虛。故惡寒發熱，若誤作火證，投以涼劑，禍在反掌。</p>

<h3>論丹溪治產後發熱用方之法</h3>
<p>武叔卿曰：丹溪治產後發熱，以芎歸四君子加黃耆。不用芍地者，以新產後用養血益氣之法，不宜斂降涼血，以伐生氣也。熱甚者加乾薑。若產後陰血弱發熱，四物加茯苓，熱甚加炮姜。此方全不用氣藥，是血虛氣不虛也。加茯苓者，使天氣降而陰自生，陰生則熱自退。熱甚加炒乾姜者，不從陽引陰，亦可從陰引陽，微乎微乎。</p>
<p>慎齋按：已上七條，序產後有發熱之證也。產後發熱，有風寒，有傷食，有瘀血，有蒸乳而外。大抵屬陰血虛而陽浮外，故當以辛溫從治，戒用寒涼。若肝虛血燥，則宜補血。逍遙散清火，亦宜慎用。陰血大脫，又當益氣，毋用補血，此又用藥之權衡也。</p>

<h3>產後乍寒乍熱屬敗血不散</h3>
<p>郭稽中曰：產後乍寒乍熱者，何？答曰：陰陽不和，敗血不散，能令乍寒乍熱也。產後血氣虛損，陰陽不和，陰勝則乍寒，陽勝則乍熱，陰陽相乘，則或寒或熱。產因勞傷臟腑，血弱不得宣越，故令敗血不散，入於肺則熱，入於脾則寒。醫者誤作瘧治，則謬矣。陰陽不和，宜增損四物湯；敗血不散，宜奪命丹。又問：二者何以別之？曰：時有刺痛者，敗血也；但寒熱無他證者，陰陽不和也。</p>

<h3>產後敗血不散寒熱為閉陰閉陽</h3>
<p>陳無擇曰：產後乍寒乍熱，營衛不和，難以輕議。若敗血不散，豈止肺脾二藏，大抵一陰一陽相搏，即作寒熱，陰勝故寒，陽勝故熱。只可云敗血循經流入，閉諸陰則寒，閉諸陽則熱，血氣與衛氣解則休，遇再會則復作，大調經散入醋煎佳。</p>

<h3>產後敗血閉陰閉陽之辨</h3>
<p>武叔卿曰：閉陰閉陽之說，率難理解。敗血閉陰則寒，閉陽則熱，而有休解會作之時，則似瘧矣。若瘀血為有形之物，閉則壅矣，安有解會之所？愚謂血閉於陽經，營衛行之不通則寒；血閉於陰經，營衛行之不通則熱，故必瘀通而寒熱自已。又云：大調經散，而言行瘀於內也；五積散，行瘀於外也。又外經或為寒客則肺病，肺病而營衛不通則熱；內腑或為冷物所傷則脾病，脾病而營衛不通則寒。故所用之方，一主裡，一主表，亦或內外俱瘀，則寒熱並作，二藥又均不可廢。</p>

<h3>產後陰陽不足寒熱用藥不同</h3>
<p>薛立齋曰：按良甫云，此由氣血虛損，陰陽不和，宜四物加減。若敗血不散，腹內作痛，宜奪命丹。夫陽氣不足，陰氣上入陽中而惡寒者，補中湯；若陰氣不足，陽氣下陷陰中發熱者，六味丸；若氣血不足，惡寒發熱者，八珍湯。</p>
<p>慎齋按：已上五條，序產後有寒熱往來之證也。寒熱往來，為少陽經病，產後見之，明屬陰陽兩虛、營衛不和之候，當遵丹溪大補氣血為治，非小柴可例也。若云敗血不散為寒熱，郭稽中有入肺入脾之論，陳無擇有閉陰閉陽之議，兩說均不能無疑也。夫敗血瘀滯，豈有或入肺或入脾之理？況寒熱何獨專於脾肺？其心腎肝獨不可為寒熱乎？敗血閉陰為寒，便不能閉陽為熱；閉陽為熱，便不能閉陰為寒。豈有既閉陰，復閉陽，得謂之敗血不散乎？立言之謬，恐有惑於後人。總之敗血為病，乃生寒熱，本於榮衛不通，陰陽乖格之故，武叔卿始得其旨。</p>

<h2>虛汗頭汗</h2>

<h3>產後虛汗不止屬陰虛</h3>
<p>《大全》曰：產後虛汗不止者，由陰氣盛而陽氣加之。裡虛陽氣獨發於外，故汗出。血為陰，產則傷血，是為陰氣虛。氣為陽，其氣實者，陽加於陰，故令汗出。陰氣虛弱不復者，汗出不止。因遇風則變痙，縱不成痙，亦虛乏短氣，身體柴瘦，唇口乾燥，久則經水斷絕，由津液竭故也。</p>

<h3>產後虛汗有亡陽之患</h3>
<p>單養賢曰：產後虛汗，《經》曰：「陽氣者，精則養神，柔則養筋」，產後既亡血，而又汗多，乃為亡陽。汗本血液屬陰，陰亡陽亦隨之而走，故曰亡陽。產後亡血多汗，陰陽兩虛，極危證也，故用藥與他證不同，慎之。方用參、耆、白朮、麻黃根、防風、桂枝。</p>

<h3>產婦頭汗屬血虛孤陽上出</h3>
<p>《金匱要略》曰：產婦鬱冒，其脈微弱，但頭汗出，所以然者，血虛而厥，厥而必冒，冒家欲解，必大汗出。以血虛下厥，孤陽上出，故頭汗出。所以產婦喜汗出者，亡陰血虛，陽氣獨盛，故當汗出，陰陽乃復。</p>
<p>徐忠可曰：產婦鬱冒，虛多邪少，故脈微弱，中氣虛也。內虛一身之陰陽不和，故身無汗，但頭汗出。所以頭汗出者何？血虛下厥，則下之陰氣盡，而陽為孤陽，陽孤則上出而頭汗矣。然既頭汗，仍喜其汗出而解者何？蓋陰不亡則血未大虛，惟產婦血去過多而亡陰，則陽為孤陽，自陰較之，陽為獨盛，所以喜其汗。損陽就陰，則陰陽平，故曰乃復。</p>

<h3>產婦頭汗屬虛熱熏蒸</h3>
<p>王海藏曰：產婦頭汗出，至頸而還，額上偏多。蓋額為六陽之會，由虛熱熏蒸而出也。</p>
<p>慎齋按：已上四條，序產後有汗出之證也。《經》云：奪血者無汗。汗與血類，產後去血過多，則陰不離陽，陰虛而陽無所附，周身汗出不止，此為陰陽兩虛。有亡陽之患，為危證。若身無汗，但頭有汗，頭為諸陽之會，陰血暴亡，孤陽上越，陰雖虛而陽氣尚為有餘，此時陰不勝陽，故頭汗額上偏多。心火上浮，逼陽於外，急補其陰，而入以斂陽之藥，則病自復。故產婦又喜其頭汗出也。</p>

<h2>中風</h2>

<h3>產後中風屬於虛</h3>
<p>《金匱要略》曰：產後中風發熱，面正赤，喘而頭痛，竹葉湯主之。</p>
<p>徐忠可曰：中風發熱頭痛，表邪也。然面正赤，所謂面若朱妝，乃真陽上浮。加之以喘，氣高不下也。明是產後大虛，元陽不能自固，又雜於表邪，自宜攻補兼施。故以桂、甘、防、葛、桔、梗、薑、棗，清在上之邪，竹葉清膽腑之熱，而以參、附培元氣，反其欲脫之陽也。</p>

<h3>產後中風屬勞損臟腑氣虛邪入</h3>
<p>《大全》曰：產後中風，由產時傷動血氣，勞損臟腑，未曾平復，起早勞動，致氣虛而風邪乘之。冷氣客於皮膚及經絡，但疼痹羸乏，不任少氣。大凡筋脈挾寒，則攣急喎僻，挾濕則縱緩虛弱。若入諸臟，恍惚驚悸，隨其所傷臟腑經絡而生病焉。</p>

<h3>產後中風屬勞傷所致</h3>
<p>郭稽中曰：產後中風者何？答曰：產後五七日內，強力下床；或一月之內，傷於房室；或懷憂怒擾蕩沖和；或因食生硬，傷動臟腑。得病之初，眼澀口噤，肌肉瞤搐，漸至腰脊筋急強直者，不可治。此乃勞傷，非偶爾中風所得也。</p>

<h3>產後中風屬下血過多虛極生風</h3>
<p>《大全》曰：產後下血過多，虛極生風者何？答曰：婦人以營血為主，因產血下太多，氣無所主，唇青肉冷，汗出目眩神昏，命在須臾，此虛極生風也。若以風藥治之，則誤矣。</p>

<h3>產後中風宜大補不可作風治</h3>
<p>朱丹溪曰：產後中風，口眼喎斜，必用大補氣血，然後治痰。當以左右手脈，分氣血多少以治。切不可作中風治。用小續命湯發表治風之藥。</p>

<h3>產後中風當補元氣為主</h3>
<p>薛立齋曰：產後中風，果外邪所屬，形氣不足，病氣有餘，當補元氣為主，稍佐治病之藥。若強力不休，月內入房，形氣俱不足，當純補元氣，多有復甦者。若誤投風藥，是促其危也。前證若心脾血氣俱虛，十全湯，不應，加附子、鉤藤；若肝經血虛，逍遙散加鉤藤。《經》云：脾之榮在唇，心之液為汗。若心脾二臟虛極，急用參救之。</p>
<p>慎齋按：已上六條，序產後有中風之證也。中風有真中、類中，有火、有氣、有痰，中臟、中腑、中血脈之不同。若產後中風，總屬血虛而動傷臟腑所致，即有外邪，以大補為主，遵丹溪、立齋之法，為不易也。若舍此而以中風為治，用愈風續命之類，速之斃矣。戒之。</p>

<h3>產後血虛中風病痙</h3>
<p>《金匱要略》曰：新產婦人有三病，一者病痙，何謂也？曰：新產血虛，多汗出，喜中風，故令病痙。</p>

<h3>產後血虛汗多過多遇風變痙</h3>
<p>郭稽中曰：產後血虛，腠理不密，故多汗。因遇風邪搏之，則變痙。痙者口噤閉，背強而直，如發癇狀，搖頭馬鳴，身反折，氣息如絕，汗出如雨，兩手摸空者不治。</p>

<h3>產後痙屬亡血過多筋無所養</h3>
<p>薛立齋曰：產後發痙，因去血過多，元氣虧損，或外邪相搏，致牙關緊閉，四肢痙強，或腰背反張，肢體抽搐。若有汗不惡寒，曰柔痙；無汗惡寒，曰剛痙。然產後患之，由亡血過多，筋無所養而致，大補氣血，多保無虞，若攻風邪，死無疑矣。</p>

<h3>產後病痙屬陰虛內熱生風</h3>
<p>繆仲淳曰：產後血虛，角弓反張，病名曰痙。痙者，勁也。去血過多，陰氣暴虛，陰虛生內熱，熱極生風，故外現風證。其實陰血不足，無以養筋所致，足厥陰肝經大虛之候，宜益陰補血清熱則愈。</p>

<h3>產後成痙不可同傷寒例治</h3>
<p>薛立齋曰：仲景云：傷寒有汗為柔痙，用桂枝湯；無汗為剛痙，用麻黃湯。產後得此，血氣俱虛，敗證不可與傷寒例看。丹溪云：產後當大補氣血為主，多服參、耆、附子。中風乃虛極之象，固其本元，諸病自退。</p>

<h3>產後變症不可輕用發表</h3>
<p>婁全善曰：小續命、大豆紫湯、舉卿古拜散，俱太陽厥陰藥也，如邪實而脈來浮弦有力者固宜。但產後氣血大虛人，不宜輕發其表，但用防風當歸散治之為妙。</p>

<h3>用續命湯辨</h3>
<p>武叔卿曰：寒主收引，風寒在太陽經，項背強直者，太陽筋病也，諸方皆主續命，從仲景論也。郭氏不問產後虛實，邪之有無，概宗之，似乎一偏。至薛氏又以產後亡血過多，非十全大補不可，又一見也。及《夷堅志》按以大豆紫湯、獨活湯而愈，又主於風矣，是續命亦不為妄也。但本方有麻黃、附子，氣血兩虛人，不可輕用。而郭氏論又有速灌之說，稍緩即汗出如雨，反不以麻黃為忌，何語工切也。二說似不可廢，臨證之際詳之。</p>
<p>慎齋按：已上八條，序產後有痙證也。產後成痙，大抵血虛所致。故《金匱》以下四條，均主於亡血過多，當從立齋、仲淳治例。後二條辨不可用續命湯，致有誤治之失，以示戒也。</p>

<h3>產後口噤屬血氣虛風乘三陽經</h3>
<p>《大全》曰：產後中風口噤，是血氣虛而風入頷頰口之筋也。手三陽之筋結於頷。產則勞損臟腑，傷於筋脈，風乘之，則三陽之筋脈偏虛，得風冷則急，故令口噤。</p>

<h3>產後角弓反張屬體虛受風</h3>
<p>《大全》曰：產後角弓反張，是體虛受風，風入諸陽之經也。人之陰陽經絡，周環於身。風邪乘虛入諸陽之經，則腰背反折，攣急似角弓狀。</p>

<h3>產後角弓反張屬虛象宜固氣血</h3>
<p>薛立齋曰：前證因氣血耗損，腠理不密，汗出過多，患此乃虛象也，宜固氣血為主。此證乃氣血虛極，宜大劑參、耆、歸、朮、肉桂培養之；不應，加附子，倍人參，名參附湯；猶未應，乃藥力未能及，宜多用之。</p>

<h3>產後瘛瘲屬陰虛火熾筋無所養</h3>
<p>薛立齋曰：瘛者，筋脈拘急也；瘲者，筋脈弛縱也。《經》云：肝主筋藏血。肝氣為陽為火，肝血為陰為水。產後陰血去多，陽火熾盛，筋失其養而然。治法以四物湯加丹皮、鉤藤以生陰血，則陽火退而諸證愈；不應，用四君子芎、歸、丹皮、鉤藤補脾土。蓋血在於至陰，至陰者，脾土也。此證若肢體惡寒，脈微細者，此為真狀；若脈浮大，發熱煩渴，此為假象，惟當固本為善；若無力抽搐，戴眼反折，汗出如珠者，不治。</p>

<h3>產後拘攣屬氣血不足</h3>
<p>《大全》曰：產後中風，筋脈四肢攣急者，氣血不足，臟腑俱虛，月內未滿，起早勞動，動傷臟腑，虛損未復，為氣所乘。風邪冷氣，客於皮膚經絡，令人頑痹不仁，羸乏少氣。風氣入於經脈，挾寒則攣急也。</p>

<h3>產後拘攣屬肝經風熱血燥</h3>
<p>薛立齋曰：肝屬木主筋。若肝經風熱血燥，用加味逍遙散；不應，六味丸以補腎水。《經》云：風客淫氣，精乃亡，邪傷肝也。</p>
<p>慎齋按：已上五條，序產後有口噤、角弓、瘛瘲、拘攣諸證也。諸證為中風內見證，雖有口噤、角弓異名，總以產後氣血大虛所致。故一切風藥，概不可用，惟遵丹溪、立齋之論治，為產後中風病之要道也。</p>

<h3>產後不語屬敗血入心</h3>
<p>郭稽中曰：產後不語者何？答曰：人心有七孔三毛。心者，君主之官，神明出焉，外應於舌。舌者，聲之機。產後虛弱，多至敗血停蓄，上下干心，心竅閉塞，神志不能明瞭；又心氣通於舌，心氣閉則舌強不語。但服七珍散。</p>

<h3>產後不語屬胃濕熱痰迷心</h3>
<p>武叔卿曰：產後不語，有臨產服藥與湯過多，胃濕使然；又有熱痰迷於心不語。導痰湯。</p>

<h3>產後不語屬熱血熱痰迷塞心竅</h3>
<p>方約之曰：產後不語，有熱血迷塞心竅者，有熱痰迷塞心竅者。前方七珍散治熱血，孤鳳散治熱痰。肥人多是熱痰，瘦人多是熱血。</p>

<h3>產後不語分證用藥</h3>
<p>薛立齋曰：《經》云：大腸之脈，散舌下。又云：脾之脈，是動病，舌本強，不能言。又云：腎之別脈，上入於心，系舌本，虛則不能言。前證屬心腎氣虛，用七珍散；腎虛風熱，地黃飲；大腸風熱，加味逍遙散加防風、白芷；脾經風熱，秦艽升麻湯；肝經風熱，柴胡清肝散加防風、白芷；脾氣鬱結，加味歸脾湯加升麻；肝木太過，小柴胡加鉤藤；脾受木侮，加白芷、升麻、鉤藤；肝脾血虛，佛手散；脾氣虛，四君子湯；氣血俱虛，八珍湯，不應，獨參湯加附子，補其氣而生血，若竟用血藥，則誤矣。</p>
<p>慎齋按：已上四條，序產後有不語之證也。產後不語，稽中主於敗血迷心，《濟陰》主於胃濕熱痰，此皆論病之屬有餘也。產後去血過多，陰火上乘，鬱冒心神為不語。此證之屬虛者為多，而敗血熱痰亦間有之，至論胃濕使然，則迂矣。若立齋又兼肝脾風熱用藥，多以防、芷、升、柴為發散，似未切中病機也。</p>

<h3>產後驚悸屬心氣虛風邪搏心</h3>
<p>《大全》曰：產後臟虛，心神驚悸者，體虛心氣不足，心經為風邪所乘，或恐懼憂迫，令心氣受於風邪，邪搏於心，則驚不自安。驚不已，則悸動不定，其狀目睛不轉，不能動。診其脈，動而弱者，驚悸也。</p>

<h3>產後驚悸屬於心血虛</h3>
<p>薛立齋曰：人所主者心，心所主者血。心血一虛，神氣不守，驚悸所由來也。當補血氣為主。</p>

<h3>產後恍惚屬營衛不足風邪所乘</h3>
<p>《大全》曰：產後中風恍惚者，由心主血，血氣通於營衛臟腑，遍循經絡，產則血氣俱傷，五臟俱虛，營衛不足，即為風邪所乘，令心神恍惚不定。</p>

<h3>產後恍惚不可作風治</h3>
<p>薛立齋曰：產後恍惚證，當大補氣血為主，佐後方為善。蓋風為虛極之假象，固其本元，諸病自退。若專治其風，則速危矣。</p>
<p>慎齋按：已上四條，序產後有驚悸恍惚之證也。《濟陰綱目》云：不語至驚悸恍惚諸證，有謂氣虛血虛；有謂敗血入心；有謂風邪所乘，一皆名為心風。然此風從何來？當從何治？前人亦未之悉，但言治痰治風，丹溪、立齋則以大補氣血為主，各有所見，在臨證酌用之。愚謂產後不語一證，有敗血，有濕，有熱痰，有風熱，一主實邪外感為病，而不及於虛，此亦前人立論之失。若驚悸恍惚，自是血虛，心氣不足所致。《大全》必言風邪搏心，致有斯證，其言甚戾。立齋以為，但固本源，毋專治風，有功來學不小。</p>

<h2>發狂</h2>

<h3>產後發狂屬敗血衝心</h3>
<p>《大全》曰：產後因驚，敗血衝心，昏悶發狂，如見鬼祟，宜《局方》大聖澤蘭散加辰砂棗仁湯下之。</p>
<p>立齋按：此乃血虛神不守舍，非補養元氣不可。</p>

<h3>產後發狂屬肝虛火炎</h3>
<p>繆仲淳曰：有產後六朝發狂，持刀殺人，此陰血暴崩，肝虛火炎故也。用澤蘭、歸、地、牛膝、茯神、遠志、棗仁加童便。</p>

<h3>產後乍見鬼神屬敗血停心</h3>
<p>《大全》曰：心主身之血脈。因產傷耗血脈，心氣虛則敗血停積，上干於心，心不受觸，遂致心中煩躁，臥起不安，乍見鬼神，言語錯亂，醫人不識，呼為風邪，如此治必不愈，但服調經散加龍腦，得睡即安。</p>

<h3>產後乍見鬼神屬血虛邪淫</h3>
<p>郭稽中曰：產後乍見鬼神者何？曰：肝藏血，心主血。因產後耗其血，勞動肝心，敗血奔沖，邪淫於心，所以乍見鬼神，言語顛倒，非風邪也。但服調經散、黑龍丹。</p>

<h3>產後乍見鬼神屬心脾血少</h3>
<p>薛立齋曰：產後乍見鬼神，若敗血停滯，用調經散；若心血虛損，用柏子仁散。此證皆心脾血少所致，但調補脾胃之氣，則痰清而神自安。若果系鬼祟所附，即灸鬼穴可愈。其或不起，多因豁痰降火，攻伐之過也。</p>
<p>慎齋按：已上五條，序產後有發狂見鬼之證也。夫心所主者血也，心主血，肝藏血。產後陰血暴亡，則心失所養，肝火得以上炎。肝藏魂，心藏神，血虛則神魂不守，有發狂見鬼諸證。此皆虛火上乘之病。立齋但主補虛，而未之論及；繆仲淳一條，乃發前人未發。</p>

<h3>產後妄言見邪不可作痰火論</h3>
<p>單養賢曰：產後失血，心神失守，妄言見邪，宜服生化湯加茯神、棗仁、遠志。慎不可作痰火論，用消痰降火藥，信師巫以驚產母。</p>

<h3>產後狂言譫語分五證治</h3>
<p>《大全》曰：產後語言顛倒，或狂言譫語，如見鬼神，其源不一。辨證治之，一則因產後心虛，敗血停積，上干於心，而狂言獨語者，當在乍見鬼神條求之；二則產後臟虛，心神驚悸，志意不安，言語錯亂，不自知覺，神思不安者，當在驚悸條求之；三則有宿風毒，因產心虛氣弱，腰背強直，或歌哭嗔笑，言語亂道，當作風痙治，在心驚中風條求之；四則產後多因敗血，迷亂心經，言語顛狂或暈悶，當於血暈中求之；五則產後感冒風寒，惡露斬然不行，憎寒發熱如瘧，晝日明瞭，暮則譫語，如見鬼狀，當作熱入血室治之，宜琥珀地黃丸及四物湯。以上諸證，大抵產後首當逐敗血生新，然後仔細詳審，不可妄立名色，自生新意。加減方藥，大宜對證，依古法施治，未有不安者也。</p>
<p>薛立齋按：前證，當固胃氣為主，佐以見證之藥。若一於攻痰，則誤矣。</p>

<h2>虛煩口鼻衄咳嗽</h2>

<h3>產後虛煩屬余血奔心</h3>
<p>《大全》曰：產後余血奔心，以致虛煩。蓋因分娩後，不與童便，並檊心下，及臥太早，兼食不相宜之物所致。</p>

<h3>產後虛煩戒服竹葉石膏湯</h3>
<p>陳無擇曰：尋常治諸虛煩熱，以竹葉石膏湯、溫膽湯。不知產後與尋常不同，如石膏等藥，不宜輕用，用之必死。</p>

<h3>產後渴屬於血虛</h3>
<p>《集驗方》曰：產後血渴。血渴者，血虛而渴也，方用人參、麥冬、生地、甘草、瓜蔞。又產後心煩發渴，宜清心蓮子飲。</p>

<h3>產後心煩血渴分證用藥</h3>
<p>薛立齋曰：前證屬出血過多，虛火上炎，用童便入四物，加白朮、麥冬、丹皮。若胃氣虛有熱，竹葉黃耆湯；若血虛發熱，八物加麥冬、五味；若血脫煩躁，用當歸補血湯；胃氣弱，補中湯，七味白朮散。</p>
<p>慎齋按：已上四條，序產後有虛煩血渴之證也。血為周身津液，產後去血過多，陰虛火旺，則有煩躁，有發渴證，宜大劑滋陰降火消瘀，加童便為主。《濟陰綱目》云：產後血虛，氣無所附，逆而為火。火上逆而瘀血隨之，則心煩發躁。童便濁陰也，味苦寒而咸，性就下，降火消瘀，所謂濁陰出下竅是也。二證並用之為妙。若仲景二物黃芩湯，有黃芩、苦參，又有竹茹，石膏，治產婦中虛煩亂，四肢苦煩熱之證，未敢信也，當以三因之論為是。</p>

<h3>產後口鼻黑衄屬胃絕肺敗</h3>
<p>郭稽中曰：產後口鼻黑氣起，及鼻衄者，何？答曰：陽明者，經脈之海，起於鼻，交頞中，還出頰口，交人中，左之右，右之左。產後氣血虛散，營衛不和，散亂入於諸經，卻還不得，故令口鼻黑氣起，及變鼻衄。此緣產後虛熱，變生此證。胃絕肺敗不可治。《病機》云：產後見衄者，不可治。</p>

<h3>產後鼻衄為氣脫血死證</h3>
<p>薛立齋曰：胃脈挾口，繞承漿。鼻準屬脾土，鼻孔屬肺金。此胃虛肺損，為氣脫血死之證。急用二味參蘇飲加附子，亦有得生者。</p>
<p>慎齋按：已上二條，序產後有鼻衄之證也。鼻衄本非死證，產後犯此，或惡露不下，虛火載血上行，溢出鼻竅，不循經度。肺胃已受火熱，故黑氣變見於鼻口，此熱極反兼水化也。故曰：肺胃敗絕，為不可治。立齋參蘇飲加附子，似未穩。莫若大盞童便，加牛膝、丹皮、澤蘭、生熟地，倍人參服之。</p>

<h3>產後咳嗽屬肺金感邪</h3>
<p>《大全》曰：肺主氣，因產後血虛，肺金一感微邪，便成咳嗽。或風熱，或寒濕，皆令人咳嗽。若產後吃鹽太早，咳嗽者難治。</p>

<h3>產後咳嗽屬食麵壅納</h3>
<p>郭稽中曰：產後血氣不通，咳嗽者何？答曰：產後咳嗽，多因食熱面壅納，或熱病，或有氣塊，發時衝心痛，氣急咳嗽，四肢寒熱。</p>

<h3>產後咳嗽屬惡露上攻瘀血入肺</h3>
<p>陳良甫曰：產後傷風咳嗽，是惡露上攻，流入肺經，或面赤發喘欲死。急用二味參蘇飲。又李氏曰：產後咳嗽，多是瘀血入肺，知母飲治產後惡露，流入肺經咳嗽。</p>
<p>濟飲按：知母、貝母涼藥也，豈可治惡露上攻？人參補氣藥也，豈可治流入肺經之嗽？即加桃仁、杏仁，以瀉肺導瘀，亦不可妄用。</p>

<h3>產後咳嗽屬胃氣不足</h3>
<p>薛立齋曰：產後咳嗽，悉胃氣不足。胃為五臟之本。胃經一虛，五臟失所，百病生焉。患者多謂腠理不密所致，不知肺屬辛金，生於巳土，亦因土虛不能生金，腠理不密，外邪所感，其陰火上炎。宜壯土金，生腎水，制火為善。若徑治咳嗽則誤矣。</p>

<h3>產後咳嗽分證用藥</h3>
<p>薛立齋曰：產後咳嗽，或因陰血耗損，或因肺氣虧損，或陰火上炎，或風寒所感，治法不一。若陰血虛者，芎、歸、熟地、參、術；肺氣傷者，四君子加芎、歸、桔梗；陰火上炎者，六味地黃加參、術；風寒感者，補中湯加桔梗、紫蘇。</p>
<p>慎齋按：已上五條，序產後有咳嗽之證也。產後咳嗽，有外邪，有內傷，有瘀血，不外三因之感，其本則以氣血虛，而胃氣不足所致。夫咳嗽為肺金病，土虛不能生金，致有咳嗽之患。雖有外邪、傷食、惡露諸證，必顧母為要。此立齋之論，為知本也。</p>

<h2>瘧疾　痢疾</h2>

<h3>產後寒熱屬敗血不可作瘧治</h3>
<p>郭稽中曰：產後乍寒乍熱，多是敗血為患，或陰陽不和。若概作瘧治，則誤矣。</p>
<p>婁全善曰：產後瘧疾，多由汙血挾寒熱而作。大法宜柴胡四物湯調之。熱多者草果飲子，寒多者生熟飲子。</p>

<h3>產後瘧疾屬陰陽兩虛不可用柴胡湯</h3>
<p>《產寶新書》曰：產後類瘧分二證，產後半月內外，寒熱往來，或午後日晡夜間發熱，或一日二三度，其發有期，其證類瘧，由氣血並竭，陽虛寒作，陰虛發熱也。慎毋以瘧治。雖小柴胡湯不可輕用，惟調補氣血，寒熱自除。仲景云：傷寒往來寒熱，一日二三度發，此陰陽俱虛。不可更發汗、更吐、更下。其意亦同。</p>

<h3>產後瘧疾屬氣血虛宜補胃氣為主</h3>
<p>薛立齋曰：產後瘧疾，總以補胃氣為主，佐草果飲之類。若胃氣稍充，以草果飲為主，佐以補胃藥。蓋氣虛則寒，血虛則熱，胃氣虛則惡寒，胃氣下陷則寒熱交作，當大補氣血，其病自退。若誤用清脾截瘧之類，多致不起。</p>
<p>慎齋按：已上三條，序產後有瘧疾之證也。瘧病在夏秋之交，本風寒暑濕，四氣之感。而產後之瘧，雖有外邪，當從氣血兩虛為治。陽虛外寒，陰虛內熱，陰陽兩虛則寒熱交作。故宜大補氣血為主。若郭氏以敗血為患，固當消瘀，亦必兼補氣血始善。故一切治瘧之方，如小柴、清脾、截瘧、四獸之屬，概不可施。草果飲有川芎、白芷、紫蘇、柴胡、青皮、良薑之發表耗氣。立齋以補胃氣立論，誠得治瘧之本。若以草果飲為主，失矣，不能無辨。</p>

<h3>產後痢疾屬內外諸傷</h3>
<p>《大全》曰：產後痢疾，由產勞傷，臟腑不足，日月未滿，虛乏未復，或勞動太早，或誤食生冷。行起太早，外傷風冷，乘虛入於腸胃，誤食生冷難化之物，傷於脾胃。皆令泄瀉，甚則變痢。若血滲大腸，則為血痢，難治，世謂之產子痢。產後本虛，又加久痢，愈見羸弱，謂之虛羸下痢。又有產後氣不順，下痢赤白，謂之氣痢。治法：熱則涼之，冷則溫之，冷熱相搏則調之，滑者澀之，虛者補之。若產婦不能寬解，須當順氣，未有不安者也。</p>

<h3>產後下痢屬風冷乘虛</h3>
<p>郭稽中曰：產後腹痛，及瀉痢者何？答曰：產後腸胃虛怯，寒邪易侵。若未滿月，飲冷當風，乘虛襲於肓膜，散於腹腸，故腹痛作陣，或如刀刺。流入大腸，水穀不化，洞瀉腸鳴，或下赤白，胠脅䐜脹，或痛走不定。急服調中湯立愈。若以為積滯取之，禍不旋踵，謹之。</p>

<h3>產後痢疾作渴屬津液內竭</h3>
<p>《產寶百問》曰：產後下痢作渴者，水穀之精，化為血氣津液，以養臟腑，臟腑虛燥，故痢而渴。若引飲則難止，反溢水氣。脾胃既虛，不能剋水，水自流溢，浸漬皮膚，則令人腫。但止其渴痢自差。</p>
<p>薛立齋曰：產後痢作渴，渴而不喜冷飲，屬胃氣虛，不能生津液也。七味白朮散。如夜間發熱、口渴者，腎水弱而不能潤也。六味丸，佐益氣，以滋化原。</p>

<h3>產後痢分證用藥</h3>
<p>薛立齋曰：產後痢，或因飲食傷損脾土，脾土虛，不能消食，當審消之。若米食所傷，六君子加穀芽；麵食傷，加麥芽、萊菔子；肉食傷，加山楂、神麯；兼嘔吐，加藿香。若久不愈，或非飲食所傷，乃屬腎氣虧損，必用四神、六味、八味丸。補腎若用分利導水之劑，是虛其虛也。</p>

<h3>產後滯下不可用下藥</h3>
<p>繆仲淳曰：凡產後痢，積滯雖多，腹痛雖極，不可用大黃等藥行之，致傷胃氣，遂不可救。但用人參、歸、芍、紅曲、醋炒升麻，倍加甘草與益母草、滑石足矣。若惡露未盡，兼用乳香、沒藥、砂仁、阿膠自愈。</p>
<p>慎齋按：已上五條，序產後有痢疾之證也。痢本於外感六淫，內傷飲食所致。若產後，當兼氣血虛治，故不可用治痢常法，而以調補脾胃為要也。又按產後痢，屬氣血大虛，不可治痢，惟補氣血，以大劑人參、當歸主之。</p>

<h2>蓐勞　血崩</h2>

<h3>產後蓐勞屬風冷搏於氣血</h3>
<p>《大全》曰：產後蓐勞，由生產日淺，血氣虛弱，飲食未平，不滿百日，將養失所，風冷客之，搏於氣血，不能溫於肌膚，使虛乏勞倦，乍臥乍起，顏容憔悴，飲食不消。風冷邪氣感於肺，肺受微寒，故咳嗽、口乾，遂覺頭昏，百節疼痛。營衛受風邪，流注臟腑，須臾頻發，時有盜汗，寒熱如瘧，背膊煩悶，四肢不舉，沉重著床，此蓐勞之候也。</p>

<h3>產後蓐勞屬憂勞思慮所致</h3>
<p>陳良甫曰：婦人因產理不順，疲極筋力，憂勞思慮，致令虛羸喘乏，寒熱如瘧，頭痛自汗，肢體倦怠，咳嗽痰逆，腹中絞刺，名曰蓐勞。</p>

<h3>產後蓐勞屬虧損血氣所致</h3>
<p>《產寶百問》曰：產後虛羸，漸成蓐勞，皆由產下虧損血氣所致。須慎起居，節飲食，調養百日，庶保無疾。若中年及難產者，毋論日期，必須調養平復，方可動作。否則氣血復傷，虛羸之證作矣。</p>

<h3>產後蓐勞當補脾胃養正氣為主</h3>
<p>薛立齋曰：蓐勞當扶養正氣為主。多因脾胃虛弱，飲食減少，致諸經疲憊，當補脾胃。飲食一進，精氣生化，諸臟有所賴，其病自愈。</p>
<p>慎齋按：已上四條，序產後有蓐勞之症也。蓐勞之成，因產後氣血虛損，不慎起居，或感風冷外邪；或傷七情憂慮，以致動作不時，將養失所，遂成蓐勞之候。此《產寶》以調養為訓，立齋以養正為先也。</p>

<h3>產後血崩屬勞役驚怒所致</h3>
<p>郭稽中曰：產後血崩者何？曰：因產後所下過多，血氣暴虛，未得平復。或因勞役，或因驚怒，致血暴崩。又有營衛素傷，氣血衰弱，亦變崩中。若小腹滿痛，此肝經已壞，為難治。俱宜固經丸止之。若小腹脹滿，此為內有瘀血，未可止之，必致淋瀝。</p>

<h3>產後血崩屬酸鹹不節以傷營衛</h3>
<p>陳良甫曰：產後傷耗經脈，未得平復，勞役損動，致血暴崩。或因酸鹹不節，以傷營衛，亦變崩中。</p>

<h3>產後血崩屬臟氣不平</h3>
<p>陳無擇曰：血崩不是輕病。況產後有此，是謂重傷。恐不止鹹酸不節所致。多因驚憂恚怒，臟氣不平，或產後服斷血藥早，致惡血不消，鬱滿作堅，亦或崩中。固經丸自難責效，不若大料煮芎藭湯加芍藥隨證治之。</p>

<h3>產後血崩分證用藥</h3>
<p>薛立齋曰：前證屬血滯，小腹脹滿，用失笑散；肝火血妄行，加味逍遙散；脾郁不統血，加味歸脾湯；脾虛不攝血，補中湯；厚味積熱傷血，清胃散加槐花；風熱相搏傷血，四君子加防風、枳殼。</p>
<p>慎齋按：已上四條，序產後有血崩之證也。產後已亡血，而又有崩證，似非輕病，多屬陰虛氣脫所致。稽中主於勞役驚怒，是本內傷七情為病。若良甫以酸鹹不節，無擇以血藥斷早，均非病機之要。予謂產後下多亡陰，須用仲景法。血脫益氣，純用血藥無濟也。觀薛氏醫案，有婦人血崩如湧，以六君子加黑姜而愈，得其旨矣。</p>

<h2>大便秘　小便秘</h2>

<h3>產後便秘屬亡津液胃燥</h3>
<p>《金匱要略》曰：新產婦人有三病。三者，大便難，何謂也？而亡津液胃燥，故大便難。</p>

<h3>產後便難屬內亡津液</h3>
<p>《聖濟總錄》曰：大腸者，傳道之官，變化出焉。產後津液減耗，胃中枯燥，潤養不足，糟粕壅滯，故令大便難，或致不通。蓋新產之人喜病者，由去血過多，內亡津液故也。</p>

<h3>產後便秘屬血虛火燥</h3>
<p>薛立齋曰：產後大便不通，因去血過多，大腸乾涸，或血虛火燥，不可計日期，飲食數多。用藥通潤之，必待脹滿。覺脹自欲去不能去，乃結在直腸，宜溫膽導之。若服苦寒藥通之，反傷中焦元氣，或逾難通，或通而瀉不止，必成敗證。若血虛火燥，加味逍遙散；氣血俱虛，八珍湯。慎不可用麻仁、杏仁、枳殼之類。</p>

<h3>產後便秘屬津液不足不可服寒藥</h3>
<p>郭稽中曰：產後大便秘澀者何？答曰：產後水血俱下，腸胃虛竭，津液不足，是以大便秘澀不通。若過五六日悶脹者，此燥屎在臟腑，乾澀未能出耳。宜麻仁丸以潤之。若誤以為有熱，投寒藥，則陽消陰長，變證百出矣。</p>

<h3>產後秘結屬血少腸燥不可用峻利藥</h3>
<p>單養賢曰：產後大便日久不通，因血少腸燥故也。宜多服生化湯，則血旺氣順，傳化如常，自無燥澀之意。切不可用硝、黃峻利之劑，以亡陰血，致中氣虛而便秘愈甚，遂成脹滿者有之。</p>

<h3>產後便秘戒輕用大黃</h3>
<p>陳無擇曰：產後不得利，利者百無一生。去血過多，臟燥大便秘澀。固當滑之，大黃似難輕用，惟蔥涎調臘茶為丸，復以臘茶下之。</p>
<p>慎齋按：已上六條，序產後有大便秘結之證也。產後水血俱下，則大腸燥澀，便秘不通。《金匱》、《聖濟》均主津液內亡。立齋主血虛火燥，自是元氣內乏受病，故戒不可以苦寒峻利，再傷氣血，漸致不救也。</p>

<h3>產後小便不通屬內積冷氣</h3>
<p>《產乳集》曰：產後小便不通，腹脹如鼓，悶亂不醒，蓋緣未產前內積冷氣，遂致產時尿胞運動。用鹽於臍中填平，用蔥白搗一指厚，安鹽上，以艾炷餅上灸之，覺熱氣入腹內，即時便通，神驗。</p>

<h3>產後淋屬熱客胞中</h3>
<p>《大全》曰：產後諸淋，因產後有熱氣客脬中。內虛則頻數，熱則小便澀痛，故謂之淋。</p>

<h3>產後淋屬熱邪搏血滲入胞中</h3>
<p>《大全》曰：有因產損，氣虛挾熱，熱邪搏血，流滲胞中，血流小便而出，則為血淋。</p>

<h3>產後淋治法宜量虛實</h3>
<p>陳無擇曰：治諸產前後淋，其法不同。產前當安胎，產後當去血。如冷、熱、膏、石、氣淋等，為治則一，但量虛實用之。瞿麥、蒲黃是產後要藥，惟當尋究所因，則不失機要矣。</p>
<p>慎齋按：已上四條，序產後有小便不通、淋秘之證也。《三因》云：產前當安胎，產後當去血，此二語為吃緊。如產前淋，或由氣虛不化，當用參、耆補氣安胎，不可過服滲利。產後淋，或由汙血阻滯，當以瞿麥、蒲黃為要藥。若血虛熱鬱，當用六味丸、逍遙散補陰養血，滋其化源，佐以導血藥可也。</p>

<h3>產後二便不通屬津液燥竭</h3>
<p>《大全》曰：產後大小便不通，腸胃本挾熱，因產，水血俱下，津液燥竭，腸胃痞塞，熱氣結於腸胃，故令大小便不通。有婦產患二便不通，飲牛乳而通，人乳尤善。</p>

<h3>產後小便數屬氣虛不制</h3>
<p>《大全》曰：產後數者，氣虛不能制也。</p>

<h3>產後小便不禁屬脾腎虛</h3>
<p>薛立齋曰：產後遺尿，腎氣不固也，五味子丸主之。若脾腎虛弱，用還少丹，仍以補中湯為主。虛寒加肉果、補骨或四神丸。若脾腎虛寒，用八味丸、四神丸佐之。</p>

<h3>產後小便不禁屬產傷膀胱</h3>
<p>陳良甫曰：婦人產理不順，致傷膀胱，遺尿無時。</p>

<h3>產後小便淋瀝屬損破尿脬</h3>
<p>朱丹溪曰：有收生不謹，損破產婦尿脬，致病淋瀝，用豬羊胞煎湯入藥。參、耆為君，歸、地為佐，桃仁、陳皮、茯苓為使，於極飢時飲之，令氣血驟長，其胞自完，稍緩亦難成功也。</p>

<h3>產後小便淋瀝分證用藥</h3>
<p>薛立齋曰：穩婆不慎，致胞損而小便淋瀝者，八珍湯補氣血。若因膀胱氣虛，小便頻數，當補脾肺。若膀胱陰虛，小便淋瀝，須補肺腎，方用補中湯加山茱、山藥為主，佐以桑螵蛸散。</p>
<p>慎齋按：已上六條，序產後小便有數，有不禁遺尿，有淋瀝之證也。《經》云：腎主二便，開竅二陰，小便不禁、淋瀝，前陰病也。產後氣血大虛，有傷臟腑，非肺氣虛而不能約制，為遺尿、為不禁，即腎氣竭而多有虛熱移於膀胱，為瀝、為淋。總以補養氣血，加升提固澀之劑為主。若用滲利疏導，是重虛也，戒之。</p>

<h3>產後小便出血屬熱乘胞內</h3>
<p>《大全》曰：產後小便出血，因血氣虛而熱乘之。血得熱則流散滲於胞內，故血隨小便出。有產婦尿血，面黃，脅脹，少食，此肝木乘脾土也，用加味逍遙散，補中湯兼服而愈。</p>

<h3>產後大便出血分諸證用藥</h3>
<p>薛立齋曰：產後便血，或飲食起居，或六淫七情，致元氣虧損，陽絡外傷。治法：若因膏粱積熱，加味清胃散；因醇酒濕毒，葛花解酲湯；怒動肝火，六君子加芎、歸、芍藥、柴胡；因鬱結傷脾，加味歸脾湯；思慮傷心，妙香散；大腸風熱，四物加柏葉、荊、防、枳殼、槐花；大腸血熱，四物加芩、連；腸胃虛弱，六君子加升、柴；腸胃虛寒，六君子加肉果、木香；因元氣下陷，補中湯加茯苓、半夏；胃氣虛弱，六君子加升麻；血虛，四物加升麻；氣血虛，八珍加升，柴溫補。</p>
<p>慎齋按：已上二條，序產後有二便下血之證也。產後既亡血，而大小二便復有下血之患，此非尋常火熱滲於膀胱，歸於大腸，可例治也。非血虛即氣脫。心主血，脾統血。心氣虛則小腸不能制而血流，脾氣弱則大腸無移蔭而血下。故二便出血，當責之心脾二經為病。若《大全》競以熱論，立齋一條，分因雜出，詳證配方，未免膠柱，似難責效。立齋之書，補元陰元陽，動以滋化源立論，開發後人，有功來學不少。但每證輒以方配，某病用某方，似欲後人按圖索驥，刻舟求劍矣。善讀立齋之書者，不知予言為河漢否也。</p>

<h3>產後發癰疽不可用治毒藥</h3>
<p>《產寶新書》曰：產後發癰疽，宜生化湯，加連翹、金銀花、甘草、乳香、綠豆粉和服，不可用大黃等藥，並敗毒散之類。</p>
<p>慎齋按：新產婦人，或在十朝、十五朝之後，忽發癰腫，於四肢胸腹間，或是敗血不盡，或是氣血虛弱，營氣不從，逆於肉裡，發為癰毒。如敗血瘀滯經絡者，當補血、行血、導瘀、疏氣為主；如氣血虛弱，營衛運遲成壅腫者，當補氣活血為主。切不可從毒治，用寒涼清火解毒藥。只用大補，如十全、八珍之屬，以固本元，扶胃氣。氣壯血流，其毒自解。若欲攻毒，勢必潰爛，不能收功矣。</p>

<h2>月水　乳病　玉門</h2>

<h3>產後月水不調屬風邪冷熱客經絡</h3>
<p>《大全》曰：產後月水不調，由產傷動血氣，虛損未復，風邪冷熱之氣客於經絡，乍冷乍熱，冷則血結，熱則血消，故令血或多或少，或在月前，或在月後，名不調也。</p>

<h3>產後月水不調屬風冷傷經</h3>
<p>《大全》曰：產傷動血氣，虛損未復，為風冷所傷，血得冷則凝結。故風冷傷於經，血結胞絡之間，令月水不通。凡血結月水不通，則成血瘕。水血相併，復遇脾胃衰弱、肌肉虛者為水腫。</p>

<h3>產後月水不通不必藥</h3>
<p>陳良甫曰：婦人衝任之脈，為經絡之海，皆起胞內。手太陽小腸、手少陰心，此二經上為乳汁，下為月水。若產後月水不通，新產後勞傷氣血，或去血過多，乳汁自然不通。若乳子半歲，或一歲之內，月經不行，此常候，非病也；若半歲而行，或四五個月便行，是少年血盛之人；若產後一二年月經不通，無疾者，亦不必服藥；或勞傷氣血，衝任脈虛，氣血衰少不行，但服健脾胃、資氣血之藥，自然通行。以藥通之，為害滋大。</p>
<p>慎齋按：已上三條，序產後有月水不調、不通之證也。月水不行，為婦人要病。至產後不行，又不可以病言也。《大全》二條，均主風冷邪傷，專以外感為病，亦屬偏論。夫產後月水不調、不通，有因於產，動勞傷臟，氣血虛弱者；有因於懷子自乳，血脈上為乳汁者；有因脾胃氣虛，飲食少進者，不止風邪冷熱之感也。良甫一條，甚悉病機。至云但服健脾胃、資氣血藥，不必通經，尤見探本之論。</p>

<h3>產後乳汁不行屬亡津液</h3>
<p>《大全》曰：婦人乳汁，氣血所化。不行者，由氣血虛弱，經絡不調所致。或謂產後必有乳。乳雖脹而產後寡作者，此年少之人。初經產，乳有風熱，須服清利之藥則乳行；若累經產而無乳者，亡津液故也，須服滋益之藥助之；若有乳不甚多者，須服通經之藥，仍以羹臛引之。蓋婦人之乳，資以衝脈，與胃經通故也。有屢經產而乳汁常多者，亦婦人血氣不衰使然。若婦人素有疾在沖、在經者，乳汁少而色黃，生子亦怯弱多疾。</p>

<h3>產後乳汁不行有二</h3>
<p>陳無擇曰：產婦有二種乳汁不行：有氣血盛而壅閉不行；有血氣少弱澀而不行。虛當補之，盛當疏之。盛者當用通草、漏蘆、土瓜根；虛者用煉鍾乳粉、豬蹄、鯽魚之屬。</p>

<h3>產婦乳汁不行宜壯脾胃以滋化源</h3>
<p>薛立齋曰：前證屬氣血虛弱，不能生化者，宜壯脾胃；怒動肝火，乳腫汁出者，宜清肝火。乳汁乃氣血所化，在上為乳，在下為經。若屢產無乳，或大便澀滯者，亡津液也，當滋化源。衝任之脈盛，脾胃之氣壯，則乳汁多而濃；衰則淡而少，所乳之子，亦弱而多病。</p>

<h3>產後乳自出屬胃氣虛</h3>
<p>《大全》曰：產後乳汁自出，胃氣虛也，宜補藥以止之。若未產而乳自出者，謂之乳泣，生子多不育。若產婦勞役，乳汁湧下，此陽虛而厥也，獨參湯補之。</p>

<h3>乳房腫脹用麥芽</h3>
<p>薛立齋曰：凡婦人氣血方盛，乳房作脹，或無兒飲，痛脹寒熱，用麥芽二三兩，炒熟，水煎服之，立消。其耗散血氣如此。何脾胃虛弱，飲食不消，方中多用之？一云麥芽最消腎。若氣血虛而乳汁自然出者，宜十全大補湯。</p>

<h3>產後乳癰屬邪熱攻陽明血搏氣滯</h3>
<p>《聖濟總錄》曰：產後衝任不足，氣血俱虛，其熱潛行入足陽明之脈。直行者，從缺盆下乳內廉，下夾臍，入氣街中。衝脈者，起於氣街，蓋足陽明之經，夾臍上行，至胸中而散。其經為邪熱攻衝，則血為之擊搏，氣為之滯留。擊搏則痛作，留滯則腫生。產後多有此疾，由乳汁壅積，與氣相擊搏故也。</p>
<p>慎齋按：已上六條，序產婦有乳汁不行之證也。婦人以血用事，上為乳汁，下為月水，而血之所化則本於脾胃飲食之精微，運行而為乳、為經。產後脾胃之氣旺，則血旺而乳多；脾胃之氣衰，則血減而乳少。此立齋治乳汁，以壯脾胃、滋化源為要也。若不顧脾胃以補氣血，徒從事於通乳之劑，是猶求千金以乞丐，而不可得矣。</p>

<h3>產後陰脫屬產勞太過所致</h3>
<p>陳三因曰：婦人趣產勞力，努咽太過，致陰下脫，及陰下挺出，逼迫腫痛，舉重房勞，皆能發作，清水續續，小便淋瀝，硫黃、烏賊骨、五味子為末摻之。</p>

<h3>產後玉門不閉屬氣血不能收攝</h3>
<p>陳良甫曰：產門不閉，由元氣素弱，胎前失於調養，以致血氣不能收攝故也。十全大補湯。有初產陰戶腫脹，或焮然痛不閉，加味逍遙散；若腫不閉者，補中湯加五味子，切忌寒涼之藥。</p>

<h3>產門不閉腫痛分證用藥</h3>
<p>薛立齋曰：玉門不閉，氣血虛弱也，十全大補湯；脹脹焮痛，肝經虛熱也，加味逍遙散。</p>
<p>慎齋按：已上三條，序產後有陰脫不閉之二證也。產後一切證，總以氣血大虛為治，況陰挺下脫，玉門不閉乎？故丹溪、立齋醫案，有產戶下一物如手帕者；有下一物如合缽有二歧者；有出肉線一條者；有子宮損落一片者，凡此皆氣虛血脫。故子戶胞門，見證種種，其立方處治，不過參、耆、歸、地，加以升提收澀，臨證之工，可以神明之矣。</p>
